Split (3)

train · 79.3k rows

text stringlengths 31 26.1k	summary stringlengths 11 1.19k
ខណៈពេលសមាជបក្សកុម្មុយនីស្តចិនលើកទី២០ កំពុងដំណើរការ ការិយាល័យស្ថិតិជាតិចិន (NBS) នៅថ្ងៃទី១៧ ខែតុលា ប្រកាសពន្យាពេលចេញផ្សាយតួលេខកំណើនសេដ្ឋកិច្ចរបស់ខ្លួនដែលគ្រោងនឹងចេញផ្សាយនៅសប្តាហ៍នេះ។ ការិយាល័យស្ថិតិជាតិទីក្រុងប៉េកាំង (NBS) នៅក្នុងគេហទំព័ររបស់ខ្លួននៅថ្ងៃទី១៧ ខែតុលា ប្រកាសថា ការផ្សាយតួលេខកំណើនសេដ្ឋកិច្ចសម្រាប់ត្រីមាសទី៣ រួមទាំងទិន្នន័យសេដ្ឋកិច្ចមួយចំនួនទៀត ដែលគ្រោងនឹងចេញផ្សាយនៅសប្តាហ៍នេះ នឹងត្រូវពន្យាពេល។ ការិយាល័យនេះ មិនបញ្ជាក់ពីហេតុផលសម្រាប់ការពន្យារពេល ឬការកំណត់ពេលវេលាថ្មីទេ។ ការប្រកាសនេះធ្វើឡើងមួយថ្ងៃបន្ទាប់ពីសមាជបក្សកុម្មុយនីស្តចិនលើកទី២០ ត្រូវបានបើកដោយអគ្គលេខាធិការបក្ស លោក ស៊ី ជិនភីង។ ទិន្នន័យសេដ្ឋកិច្ចទាំងនោះរួមមាន ទិន្នន័យផលិតផលក្នុងស្រុកសរុប (GDP) សម្រាប់ត្រីមាសទីបី ទិន្នន័យតម្លៃផ្ទះនៅចិន ទិន្នន័យពាណិជ្ជកម្មសម្រាប់ខែកញ្ញាដូចជា ផលិតកម្មឧស្សាហកម្ម ការលក់រាយ និងអត្រាគ្មានការងារធ្វើក្នុងទីក្រុងជាដើម។ ជុំវិញរឿងនេះ មន្ត្រីជាន់ខ្ពស់នៅគណៈកម្មការកំណែទម្រង់ និងអភិវឌ្ឍន៍ជាតិ លោក Zhao Chenxin នៅព្រឹកថ្ងៃទី១៧ ខែតុលា ប្រាប់អ្នកយកពត៌មានថា លោកទទួលស្គាល់បញ្ហាប្រឈមចំពោះសេដ្ឋកិច្ចចិន ដូចជាគោលនយោបាយសូន្យកូវីដ-១៩ ដ៏តឹងរ៉ឹង វិបត្តិទីផ្សារអចលនទ្រព្យដែលកំពុងកើនឡើង និងការធ្លាក់ចុះនៃកំណើនសេដ្ឋកិច្ចពិភពលោក។ ប៉ុន្តែសេដ្ឋកិច្ចចិននៅក្នុងត្រីមាសទី៣នេះ បានងើបឡើងវិញហើយ នៅពេលដែលវិធានការគាំទ្រការដោះស្រាយបញ្ហាទាំងនោះចូលជាធរមាន។ «សេដ្ឋកិច្ចបានស្ទុះងើបឡើងវិញយ៉ាងខ្លាំងនៅក្នុងត្រីមាសទីបី។ ដំណើរការសេដ្ឋកិច្ចរបស់ចិននៅតែមានភាពលេចធ្លោ»។ លោក Zhao និយាយបែបនេះ។ យ៉ាងណាមិញ អ្នកវិភាគជាច្រើនរំពឹងថាសេដ្ឋកិច្ចចិននឹងអាចឈានដល់គោលដៅកំណើនរបស់ខ្លួននៅឆ្នាំ២០២២ ដែលប្រហែលនឹង៥,៥ ភាគរយ ខណៈមូលនិធិរូបិយវត្ថុអន្តរជាតិ (IMF) ទម្លាក់ការព្យាករណ៍កំណើន GDP របស់ចិនមកនៅត្រឹមតែ៣,២ ភាគរយប៉ុណ្ណោះសម្រាប់ឆ្នាំដដែល៕	ដោយ៖ ហ៊ួយ ស៊ីវលី
លោក Conor Nestor គ្រូបង្វឹកព្ករះខ័នរាជស្វាយរៀង បាននិយាយថា កូនក្រុមលោក នឹងធ្វើឲ្យល្អបំផុតសម្រាប់ការប្រកួតចាប់ផ្ដើមរដូវកាលថ្មីនេះ បើទោះជាក្លិប ត្រូវអវត្តមានកីឡាករខ្លះ ដែលកំពុងព្យាបាលរបួស ហើយមិនទាន់អាចប្រកួតវិញបាន ។ លោកថា ការអវត្តមានកីឡាករមួយចំនួន គឺជាផ្នែកមួយនៃបាល់ទាត់ ។ «ខ្ញុំ ពិតជាសប្បាយចិត្ត ចំពោះក្រុម ។ យើងមានកីឡាករក្មេងៗ និងកីឡាករ ដែលមានបទពិសោធល្អៗ ។ យើងត្រូវការពេលវេលាខ្លះ ដើម្បីដើរដល់កម្រិតមួយដែលល្អដាច់គេ ប៉ុន្ដែបើយើងអាចដើរដល់ចំណុចនោះក្នុងពេលដ៏ខ្លី គឺរឹតតែប្រសើ» ។ នេះបើតាមគ្រូបង្គោលព្រះខ័នរាជស្វាយរៀង ដែលបានប្រាប់សារព័ត៌មានថ្មីៗ ។ តែយ៉ាងណាគ្រូសញ្ជាតិអៀរឡង់រូបនេះ ក៏មិនហ៊ានមើលស្រាលក្រុមគិរីវង់សុខសែនជ័យដែរ។ លោកបន្ថែមថា៖«រយៈពេលមួយរដូវកាលហើយ ជាមួយការផ្លាស់ប្ដូរ ។ ការប្រកួតនេះ គឺមានការពិបាក ព្រោះគិរីវង់ បានផ្លាស់ប្ដូរទាំងសមាសភាពកីឡាករ និងគ្រូបង្វឹក ។ ពេល ដែលក្លិបបានចុះហត្ថលេខា កីឡាករ ដូចជា OJ Porteria ដែលធ្លាប់លេងនៅលីគកំពូលរបស់ថៃ នារដូវកាលមុន ។ នេះ បង្ហាញថា ក្លិបគិរីវង់ បានត្រៀមខ្លួនរួចហើយដើម្បីប្រកួត ។ ដូច្នេះ វាមានការប្រកួតប្រជែងខ្លាំង សម្រាប់កីឡាកររបស់យើង»។ លោក Florian Lucho Baudrit អគ្គលេខាធិការក្លិបគិរីវង់សុខសែនជ័យ បានប្រាប់សារព័ត៌មានថ្មីៗ ថា ក្លិបដទៃ រួមទាំងក្លិបគិរីវង់ មានការផ្លាស់ប្ដូរជាច្រើន ទាំងកីឡាករ បុគ្គលិក និងហេដ្ឋារចនាសម្ព័ន្ធក្លិប ដើម្បីឲ្យដល់ចំណុចស្ដងដារអន្ដរជាតិ។ «ប្រកួតជាមួយព្រះខ័នរាជស្វាយរៀង សម្រាប់ការប្រកួតទីនេះ គឺជារឿងពិបាក ប៉ុន្ដែ សម្រាប់ការប្រកួតទាំងអស់ក្នុងលីគមិនស្រួលទេ តែគឺជាវិវឌ្ឍទៅមុខ ដើម្បីប្រកួតជាមួយពួកគេ បើទោះជាប្រកួតក្នុងទឹកដី និងអ្នកគាំទ្រគេក៏ដោយ។ យើង ដឹងថារដូវការនេះពិបាកសម្រាប់យើង ប៉ុន្ដែ យើងជឿជាក់ និងមានទំនុកចិត្តថា យើង នឹងធ្វើឲ្យក្លិបទាំងនោះ មានការភ្ញាក់ផ្អើល ។ យើង មានកីឡាករក្មេងៗជាច្រើន ជាមួយអនាគតដ៏ភ្លឺស្វាងរបស់ពួកគេ ដែលនឹងប្រកួត ហើយបង្ហាញ់នៅបច្ចេកទេសរបស់ពួកគេ»។ នេះបើតាមលោក Florian ៕	ព្រះខ័នរាជ ស្វាយរៀង ត្រូវជួបគិរីវង់សុខសែនជ័យ នាប្រកួតដំបូង ក្នុងក្របខ័ណ្ឌ Cambodian Premier League នៅកីឡដ្ឋានខេត្តស្វាយរៀង នៅវេលាម៉ោង ៦:៣០ នាថ្ងៃទី៨ ខែមីនា ។ ក្រុមទាំងពីរប្ដេជ្ញាយកឈ្នះរៀងខ្លួន នាប្រកួតបើកឆាកនេះ។
ជាការប្រកួតដែលមានការស៊ុតបាល់បញ្ចូលទីគ្នានៅដើមវគ្គទីមួយស្រដៀងទៅនឹងការប្រកួតពាក់កណ្តាលផ្តាច់ព្រ័ត្រដែលអេស្ប៉ាញយកឈ្នះបារាំង មានគ្រាប់បាល់កើតឡើង ៣គ្រាប់ក្នុងវគ្គទីមួយ។ ត្រឹមដើមវគ្គទីមួយបានតែ ៧នាទី ប៉ុណ្ណោះ ហូឡង់ក៏រកបានឱកាសបើកការនាំមុខ ១គ្រាប់ ពីការសម្រុកនិងការស៊ុតបាល់ដ៏ល្អពីសំណាក់កីឡាករ Xavi Simons។ ការស៊ុតបាល់បញ្ចូលទៅនាំមុខរបស់ហូឡង់ ហាក់បីជាការបង្កើនកម្តៅសម្រាប់អង់គ្លេសឱ្យសម្រុកខ្លាំងត្រឡប់មកវិញ ពោលការនាំមុខរបស់ហូឡង់បានត្រឹមតែ ១១នាទីប៉ុណ្ណោះ អង់គ្លេសក៏មានឱកាសរកបានគ្រាប់តាមស្មើ ១-១ មកវិញ ពីការស៊ុតបាល់ពិន័យ ១១ម៉ែត្រ បានសម្រេចពីសំណាក់ Harry Kane។ ហូឡង់នាំមុខមុនរយៈពេលខ្លី អង់គ្លេសមានឱកាសតាមស្មើ នៅពេលដែលកីឡាករ Denzel Damfries បង្កកំហុសទាត់ជើង Kane ក្នុងប្រអប់គ្រោះថ្នាក់ ហើយអាជ្ញាកណ្តាលត្រួតពិនិត្យ VAR ផ្តល់បាល់ពិន័យ ១១ម៉ែត្រ។ បន្ទាប់ការប្រកួតកើតឡើង ២គ្រាប់ អង់គ្លេសក៏បានបន្តដាក់សម្ពាធខ្លាំងជាបន្តបន្ទាប់ រហូតអាចមានឱកាសល្អៗ ១លើក ជា ២លើក ក្នុងការស៊ុតបញ្ចូលទី ប៉ុន្តែគ្មានសំណាង។ ការប្រកួតក្នុងវគ្គទីមួយបញ្ចប់ទៅត្រឹមលទ្ធផលស្មើ ១-១។ ចូលវគ្គទីពីរ ការប្រកួតរវាងក្រុមទាំងសងខាង ហាក់បីរង្វើលខុសពីវគ្គទីមួយ ខណៈក្រុមទាំងសងខាង មិនចង់បង្កកំហុសឱ្យរបូតឱកាសគ្រាប់បាល់បញ្ចូលទីរៀងៗខ្លួន ហើយលទ្ធផលស្មើ ១-១ នៅតែរក្សារហូតដល់ពាក់កណ្តាលវគ្គទីពីរ។ យ៉ាងណា ការប្រកួតឈានដល់នាទីបន្ថែមទៀតហើយ ពោលនាទី ៩០+១ អង់គ្លេសទទួលបានឱកាសមាសកើតឡើង ដោយកីឡាករបានប្តូរចូលវគ្គទីពីរ Ollie Watkins បានស៊ុតគ្រាប់ ១ ចុងម៉ោង សម្រាប់អង់គ្លេសបញ្ចប់ការប្រកួតយកឈ្នះក្នុងលទ្ធផល ២-១ ទល់ហូឡង់។ ឱកាសរបស់អង់គ្លេសកើតចេញពីការធ្វេសប្រហែសរបស់ក្រុមកីឡាករហូឡង់នៅចុងម៉ោង។ បន្ទាប់ពីទម្លាក់ហូឡង់នៅត្រឹមវគ្គពាក់កណ្តាលផ្តាច់ព្រ័ត្រ ដណ្តើមបានកៅអីវគ្គផ្តាច់ព្រ័ត្រជាថ្មីម្តងទៀតនេះ អង់គ្លេស បានវិលត្រឡប់ទៅវគ្គផ្តាច់ព្រ័ត្រជាលើកទី២ ជាប់គ្នា ក្រោយពីពួកគេខកចិត្តកាលពីឆ្នាំ ២០២១ ដោយចាញ់ការស៊ុតបាល់កាត់សេចក្តី ១១ម៉ែត្រ ក្រោមថ្វីជើងអ៊ីតាលី។ អង់គ្លេស នឹងត្រូវប្រជែងតទល់នឹងក្រុមខ្លាំងអេស្ប៉ាញ ជំនួបវគ្គផ្តាច់ព្រ័ត្រនៅថ្ងៃ១៤ ខែកក្កដា វេលាម៉ោង ២យប់រំលងអាធ្រាត្រ (ម៉ោងនៅកម្ពុជា)៕	ក្រុមជម្រើសជាតិអង់គ្លេស ជាក្រុមដែលត្រូវឡើងទៅកាន់វគ្គផ្តាច់ព្រ័ត្រ ព្រឹត្តិការណ៍ Euro 2024 ក្រោយយកឈ្នះលើក្រុមហូឡង់លទ្ធផល ២-១ ក្នុងវគ្គពាក់កណ្តាលផ្តាច់ព្រ័ត្រ រាត្រីឈានចូលថ្ងៃទី១១ ខែកក្កដា។ កីឡាករប្តូរចូលវគ្គទីពីរ Ollie Watkins នាំសំណាងស៊ុត ១គ្រាប់ចុងម៉ោង ជួយអង់គ្លេសឡើងវគ្គផ្តាច់ព្រ័ត្រ ជាលើកទី២ ជាប់គ្នា ហើយនឹងត្រូវបន្តទៅប៉ះអេស្ប៉ាញ។
លោក ព្រឿង ឈៀង ទីប្រឹក្សាក្រសួងវប្បធម៌ និងសិល្បៈ និងជាសមាជិកគណៈកម្មការពិធីបើកបិទ ព្រឹត្តិការណ៍ SEA Games លើកទី៣២ ឆ្នាំ២០២៣ បានបញ្ជាក់ប្រាប់សារព័ត៌មានថ្មីៗថា ក្នុងពិធីបើក នឹងមានការសម្ដែងសិល្បៈ ស្ដីពី «ដំណើរជាតិកម្ពុជា ដែលផ្ទាំងទស្សនីយភាពដ៏ធំសម្បើមនេះ មានសិល្បៈចម្រុះលាយបញ្ចូលគ្នា ទាំងរបាំ ចម្រៀង តន្ត្រី និងភាពយន្តជាដើម ដោយបង្កើតជាខ្សែរឿងមួយ។ ខ្សែរឿងនោះ នឹងបង្ហាញពីការវិវឌ្ឍនៃទឹកដីខ្មែរ តាំងពីការកកើតទឹកដី ការកសាងអង្គរ សម័យរុងរឿងនៃចក្រភពអង្គរ និងសម័យបច្ចុប្បន្ន។ ដើម្បីជ្រាបច្បាស់ពីការសម្ដែងសិល្បៈទស្សនីយភាពដ៏អស្ចារ្យ ក្នុងព្រឹត្តិការណ៍ SEA Games លើកទី៣២ ឆ្នាំ២០២៣ ដែលកម្ពុជានឹងធ្វើជាម្ចាស់ផ្ទះនោះ សូមអស់លោក លោកស្រី អញ្ជើញស្ដាប់បទសម្ភាសរវាងកញ្ញា ប៉ូ សាគុន ជាមួយលោក ព្រឿង ឈៀង ទីប្រឹក្សាក្រសួងវប្បធម៌ ដោយក្ដីមេត្រី៖ បន្ថែមពីនោះ ក៏មានទស្សនីយភាព ស្គរជ័យអរិយធម៌ខ្មែរ ដែលលោក ព្រឿង ឈៀង បញ្ជាក់ថា ស្គរដែលត្រូវយកមកសម្ដែង មានរហូតដល់ទៅប្រមាណជិត២ពាន់ស្គរ។ ទីប្រឹក្សាក្រសួងរូបនេះពន្យល់ថា ស្គរជ័យអរិយធម៌ខ្មែរ ប្រគំឡើងដើម្បីដាស់អស់ព្រលឹងបុព្វបុរសខ្មែរ ឱ្យមកស្ថិតក្នុងពិធីសិល្បៈនោះ។ លោក ព្រឿង ឈៀង សង្កត់ធ្ងន់ថា ការសម្ដែងសិល្បៈចម្រុះដ៏ធំពុំធ្លាប់មានសម្រាប់កម្ពុជា ក្នុងព្រឹត្តិការណ៍ SEA Games នេះ គឺជាឱកាសនៃការផ្សព្វផ្សាយវប្បធម៌ខ្មែរ ទៅកាន់ពិភពលោក កាន់តែទូលាយ។ ហើយអ្វីដែលសំខាន់បំផុតនោះ គឺកូនខ្មែរនឹងស្គាល់ពីវប្បធម៌ខ្លួនកាន់តែច្បាស់ តាមរយៈការសម្ដែងនោះ៕	ភ្នំពេញ៖ ជាគម្រោង កម្ពុជាត្រូវការសិល្បករប្រមាណជាង១ម៉ឺននាក់ ដើម្បីសម្ដែងសិល្បៈទស្សនីយភាព ដ៏ធំសម្បើម ក្នុងពិធីបើកបិទព្រឹត្តិការណ៍ SEA Games លើកទី៣២ ឆ្នាំ២០២៣ ដែលកម្ពុជានឹងធ្វើជាម្ចាស់ផ្ទះ។ ដោយសារសិល្បករដែលមានស្រាប់ ពុំទាន់គ្រប់ចំនួន ដូច្នោះគណៈកម្មការបើកបិទពិធី SEA Games ត្រូវការកម្លាំងពីអង្គការសិល្បៈ សមាគមសិល្បៈ កម្លាំងកងទ័ព យុវជន និងសិស្សនិស្សិត ចូលរួមបន្ថែម។ នេះជាការបញ្ជាក់របស់លោក ព្រៀង ឈៀង ទីប្រឹក្សាក្រសួងវប្បធម៌ និងសិល្បៈ។
មានស្រុកកំណើតនៅស្រុករំដួល ខេត្តស្វាយរៀង យុវជន ខុន ប្រុសពៅ បានជ្រើសរើសជំនាញវិទ្យាសាស្រ្តកសិកម្ម ដើម្បីបន្តការសិក្សាថ្នាក់ឧត្តម នៅសាកលវិទ្យាល័យស្វាយរៀង ក្រោយប្រឡងជាប់សញ្ញាបត្រមធ្យមសិក្សាទុតិយភូមិនៅឆ្នាំ២០១៩។ គោលបំណងនៃការសិក្សាជំនាញកសិកម្ម គឺអតីតសិស្សវិទ្យាល័យកំពង់សំរោងរូបនេះ ចង់ចូលរួមអភិវឌ្ឍន៍វិស័យកសិកម្ម ដោយបារម្ភពីសុខភាពសាធារណៈរបស់ប្រជាជនខ្មែរ។ បច្ចុប្បន្ន យុវជនវ័យ២៣ឆ្នាំរូបនេះ កំពុងចុះហាត់ការនៅប្រទេសអ៊ីស្រាអែល រយៈពេល១១ខែ។ សូមស្ដាប់សំឡេងកិច្ចសម្ភាសរវាងអ្នកស្រី ញឹក ស្រីល័ក្ខ និពន្ធនាយិកាសារព័ត៌មាន Thmey Thmey 25 ជាមួយយុវជន ខុន ប្រុសពៅ និស្សិតកសិកម្មកំពុងហាត់ការនៅប្រទេសអ៊ីស្រាអែល ដូចតទៅ៖ ញឹក ស្រីល័ក្ខ៖ ហេតុអ្វីបានជាលោក ចាប់អារម្មណ៍សិក្សាផ្នែកកសិកម្ម? ខុន ប្រុសពៅ៖ ខ្ញុំមានហេតុផល៤យ៉ាង ដែលជំរុញឱ្យខ្ញុំជម្នះឧបសគ្គ ដើម្បីរៀនជំនាញកសិកម្មនេះ។ ហេតុផលទី១ ដោយសារខ្ញុំចង់ឱ្យសុខភាពខ្លួនឯង សុខភាពគ្រួសារ និងជាពិសេសសុខភាពរបស់ប្រជាជនខ្មែរ ឱ្យពួកគាត់មានសុខភាពល្អ។ ខ្ញុំយល់ថា ប្រសិនជាពលរដ្ឋខ្មែរ ឬក៏មន្រ្តីតាមស្ថាប័ននីមួយៗមានសុខភាពល្អ នោះពួកគាត់បំពេញការងារតាមវិស័យ តាមក្រសួងស្ថាប័ននីមួយៗបានល្អ។ ហេតុផលទី២ ដោយសារខ្ញុំមើលឃើញថាមនុស្សចាស់ គាត់ត្រូវឃ្លាតឆ្ងាយពីកូនរបស់ខ្លួន ដើម្បីចំណាកស្រុកទៅធ្វើការនៅស្រុកគេ។ នៅពេលដែលខ្ញុំមើលដល់ចំណុចនេះ ខ្ញុំគិតដល់រឿងការងារ ព្រោះការងារទើបពួកគាត់ចំណាកស្រុក។ ដូច្នេះខ្ញុំក៏នឹកឃើញដល់វិស័យកសិកម្ម ខ្ញុំគិតថាបើខ្ញុំមានជំនាញ មានចំណេះ មានបច្ចេកទេសទាក់ទងនឹងកសិកម្ម គឺខ្ញុំអាចមានសមត្ថភាព និងលទ្ធភាព ក្នុងការបង្កើតការងារជូនពួកគាត់តាមរយៈបង្កើតកសិដ្ឋាន,ការបើកក្រុមហ៊ុន,រោងចក្រវេចខ្ចប់ជាដើម។ ម៉្យាងទៀត ការចំណាកស្រុក នឹងកាត់បន្ថយ។ កសិដ្ឋានដាំចេកដែលលោក ខុន ប្រុសពៅ ចុះហាត់ការ ហេតុផលទី៣ ខ្ញុំចង់ចូលរួមជំរុញឱ្យសេដ្ឋកិច្ចរបស់ពលរដ្ឋក្នុងមូលដ្ឋាន ឬក្នុងសហគមន៍ មានជីវភាពប្រសើរជាងមុន។ ដូច្នេះធ្វើឱ្យខ្ញុំមករៀនកសិកម្ម ដើម្បីទទួលបានការអប់រំផ្នែកបច្ចេកទេស ចំណេះជំនាញកសិកម្ម។ នៅពេលដែលខ្ញុំទទួលបានការអប់រំផ្នែកកសិកម្មរួច ខ្ញុំមានសមត្ថភាព និងលទ្ធភាពក្នុងការបង្កើតនូវស្នាដៃទាក់ទងនឹងកសិកម្ម។ ចំពោះហេតុផលទី៤ ដោយសារខ្ញុំចង់ចូលរួមធ្វើយ៉ាងណាឱ្យខ្មែរអាចពឹងខ្លួនឯងបាន។ ចំណុចកន្លែងនេះ ចង់មានន័យថា យើងមានគ្រាប់ពូជជារបស់យើង យើងមានជីជារបស់យើង ហើយយើងមានថ្នាំកសិកម្មជារបស់យើង ជាពិសេសយើងមានសម្ភារកសិកម្មសម្រាប់អនុវត្តក្នុងវិស័យកសិកម្មជារបស់យើង។ នៅពេលយើងមានរបស់ទាំងអស់នេះជារបស់យើងហើយ យើងកាត់បន្ថយការចំណាយ ព្រោះមិនចាំបាច់ទិញមកពីខាងក្រៅ។ ញឹក ស្រីល័ក្ខ៖ តើលោកធ្វើបែបម៉េច ទើបមានឱកាសទៅហាត់ការនៅប្រទេសអ៊ីស្រាអែល? ខុន ប្រុសពៅ៖ ដើម្បីបានធ្វើជានិស្សិតហាត់ការនៅប្រទេសអ៊ីស្រាអែលរយៈពេល១១ខែនេះ ខ្ញុំបានដាក់ពាក្យធ្វើតេស្តភាសាអង់គ្លេស និងតេស្តសុខភាព តាមរយៈសាកលវិទ្យាល័យភូមិន្ទកសិកម្ម ដែលជាសាលាដៃគូរបស់សាកលវិទ្យាល័យស្វាយរៀង។ ទីតាំងស្ដុកផ្លែចេក នៅប្រទេសអ៊ីស្រាអែល ដែលលោក ខុន ប្រុសពៅ ចុះហាត់ការ ញឹក ស្រីល័ក្ខ៖ សម្រាប់លោក ខុន ប្រុសពៅ តើគិតថាការហាត់នេះ មានសារៈសំខាន់សម្រាប់លោក ឬទេ? ហេតុអ្វី? ខុន ប្រុសពៅ៖ ចំពោះការហាត់ការនេះ មានសារៈសំខាន់ណាស់សម្រាប់ខ្ញុំ ដោយសារខ្ញុំមានឱកាសទទួលបានបច្ចេកទេសកសិកម្មបន្ថែមពីប្រទេសអ៊ីស្រាអែល មានន័យថា ខ្ញុំទទួលបានការអប់រំបច្ចេកទេសកសិកម្មនៅខ្មែរផង និងនៅអ៊ីស្រាអែលផង តាមរយៈរៀននៅក្នុងថ្នាក់ និងនៅក្នុងកសិដ្ឋានផ្ទាល់។ ចំណុចពិសេសមួយទៀត ធ្វើឱ្យខ្ញុំមានឱកាសបានពង្រឹងភាសាអង់គ្លេសបន្ថែម ដែលជាមូលដ្ឋានគ្រឹះក្នុងការទៅរៀនថ្នាក់អនុបណ្ឌិត។ ញឹក ស្រីល័ក្ខ៖ ការហាត់ការនេះ ពិតជាមានសារៈសំខាន់សម្រាប់លោក។ តាមរយៈបទពិសោធនៃការហាត់ការនេះ នឹងធ្វើឱ្យលោកយល់ដឹងអ្វីខ្លះ? ជួយអ្វីខ្លះដល់លោក? លោក នឹងយកចំណេះដឹងទាំងនោះ មកអភិវឌ្ឍន៍វិស័យកសិកម្មយ៉ាងណាខ្លះ? ខុន ប្រុសពៅ៖ ចំពោះការហាត់ការនេះ អ្វីដែលខ្ញុំយល់ដឹងដំបូងគេនោះ ទាក់ទងនឹងការបំពេញបែបបទឯកសារផ្សេងៗ និងនីតិវិធីផ្សេងៗ យល់ដឹងពីទំនាក់ទំនងការទូតបានខ្លះៗ។ ចំណុចពិសេសដែលខ្ញុំទទួលបាន បន្ទាប់ពីរស់នៅទីនេះមួយរយៈនោះគឺ ទាក់ទងនឹងរបៀបរស់នៅថ្មី ជាពិសេសនៅពេលដែលខ្ញុំចុះទៅកសិដ្ឋានផ្ទាល់។ កាលនៅខ្មែរ ខ្ញុំមានចម្ងល់ខ្លះៗទាក់ទងនឹងការរៀបចំដី ព្រោះដីនៅទីនោះជាប្រភេទដីខ្សាច់ និងសម្បូរថ្ម ខ្ញុំឆ្ងល់ថា ហេតុអ្វីគេធ្វើកសិកម្មកើត។ ក្នុងរយៈពេល ១១ខែនេះ ខ្ញុំចុះកសិដ្ឋាន និងរៀននៅក្នុងថ្នាក់ដែលមាន ១១មុខវិជ្ជា រួមមាន របៀបធ្វើគម្រោងស្រាវជ្រាវ, ដំណាំបន្លែ, ការការពាររុក្ខជាតិ, សេដ្ឋកិច្ចកសិកម្ម និងសហគ្រាស, ស្តង់ដារផលិតកម្មអន្តរជាតិ និងនិរន្តរភាព, ការដាំដើមឈើហូបផ្លែ, បច្ចេកទេសក្រោយប្រមូលផល, ការរៀបចំប្រព័ន្ធធារាសាស្រ្តបែបទំនើប, អាហារូបត្ថម្ភ, ផលិតកម្ម និងការផ្សព្វផ្សាយកសិកម្ម។ ខ្ញុំនឹងយកបច្ចេកទេសដែលខ្ញុំទទួលបានពីការធ្វើដោយផ្ទាល់នៅក្នុងកសិដ្ឋាន និងមេរៀនពីការរៀននៅក្នុងថ្នាក់ ទៅរៀបរៀងធ្វើជាសៀវភៅសម្រាប់ទុកចែករំលែកដល់យុវជន សិស្សប្អូន និងពលរដ្ឋផ្សេងទៀត មានបំណងសិក្សាស្វែងយល់បច្ចេកទេសកសិកម្មក្នុងប្រទេសអ៊ីស្រាអែល។ ញឹក ស្រីល័ក្ខ៖ ក្នុងនាមជាយុវជន ជាពិសេសជានិស្សិតកសិកម្ម លោក មើលឃើញវិស័យកសិកម្មនៅកម្ពុជា មានភាពប្រសើរឡើងទេ ឬមួយនៅជួបបញ្ហានៅឡើយ។ តើលោក នឹងរួមចំណែកបែបណា ដើម្បីឱ្យវិស័យកសិកម្មរីកចម្រើន? ខុន ប្រុសពៅ៖ ចំពោះខ្ញុំ ខ្ញុំយល់ឃើញថា កសិកម្មនៅកម្ពុជាយើងមានភាពប្រសើរជាងពីមុន នេះបើយើងប្រៀបធៀបកាលពី៥ឆ្នាំមុន ដែលការប្រើប្រាស់ទូរសព្ទដៃរបស់កសិករមិនសូវមានទេ។ ជាក់ស្ដែង បច្ចុប្បន្នកសិករមានទូរសព្ទដៃច្រើន ដូច្នេះការប្រើប្រាស់ទូរសព្ទដៃ Facebook YouTube គឺមានប្រយោជន៍ដល់ពួកគាត់ ព្រោះអ្នកបច្ចេកទេសបានប្រើប្រព័ន្ធឌីជីថល សម្រាប់ផ្សព្វផ្សាយបច្ចេកទេសកសិកម្មដល់កសិករ។ ប៉ុន្តែបើយើងប្រៀបធៀបកម្ពុជាជាមួយបណ្ដាប្រទេសផ្សេងទៀត កសិកម្មប្រទេសយើងមិនមានភាពរីកចម្រើនដូចប្រទេសគេនោះទេ។ យើងគ្រាន់តែមានភាពប្រសើរជាមួយកម្ពុជាពីអតីតកាល។ ខ្ញុំនិយាយដូច្នេះ ខ្ញុំមិនបានបន្ទោសភាគីណាមួយទេ បញ្ហាដែលយើងមិនទាន់រីកចម្រើនដូចគេនេះ យើងអាចដោះស្រាយបាន តាមរយៈការរៀន។ ការរៀនត្រង់ចំណុចនេះ ខ្ញុំចង់និយាយថា យើងឃើញបញ្ហាអ្វីមួយ យើងត្រូវដឹងពីវិធីដោះស្រាយវា ដូចយើងឃើញបញ្ហាកសិកម្មអ៊ីចឹង។ តើយើងរៀនពីអ្វី? យើងរៀនពីការរៀបចំដី តើដីនោះល្អសម្រាប់ដំណាំទេ ហើយមានសារធាតុគីមីពុលទេ ជាកន្លែងផ្ទុកប្លាស្ទិកឬអត់។ ទាក់ទងនឹងការដាំ តើបានគ្រាប់ពូជមកពីណា ហើយគ្រាប់ពូជនោះ ទទួលស្គាល់ដោយស្ថាប័នណា។ ចំណែកការថែទាំ តើការប្រើប្រាស់ជីកំប៉ុស្ត ឬជីគីមី ឬជីទឹក ប្រើប្រាស់ក្នុងកម្រិតមួយដែលត្រឹមត្រូវតាមការណែនាំរបស់ក្រុមហ៊ុន ឬក្រសួងដែរទេ ហើយប្រើប្រើប្រាស់ថ្នាំសម្លាប់សត្វល្អិតដូចម្ដេចដែរ? ចំណុចទាំងនេះ យើងត្រូវរៀនពីវា។ បន្ទាប់មក គឺការប្រមូលផល តើការប្រមូលផលប្រើមធ្យោបាយអ្វីខ្លះ ហើយយើងប្រមូលផលយ៉ាងម៉េច? មួយទៀត ទាក់ទងនឹងការវេចខ្ចប់ និងទុកដាក់ តើការវេចខ្ចប់ត្រឹមត្រូវទេ មានកំណត់សម្គាល់ថា បន្លែនេះមកពីកសិដ្ឋានណា មានធានាសុវត្ថិភាពចំណីអាហារទេ។ លោក ខុន ប្រុសពៅ និស្សិតកសិកម្ម ហាត់ការនៅប្រទេសអ៊ីស្រាអែល បញ្ហាបន្តទៀត គឺអ្នកដាំ អ្នកដាំគាត់មិនយល់ពីតម្រូវការរបស់ទីផ្សារ។ ជាការចូលរួមរបស់ខ្ញុំ ពាក្យតាមតម្រូវការទីផ្សារ គឺយើងមិនទាន់មានស្ថាប័នធានាសុវត្ថិភាពចំណីអាហារថ្នាក់ជាតិ។ ការធានាសុវត្ថិភាពចំណីអាហារថ្នាក់ជាតិ គឺជាធានាចំពោះដីដែលដាំបន្លែ តើដីនោះមានសារធាតុគីមីឬអត់ តើយើងហូបបន្លែនោះទៅវាប៉ះពាល់ដល់សុខភាពយើងឬអត់។ ទីផ្សារ គេត្រូវការបន្លែដែលដាំលើដីល្អ គ្មានជាតិគីមី។ បញ្ហាខ្វះសម្ភារកសិកម្ម ខ្សែ ប្លាស្ទិក ទុយោទឹក គឺយើងទាន់មានទេ ភាគច្រើនយើងទិញពីគេ។ យុវជនមិនគួរចំណាយពេលទៅបន្ទោសអ្នកណាទេ ឃើញបញ្ហារួចចូលរួមដោះស្រាយ។ បញ្ហាចុងក្រោយ គឺការរៀបចំប្រព័ន្ធទឹក នៅប្រទេសយើង និងអ៊ីស្រាអែល មិនដូចគ្នាទេ។ ទឹកទន្លេ និងទឹកក្នុងដីយើងមានស្រាប់ គ្រាន់តែយើងរៀបចំធ្វើជាប្រព័ន្ធ ឱ្យសមស្របទៅនឹងតម្រូវការកសិកម្មរបស់យើង។ នៅអ៊ីស្រាអែល គេបូមទឹកពីសមុទ្រ យកមកបន្សាប ដើម្បីបានទឹកសាប ប្រើប្រាស់ក្នុងវិស័យកសិកម្ម គេចំណាយប្រាក់យ៉ាងច្រើន។ យើងមានទឹកប្រើប្រាស់ យើងមានដីដែលមានជីជាតិ និងមានអាកាសធាតុសមស្រប បើយើងដោះស្រាយបញ្ហាទាំងនេះបាន កសិផលនឹងលក់បានតម្លៃខ្ពស់។ នេះហើយពាក្យថា កសិផលមានទីផ្សា គឺកសិផលមានស្តង់ដា ហើយសេដ្ឋកិច្ចរបស់កសិករនឹងមានភាពប្រសើរឡើង សេដ្ឋកិច្ចជាតិនឹងរីកចម្រើន ។ ញឹក ស្រីល័ក្ខ៖ តើលោក មានសារអ្វីលើកទឹកចិត្តដល់យុវជន ឲ្យមានភាពក្លាហាន ក្នុងការចាប់មុខរបរ ឬអាជីពក្នុងវិស័យកសិកម្មនេះទេ? ខុន ប្រុសពៅ៖ ជាការលើកទឹកចិត្តដល់យុវជនផ្សេងទៀត ជាពិសេសសិស្សប្អូន ខ្ញុំសូមចែករំលែកបទពិសោធន៍របស់ខ្ញុំ មុនខ្ញុំរៀនជំនាញនេះ។ ពេលខ្ញុំរៀនកសិកម្ម គឺខ្ញុំមិនមានការគាំទ្រពីគ្រួសារនោះទេ ព្រោះពួកគាត់ខ្វះព័ត៌មានទាក់ទងនឹងជំនាញនេះ គាត់ថា រៀនធ្វើអ្វី រៀនហើយធ្វើស្រែដដែល បន្លែផ្លែឈើដាំហើយ គ្មានទីផ្សារដដែល។ គាត់និយាយនេះ ព្រោះគាត់មិនបានស្រាវជ្រាវ អ៊ីចឹងយើងកុំខឹងគាត់ ហើយកុំបោះបង់គោលដៅចោល។ យើងមិនត្រូវប្រកែកជាមួយពួកគាត់ដែរ។ យើងត្រូវផ្ដល់ព័ត៌មានជូនគាត់ថា ជំនាញកូនរៀន គឺអាចធ្វើជាគ្រូបង្រៀននៅតាមវិទ្យាល័យ សាកលវិទ្យាល័យ និងក្រសួងកសិកម្ម ក្រសួងអភិវឌ្ឍន៍ជនបទ ហើយក៏អាចបើកអាជីវកម្ម ឬក្រុមហ៊ុនបានដែរ។ឧទាហរណ៍៖ បើកសិដ្ឋានដាំបន្លែ បើកលក់គ្រាប់ពូជ បើកលក់ជី បើកលក់សម្ភារកសិកម្មជាដើមជាដើម។ ការដាំបន្លែដែលសុវត្ថិភាព ជួយដល់សង្គម ជួយដល់សុខភាពសាធារណជន៕	ភ្នំពេញ៖ យុវជន ខុន ប្រុសពៅ ជានិស្សិតសិក្សាជំនាញវិទ្យាសាស្រ្តកសិកម្ម នៃសាកលវិទ្យាល័យស្វាយរៀង កំពុងចុះហាត់ការនៅប្រទេសអ៊ីស្រាអែល រយៈពេល១១ខែ។ មូលហេតុ៤យ៉ាងដែលជំរុញឱ្យយុវជន ប្រុសពៅ ជ្រើសរើសផ្នែកកសិកម្ម គឺលោកចង់ឱ្យពលរដ្ឋខ្មែរមានសុខភាពល្អ, ចង់កាត់បន្ថយការចំណាកស្រុករបស់ពលរដ្ឋខ្មែរ, ចង់ជំរុញសេដ្ឋកិច្ចនៅក្នុងសហគមន៍ និងចង់ឱ្យកសិករខ្មែរផលិតអ្វីជារបស់ខ្មែរ រួមមានជី ថ្នាំ និងពូជដំណាំ។ លើសពីនេះ យុវជនរូបនេះ យល់ថាការមិនមានស្ថាប័ន ឬអង្គភាពធានាសុត្ថិភាពចំណីអាហារថ្នាក់ជាតិ ជាហេតុធ្វើឱ្យកសិផលលក់បានតម្លៃទាប និងមិនសូវចំណេញ។
ដើម្បីជ្រាបច្បាស់ សូមអញ្ជើញលោកអ្នកនាងទស្សនាបទយកការណ៍ខាងក្រោមនេះ៖	កំពត៖ អ្នកស្រី ស៊ាង ជា គឺជាជនមានពិការភាព ដែលកំពុងប្រកបរបរត្បាញសម្ភារប្រើប្រាស់ពីចចូត នៅស្រុកកំពង់ត្រាច ខេត្តកំពត។ ជាង៣០ឆ្នាំហើយ ដែលអ្នកស្រីប្រកបរបរនេះចិញ្ចឹមជីវិត។ សព្វថ្ងៃ ការងារត្បាញចចូត មិនមែនជាបញ្ហាសម្រាប់ស្ត្រីមានពិការភាពរូបនេះឡើយ ប៉ុន្តែអ្នកស្រី មានកង្វះខាតចំណេះដឹងទាក់ទងនឹងការគ្រប់គ្រងចំណូលចំណាយ និងខ្វះដើមទុនទិញសម្ភារផលិត។ កត្តាទាំងនេះ ធ្វើឱ្យរបរអ្នកស្រីហាក់មិនសូវរីកចម្រើនទៅមុខលឿន។ អង្គការ អេដ អេ អាកស្យុង តាមរយៈគម្រោងសម្ព័ន្ធភាពដើម្បីការអភិវឌ្ឍប្រកបដោយចីរភាព និងគាំទ្រសំឡេងដើម្បីសមធម៌សង្គម បានផ្ដល់ការបណ្ដុះបណ្ដាលផ្នែកអាជីវកម្មថ្នាក់មូលដ្ឋាន និងដើមទុន ដល់អ្នកស្រី ស៊ាង ជា និងស្រ្តីមានពិការភាព២០នាក់ទៀតនៅខេត្តជាប់តំបន់ឆ្នេរ ដើម្បីជួយស្ត្រីទាំងនោះ មានលទ្ធភាពពង្រីកអាជីវកម្មរបស់ខ្លួន។ សម្រាប់អ្នកស្រី ស៊ាង ជា សង្ឃឹមថារបរតម្បាញខ្លួន នឹងរីកចម្រើន ក្រោយទទួលការបណ្ដុះបណ្ដាល និងទុនពីគម្រោងនេះ។
ធុងសំរាមទាំងនេះត្រូវបានដាក់ឱ្យប្រើប្រាស់ក្នុងពេលដាក់តាំងបង្ហាញជាផ្លូវការនៃពានបាល់ទាត់ពិភពលោកនៅពហុកីឡដ្ឋានជាតិមរតកតេជោ ក្នុងគោលបំណងលើកទឹកចិត្តប្រជាពលរដ្ឋ អ្នកស្នេហាវិស័យកីឡាឱ្យយល់ដឹងអំពីអត្ថប្រយោជន៍ក្នុងការបែងចែកសំរាមទៅតាមប្រភេទ។ ប្រភេទធុងសំរាមទាំងនេះរួមមាន ធុងសម្រាប់ដាក់សំរាមដែលអាចកែច្នៃឡើងវិញមានដូចជាកំប៉ុងអាលុយមីញូម ដបប្លាស្ទិក និងធុងសម្រាប់ដាក់ សំណល់អាហារជាដើម។ ក្រុមហ៊ុន កូកា-កូឡា កម្ពុជា សង្ឃឹមថា តាមរយៈការផ្តល់ធុងបែងចែកសំរាមទៅតាមប្រភេទបែបនេះ គឺជាគំនិតផ្តួចផ្តើមដែលនឹងលើកកម្ពស់សក្តានុពលនៃសេដ្ឋកិច្ចវិលជុំ ដោយការលើកកម្ពស់ការកែច្នៃឡើងវិញ និងការប្រើប្រាស់ឡើងវិញនូវដបប្លាស្ទិក។ ពិធីប្រគល់ធុងសំរាមជាផ្លូវការនេះ ធ្វើឡើងក្រោមអធិបតីភាពរបស់ឯកឧត្តម ជា បូរ៉ា រដ្ឋលេខាធិការក្រសួងទេសចរណ៍ និងកញ្ញា សម្បត្តិ មុនីវរលក្ខណ៍ នាយកផ្នែកទំនាក់ទំនងកិច្ចការសាធារណៈ និងចីរភាពប្រចាំប្រទេសរបស់ក្រុមហ៊ុន កូកា-កូឡា កម្ពុជា។ ឯកឧត្តម ជា បូរ៉ា រដ្ឋលេខាធិការក្រសួងទេសចរណ៍បានមានប្រសាសន៍ថា៖ «នេះជាកិត្តិយសសម្រាប់ប្រទេសកម្ពុជា ដែលបានទទួល ដំណើរមកដល់ជាផ្លូវការរបស់ពានបាល់ទាត់ពិភពលោក ដែលជាផ្នែកមួយនៃព្រឹត្តិការណ៍ដំណើរ ទេសចរណ៍ពានបាល់ទាត់ពិភពលោក។ ហើយក៏ជាកិត្តិយសផងដែរ ក្នុងការទទួលបានធុងសំរាមទាំងនេះ ដែលបង្ហាញពីរបៀបដែលក្រុមហ៊ុន កូកា-កូឡា កម្ពុជា កំពុងនាំមុខគេក្នុងការលើកកម្ពស់និរន្តរភាព និងគំនិតផ្តួចផ្តើម ផ្នែកបរិស្ថាន »។ កញ្ញា សម្បត្តិ មុនីវរលក្ខណ៍ នាយកផ្នែកទំនាក់ទំនងកិច្ចការសាធារណៈ និងចីរភាពប្រចាំប្រទេសរបស់ក្រុមហ៊ុន កូកា-កូឡា កម្ពុជា មានប្រសាសន៍ថា៖ «វាជាកិត្តិយសដ៏ធំធេងសម្រាប់ក្រុមហ៊ុន កូកា-កូឡា ដែលបាននាំយកព្រឹត្តិការណ៍ដំណើរទេសចរណ៍ពានបាល់ទាត់ពិភពលោកមកកាន់ប្រទេសកម្ពុជាដើម្បីបង្កើតក្តីស្រមៃដ៏អស្ចារ្យមួយដល់អ្នកសេ្នហាកីឡាបាល់ទាត់នៅកម្ពុជា។ ហើយក្រុមហ៊ុន កូកា-កូឡា កម្ពុជា បានខិតខំប្រឹងប្រែងធ្វើកិច្ចការនេះប្រកបដោយការទទួលខុសត្រូវ និងផ្តោតសំខាន់លើនិរន្តរភាព។ ជាក់ស្តែងធុងដែលបានប្រគល់ជូនទៅប្រើប្រាស់នេះគឺសំដៅសម្រួលដល់ការប្រមូលសំណល់ នៅក្នុងពហុកីឡដ្ឋានជាតិមរតកតេជោដើម្បីកែច្នៃឡើងវិញ ស្របតាមសសរស្តម្ភចីរភាពរបស់ក្រុមហ៊ុនផងដែរ ហើយនាងខ្ញុំសូមលើកទឹកចិត្តដល់អ្នកគាំទ្រដែលមកចូលរួមលេងកំសាន្តនៅទីនេះឱ្យចូលរួមបោះចោលសំណល់ឱ្យបានត្រូវតាមប្រភេទរបស់វា ដើម្បីសម្រួលដល់ការងារកែច្នៃដែលមានភាពស្មុគស្មាញទៅហើយនោះ»។ ព្រឹត្តិការណ៍ដំណើរទេសចរណ៍ពានបាល់ទាត់ពិភពលោកឆ្នាំ ២០២២ ដែលនាំមកជូនដោយក្រុមហ៊ុន កូកា-កូឡា មានបេសកម្មគាំទ្រដល់ការអភិវឌ្ឍកិច្ចខិតខំប្រឹងប្រែងប្រកបដោយនិរន្តរភាពនៅក្នុងប្រទេសនីមួយៗដែលដំណើរ ទេសចរណ៍នេះបានទៅដល់។ នេះជាលើកដំបូងហើយ ដែលព្រឹត្តិការណ៍សម្រាប់អតិថិជននឹងត្រូវបានរៀបចំដោយប្រើប្រាស់ឌីជីថលច្រើន ហើយក្រុមហ៊ុន កូកា-កូឡា ក៏បានកាត់បន្ថយសំរាមនៅគ្រប់កន្លែងសំចតនៃព្រឹត្តិការណ៍ដំណើរទេសចរណ៍នេះ រីឯសម្ភារប្រើប្រាស់សម្រាប់ព្រឹត្តិការណ៍នីមួយៗ (Activation material) ត្រូវបានផលិតក្នុងស្រុក និងអាចកែច្នៃប្រើប្រាស់ឡើងវិញបាន ព្រមទាំងបានកាត់បន្ថយការប្រើប្រាស់ទឹក ថាមពល សម្ភារៈ រួមទាំងធនធានផ្សេងៗទៀតឱ្យនៅត្រឹមកម្រិតអប្បបរមា។ ធុងសំរាមចំនួន ១០០ដែលប្រគល់ឱ្យក្រសួងទេសចរណ៍នេះត្រូវបានផលិតក្នុងស្រុក៕ (អត្ថបទពាណិជ្ជកម្ម)	រាជធានីភ្នំពេញ កាលថ្ងៃទី២៣ ខែមិថុនា ឆ្នាំ២០២២៖ ធុងបែងចែកសំរាមចំនួន ១០០ ដែលប្រើប្រាស់ក្នុងព្រឹត្តិការណ៍ដំណើរទេសចរណ៍ពានបាល់ទាត់ពិភពលោក FIFA WORLD CUP TROPHY TOUR នាំមកជូនដោយក្រុមហ៊ុន កូកា-កូឡា ត្រូវបានប្រគល់ជូនជាផ្លូវការហើយ សម្រាប់ប្រើប្រាស់ក្នុងពហុកីឡដ្ឋានជាតិមរតកតេជោក្នុងរាជធានីភ្នំពេញ ក្នុងពិធីមួយក្រោមអធិបតីភាពដ៏ខ្ពស់ខ្ពស់របស់ឯកឧត្តម ជា បូរ៉ា រដ្ឋលេខាធិការក្រសួងទេសចរណ៍។
ប៉ុន្តែការញ៉ាំរុក្ខជាតិមួយនេះទំនងជាមិនល្អឡើយ។ ការឈឺពោះរមួលៗ និងរាករូសច្រើនតែកើតឡើងដោយសារតែការញ៉ាំប្រទាលកន្ទុយក្រពើនេះឯង។ ដូច្នេះនៅពេលដែលអ្នកទៅជួបគ្រូពេទ្យកុំភ្លេចប្រាប់គាត់ឲ្យដឹងថា អ្នកបានញ៉ាំប្រទាលកន្ទុយក្រពើរួចទើបចេញជាអាការៈបែបនេះ។ ពេលនោះគ្រូពេទ្យនឹងអាចមានវិធីសាស្ត្រត្រឹមត្រូវសម្រាប់ព្យាបាល ហើយក៏អាចបង្ហាញអំពីរបៀបធ្វើយ៉ាងណាដើម្បីគ្រប់គ្រងសុខភាពបានយ៉ាងល្អដើម្បីទទួលបានសុវត្ថិភាពពីការញ៉ាំប្រទាលកន្ទុយក្រពើនេះផង៕	ប្រទាលកន្ទុយក្រពើគឺជារុក្ខជាតិមួយប្រភេទ ដែលត្រូវបានគេប្រើប្រាស់យ៉ាងទូលំទូលាយ សម្រាប់សមត្ថភាពជួយឲ្យរបួសឆាប់ជា។ ប្រទាលកន្ទុយក្រពើទំនងជាមានសុវត្ថិភាព និងមានប្រយោជន៍ណាស់សម្រាប់ជំងឺស្រែង និងការរមាស់ស្បែក។
បិសាចក្រហម Manchester United បានបញ្ចប់ភាពមិនដែលចាញ់របស់ក្រុមរួមក្រុង Manchester City ជាមួយជ័យជម្នះ ២-០ ក្នុងប្រកួតបាល់ទាត់ក្របខណ្ឌកំពូលអង់គ្លេស Premier League សប្តាហ៍ទី២៨ នារាត្រីថ្ងៃទី៧ ខែមីនា។ ក្រោយបរាជ័យនេះ លោក Pep Guardiola ប្រាប់កូនក្រុមរបស់ខ្លួនឱ្យមើលទៅមុខ។ «Manchester City គួរតែផ្តោតអារម្មណ៍គិតវិជ្ជមានលើកាប្រកួតនៃការឈ្នះ២១ ប្រកួតជាជាងការចាញ់ Man Utd »។ នេះជាលើកឡើងរបស់លោក Pep Guardiola អ្នកចាត់ការក្រុមមេឃខៀវ។ នេះជាការចាញ់លើកដំបូងរបស់ក្រុមមេឃខៀវ Man City ដោយគិតចាប់តាំងពីខែវិច្ឆិកាឆ្នាំ ២០២០ មកម្ល៉េះ ហើយក៏ជាការបញ្ចប់ភាពមិនដែលចាញ់ ២១ ប្រកួតជាប់គ្នាផងដែរ។ អ្នកចាត់ការសញ្ជាតិអេស្ប៉ាញប្រាប់ទូរទស្សន៍ Sky Sport ទៀតថា Man City នឹងក្លាយជាព័ត៏មាន ប៉ុន្តែព័ត៏មាននោះ គឺជ័យជម្នះ២១ប្រកួតជាប់គ្នា។ លោកបន្តថា ក្រុមលោកនៅមាន៣០ពិន្ទុទៀតដើម្បីដណ្ដើម ដូចនេះក្រុមត្រូវតែចាប់ផ្តើមការឈ្នះត្រលប់មកវិញ។ ទោះបរាជ័យក្ដី ក្រុមមេឃខៀវ បន្តឈរលើកំពូលតារាង ជាមួយពិន្ទុសរុប៦៥ ពីការប្រកួត២៨លើក នាំមុខ១១ពិន្ទុលើក្រុមរបស់លោក Ole Gunnar Solkjaer ដែលមាន៥៤ពិន្ទុ។ ការប្រកួតនៅសល់តែ១០លើកប៉ុណ្ណោះ៕	ដោយ៖ជា យូគៀង
អ្នក ដែលត្រូវធ្វើដំណើរទៅជាមួយប្រមុខរដ្ឋាភិបាល រួមមាន លោក ប្រាក់ សុខុន រដ្ឋមន្ត្រីក្រសួងការបរទេស និងឥស្សរជនផ្សេងទៀត រួមទាំងថ្នាក់ដឹកនាំនៃសភាពាណិជ្ជកម្មកម្ពុជាផងដែរ។ សេចក្តីប្រកាសព័ត៌មាន បញ្ជាក់បែបនេះថា៖«សម្តេច ហ៊ុន សែន នឹងថ្លែងសុន្ទរកថាមួយ ដោយផ្តោតសំខាន់លើទិសដៅនាពេលអនាគត នៃកិច្ចសហប្រតិបត្តិការមេគង្គ-ជប៉ុន»។ បើតាមក្រសួងការបរទេសដដែល កិច្ចប្រជុំនេះ នឹងពិភាក្សា ហើយអនុម័តយុទ្ធសាស្ត្រទីក្រុងតូក្យូថ្មី សំដៅលើកកម្ពស់សុខមាលភាពប្រជាជន និងការការពារបរិស្ថាន។ ប្រភពខាងលើ បានបន្តថា យុទ្ធសាស្ត្រនេះ ផ្តោតសំខាន់លើការអភិវឌ្ឍប្រកបដោយចីរភាព និងការកាត់បន្ថយគម្លាតនៃការអភិវឌ្ឍរវាងប្រទេសមេគង្គ និងប្រទេសសមាជិកអាស៊ានផ្សេងទៀត។ ក្រៅពីកិច្ចប្រជុំនេះ នាយករដ្ឋមន្ត្រីកម្ពុជា ក៏មានជំនួបដាច់ដោយឡែកជាមួយលោក ស៊ីនហ្សូ អាបេ នាយករដ្ឋមន្ត្រីជប៉ុនផងដែរ ជុំវិញបញ្ហាផ្សេងៗ ដែលជាការយកចិត្តទុកដាក់លើកិច្ចសហប្រតិបត្តិការទ្វេភាគី ទាំងក្នុងតំបន់និងថ្នាក់អន្តរជាតិ។ លើសពីនេះ មេដឹកនាំកម្ពុជា នឹងឆ្លៀតជួបសំណេះសំណាលជាមួយសហគមន៍និងសិស្សិតកម្ពុជា ដែលកំពុងរស់នៅនិងសិក្សានៅប្រទេសជប៉ុនផងដែរ៕	ភ្នំពេញ៖ សម្តេចនាយករដ្ឋមន្ត្រី ហ៊ុន សែន នឹងដឹកនាំគណៈប្រតិភូកម្ពុជា ទៅចូលរួមប្រជុំកំពូលមេគង្គ-ជប៉ុនលើកទី១០ នៅប្រទេសជប៉ុន ចាប់ពីថ្ងៃទី៦ ដល់ថ្ងៃទី១០ ខែតុលា ឆ្នាំ២០១៨។ នេះបើតាមសេចក្តីប្រកាសព័ត៌មានពីក្រសួងការបរទេសកម្ពុជា។
អ្នកនាំពាក្យរបស់រដ្ឋាភិបាលថៃលោក Anucha Burapachaisri បាននិយាយនៅថ្ងៃទី ១៧ ខែមករា ថានាយករដ្ឋមន្រ្តី ប្រាយុទ្ធ ចន្ទអូចា មានបារម្ភអំពីសុខភាពប្រជាជន ស្របពេលមានការចុះត្រជាក់ ហើយស្នើឲ្យពួកគេជៀសវាងការជួបជុំនយោបាយនៅពេលដែលជំងឺកូវីដ-១៩ នៅតែបន្តរាលដាល។ ខណៈការរាលដាលជំងឺកូវីដ-១៩ ក្នុងប្រទេសនៅតែមាន ហើយអាកាសធាតុចុះត្រជាក់នោះ ប្រមុខរដ្ឋាភិបាលថៃ ស្នើឲ្យប្រជាជនថៃរក្សាសុខភាពរបស់ពួកគេ។ លោក Anucha Burapachaisri អ្នកនាំពាក្យររដ្ឋាភិបាលថៃ បាននិយាយថា រដ្ឋាភិបាលចង់ឱ្យប្រជាជនចៀសវាងការជួបជុំ ជាពិសេសការជួបជុំនយោបាយផ្នែកក្នុងអំឡុងពេលនេះ ព្រោះមិនចង់ឃើញការកើនឡើងករណីឆ្លងដោយសារការប្រមូលផ្តុំបែបនេះទេ។ ការជួបជុំតវ៉ា ហាក់ស្ងប់ស្ងាត់នៅអំឡុងពេលចុងឆ្នាំ២០២០ និងប៉ុន្មានថ្ងៃនៅដើមឆ្នាំ២០២១ នេះ។ អ្នករៀបចំការតវ៉ា គ្រោងប្រកូកប្រកាសឲ្យជួបជុំជាថ្មីទៀតដើម្បីទាមទារឲ្យលោក ប្រាយុទ្ធ លាលែង។ ប៉ុន្តែលោក Anucha អះអាងថា រដ្ឋាភិបាលថៃនៅមានអំណាចក្រោមច្បាប់អាសន្នដដែលដើម្បីទប់ស្កាត់ការរាលដាល។ « រដ្ឋាភិបាលក៏អរគុណដល់ប្រជាជនភាគច្រើនដែលបានសហការ»។ លោក Anucha លើកឡើងបែបនេះដោយស្រង់សម្ដីនាយករដ្ឋមន្រ្តី ប្រាយុទ្ធ ចន្ទអូចា ។ បើតាមកាសែតបាងកកប៉ុស្តិ៍ លោក Anucha បន្តថា រដ្ឋាភិបាលកំពុងដាក់ចេញវិធានការបន្ថែមទៀត ដើម្បីជួយប្រជាជនដែលរងផលប៉ះពាល់ដោយសារការផ្ទុះឡើងនៃកូវីដ-១៩ ហើយក៏កំពុងរៀបចំកម្មវិធីជំរុញសេដ្ឋកិច្ចថ្មីផងដែរ។ តាមរយៈអ្នកនាំពាក្យរូបនេះ លោក ប្រាយុទ្ធ ក៏បង្ហាញការព្រួយបារម្ភអំពីសុខភាពប្រជាជនផងដែរ ខណៈដែលសម្ពាធកម្រិតខ្ពស់មួយទៀតពីប្រទេសចិន។ សីតុណ្ហភាពនៅថៃ ត្រូវបានព្យាករណ៍ថា នឹងធ្លាក់ចុះ ហើយគ្របដណ្ដប់លើផ្នែកខាងលើនៃប្រទេសនៅចន្លោះថ្ងៃទី១៧ ដល់ទី១៩ ខែមករា។ សីតុណ្ហភាព អាចនឹងធ្លាក់ចុះ២ទៅ៣អង្សានៅតំបន់ខាងជើង ខាងកើត និងកណ្តាល រួមទាំងទីក្រុងបាងកក និង ខេត្តជុំវិញ។ នៅភាគឥសាន សីតុណ្ហភាពនឹងធ្លាក់ចុះ ៤-៦ អង្សាសេក្នុងអំឡុងពេលនោះ។ អ្នកនាំពាក្យរូបនេះបានបន្ថែមទៀតថា ឧត្តមសេនីយ៍ ប្រាយុទ្ធ បានស្នើឱ្យប្រជាជនប្រុងប្រយ័ត្ន នៅពេលនិងបន្ទាប់ពីប្រើអគ្គិសនី ដើម្បីឱ្យខ្លួនពួកគេកក់ក្តៅផងដែរ៕	ដោយ៖ កង ម៉េងហុង
American Academy of Pediatrics បានបង្ហាញពីវិធីសាស្ត្រមួយចំនួនដើម្បីជួយកុមារតូចៗអោយទទួលបានអ្វីដែលច្រើនបំផុតពីការអានសៀវភៅ ឬស្តាប់នេះ៖ គេងអោបកូនរបស់អ្នកដើម្បីផ្តល់នូវភាពកក់ក្តៅ, ហើយអានរឿងជាមួយគ្នា ធ្វើការបញ្ចេញសម្លេងនូវពាក្យដែលកូនរបស់អ្នកបញ្ចេញសម្លេងខុស អានយឺតៗដើម្បីជួយអោយកូនរបស់អ្នកយល់ពីអត្ថន័យនៅក្នុងសាច់រឿង ប្រើប្រាស់ពេលវេលានៃការអានធ្វើជាមធ្យោបាយដើម្បីជួយធ្វើអោយកូនរបស់អ្នកស្ងប់ចិត្តនៅពេលដែលពួកគេមិនសប្បាយចិត្ត៕ ត្រួតពិនិត្យដោយ www.health.com.kh	ការអាន ឬការស្តាប់គឺជាការសិក្សា និងការវិវត្តមួយដ៏សំខាន់ចំពោះកុមារ ហើយឪពុកម្តាយអាចចំណាយពេលដើម្បីជួយកូនរបស់ពួកគេអោយស្រលាញ់ការអានសៀវភៅ។
លោកឧត្តមសេនីយ៍ទោ ជួន ណារិន្ទ ស្នងការនគរបាលខេត្តព្រះសីហនុ ប្រាប់សារព័ត៌មានថ្មីៗតាមទូរស័ព្ទ នៅព្រឹកថ្ងៃទី១៦ ខែធ្នូ ឆ្នាំ២០២២នេះថា ក្រោយទទួលបានដំណឹងពីសញ្ញាតិរបស់ជនរងគ្រោះ កម្លាំងសមត្ថកិច្ច បានចុះទៅជួយសង្គ្រោះភ្លាមៗ។ លោកស្នងការ បញ្ជាក់ដូច្នេះថា៖«[ក្រុមជនល្មើស] មិនទាន់បានធ្វើអី [លើជនរងគ្រោះ] ទេ ហើយក៏មិនទាន់បានទទួលប្រាក់ពីជនរងគ្រោះដែរ»។ ទំព័រហ្វេសប៊ុកឈ្មោះ «ផ្សព្វផ្សាយអប់រំ ស្នងការដ្ឋាននគរបាលខេត្តព្រះសីហនុ» ផ្សព្វផ្សាយថា សមត្ថកិច្ច ទទួលបានបណ្តឹងពីករណីបង្ខាំងមនុស្សនេះ តាមប្រព័ន្ធទូរស័ព្ទ ហើយលោក ជួន ណារិន្ទ ក៏ចេញបញ្ជាឲ្យកងកម្លាំងចុះទៅបង្ក្រាបក្រុមជនល្មើស និងជួយសង្គ្រោះជនរងគ្រោះ ក្នុងវីឡា១កន្លែង ដែលស្ថិតក្នុងសង្កាត់៤ ក្រុង-ខេត្តព្រះសីហនុ។ ទំព័រហ្វេសប៊ុកនេះ បានឲ្យដឹងទៀតថា ក្រៅពីចាប់ជនល្មើសទាំង៧នាក់ កម្លាំងសមត្ថកិច្ច បានដកហូតវត្ថុតាងមួយចំនួន រួមមាន កាំភ្លើងខ្លី២ដើម ខ្នោះដៃ៥គូ ដំបងឆក់៥ ឧស្ម័នបង្ហូរទឹកភ្នែក៣ដប ស្កុតរុំ២ដុំ និងរថយន្ត២គ្រឿង ។ល។ ប្រភពខាងលើ បញ្ជាក់ថា កម្លាំងសមត្ថកិច្ច បានបញ្ជូនសំណុំរឿង និងជនសង្ស័យទាំង៧នាក់ ទៅតុលាការខេត្តព្រះសីហនុហើយ ដើម្បីផ្តន្ទាទោសតាមផ្លូវច្បាប់។ ផ្អែកតាមប្រភពដដែលនេះ ក្រៅពីជនសង្ស័យទាំង៧នាក់នោះ កម្លាំងសមត្ថកិច្ច នៅបន្តស្រាវជ្រាវរកជនសង្ស័យផ្សេងទៀត ដែលនៅសេសសល់៕	កម្លាំងសមត្ថកិច្ចខេត្តព្រះសីហនុ បានចុះធ្វើប្រតិបត្តិការបង្ក្រាបបុរសជនជាតិចិន១ក្រុម ដែលចាប់បង្ខាំងជនជាតិចិនដូចគ្នា ដើម្បីជំរិតទារប្រាក់។ ប្រតិបត្តិការនេះ ធ្វើឡើងតាំងពីថ្ងៃទី១០ ខែធ្នូ ឆ្នាំ២០២២មកម្ល៉េះ ដោយលទ្ធផល សមត្ថកិច្ច ចាប់បានជនល្មើសជាជនជាតិចិន៧នាក់ និងជួយបុរសជនជាតិចិនម្នាក់ ដែលជាជនរងគ្រោះ។
យោងតាមសេចក្ដីប្រកាសព័ត៌មានរបស់រដ្ឋបាលខេត្តសៀមរាប បុគ្គលវិជ្ជមានទាំង៣នាក់ខាងលើ គឺសមាជិកគ្រួសារតែមួយ ដែលធ្វើដំណើរមកពីខេត្តព្រះសីហនុ កាលពីថ្ងៃទី២៧ ខែមេសា ហើយបានកុហកក្រុមមន្ត្រីត្រួតពិនិត្យសុខភាពបឋមនៅច្រកព្រំប្រទល់សៀមរាប-កំពង់ធំ ថាមកពីខេត្តកំពង់ស្ពឺ។ អ្នកវិជ្ជមានទាំង៣ខាងលើរួមមាន ទី១ ឈ្មោះ សៀន សៅណា ភេទស្រី អាយុ៣០ឆ្នាំ (ប្រពន្ធ) ទី២ឈ្មោះ ក្ដិប ថុល ភេទប្រុស អាយុ ៣៣ឆ្នាំ (ប្ដី)និងទី៣ ឈ្មោះ ត្រេង បញ្ហា ភេទប្រុស អាយុ ១ឆ្នាំកន្លះ (កូន)។ អាជ្ញាធរបានសម្រេចបិទខ្ទប់ភូមិពោធិ៍ រហូតដល់មានសេចក្ដីជូនដំណឹងជាថ្មី ដើម្បីស្រាវជ្រាវអ្នកពាក់ព័ន្ធ ក៏ដូចជាទប់ស្កាត់ការរីករាលដាលក្នុងសហគមន៍។ រដ្ឋបាលខេត្តសៀមរាប បានអំពាវនាវដល់អ្នកពាក់ព័ន្ធដោយផ្ទាល់ ឬប្រយោលជាមួយអ្នកវិជ្ជមានខាងលើ ត្រូវប្រញាប់ធ្វើចត្តាឡីស័កនៅផ្ទះ ដោយមិនត្រូវពាក់ព័ន្ធនឹងអ្នកឯទៀតជាដាច់ខាត។ ហើយករណីសង្ស័យអាការៈណាមួយ ត្រូវប្រញាប់រាយការណ៍តាមលេខទូរសព្ទ ០១២ ៩៥៥ ៤៧៤/០៧៧ ៧៨៩ ០០៧ ដើម្បីក្រុមការងារចាត់វិធានការក្នុងការយកសំណាកធ្វើតេស្តស្រាវជ្រាវ។ ជាមួយគ្នានេះដែរ រដ្ឋបាលខេត្ត អំពាវនាវឱ្យប្រជាពលរដ្ឋទាំងអស់ បង្កើនការប្រុងប្រយ័ត្នខ្ពស់ ដោយត្រូវចូលរួមអនុវត្តវិធានការការពារ ៣ការពារ ៣កុំ និងត្រូវអនុវត្តកាតព្វកិច្ចពាក់ម៉ាស់ និងរក្សាគម្លាតសុវត្ថិភាពឱ្យបានត្រឹមត្រូវ ពិសេសអនុវត្តវិធានការរដ្ឋបាល និងវិធានការចត្ដាឡីស័ក ដើម្បីបង្ការពីការប្រឈមការផ្តន្ទាទោសតាមច្បាប់។ គួរបញ្ជាក់ថា ក្នុងថ្ងៃទី១ ខែឧសភា ខេត្តសៀមរាបបានរកឃើញអ្នកវិជ្ជមានកូវីដ១៩ចំនួន៤នាក់ ក្នុងនោះមានបុគ្គលវិជ្ជមាន៣នាក់ខាងលើ និងបុរសអ្នកបើករថយន្តបញ្ជើទំនិញមកពីរាជធានីភ្នំពេញ។ សរុបអ្នកវិជ្ជមានចំនួន ៤១នាក់ ដែលឆ្លងក្នុងព្រឹត្តិការណ៍សហគមន៍ ២០ កុម្ភៈ ក្នុងនោះបានជាសះស្បើយ១៥នាក់ និង២៦នាក់ទៀត កំពុងបន្តសម្រាកព្យាបាលក្នុងមន្ទីរពេទ្យបង្អែកខេត្តសៀមរាប៕	សៀមរាប៖ រដ្ឋបាលខេត្តសៀមរាប បានសម្រេចបិទខ្ទប់ភូមិពោធិ៍ ឃុំពង្រក្រោម ស្រុកជីក្រែង ក្រោយរកឃើញករណីវិជ្ជមានថ្មីចំនួន៣នាក់ នៅក្នុងមូលដ្ឋាន។
ការញ៉ាំជាតិកាហ្វេអ៊ីនរយៈពេល ៦ម៉ោងនៃម៉ោងគេង ញ៉ាំគ្រឿងស្រវឹងមុនពេលគេង ទោះបីជាវាធ្វើឲ្យងងុយគេងបន្តិចក៏ដោយ ញ៉ាំអាហារច្រើនៗ ឬអាហារសម្រន់មុនពេលគេង ហាត់ប្រាណមិនគ្រប់គ្រាន់។ ការដែលរក្សារាងសមសួននឹងបង្កើនថាមពល និងជាទូទៅ ជួយដល់ការងងុយគេងកាន់តែលឿន និងស្រមុកលឺៗផងដែរ មានទូរទស្សន៍ ទូរស័ព្ទឆ្លាតវៃ ឬកុំព្យូទ័រនៅក្នុងបន្ទប់គេង ក្រចូលគេងក្នុងថ្ងៃចុងសប្តាហ៍៕ ត្រួតពិនិត្យដោយ www.health.com.kh	បើសិនជាអ្នកមិនអាចគេងលក់ទេ មានទម្លាប់អាក្រក់មួយចំនួនតូចដែរ ដែលអាចជាបញ្ហា ឬមូលហេតុនៃការគេងមិនលក់នេះ។ យ៉ាងណាមិញ អ្នកគួរតែចៀសវាងទម្លាប់នៃការគេងអាក្រក់ខាងក្រោមនេះផងបើសិនជាចង់ឲ្យការគេងបានគ្រប់គ្រាន់ និងស្កប់ស្កល់៖
ការគំរាមកំហែងនោះលេចឡើងកាលពីចុងខែតុលា នៅពេលដែលអង្គការព័ត៌មានមិនរកប្រាក់កម្រៃមួយមានមូលដ្ឋាននៅសហរដ្ឋអាមេរិកមានឈ្មោះថា Climate Council បានផ្សព្វផ្សាយរបាយការណ៍មួយក្នុងទស្សនាវដ្ដី Natureដោយបានលម្អិតអំពីពេលវេលានិងទីតាំងនៃការកើនឡើងកម្រិតទឹកសមុទ្រកាន់តែខ្លាំង។ បើតាមការសិក្សាដែលផ្សាយកាលពីទី២៩ ខែតុលា បានបញ្ជាក់ថា ពលរដ្ឋវៀតណាមក្នុងចន្លោះពី១០ភាគរយរហូតដល់ជាង៣០ភាគរយនឹងរងផលប៉ះពាល់នេះ។ ទីក្រុងហូជីមិញដែលមានប្រជាពលរដ្ឋចំនួន៩លាននាក់ បង្ហាញការយកចិត្តទុកដាក់តិចតួចចំពោះក្ដីបារម្ភនេះនាពេលបច្ចុប្បន្ន។ មានការសាងសង់អាគារស្នាក់នៅខ្ពស់ៗថ្មីៗសម្រាប់អ្នកដែលចាកចេញពីតំបន់នានានៃប្រទេសវៀតណាមឆ្ពោះទៅកាន់ទីក្រុងហូជីមិញដើម្បីធ្វើការងារ ឬបន្តការសិក្សា។ ទីក្រុងហូជីមិញដើរតួជាមជ្ឈមណ្ឌលរដ្ឋបាលសម្រាប់ក្រុមហ៊ុនវិនិយោគបរទេសជាច្រើន ដែលផលិតទំនិញនៅវៀតណាមសម្រាប់នាំចេញ ដែលទាំងនេះជាប្រភពនៃការកើនឡើងចំណូលសេដ្ឋកិច្ចប្រចាំឆ្នាំពី៦ទៅ៧ភាគរយ។ ទោះយ៉ាងណា ទឹកជំនន់តែងតែកើតមានឡើងនៅតំបន់ឆ្នេរនៅភាគខាងត្បូងនៃទីក្រុងដែលសំបូរដោយមនុស្សរស់នៅ ដែលធ្វើឲ្យមនុស្សយល់អំពីអ្វីដែលនឹងកើតឡើង ប្រសិនបើតំបន់ដែលនៅជាប់សមុទ្រចិនខាងត្បូង កើនឡើងខ្ពស់នៅឆ្នាំ២១០០ ដូចដែលអ្នកសរសេររបាយការណ៍របស់អង្គការ Climate Central បានលើកឡើង។ និស្សិត Do Van Chanh អាយុ២០ឆ្នាំសិក្សានៅឯសាកលវិទ្យាល័យទីក្រុងហូជីមិញនិយាយថា៖ «យើងត្រូវតែដោះស្រាយបញ្ហានៃការប្រែប្រួលអាកាសធាតុ។ វៀតណាមអាចរងការប៉ះពាល់ដោយការឡើងកម្ដៅសាកល។ កន្លែងខ្លះនឹងត្រូវជន់លិច។ ដោយសារតែយើងមានឆ្នេរសមុទ្រដែលមានប្រវែងវែង ទើបវានឹងជាបញ្ហា។ យើងត្រូវតែស្វែងរកថាមពលផ្សេងមកជំនួសដូចជា ថាមពលពន្លឺព្រះអាទិត្យ ឬខ្យល់ ឬរលកជាដើម។ ថាមពលទាំងនេះមានសម្រាប់យកមកប្រើប្រាស់ ប៉ុន្តែវាប្រហែលជាមានតម្លៃថ្លៃ ហើយត្រូវការការខិតខំប្រឹងប្រែងជាច្រើន»។ កម្រិតទឹកសមុទ្រ កម្រិតទឹកសមុទ្រនៅលើពិភពលោកអាចឡើងខ្ពស់កន្លះម៉ែត្រនៅក្នុងសតវត្សរ៍នេះ បើទោះជាមានការកាត់បន្ថយការបញ្ចេញឧស្ម័នកាបូនភ្លាមៗក៏ដោយ បន្ទាប់ពីកម្រិតទឹកសមុទ្រនេះបានកើនឡើងចន្លោះពី១១ទៅ១៦សង់ទីម៉ែត្រកាលពីសតវត្សរ៍មុន នេះបើតាមការលើកឡើងរបស់អ្នកសរសេររបាយការណ៍២នាក់ស្តីពីបញ្ហានៃការប្រែប្រួលអាកាសធាតុ។ បើសិនគ្មានការកាត់បន្ថយការបញ្ចេញឧស្ម័នកាបូននោះទេ កម្រិតទឹកសមុទ្រអាចឡើងខ្ពស់ជាង២ម៉ែត្រ ដែលបណ្ដាលឲ្យមានអស្ថិរភាពសម្រាប់ផ្ទាំងទឹកកកនៅទ្វីបអង់តាទិច។ ការសិក្សារកឃើញថា តំបន់គ្រោះថ្នាក់ទាំងនោះគំរាមកំហែងដល់មនុស្សដែលរស់នៅក្នុងប្រទេសកំពុងអភិវឌ្ឍក្នុងទ្វីបអាស៊ី រួមបញ្ចូលទាំង១០ភាគរយនៅប្រទេសវៀតណាម។ ការសិក្សានោះលើកឡើងថា៖«ការបញ្ចេញឧស្ម័នដែលនៅតែបន្តធ្វើឡើងក្នុងកម្រិតខ្ពស់ រួមជាមួយនឹងអស្ថិរភាពនៅទ្វីបអង់តាកទិចអាចធ្វើប្រជាជន១ភាគ៣នៃប្រទេសបង់ក្លាដែសនិងវៀតណាមបញ្ចូលគ្នានោះត្រូវជន់លិច។ ជាលទ្ធផលគឺថា ពលរដ្ឋភាគច្រើននៅក្នុងទីក្រុងតាមឆ្នេរសមុទ្រខ្លះដែលស្ថិតនៅក្នុងប្រទេសទាំងនេះនឹងរងការគំរាមកំហែងដោយការបាត់បង់ទីជម្រក។ ភាពញឹកញាប់នៃទឹកជំនន់ លោក Mike Lynch នាយកគ្រប់គ្រងក្រុមហ៊ុន SSI Institutional Brokerage ក្នុងទីក្រុងហូជីមិញនិយាយថា៖«ទឹកជំនន់ដែលកើតមានបន្ទាប់ពីមានភ្លៀងធ្លាក់ខ្លាំងរយៈពេលយូរបានក្លាយជារឿងធម្មតាមួយនៅតំបន់ភាគខាងត្បូង»។ ទឹកជំនន់កើតមានរៀងរាល់ឆ្នាំនៅតំបន់ដីសណ្ដរទន្លេមេគង្គនៅភាគខាងត្បូងទីក្រុងហូជីមិញ។ ក្រុមហ៊ុនអង់គ្លេសមួយឈ្មោះថា JBA Risk Management និយាយថា ទឹកជំនន់នេះមានន័យថា វាបានធ្វើឲ្យខាតបង់ខាងសេដ្ឋកិច្ចប្រមាណ៧១លានដុល្លារក្នុងមួយឆ្នាំៗ នៅតំបន់ដីសណ្ដរ ជាទីដែលពលរដ្ឋចិញ្ចឹមត្រីឬបង្គារដើម្បីចិញ្ចឹមជីវិត។ លោក Lynch បាននិយាយទៀតថា៖«អ្វីដែលខ្ញុំមានការព្រួយបារម្ភនៅកន្លែងទាំងនោះគឺនៅកន្លែងចិញ្ចឹមបង្គារ នោះគឺថាកន្លែងទាំងនោះពឹងផ្អែកទាំងស្រុងទៅលើរបរចិញ្ចឹមបង្គារ។ មានបញ្ហាកើតឡើងរួចហើយនៅកន្លែងដែលទឹកប្រៃបានឡើងខ្ពស់នៅក្នុងទន្លេ វាធ្វើឲ្យបាត់បង់លទ្ធភាពក្នុងការចិញ្ចឹមត្រីខ្លះ»។ កាលពីឆ្នាំ ២០១១ ទឹកជំនន់ដ៏ធំមួយបានសម្លាប់មនុស្ស២៦៥នាក់ ហើយបានធ្វើឲ្យខូចខាតផ្ទះ៤៤៩.០០០ខ្នង និងធ្វើឲ្យខាតបងប្រាក់ ៦០០ លានដុល្លារ។ ការចាត់វិធានការ ថាមពលខ្យល់និងថាមពលពន្លឺព្រះអាទិត្យដែលជាដំណោះស្រាយសម្រាប់បញ្ហានៃការកម្ដៅលើភពផែនដី ត្រូវបានគេដំឡើងជាបន្តបន្ទាប់នៅក្នុងប្រទេសនេះ។ រដ្ឋាភិបាលថ្នាក់មូលដ្ឋានកំពុងព្យាយាមសំអាតកាកសំណល់សល់ពីព្យុះ នៅខណៈដែលអ្នកសាងសង់អាគារកំពុងបំពាក់គ្រឿងសម្រាប់ទប់ទល់នឹងទឹកជំនន់ទៅលើអាគារថ្មីៗ។ លោក Maxfield Brown បុគ្គលិកជាន់ខ្ពស់នៅក្រុមហ៊ុន Dezan Shira & Associates បាននិយាយ៖«មនុស្សម្នានឹងនិយាយថា ពួកគេបានសាងសង់ប្រព័ន្ធលូជាក់លាក់មួយ។ មានកិច្ចខិតខំប្រឹងប្រែងនៅផ្នែកជាច្រើននៃទីក្រុងនេះ ក្នុងការបង្កើតប្រព័ន្ធលូដែលមានប្រសិទ្ធភាព ព្រោះតែមានភ្លៀងធ្លាក់»៕ សូមចុចទៅប្រភពដើម VOA ត្រង់នេះ	ហូជីមិញ ៖ វាមិនមែនជាអ្វីដែលថ្មីសុទ្ធសាធសម្រាប់អារម្មណ៍មនុស្សរាល់គ្នានៅមជ្ឈមណ្ឌលហិរញ្ញវត្ថុដែលកំពុងតែរីកធំឡើងនៅប្រទេសវៀតណាម។ ប៉ុន្តែមនុស្សរាល់គ្នាហាក់ដូចជាបានដឹងថា នឹងមានអ្វីកើតឡើង នោះគឺថាកម្រិតទឹកសមុទ្រសាកលដែលបណ្ដាលមកពីបញ្ហានៃការប្រែប្រួលអាកាសធាតុកំពុងគំរាមជន់លិចទីក្រុងនេះនៅឆ្នាំ២១០០។
បើតាមអគ្គស្នងការនគរបាលជាតិ លោក ផាត សុផានិត ប្រធាននាយកដ្ឋានទំនាក់ទំនងអន្ដរជាតិ និងជាអ្នកនាំពាក្យក្រសួងមហាផ្ទៃ បានប្រាប់ក្រុមអ្នកកាសែតថា ច្រកទ្វារព្រំដែនអន្ដរជាតិថ្មី ដែលភាគីកម្ពុជា-ឡាវ កំពុងសិក្សារួមគ្នានេះ អាចនៅខេត្តរតនគិរី ឬនៅខេត្តស្ទឹងត្រែង។ លោក ផាត សុផានិត បានប្រាប់អ្នកកាសែតបែបនេះ នៅក្រោយបញ្ចប់ពិធីចុះហត្ថលេខាលើកំណត់ហេតុស្ដីពីកិច្ចសហប្រតិបត្តិការឆ្នាំ២០១៩ រវាងកម្ពុជា-ឡាវ ក្រោមអធិតីភាពរបស់សម្តេច ស ខេង រដ្ឋមន្ត្រីក្រសួងមហាផ្ទៃ និងលោក Vilay Lakhamephong រដ្ឋមន្ត្រីក្រសួងសន្តិសុខសាធារណៈឡាវ កាលពីថ្ងៃទី៥ ខែមីនា ឆ្នាំ២០១៩។ អគ្គស្នងការនគរបាលជាតិ បានចុះផ្សាយពីសម្តីរបស់មន្ដ្រីជាន់ខ្ពស់ក្រសួងមហាផ្ទៃរូបនេះថា ក្រៅពីឯកភាពគ្នាលើការបើកច្រកទ្វារព្រំដែនហើយនោះ កម្ពុជា-ឡាវ ក៏បានប្ដេជ្ញារួមគ្នាផងដែរ លើការបង្ការ បង្ក្រាប និងទប់ស្កាត់បទល្មើសគ្រឿងញៀន និង បទល្មើសផ្សេងៗ តាមព្រំដែន៕	ភ្នំពេញ ៖ កម្ពុជា-ឡាវ នឹងបើកច្រកទ្វារព្រំដែនអន្ដរជាតិបន្ថែមទៀត ដើម្បីសម្រួលដល់ការធ្វើដំណើររបស់ប្រជាពលរដ្ឋ និងការធ្វើពាណិជ្ជកម្មផ្សេងៗ នៃប្រទេសទាំងពីរ។ បច្ចុប្បន្ន កម្ពុជា-ឡាវ មានច្រកទ្វារអន្ដរជាតិរួមគ្នាតែមួយប៉ុណ្ណោះ គឺច្រកត្រពាំងគ្រៀល-ណងណុងឃៀន ដែលស្ថិតនៅក្នុងខេត្តស្ទឹងត្រែង។
ក្រុង ស្រុក ខណ្ឌថ្មីទាំងនោះ រួមមាន រាជធានីភ្នំពេញ មានខណ្ឌថ្មី២ គឺខណ្ឌបឹងកេងកងនិងខណ្ឌកំបូល ខេត្តព្រះសីហនុ មានក្រុងថ្មី១ គឺក្រុងកោះរ៉ុង ខេត្តស្ទឹងត្រែង មានស្រុកថ្មី១ គឺស្រុកបុរីអូរស្វាយសែនជ័យ ខេត្តកំពង់ធំ មានស្រុកថ្មី១ គឺស្រុកតាំងគោក និងខេត្តពោធិ៍សាត់ មានស្រុកថ្មី១ គឺស្រុកតាលោសែនជ័យ។ លោក ហង្ស ពុទ្ធា អ្នកនាំពាក្យគណៈកម្មាធិការជាតិរៀបចំការបោះឆ្នោត ប្រាប់សារព័ត៌មានថ្មីៗតាមទូរសព្ទថា លោក បានឃើញអនុក្រឹត្យស្តីពីការបង្កើតក្រុង ស្រុក ខណ្ឌថ្មីទាំងនោះហើយ ដែលត្រូវបានចម្លងផ្ញើទៅកាន់ស្ថាប័នរបស់លោក។ ប៉ុន្តែ លោក សុំមិនបកស្រាយអ្វីច្រើននោះទេ ដោយលោក អះអាងថា កិច្ចការនេះ គឺស្ថិតក្នុងដែនសមត្ថកិច្ចរបស់ក្រសួងមហាផ្ទៃ។ ចំណែក លោក ផៃ ស៊ីផាន អ្នកនាំពាក្យរដ្ឋាភិបាល អះអាងថា លោក ក៏បានឃើញព័ត៌មាននេះដែរ។ ប៉ុន្តែ លោក ក៏ដូចលោក ហង្ស ពុទ្ធា ដែរ ដោយមិនអាចបញ្ជាក់ពីព័ត៌មានលម្អិតឡើយ ហើយលោក បានរុញឲ្យទៅសួរក្រសួងមហាផ្ទៃ ព្រោះស្ថាប័ននេះ ជាអ្នកផ្តើមគំនិតក្នុងការបង្កើត។ សារព័ត៌មានថ្មីៗ មិនអាចសុំការបំភ្លឺពីលោក ខៀវ សុភ័គ និង លោក ផាត សុផានិត ដែលអ្នកនាំពាក្យក្រសួងមហាផ្ទៃបានឡើយ ដោយសារតែលោកទាំងពីរ ពុំលើកទូរសព្ទ។ សូមរម្លឹកថា កាលពីអំឡុងឆ្នាំ២០១៨ រដ្ឋាភិបាល ធ្លាប់មានគម្រោងបង្កើតខេត្តថ្មី២បន្ថែម តែក្រោយមក ក៏ត្រូវលុបចោលវិញ៕ អត្ថបទទាក់ទង «តាំងគោក» ក្លាយជាស្រុកថ្មីមួយបន្ថែមទៀតរបស់ខេត្តកំពង់ធំ សម្តេច ហ៊ុន សែន បញ្ឈប់គម្រោងសិក្សាបង្កើតខេត្តថ្មី	ប្រមុខរដ្ឋាភិបាលកម្ពុជា បានចេញអនុក្រឹត្យ៦ផ្សេងពីគ្នា ស្តីពីការបង្កើតក្រុង ស្រុក ខណ្ឌថ្មី៦បន្ថែមទៀត តាមសំណើរបស់រដ្ឋមន្ត្រីក្រសួងមហាផ្ទៃ។ នេះបើតាមប្រភពដែលសារព័ត៌មានថ្មីៗទទួលបាន ប៉ុន្តែមិនទាន់មានការអះអាងជាផ្លូវការនោះឡើយ លើកលែងតែករណីស្រុកតាំងគោក ខេត្តកំពង់ធំ ដែលគេឃើញអនុក្រឹត្យ ចុះថ្ងៃទី៨ ខែមករា។
លោក ហែម ច័ន្ទសុភ័ក្ត្រ ជាស្ថាបនិក «ផ្ទះចាស់» ដែលយកផ្ទះកម្ពស់៤ជាន់មួយកន្លែងដែលសង់ឡើងក្នុងទសវត្សរ៍៥០(អំឡុងឆ្នាំ១៩៥០) ទៅជាអគារសហគមន៍មួយប្រមូលផ្តុំដោយធុរកិច្ចថ្មី ចាប់តាំងពីឆ្នាំ២០២០ មកទល់បច្ចុប្បន្ន។ អគារធុរកិច្ចថ្មីនេះ គឺស្ថិតនៅតាមបណ្ដោយវិថីព្រះអង្គឌួង ក្នុងខណ្ឌដូនពេញ រាជធានីភ្នំពេញ។ «ផ្ទះចាស់»នេះ មានទៅដោយហាងលក់រុក្ខជាតិ ហាងកាហ្វេ រោងជាងកាត់ដេរ, Design studio និង មណ្ឌលបណ្ដុះបណ្ដាល...ជាដើម។ ក្រៅពីភាពចម្រុះបែបនៃអាជីវកម្ម ផ្ទះចាស់មួយនេះក៏ត្រូវបានរៀបចំយ៉ាងមានសណ្តាប់ធ្នាប់ ដោយមានអគារបៃតងដែលមានខ្យល់ ពន្លឺចេញចូលគ្រប់គ្រាន់ក្នុងអគារ រួមទាំងមានការប្រើប្រាស់វត្ថុធាតុដើមនៅក្នុងស្រុក និងមានការវេចខ្ចប់ដែលគិតគូរដល់បរិស្ថាន ថែមទៀត។ អាជីវកម្មមួយចំនួន ដែលមាននៅក្នុងសហគមន៍អាជីវកម្ម «ផ្ទះចាស់»។ ក្នុងបទសម្ភាសជាមួយសារព័ត៌មានថ្មីៗលោក ច័ន្ទសុភ័ក្ត្រ បានរៀបរាប់ពីការបង្កើតផ្ទះចាស់នេះយ៉ាងដូច្នេះ៖ «ផ្ទះចាស់ មុនដំបូងយើងគ្រាន់តែចង់បើក វាទៅជាហាងលក់ដើមឈើ និង ហាងកាហ្វេនោះទេ។ ប៉ុន្តែ ផ្ទះចាស់នេះ ចាប់ផ្ដើមកើតមានបន្ទាប់ពីខ្ញុំជួបបញ្ហាកូវីដ-១៩ទាំងយើងអ្នកបើកអាជីវកម្មថ្មី កំពុងមានបញ្ហាលើការចំណាយ។ ដូច្នេះ ខ្ញុំចាប់ផ្ដើមគិត ថាតើបើជួបបញ្ហាអ៊ីចឹងតើយើងអាចបង្កើតអ្វីថ្មី ដែលអាចជួយខ្លួនយើងផង និងអាចជួយម្ចាស់អាជីវកម្មដទៃផង។ អ៊ីចឹង ក៏ខែមីនាឆ្នាំមុន[ឆ្នាំ២០២០] ខ្ញុំសម្រេចចិត្តបើក[ផ្ទះចាស់]ដោយមានគំនិត[Concept] បែបអាគារសហគមន៍នេះឡើងមក»។ បើតាមស្ថាបនិកវ័យ២៩ឆ្នាំរូបនេះ អាគារអាជីវកម្មនេះត្រូវបានដំណើរការឡើងតាមរបៀបជាសហគមន៍។ មានន័យថា មិនមែនគ្រប់អាជីវកម្ម អាចបើកស្នាក់ការរបស់ខ្លួននៅផ្ទះចាស់បានឡើយ។ លោក ច័ន្ទសុភ័ក្ត្រ បានបញ្ជាក់ថា ផ្ទះចាស់នេះ គឺផ្តោតលើអាជីវកម្មសហគ្រិនសង្គម (Social Enterprise) ប៉ុណ្ណោះ។ «រាល់ម្ចាស់អាជីវកម្មដែលមកបង្កើតនៅទីនេះ គឺយើងតែងតែជួបគ្នាសិន ដើម្បីស្វែងយល់ពីអាជីវកម្ម ឬស្វែងយល់ពីគុណតម្លៃនៃអាជីវកម្មរបស់ពួកគាត់។ ថា តើអាជីវកម្មថ្មីហ្នឹងចូលមក តើបានបន្ថែមគុណតម្លៃអ្វីទៅក្នុងសហគមន៍យើង?»។ នេះជាការលើកឡើងរបស់លោក ច័ន្ទសុភ័ក្រ្ត ដោយបន្ថែមថា ៖« យើងព្យាយាមបង្កភាពចម្រុះនៃអាជីវកម្មក្នុងអគារ ហើយយើងមិនចង់ឱ្យមានភាពប្រកួតប្រជែងគ្នាក្នុងសហគមន៍តែមួយទេ! តែយើងចង់ឱ្យមានភាពជួយគ្នាវិញទៅមក»។ ផ្នែកខាងក្នុងនៃអគារ «ផ្ទះចាស់»។ សម្រាប់យុវជនមានដើមកំណើតនៅរាជធានីភ្នំពេញរូបនេះ អគារសហគមន៍ គឺពិតជាមានសារៈសំខាន់ណាស់ សម្រាប់អាជីវកម្មធុនតូចនិងមធ្យម(SME) និងធុរកិច្ចដែលទើបចាប់ផ្ដើមថ្មីថ្មោង។ លោក ច័ន្ទសុភ័ក្រ្ត បន្តរៀបរាប់ថា៖ «នៅក្នុង[អគារសហគមន៍]នេះ មានការងារខ្លះគឺយើងអាចជួយគ្នាបាន។ ក្រុមការងារមួយចំនួនគាត់ធ្វើផ្នែកDigital Marketing, ខ្លះធ្វើការងារលើកផ្នែករចនា(Design) ជាដើម។ ដូច្នេះ ពេលយើងមានតម្រូវការបែបហ្នឹង គឺយើងអាចជួយគ្នាបាន និងផ្លាស់ប្ដូរយោបល់គ្នា ហើយយើងជួយលើគំនិត និងលើកទឹកចិត្តគ្នា»។ ជាមួយគ្នានេះ លោក ច័ន្ទសុភ័ក្រ្ត ក៏បានលើកទឹកចិត្តដល់យុវជនគ្រប់រូបដែលមានបំណងចង់បង្កើត បង្កើតធុរកិច្ចថ្មី គឺត្រូវជឿជាក់លើខ្លួនឯង មានការរៀបចំផែនការច្បាស់លាស់ រួមទាំងស្គាល់នូវគោលដៅអតិថិជនរបស់ខ្លួនឯង ផងដែរ។ លោកបាននិយាយដូច្នេះ៖ « [សម្រាប់ការបង្កើតធុរកិច្ចថ្មីនីមួយៗ]គឺយើងត្រូវស្គាល់ពីប្រភេទតម្រូវការ ដោយកុំរង់ចាំរហូតដល់យើងមានអ្វីសព្វគ្រប់បែបយ៉ាង ទើបយើងសម្រេចចិត្តចាប់ផ្ដើមអាជីវកម្មមួយក្នុងក្តីស្រមៃរបស់យើង»៕	ភ្នំពេញ៖ សំណង់ផ្ទះចាស់នៃជំនាន់ទសវត្សរ៍៥០មួយកន្លែង ក្នុងខណ្ឌដូនពេញ ត្រូវបានលោក ហែម ច័ន្ទសុភ័ក្ត្រ កែច្នៃទៅជាអគារសហគមន៍សម្រាប់អ្នកចាប់ផ្តើមបង្កើតធុរកិច្ចថ្មីៗ (Startup)។ បើតាមលោកច័ន្ទសុភ័ក្ត្រ អគារអាជីវកម្មសហគមន៍នេះ បានក្លាយជាកន្លែងដ៏មួយសម្រាប់សហគ្រិនដែលទើបចាប់ផ្ដើមថ្មីថ្មោង ស្របពេលដែលសេដ្ឋកិច្ចកម្ពុជាកំពុងទើបងើបឡើងវិញពីវិបត្តិជំងឺកូវីដ-១៩។
យ៉ាងណាមិញ តាមការស្រាវជ្រាវរកឃើញថា អ្នកគ្រាន់តែញ៉ាំផ្លែក្រូចរាល់ថ្ងៃប៉ុណ្ណោះ អត្ថប្រយោជន៍ខាងក្រោមនេះនឹងកើតឡើងចំពោះរាងកាយហើយ៖ ជួយបង្កើនមុខងារប្រព័ន្ធភាពស៊ាំដើម្បីទប់ស្កាត់នឹងជំងឺឆ្លងនានា ជាអាហារដ៏ល្អសម្រាប់អ្នកជំងឺទឹកនោមផ្អែម ជួយប្រឆាំងនឹងជំងឺបេះដូង ជួយបញ្ចុះកូឡេស្តេរ៉ុល ថែរក្សាស្បែកឲ្យកាន់តែស្រស់ស្អាត និងសុខភាពល្អ ជួយបង្ការការទល់លាមក ជំរុញដល់ការអភិវឌ្ឈន៍ខួរក្បាល៕ ត្រួតពិនិត្យដោយ www.health.com.kh	ផ្លែក្រូចគឺជាផ្លែឈើមួយប្រភេទដែលមានជាតិរ៉ែ និងវីតាមីនច្រើន ប៉ុន្តែតើវាអាចជួយព្យាបាលជំងឺផ្តាសាយបានដែរទេ? ថ្វីបើផ្លែឈើមួយនេះ ត្រូវបានប្រជាជនខ្មែរយើងនិយមទទួលទានក៏ដោយ ក៏ប៉ុន្តែមិនសូវមាននរណាដឹងច្រើនអំពីគុណប្រយោជន៍របស់វាប៉ុន្មានឡើយ។
បើតាមក្រសួងកសិកម្ម រុក្ខាប្រមាញ់ និងនេសាទ មន្រ្តីពាក់ព័ន្ធនៃក្រសួងកសិកម្ម និងអាជ្ញាធរ បានធ្វើដំណើរទៅពិនិត្យមើលស្ថានភាពតំបន់ឡូដ៍ ឬជម្រុកត្រីសំខាន់ៗនៅតាមបណ្តាខេត្តទាំង៥ រួមមាន តំបន់ឆ្នុកទ្រូ, ជ្រោយស្តី, កំពង់ប្រាក់, បឹងទន្លេឆ្មារ, កំពង់ភ្លុក និងព្រែកទាល់ផងដែរ។ ផ្ទៃបឹងទន្លេសាប ថតពីលើអាកាស។ រូបភាពពីក្រសួងកសិកម្ម រុក្ខាប្រមាញ់ និងនេសាទ ការចុះពិនិត្យស្ថានភាពលើផ្ទៃបឹងទន្លេសាបនាពេលនេះ ធ្វើឡើងក្នុងអំឡុងរដូវបិទនេសាទ ចាប់ពីខែមិថុនា រហូតដល់ខែតុលា។ ក្រសួងកសិកម្ម បញ្ជាក់ថា ចាប់ពីខែមិថុនាដល់ខែតុលា ជាពេលវេលាដ៏សំខាន់ សម្រាប់ប្រភេទត្រីធ្វើចរាចរណ៍ផ្លាស់ទី និងបន្តពូជរកចំណី ក្នុងនោះមាន ត្រីរៀលតុប និងរៀលអង្កាម។ ក្នុងដំណើរបេសកកម្មនោះ លោក ឌិត ទីណា ក៏បានដាក់វិធានការយ៉ាងម៉ឺងម៉ាត់ ឱ្យមន្ត្រីជំនាញជលផល និងអាជ្ញាធរពាក់ព័ន្ធ រួមគ្នាស្រាវជ្រាវ និងបង្ក្រាបបទល្មើស ដោយឃាត់ខ្លួនជនសង្ស័យណាប្រើប្រាស់ឧបករណ៍ខុសច្បាប់ បំផ្លាញធនធានមច្ឆជាតិ និងផ្តន្ទាទោសតាមច្បាប់។ សូមបញ្ជាក់ថា ក្នុងដំណើរបេសកកម្មខាងលើ ក៏មានវត្តមានលោក ម៉ន សាម៉ុន មេបញ្ជាការរងកងរាជអាវុធហត្ថលើផ្ទៃប្រទេស, លោក ម៉ៅ ពៅ អនុប្រធានសេនាធិការនៃអគ្គស្នងការនគរបាលជាតិ និងលោក សែម សុតាន់ ប្រធានអង្គភាពអន្តរាគមន៍នៃអគ្គស្នងការនគរបាលជាតិផងដែរ៕ ផ្ទៃបឹងទន្លេសាប ថតពីលើអាកាស។ រូបភាពពីក្រសួងកសិកម្ម រុក្ខាប្រមាញ់ និងនេសាទ	អភិបាលខេត្តពោធិ៍សាត់ កំពង់ធំ បាត់ដំបង និងអភិបាលរងខេត្តសៀមរាប ខេត្តកំពង់ឆ្នាំង បានរួមដំណើរជាមួយលោក ឌិត ទីណា រដ្ឋមន្រ្តីក្រសួងកសិកម្ម ជិះឧទ្ធម្ភាគចក្រមើលផ្ទៃបឹងទន្លេសាប កាលពីថ្ងៃទី២៥ ខែមិថុនា។ ដំណើរបេសកកម្មនេះ ធ្វើឡើងដើម្បីស្វែងយល់ពីស្ថានភាពបឹងទន្លេសាប ក្នុងភូមិសាស្រ្តខេត្តចំនួន៥ខាងលើ។
លោក ឡុង ឌីម៉ង់ ដែលទើបបញ្ចប់អាណត្តិជាឯកអគ្គរាជទូតកម្ពុជាប្រចាំសាធារណរដ្ឋកូរ៉េ ត្រូវបានប្រមុខរដ្ឋាភិបាល តែងតាំងជាអភិបាលរងខេត្តព្រះសីហនុ។ នេះបើតាមអនុក្រឹតចុះថ្ងៃទី៤តុលា។ មុននឹងថ្លែងពីការប្តេជ្ញាចិត្តចំពោះការបំពេញមុខតំណែងថ្មី លោក ឡុង ឌីម៉ង់ បានរំឭកប្រាប់សារព័ត៌មានថ្មីៗ ពីភាពជោគជ័យនៃការបំពេញបេសកកម្មការទូតរបស់ខ្លួន រយៈពេល៥ឆ្នាំនៅសាធារណរដ្ឋកូរ៉េ។ តាមលោក ឡុង ឌីម៉ង់ នៅសាធារណរដ្ឋកូរ៉េ លោកបានសម្រេចនូវសមិទ្ធផលជាច្រើន ពិសេសបង្កើនទំនាក់ទំនងទ្វេភាគីលើគ្រប់វិស័យ ក៏ដូចជាការជំរុញឱ្យមានការចុះកិច្ចព្រមព្រៀងពាណិជ្ជកម្មសេរី។ លោក ក៏បានរួមចំណែកក្នុងការកែទម្រង់ និងលើកមុខមាត់ស្ថានទូតកម្ពុជាប្រចាំកូរ៉េខាងត្បូងផង។ សម្រាប់អតីតឯកអគ្គរាជទូតកម្ពុជាប្រចាំសាធារណរដ្ឋកូរ៉េ លោកពិតជាមានកិត្តិយសណាស់ ដែលបន្តទទួលបានការទុកចិត្តពីថ្នាក់ដឹកនាំ នៅក្នុងការបំពេញតួនាទីជាអភិរងខេត្តព្រះសីហនុឲ្យនេះ។ លោក ឡុង ឌីម៉ង់ ប្តេជ្ញាប្រឹងប្រែងបំពេញការងារឥតធ្វេសប្រហែលឡើយក្នុងតួនាទីថ្មីនេះ ដើម្បីបង្កើតសមិទ្ធផលថ្មីៗបន្ថែមទៀតសម្រាប់ ខេត្តព្រះសីហនុ ដែលជាប៉ូលសេដ្ឋកិច្ចដ៏សំខាន់មួយរបស់កម្ពុជា ធ្វើយ៉ាងនាលើកមុខមាត់ និងកិត្យានុភាពខេត្តជាប់សមុទ្រមួយនេះ ឱ្យក្លាយជាទៅជាខេត្តដែលគួរឱ្យចង់រស់នៅ។ តាមរយៈបទពិសោធន៍ផ្នែការទូតសេដ្ឋកិច្ច និងទំនាក់ទំនងអន្តរជាតិរបស់ខ្លួន លោក ឌីម៉ង់ ក៏សង្ឃឹមថា ខ្លួននឹងអាចចូលរួមចំណែក កៀរគរវិនិយោគិនបរទេស ឱ្យមកវិនិយោគនៅក្នុងខេត្តព្រះសីហនុ កាន់តែច្រើនបន្ថែមទៀតដែរ។ ក្រៅពីទទួលការងារដែលអភិបាលខេត្តនឹងប្រគល់ឱ្យ លោក ឡុង ឌីម៉ង់ ក៏បង្ហើបដែរថា លោកក៏នឹងវិលទៅបំពេញភារកិច្ចជាអ្នកនាំពាក្យ ដែលលោកធ្លាប់មានបទពិសោធន៍ស្រាប់ បន្ថែមលើតួនាទីជាអភិរងខេត្តផងដែរ។ សូមជម្រាបថា លោក ឡុង ឌីម៉ង់ ទើបបញ្ចប់អាណត្តិជាឯកអគ្គរាជទូតកម្ពុជាប្រចាំសាធារណរដ្ឋកូរ៉េ កាលពីអំឡុងដើមខែកញ្ញាកន្លងទៅ។ នៅក្នុងពេលបំពេញបេសកកម្មរយៈពេល៥ឆ្នាំមកនេះ លោក ក៏ធ្លាប់ទទួលបានទទួលបាន«ពានរង្វាន់ឯកអគ្គរាជទូតឆ្នើមប្រចាំឆ្នាំ២០២១» ពីសមាគមទូតមិត្តភាពវប្បធម៌កូរ៉េផងដែរ៕ អត្ថបទទាក់ទង លោក ឡុង ឌីម៉ង់ ទទួលបាន«ពានរង្វាន់ឯកអគ្គរាជទូតឆ្នើមប្រចាំឆ្នាំ២០២១» នៅកូរ៉េ	លោក ឡុង ឌីម៉ង់ ដែលទើបទទួលបានការតែងតែងឱ្យកាន់តំណែងជាអភិបាលរងខេត្តព្រះសីហនុ បានថ្លែងពីប្តេជ្ញាចិត្តរបស់ខ្លួន ក្នុងការបំពេញភារកិច្ចថ្មី និងដ៏សំខាន់មួយទៀតសម្រាប់ខ្លួន។ តាមរយៈសារព័ត៌មានថ្មីៗ លោក ឡុង ឌីម៉ង បានប្តេជ្ញាថា លោកនឹងខិតខំប្រឹងប្រែងទ្វេដងក្នុងការបំពេញភារកិច្ចថ្មីនេះ ដើម្បីចូលរួមបង្កើតសមិទ្ធផលថ្មី ក៏ដូចជាលើកមុខមាត់ និងកិត្យានុភាពខេត្តព្រះសីហនុ។
លោក តាន់ គីមសួរ ប្រធានយុវជនស្ម័គ្រចិត្តជួយសង្គម បៃតងវររៀរស៍ បានប្រាប់សារព័ត៌មានThmeyThmey25ថា ដីនៅក្នុងភូមិស្រែកិន ឃុំត្រពាំងជោ ស្រុកឱរ៉ាល់ ខេត្តកំពង់ស្ពឺប្រមាណ ៤១៣ហិកតា ដែលត្រូវអាជ្ញាធរខេត្តកំពង់ស្ពឺដកហូតពីក្រុមហ៊ុនវិនិយោក នឹងត្រូវដាំស្ដារដោយកូនឈើប្រណីតជំនួស។ លោក គីមសួរ បានស្នើសុំដាំកូនឈើ ដើម្បីកែប្រែតំបន់នោះ ឱ្យក្លាយជាកន្លែងមានព្រៃឈើមានពណ៌បៃតងសាជាថ្មី និងកែប្រែសក្ដានុពលក្នុងតំបន់ឱ្យមានប្រយោជន៍ជាងពេលបច្ចុប្បន្ន។ កូនឈើដែលត្រូវបានជ្រើសរើសដាំនៅក្នុងតំបន់ជាប្រភេទឈើប្រណីត ដូចជា បេង ធ្នុង ក្រញូង នាងនួន ច័ន្ទន៍ក្រឹស្នារ ជាមួយឈើជាច្រើនប្រភេទទៀត។ លោក គីមសួរ លើកឡើងថា ជាជំហានដំបូងក្រុមការងារ បានកំណត់យកថ្ងៃទី៣ ខែកញ្ញា ដើម្បីដាំកូនឈើ១ម៉ឺនដើម លើផ្ទៃដីជាង១០ហិកតា។ រូបភាពដីជាប់ជើងភ្នំឱរ៉ាល់ ដែលនឹងត្រូវ ដាំកូនឈើ។ រួបភាពដោយ លោកតាំង គីមសួរ ។ « ថ្ងៃទី៣ ខែក្រោយនេះ អ្នកដែលចូលរួមម្នាក់ៗអាចចូលរួមបាន ដោយចំណាយ១៥ដុល្លារសហរដ្ឋអាម៉េរិក។ ខ្ញុំសូម បញ្ជាក់ថា ១ដុល្លារចំណាយលើកូនឈើ។ ឯ៤ដុល្លារចំណាយលើការមើលថែទាំរយៈពេលបីទៅបួនឆ្នាំ។ ចំណែកឯ១០ដុល្លារទៀតចំណាយលើអាហារ អាវ និងតម្លៃឡានធ្វើដំណើរពីភ្នំពេញទៅទីតាំងសហគមន៍ រួមជាមួយថ្លៃគោយន្តដឹកចេញពីសហគមន៍ទៅជើងភ្នំ ដើម្បីដាំកូនឈើ»។ នេះជាការពន្យល់លើគម្រោងចំណាយ របស់អ្នកចូលរួមនៅថ្ងៃទី៣ខាងមុខ។ លោក គីមសួរ បន្ថែមថា សកម្មភាពដាំកូនឈើស្ដារព្រៃនៅជើងភ្នំឱរ៉ាល់ បានជួយសម្រួលជីវភាពពលរដ្ឋរស់នៅជុំវិញតំបន់នោះមួយភាគធំ និងជាផ្នែកមួយអាចជួយបង្កលក្ខណៈឱ្យពលរដ្ឋ ដែលជាអតីតអ្នកកាប់ឈើបានរួមចំណែកក្នុងសកម្មភាពថែរក្សា និងដាំកូនឈើនៅក្នុងតំបន់របស់ខ្លួន ។ លោក តាន់ គីមសួរ ប្រាប់ ThmeyThmey25 ដូច្នេះ៖ « ប្រជាជននៅទីនោះ ទទួលបានការងារមើលថែរក្សាកូនឈើ ដោយទទួលបានប្រាក់ខែសម្រាប់ដោះស្រាយជីវភាព។ ជាក់ស្ដែង យើង បានអូសទាញពលរដ្ឋធម្មតា និងអតីតអ្នកកាប់មួយចំនួនឱ្យចូលរួមថែ និងដាំកូនឈើជាមួយគ្នា ដោយផ្ដល់ជូនគាត់នូវប្រាក់ឧបត្ថម្ភ ដើម្បីធ្វើយ៉ាងណា មិនឱ្យអ្នកទាំងនោះវិលទៅរករបរចាស់»។ រូបភាពដីជាប់ជើងភ្នំឱរ៉ាល់ ដែលនឹងត្រូវ ដាំកូនឈើ។ រួបភាពដោយ លោកតាំង គីមសួរ ។ សកម្មភាពនេះ ក្រុមការងារយុវជនស្ម័គ្រចិត្តបានព្យាយាមធ្វើយ៉ាងណាជំរុញឱ្យពលរដ្ឋធ្លាប់ប្រកបរបរកាប់ឈើនៅតំបន់នោះចូលរួមទាំងអស់គ្នា។ ជាមួយគ្នានោះ ឧបករណ៍ និងមធ្យោបាយ មួយចំនួនដែលធ្លាប់ប្រើសម្រាប់សកម្មភាពកាប់ឈើ ត្រូវបានជួលដើម្បីបម្រើដល់ដំណើរការនៃការដាំកូនឈើក្នុងតំបន់នោះផងដែរ។ បើតាមការបញ្ជាក់របស់លោក គីមសួរ ផែនការក្នុងឆ្នាំនេះ ក្រុមការងារបានកំណត់ដាំកូនឈើលើផ្ទៃដីជាង១០ហិកតា ប៉ុន្ដែប្រសិនបើមានការគាំទ្រច្រើនលើគម្រោងនេះ នៅពេលបន្ទាប់អាចពង្រីកដាំលើផ្ទៃដី១០ ឬ២០ហិកតាបន្ថែមទៀត រហូតដល់អស់ផ្ទៃដីចំនួន៤១៣ហិកតា។ ទន្ទឹមនេះ លោកបានប្រាប់ច្បាស់ៗថា ក្នុងលក្ខខណ្ឌដែលដាំមិនគ្រប់លើគម្រោងប្រចាំឆ្នាំ ពលរដ្ឋដែលកំពុងមើលថែកូនឈើ នៅទីនោះ នឹងដាំបន្ថែមរហូតពេញទំហំ៤១៣ហិកតានោះ។ គិតត្រឹមពាក់កណ្ដាលខែសីហានេះ លោក គីមសួរ បញ្ជាក់ថា មិនទាន់មានអង្គការ ឬស្ថាប័នណាមួយ ទាក់ទងមកក្រុមការងាររបស់លោក ដើម្បីចូលរួមដាំកូនឈើនៅជើងភ្នំឱរ៉ាល់នៅឡើយ។ ទន្ទឹមនេះ ក្រុមយុវជនស្ម័គ្រចិត្តរបស់លោក កំពុងរៀបចំរចនាសម្ព័ន្ធផ្សព្វផ្សាយ ទៅតាមស្ថាប័នផ្សេងៗ ដើម្បីជំរុញឱ្យមានការចូលរួមកាន់ច្រើនលើគម្រោងនេះ។ លោក គីមសួរ អះអាងថា៖ « ពួកយើងដូចជាមិនកំណត់អាយុអ្នកចូលរួមឡើយ។ ទោះក្មេងៗមានអាយុត្រឹម ៥ទៅ១០ឆ្នាំក៏អាចចូលរួមបាន ឱ្យតែគាត់មានកម្លាំងអាចហែកថង់កូនឈើ កាយ កប់ដីបាន នឹងទទួលទាំងអស់។ យើងចង់បំផុសឱ្យឪពុកម្ដាយនាំពួកគាត់ចូលរួមដើម្បីទទួលបានបទពិសោធរវាងធម្មជាតិ និងជីវិត»៕ ផ្ទៃដីនៅឈើភ្នំឱរ៉ាល់ រេចរឹល ដោយការការវិនិយោគរបស់ក្រុមហ៊ុនឯកជន	ដីវាលជាប់ជើងភ្នំឪរ៉ាល់ចំនួន ៤១៣ហិកតា នៅក្នុងស្រុកឱរ៉ាល់ នឹងត្រូវដាំស្ដារដោយកូនឈើប្រណីត ដើម្បីប្រែក្លាយតំបន់នោះជាពណ៌បៃតង។ ជំហានដំបូងកូនឈើចំនួន១ម៉ឺនដើម នឹងត្រូវដាំលើផ្ទៃដីជាង១០ហិកតា នៅខែកញ្ញា ឆ្នាំ២០២២ ដោយសាធារណជន និងក្រុមយុវជនស្ម័គ្រចិត្តជួយសង្គម បៃតងវររៀរស៍ ។
ខណៈភ្លើងសង្រ្គាមបន្តឆាបឆេះនៅអ៊ុយក្រែនដែលធ្វើឱ្យមនុស្សរាប់សិបនាក់បានបាត់បង់ជីវិត រុស្ស៊ីបានព្រាងសំណើមួយនៅក្រុមប្រឹក្សាសន្តិសុខ ដែលចែងពីការការពារយ៉ាងពេញលេញលើជនស៊ីវិលរួមទាំងបុគ្គលិកមនុស្សធម៌ និងពលរដ្ឋដែលងាយរងគ្រោះរួមមានស្ត្រី និងកុមារ។ រុស្ស៊ីក៏ស្នើឱ្យមានការប្រើប្រាស់ជំនួយប្រកបដោយសុវត្ថិភាព និងគ្មានការរារាំងដើម្បីអនុញ្ញាតឱ្យប្រជាជនអ៊ុយក្រែនអាចចាកចេញពីប្រទេសប្រកបដោយសុវត្ថិភាព។ យ៉ាងណាមិញ សេចក្ដីព្រាងនេះ មិនត្រូវបានអនុម័តឡើយ ដោយមានតែរុស្ស៊ីខ្លួន និងចិនប៉ុណ្ណោះគាំទ្រ។ សមាជិក១៣ប្រទេសទៀត បោះឆ្នោតអនុបវាទ។ សេចក្តីសម្រេចរបស់ក្រុមប្រឹក្សាសន្តិសុខត្រូវការសំឡេងគាំទ្រយ៉ាងតិច៩ និងត្រូវការគាំទ្រពីរុស្ស៊ី ចិន អង់គ្លេស បារាំង និងអាម៉េរិកដែលជាសមាជិកអចិន្រ្តៃយ៍ជាដាច់ខាត។ «ប្រសិនបើរុស្ស៊ីយកចិត្តទុកដាក់លើស្ថានភាពមនុស្សធម៌ នោះរុស្ស៊ីនឹងបញ្ឈប់ការទម្លាក់គ្រាប់បែកលើកុមារ និងបញ្ចប់យុទ្ធសាស្ត្រឡោមព័ទ្ធរបស់ពួកគេ។ ប៉ុន្តែរុស្ស៊ីមិនបានបញ្ឈប់ឡើយ»។ ឯកអគ្គរដ្ឋទូតអង់គ្លេស Barbara Woodward បានប្រាប់ក្រុមប្រឹក្សាសន្តិសុខបែបនេះ បន្ទាប់ពីការបោះឆ្នោត។ ក្រោយការបោះឆ្នោតនេះ ឯកអគ្គរដ្ឋទូតរុស្ស៊ី Vassily Nebenzia បានចោទប្រទេសដែលបោះឆ្នោតប្រឆាំងថា ប្រើប្រាស់សំឡេងឆ្នោតក្រោមហេតុផលនយោបាយ។ ពន្យល់ការបោះឆ្នោតគាំទ្ររបស់ខ្លួន ឯកអគ្គរដ្ឋទូតចិន Zhang Jun បានពន្យល់ថា ទីក្រុងប៉េកាំងជំរុញយ៉ាងមុតមាំឱ្យមានបទឈប់បាញ់ភ្លាមៗ ហើយក្រុមប្រឹក្សាសន្តិសុខក៏គួរតែឆ្លើយតបទៅនឹងវិបត្តិមនុស្សធម៌ដោយវិជ្ជមាន និងជាក់ស្តែងផងដែរ។ ចំណែកឯកអគ្គរដ្ឋទូតអាម៉េរិក Linda Thomas-Greenfield បានប្រាប់ក្រុមប្រឹក្សាថា រុស្ស៊ីតែម្នាក់ប៉ុណ្ណោះ ដែលគួរតែត្រូវបានស្តីបន្ទោសចំពោះសង្គ្រាមនៅអ៊ុយក្រែន។ លើសពីនេះ អ្នកស្រីក៏បានសង្កត់ធ្ងន់ថា សកម្មភាពរបស់រុស្ស៊ីនៅអ៊ុយក្រែននឹងបរាជ័យ។ កន្លងមក ចិនបានបោះឆ្នោតអនុបវាទនៅក្រុមប្រឹក្សាសន្តិសុខលើសេចក្តីព្រាងដាក់ទណ្ឌកម្មលើរុស្ស៊ីក្រោយការឈ្លានពានលើអ៊ុយក្រែន ខណៈបណ្តាប្រទេសលោកខាងលិចចាត់ទុកសេចក្តីសម្រេចនេះថាអាចធ្វើឱ្យរុស្ស៊ីនៅឯកោ។ យ៉ាងណាមិញ រុស្ស៊ីបានបោះឆ្នោតវេតូប្រឆាំងសំណើនេះ៕	ដំណោះស្រាយលើបញ្ហាអ៊ុយក្រែនដែលព្រាងដោយរុស្ស៊ីទាក់ទងបញ្ហាជំនួយ និងការការពារជនស៊ីវិលត្រូវបានច្រានចោលដោយក្រុមប្រឹក្សាសន្តិសុខអង្គការសហប្រជាជាតិ (UN) ។ រុស្ស៊ី និងចិន បានបោះឆ្នោតគាំទ្រ ខណៈរដ្ឋសមាជិក១៣ផ្សេងទៀត បានបោះឆ្នោតអនុបវាទ។
យន្តហោះ Boeing 727-200 មានលេខ XU-RKJ ធ្លាប់ជាកម្មសិទ្ធិរបស់ក្រុមហ៊ុន Royal Khmer Airlines របស់កម្ពុជា។ បន្ទាប់ពីចុះចតនៅព្រលានណយបៃហាណូយ យន្តហោះនេះបានជួបប្រទះបញ្ហាបច្ចេកទេស ហើយត្រូវចតនៅទីនេះចាប់ពីថ្ងៃទី១ ខែឧសភា ឆ្នាំ២០០៧ ។ រដ្ឋលេខាធិការអាកាសចរណ៍ស៊ីវិលកម្ពុជាបានប្រកាសថា អាជ្ញាប័ណ្ណប្រតិបត្តិការរបស់ក្រុមហ៊ុន Royal Khmer Airlines ត្រូវបានដកហូតដែលមានន័យថា យន្តហោះនេះត្រូវបានដកហូតសញ្ជាតិខ្មែរ។ កម្ពុជាបានស្នើឱ្យអាជ្ញាធរអាកាសចរណ៍ស៊ីវិលវៀតណាមដោះស្រាយតាមច្បាប់វៀតណាម។ អាជ្ញាធរអាកាសចរណ៍ស៊ីវិលវៀតណាម នឹងត្រូវអនុវត្តជាបន្ទាន់នូវសំណើរបស់ក្រសួងដឹកជញ្ជូនស្តីពីការដេញថ្លៃ ឬប្រគល់យន្តហោះនេះ ទៅឱ្យទីភ្នាក់ងារ ឬអង្គភាពណាមួយសម្រាប់ប្រើប្រាស់។ ចាប់តាំងពីឆ្នាំ ២០១៦ ឧបនាយករដ្ឋមន្ត្រី វឿង ឌិញ ហ្វេ ដែលបច្ចុប្បន្នជាប្រធានរដ្ឋសភាវៀតណាមបានបញ្ជាឱ្យក្រសួងដឹកជញ្ជូនដាក់ដេញថ្លៃយន្តហោះស្របតាមច្បាប់ស្តីពីការដេញថ្លៃទ្រព្យសម្បត្តិជាតិ។ យ៉ាងណាមិញ នាយកដ្ឋានអាកាសចរណ៍ស៊ីវិលបានស្នើផែនការប្រគល់ទ្រព្យសម្បត្តិនេះ ទៅឱ្យបណ្ឌិត្យសភាអាកាសចរណ៍វៀតណាមដែលស្ថាប័នអប់រំសាធារណៈក្រោមក្រសួងដឹកជញ្ជូន ដើម្បីប្រើប្រាស់ជាសម្ភារៈបណ្តុះបណ្តាល។ ប្រធាននាយកដ្ឋានអាកាសចរណ៍ស៊ីវិលបានឱ្យដឹងថា បច្ចុប្បន្នបណ្ឌិត្យសភាអាកាសចរណ៍នៅខ្វះយន្តហោះសម្រាប់បម្រើការអនុវត្តថែទាំយន្តហោះនៅព្រលាន កាំរាញ់ ខេត្តខាញ់ហ័រ ។ ប្រសិនបើមានការយល់ព្រម បណ្ឌិត្យសភាអាកាសចរណ៍នឹងជួលយន្តហោះនេះទៅឱ្យដើម្បីផ្លាស់ចេញពីព្រលានណយបៃហាណូយបៃ។ បើតាមសារព័ត៌មានវៀតណាម Dan Tri តម្លៃប៉ាន់ស្មាននៃការដឹកជញ្ជូនយន្តហោះគឺ ខ្ទង់៤ទៅ៥ពាន់លានដុង (១៦ទៅ២១ម៉ឺនដុល្លារ) ។ បណ្ឌិតសភានឹងចំណាយប្រាក់បន្ថែម ២ទៅ៣ពាន់លានដុងទៀត(៨ទៅ១២ម៉ឺនដុល្លារ) ដើម្បីជួសជុលយន្តហោះនេះ ទៅតាមស្ថានភាពជាក់ស្តែង។ ការចំណាយទាំងអស់នឹងត្រូវដកចេញពីចំណូលពីសេវាកម្ម។ មកដល់ពេលនេះ ក្រសួងដឹកជញ្ជូនមិនទាន់បានអនុម័តលើសំណើប្រគល់យន្តហោះទៅឲ្យបណ្ឌិត្យសភាអាកាសចរណ៍នោះទេ។ រយៈពេល ១៦ឆ្នាំកន្លងមក អាជ្ញាធរអាកាសចរណ៍ស៊ីវិលវៀតណាមមិនទាន់បានអនុវត្តផែនការដើម្បីដោះស្រាយជាមួយនឹងយន្តហោះដែលបានទុកចោលនេះនៅឡើយទេ។ ក្នុងបរិបទនៃកន្លែងចតយន្តហោះកាន់តែចង្អៀត អង្គភាពគ្រប់គ្រងអាកាសយានដ្ឋានណយបៃ ត្រូវផ្លាស់ទីយន្តហោះនេះ ទៅតំបន់វាលស្មៅខាងកើត ដើម្បីកុំឱ្យប៉ះពាល់ដល់សន្តិសុខ និងសុវត្ថិភាព៕	បណ្ឌិត្យសភាអាកាសចរណ៍វៀតណាមកំពុងសិក្សាពីបទដ្ឋានបណ្តុះបណ្តាលទាក់ទងនឹងការប្រើប្រាស់យន្តហោះ Boeing 727-200 របស់កម្ពុជាដែលបានគេទុកចោលនៅអាកាសយានដ្ឋានណយបៃហាណូយអស់រយៈពេលជាង ១៦ឆ្នាំ។ ដោយសេចក្តីព្រាងច្បាប់នេះមិនទាន់ត្រូវបានអនុម័ត ដូច្នេះការដោះស្រាយយន្តហោះនៅតែត្រូវរង់ចាំបន្ត។
ប្រធានាធិបតីបារាំង បានអំពាវនាវគ្រប់និន្នាការនយោបាយឲ្យរួបរួមគ្នាជាធ្លុងមួយ ដើម្បីទប់ទល់នឹងគណបក្សស្តាំនិយមជ្រុល ក្នុងការបោះឆ្នោតរដ្ឋសភាខាងមុខនេះ។ សេចក្តីអំពាវនាវនេះ ធ្វើឡើង៣ថ្ងៃបន្ទាប់ពីការចាញ់សំឡេងឆ្នោតសភាអឺរ៉ុប កាលពីថ្ងៃទី៩មិថុនា ដែលបានធ្វើឲ្យប្រធានាធិបតីបារាំងក្រពុលមុខ និងសម្រេចចិត្តប្រើអំណាចប្រមុខរដ្ឋរំលាយសភាចោល និងបញ្ជាឲ្យរៀបចំការបោះឆ្នោតសភាជាថ្មី។ កាលបរិច្ឆេទបោះឆ្នោតជុំទី១ នៅថ្ងៃទី៣០មិថុនា ហើយជុំទី២ ថ្ងៃទី៧កក្កដា ខាងមុខ។ ការសម្រេចចិត្តរំលាយសភាពីសំណាក់ប្រមុខរដ្ឋ បានត្រូវរងការរិះគន់និងការមិនសប្បាយចិត្ត សូម្បីតែក្នុងរង្វង់គណបក្សកាន់អំណាចខ្លួនឯងផង។ ប្រឈមនឹងបញ្ហានេះ លោក ម៉ាក្រុង បានចាប់កាន់ក្បាលមេក្រូ បញ្ជាក់ជំហររបស់ខ្លួន និងថ្លែងការពារចំពោះការសម្រេចចិត្តដ៏ទាន់ហន់របស់លោក។ បើតាមលោក អេម៉ានុយអែល ម៉ាក្រុង, ការបោះឆ្នោតសភា នៅមុនអាណត្តិ ជាការផ្តល់ការសម្រេចចិត្តជាថ្មីម្តងទៀតដល់ប្រជាពលរដ្ឋ ហើយនិងដើម្បីទាក់ទាញប្រជាជនបារាំងឲ្យបោះឆ្នោតផ្តល់ទំនុកចិត្តសាជាថ្មីដល់គណបក្សកាន់អំណាចរបស់លោក។ លោកប្រមុខរដ្ឋ ម៉ាក្រុង ថាការបោះឆ្នោតសភា នៅពេលជាង១០ថ្ងៃទៀតនេះ មានសារៈសំខាន់ខ្លាំងណាស់ ដែលវានឹងកំណត់ជោគវាសនាដឹកនាំប្រទេស។ ចំពោះលោកប្រធានាធិបតី គឺលោកមិនចង់ឃើញអំណាចដឹកនាំប្រទេសឆ្នាំ២០២៧ ធ្លាក់ទៅកណ្តាប់ដៃគណបក្សស្តាំនិយមជ្រុលនោះឡើយ។ ដ្បិតថា បក្សស្តាំនិយមជ្រុលនឹងសើរើសំណុំរឿងជនអន្តោប្រវេសន៍ និងសន្តិសុខសុវត្ថិភាព ដែលបង្កការភ័យខ្លាចជាខ្លាំង។ ចំពោះលោកម៉ាក្រុង ប្រសិនបើគេខ្លាចការឡើងក្តាប់អំណាចរបស់ក្រុមស្តាំនិយមជ្រុល គឺត្រូវតែទៅបោះឆ្នោតទប់ទល់ក្រុមនេះ តាំងពីឥឡូវនេះឲ្យហើយ។ មិនតែប៉ុណ្ណោះ លោក ម៉ាក្រុង ថែមទាំងចោទប្រកាន់ ក្រុមស្តាំនិយមជ្រុល ថាស្និទ្ធនឹងលោក វ្ល៉ាឌីមៀរ ពូទីន ហើយនិងគ្មានជំនោរនយោបាយច្បាស់លាស់ចំពោះរុស្ស៊ី ព្រមទាំងចង់ដើរចេញពីអង្គការសម្ព័ន្ធយោធាអូតង់ ទៀតផង។ ចំពោះប្រធានាធិបតីម៉ាក្រុង, ការបោះឆ្នោតសភាថ្មី នៅចុងខែមិថុនានេះ ក៏ដើម្បីរក្សាតម្លៃសាធារណៈរដ្ឋបារាំង ហើយជាពិសេសនោះ ដើម្បីទប់ទល់នឹងបក្សស្តាំនិយមជ្រុល គណបក្សរួបរួមជាតិរបស់លោកស្រី ម៉ារីន ឡឺប៉ែន និងលោក ហ្សកដង បារដេលឡា។ ក្នុងគោលបំណងនេះ លោកប្រធានាធិបតី ម៉ាក្រុង បានអំពាវនាវគ្រប់និន្នាការនយោបាយ មិនថា បក្សនយោបាយនិន្នាការឆ្វេងនិយម សង្គមនិយម និងបរិស្ថាននិយម ឲ្យមករួបរួមគ្នាជាធ្លុងមួយ ហើយនិងប្រាប់ឲ្យម្ចាស់ឆ្នោតបន្តគាំទ្របេក្ខភាពនាយករដ្ឋមន្ត្រីរបស់លោក គឺ លោក ហ្កាប៊្រីយែល អាតតាល់ ។ ក្នុងសន្និសីទសារព័ត៌មាន នៅក្រុងប៉ារីស ថ្ងៃពុធ ទី១២មិថុនា លោកប្រធានាធិបតីបារាំង បានលាតត្រដាងផែនការសំខាន់ៗ ដើម្បីទាក់ចិត្តម្ចាស់ឆ្នោត តួយ៉ាង ការពារបរិស្ថានសេដ្ឋកិច្ច ដោយត្រូវកសាងរ៉េអាក់ទ័រផលិតថាមពលនុយក្លេអ៊ែរ ថ្មីចំនួន៧ បន្ថែម ដើម្បីឯករាជ្យថាមពលបារាំង ហើយនិងកាត់បន្ថយថាមពលផូស៊ីល ចូលរួមចំណែករក្សាបរិស្ថានអាកាសធាតុ។ លោក ម៉ាក្រុង សន្យាតម្កើងកម្រិតជីវភាពប្រជាជន កាត់បន្ថយអតិផរណាទំនិញ ហើយនិងការពារគោលការណ៍គ្មានសាសនា និងបង្កើតឲ្យមានកិច្ចពិភាក្សាគ្នាឲ្យផុសផុលពីប្រធានបទនេះ។ បើតាមប្រសាសន៍របស់លោក ម៉ាក្រុង, រដ្ឋាភិបាលថ្មី ប្រសិនបើបក្សលោកឈ្នះឆ្នោត គឺនឹងហាមឃាត់ក្មេងៗក្រោម១១ឆ្នាំមិនឲ្យប្រើទូរសព្ទ ហើយនិងហាមក្មេងៗក្រោម១៥ឆ្នាំ មិនឲ្យប្រើប្រព័ន្ធបណ្តាញសង្គម ដើម្បីជាកិច្ចការពារយុវជនបារាំង។ នៅចំពោះមុខបណ្តាអ្នកកាសែត លោក ម៉ាក្រុង ក៏បានសារភាពកំហុស និងបង្ហាញការទទួលខុសត្រូវ ចំពោះការកសាងសំណង់លំនៅដ្ឋានសម្រាប់យុវជន មានភាពយឺតយ៉ាវ។ ឆ្លើយតបនឹងក្រុមអ្នកទាមទារចង់ឲ្យប្រធានាធិបតីចុះពីតំណែងព្រោះតែចាញ់សំឡេងឆ្នោតនៅសភាអឺរ៉ុបនោះ, លោក ម៉ាក្រុង បានប្រតិកម្មក្នុងន័យថា នេះជាការទាមទារដ៏ឆ្កួតលីលា៕	ដោយ៖ហេង ឧត្តម/ RFI ខេមរភាសា
លោក ស៊ុន ចាន់ថុល រំពឹងថា កម្ពុជានឹងអាចមានច្រកសេដ្ឋកិច្ចថ្មីមួយទៀតក្នុងការដោះដូរទំនិញសម្រាប់កម្ពុជា និងអន្តរជាតិតាមផ្លូវទឹក ខណៈក្រសួងកំពុងសិក្សាពីគម្រោង ស្តារព្រែក និងអូរ បឹង រួមទាំងប្រព័ន្ធធារាសាស្រ្តផ្សេងៗ ពីទន្លេបាសាក់ ត្រង់ចំណុចឃុំព្រែកអំបិល ស្រុកស្អាង ខេត្តកណ្តាល ឆ្ពោះទៅកាន់មាត់សមុទ្រនៃខេត្តកែប។ «ការសិក្សាដំបូងបំផុតរបស់យើងបានបង្ហាញថា យើងអាចមានលទ្ធភាពក្នុងការស្តារព្រែក អូរ និងប្រព័ន្ធធារាសាស្ត្ររបស់យើង ហើយជីកបន្ថែមប្រហែលពី៥ទៅ៧គីឡូម៉ែត្រទៀត ដើម្បីទឹកនេះធ្លាយទៅដល់ខេត្តកែប តែម្តង»។ លោក ស៊ុន ចាន់ថុល បានថ្លែងប្រាប់អ្នកសារព័ត៌មានបែបនេះ ក្នុងឱកាសចុះពិនិត្យវឌ្ឍនភាពគម្រោងអភិវឌ្ឍន៍ចំណតផែរណបពហុបំណងTS១១ របស់កំពង់ផែស្វយ័តភ្នំពេញ នាថ្ងៃទី២៥ មេសា។ បើតាមលោករដ្ឋមន្ត្រីសាធារណការ និងដឹកជញ្ជូន គម្រោងស្តារព្រែក និងអូរ នៃទន្លេបាសាក់ ចាប់ពីព្រែកអំបិល ដល់ខេត្តកែបនេះ គឺមានប្រវែង១៦៨គីឡូម៉ែត្រ។ លោកបន្តនិយាយដូច្នេះ៖ «នៅក្នុង១៦៨គីឡូម៉ែត្រនោះ មាន១១៥គីឡូម៉ែត្រ គឺជាផ្លូវទឹកដែលអាចធ្វើដំណើរបានទាំងខែប្រាំងនិងខែវស្សា។ ២៨គីឡូម៉ែត្រ គឺជាប្រព័ន្ធធារាសាស្ត្រ។ អ៊ីចឹង! យើងត្រូវការប្រវែងពី៥ទៅ៧គីឡូម៉ែត្រ នៅខាងចុង[នៃទន្លេ] ដែលធ្លាយទៅទឹកសមុទ្រយើង។ បច្ចុប្បន្ន ក្រសួងសាធារណការ និងដឹកជញ្ជូន កំពុងសិក្សាគម្រោងខាងលើនេះឱ្យបានគ្រប់ជ្រុងជ្រាយ ដោយផ្តោតលើការប្រើប្រាស់កញ្ចប់ថវិកា រួមទាំងផលប៉ះពាល់ផ្សេងៗនៃការអនុវត្តគម្រោង។ លោក ស៊ុន ចាន់ថុល បានបញ្ជាក់ថា ការសិក្សានេះ មានការឯកភាពពី សម្តេច ហ៊ុន សែន រួចហើយ។ អត្ថបទទាក់ទង ក្រុមហ៊ុនចិន បញ្ចប់ការសិក្សាគម្រោងផ្លូវនាវាចរណ៍ និងប្រព័ន្ធភស្តុភារកម្មទន្លេបាសាក់ កាលពីថ្ងៃទី២២មេសា ឆ្នាំ២០២២ ក្រសួងបានប្រកាសថា ក្រុមហ៊ុនសាជីវកម្មស្ពានថ្នល់ចិន (CRBC) បានបញ្ចប់ការសិក្សាសមិទ្ធិលទ្ធភាព (Feasibilty Study) នៃគម្រោងផ្លូវនាវាចរណ៍ និងប្រព័ន្ធភ័ស្តុភារកម្មទន្លេបាសាក់។ គម្រោងផ្លូវនាវាចរណ៍ និងប្រព័ន្ធភ័ស្តុភារកម្មទន្លេបាសាក់ នឹងធ្វើឱ្យប្រសើរឡើងនូវ ការដឹកជញ្ជូនតាមផ្លូវទឹក និងភស្តុភារកម្ម៕	ភ្នំពេញ៖ ក្រសួងសាធារណការនិងដឹកជញ្ជូន កំពុងសិក្សាអំពីលទ្ធភាព ស្តារ និងជីកអូរ-ព្រែក ពីឃុំព្រែកអំបិល ស្រុកស្អាង ខេត្តកណ្តាល ឆ្ពោះទៅមាត់សមុទ្រក្នុងភូមិសាស្រ្តខេត្តកែប។ នេះបើតាមការលើកឡើងរបស់លោក ស៊ុន ចាន់ថុល រដ្ឋមន្ត្រីក្រសួងសាធារណការ ដោយបញ្ជាក់ថា ការសិក្សានេះគឺដើម្បីបង្កើតកំពង់ផែ ដែលអាចឲ្យនាវាដឹកទំនិញធំៗ ចរាចរណ៍ទៅមកបានរវាងទន្លេ និងសមុទ្រ ។
ពេលចុះពីលើយន្តហោះ សម្តេចនាយករដ្ឋមន្ត្រី ហ៊ុន សែន ត្រូវបានប្រជាពលរដ្ឋកម្ពុជាជាច្រើន ដែលរស់នៅក្នុងទីក្រុងព្រុចសែល ប្រទេសបែលហ្ស៊ិក នាំគ្នាទៅទទួលស្វាគមន៍ដោយក្តីរាក់ទាក់។ ក្នុងចំណោម អ្នកគាំទ្រទាំងនោះ មានបុរសវ័យចំណាស់ម្នាក់ បានពោលសរសើរនៅចំពោះមុខយ៉ាងដូច្នេះថា៖«សម្តេចជាវីរបុរស ដែលតំណាងឲ្យប្រជាជនយើងទាំងអស់គ្នា។ អ៊ីចឹង យើង នាំគ្នាលះបង់ ដើម្បីប្រទេសជាតិយើង»។ ភ្លាមនោះ ប្រមុខរដ្ឋាភិបាលកម្ពុជា ឆ្លើយទៅវិញថា៖«មានតំណាងមួយទៀត នៅតាមចិញ្ចើមថ្នល់ ហើយគេ នាំគ្នាស្រែក»។ និយាយមិនទាន់ចប់ស្រួលបួលផង ស្រាប់តែបុរសជាអ្នកគាំទ្រដដែល បន្ថែមថា៖«នុ៎ង ជាពួកតំណាងក្រៅច្បាប់»។ ក្រោយមក មេដឹកនាំកម្ពុជា ក៏ឆ្លៀតបន្ថែមឃ្លាចុងក្រោយថា៖«យើង អង្គុយប្រជុំជាមួយប្រមុខរដ្ឋ និងប្រមុខរដ្ឋាភិបាលនៃប្រទេសនានា តែតំណាងមួយទៀត ជាតំណាងនៅតាមចិញ្ចើមថ្នល់។ វា គឺជាសិទ្ធិរបស់គេ»។ ការចំអកដោយប្រយោលរបស់នាយករដ្ឋមន្ត្រីនិងជាប្រធានគណបក្សកាន់អំណាច គឺចង់សំដៅទៅកាន់អតីតអ្នកប្រឆាំងនៅក្រៅប្រទេស ដែលមានលោក សម រង្ស៊ី ជាបង្គោល។ យ៉ាងណាក៏ដោយ ក្នុងចំណោមប្រជាពលរដ្ឋ ដែលទៅទទួលគណៈប្រតិភូកម្ពុជា ពុំមានក្រុមអ្នកប្រឆាំងឡើយ។ យន្តហោះរបស់គណៈប្រតិភូកម្ពុជា បានទៅដល់ទីក្រុងព្រុចសែល នៅម៉ោងប្រមាណជា៨ព្រឹក ថ្ងៃទី១៧ ខែតុលា ឆ្នាំ២០១៨ ដែលត្រូវជាម៉ោងប្រមាណជា១រសៀល នៅកម្ពុជា។ បើតាមការផ្សាយផ្ទាល់ (Live ) លើទំព័រហ្វេសប៊ុករបស់ Fresh News ប្រជាពលរដ្ឋ ដែលទៅទទួលប្រមុខរដ្ឋាភិបាលកម្ពុជានៅទីក្រុងព្រុចសែល បាននាំគ្នាចាប់ដៃផង ឱបផង និងសុំថតជាមួយ ដោយទឹកមុខញញឹមញញែម។ គណៈប្រតិភូកម្ពុជា ទៅប្រទេសបែលហ្ស៊ិក ដើម្បីចូលរួមក្នុងកិច្ចប្រជុំអាស៊ី-អឺរ៉ុបលើកទី១២។ បន្ទាប់មក គណៈប្រតិភូកម្ពុជា នឹងបន្តទៅបំពេញទស្សនកិច្ចនៅប្រទេសតួកគី ចាប់ពីថ្ងៃទី២០ ដល់ថ្ងៃទី ២២ ខែតុលា។ ក្រោយបំពេញទស្សនកិច្ចនៅប្រទេសតួកគីរួចហើយ គណៈប្រតិភូកម្ពុជា នឹងធ្វើដំណើរទៅកាន់ទីក្រុងហ្សឺណែវ ប្រទេសស្វីស ដើម្បីចូលរួមសន្និសីទស្តីពីពាណិជ្ជកម្ម។ តាមការគ្រោងទុក គណៈប្រតិភូកម្ពុជា នឹងត្រឡប់មកដល់កម្ពុជាវិញ នៅថ្ងៃទី២៥ ខែតុលា។ ក្រុមអ្នកប្រឆាំង តែងប្រមូលផ្តុំគ្នាធ្វើបាតុកម្ម ឲ្យតែសម្តេច ហ៊ុន សែន ដឹកនាំគណៈប្រតិភូ ទៅប្រជុំនៅតាមបណ្តាប្រទេសនានា។ ថ្មីៗនេះ ក្រុមអ្នកប្រឆាំង បានធ្វើបាតុកម្មប្រឆាំងនឹងមេដឹកនាំកម្ពុជារួចហើយ ពេលដែលទៅចូលរួមក្នុងកិច្ចប្រជុំនៃមហាសន្និបាតអង្គការសហប្រជាជាតិនៅសហរដ្ឋអាមេរិក និងកិច្ចប្រជុំនៅជប៉ុន ជាដើម។ លើសពីនេះ មេដឹកនាំនៃអតីតគណបក្សប្រឆាំង ប្រកាសប្រាប់សហគមន៍អន្តរជាតិថា ខ្លួននៅតែជាតំណាងរបស់ប្រជាពលរដ្ឋកម្ពុជា៕	អតីតអ្នកប្រឆាំងនៅក្រៅប្រទេស បានត្រឹមតែធ្វើជាតំណាងនៅតាមចិញ្ចើមថ្នល់ប៉ុណ្ណោះ។ ពេលដល់ប្រទេសបែលហ្ស៊ិក នាយករដ្ឋមន្ត្រីកម្ពុជា បានប្រើសម្តីបែបនេះ ដើម្បីចំអកឲ្យក្រុមប្រឆាំង។
មន្ទីរបរិស្ថានខេត្តមណ្ឌលគិរី បានបង្ហោះសារនៅទំព័រហ្វេសប៊ុក នៅថ្ងៃទី១០ ខែឧសភា ដំរីព្រៃញីមួយ ក្បាល នេះ ត្រូវបានក្រុមអភិរក្ស ប្រទះឃើញជាប់ក្នុងល្បាប់ភក់ កាលពីថ្ងៃទី៣០ មេសា ត្រង់ចំណុចអូរក្រាក់ ក្នុងភូមិសាស្រ្តដែនជម្រកសត្វព្រៃភ្នំព្រេច ខេត្តមណ្ឌលគិរី។ វាបានរងរបួសជើងមុខខាងឆ្វេង និងផ្នែក ពោះ ជាមួយសភាពស្គមស្គាំង ហើយខ្សោយខ្លាំង ដោយសារការជាប់ក្នុងភក់ អស់រយៈពេល៣ថ្ងៃ។ ក្រោយសង្គ្រោះ ដំរីញីនេះ ត្រូវបានដឹកទៅព្យាបាលនៅទីស្នាក់ការកណ្ដាលរយ៉លើ នៅដែនជម្រកសត្វព្រៃ លំផាត់មណ្ឌលគិរី តែដោយសារសុខភាពកាន់តែចុះខ្សោយ នៅថ្ងៃទី១០ ខែឧសភា ដំរីមួយក្បាលនេះ ក៏ បានងាប់។ មន្ទីរបរិស្ថានខេត្តមណ្ឌលគិរី បញ្ជាក់ដូច្នេះ មុននឹងបន្តថា៖ «ដំរីព្រៃនេះ នឹងត្រូវយក ទៅកប់ នៅទីស្នាក់ការរយ៉លើ ដែនជម្រកសត្វព្រៃលំផាត់ ភូមិមេមុំ ឃុំរយ៉ ស្រុកកោះញែក ខេត្តមណ្ឌលគិរី»។ យោងតាមការសិក្សា DNA លើចំនួនសត្វដំរីព្រៃ របស់មន្រ្តីជំនាញក្រសួងបរិស្ថាន និងអង្គការដៃគូ នាពេលកន្លងមក ដំរីអាស៊ីមានចំនួនប្រមាណ៣៥០ក្បាល កំពុងរស់នៅក្នុងតំបន់ខ្ពង់រាបភាគខាងកើតខេត្តមណ្ឌលគីរី។ ចំណែកទូទាំងប្រទេសកម្ពុជា ដំរីព្រៃមានប្រមាណពី៤០០ ទៅ៦០០ក្បាល ដែលភាគច្រើនរស់នៅក្នុងតំបន់ជួរភ្នំក្រវាញ និងតំបន់ខ្ពង់រាបភាគខាងកើតខេត្តមណ្ឌលគីរី។ សូមបញ្ជាក់ថា ដំរីព្រៃ ឬដំរីអាស៊ី កំពុងរងការគំរាមកំហែងលើដែនជម្រកធ្ងន់ធ្ងរ នៅទូទាំងសាកលលោក។ ដំរីព្រៃ ត្រូវបានចាត់បញ្ចូលជាប្រភេទជិតផុតពូជក្នុងបញ្ជីក្រហមរ បស់អង្គការសហភាពអន្ដរជាតិដើម្បី ការអភិរក្សធម្មជាតិ(IUCN)៕ អត្ថបទទាក់ទង វត្តមានហ្វូងដំរីព្រៃ នៅតាមតំបន់ការពារធម្មជាតិកើនឡើង,	ដំរីព្រៃញីមួយក្បាល ដែលត្រូវបានក្រុមអ្នកជំនាញសង្គ្រោះចេញពីការជាប់ផុងក្នុងល្បាប់ភក់ កាលពី ប្រមាណ១០ថ្ងៃមុន នៅដែនជម្រកសត្វព្រៃភ្នំព្រេច ខេត្តមណ្ឌលគិរី បានបាត់បង់ជីវិតហើយនៅព្រឹក ថ្ងៃទី១០ ខែឧសភានេះ។ ដំរីព្រៃមួយក្បាលនេះ បានជាប់ក្នុងភក់រយៈពេល៣ថ្ងៃ ហើយវាបានរងរបួស ជើងមុខខាងឆ្វេង និងផ្នែកពោះ ជាមួយសភាពស្គមស្គាំង និងខ្សោយខ្លាំង។
ការប្រកួតកីឡាបាល់ទាត់ក្នុងក្របខណ្ឌចំនួន៦ និងការប្រកួតលីគបាល់ឱបសុទ្ធតែបានប្រារព្ធពិធីស្មឹងស្មាធិក្នុងទីលានមុនការប្រកួតកាលចុងសប្តាហ៍ ប៉ុន្តែក្នុងការប្រកួតនៅលីគកំពូលអង់គ្លេស និងការប្រកួត FA Cup មិនបានបង្ហាញការគោរពនេះឡើយ។ ក្លិបនៅ Premier League ធ្លាប់ចងក្រណាត់ខ្មៅហើយចាក់បទចំរៀងជាតិរបស់បារាំងបន្ទាប់ពីមានការវាយប្រហារនៅទីក្រុងប៉ារីស កាលពីខែវិច្ឆិកា ឆ្នាំ២០១៥ ដើម្បីបង្ហាញការគោរពដល់អ្នកស្លាប់ ១៣០នាក់ ក្នុងហេតុការណ៍នោះ។ ទង្វើបែបនេះ លោក Yunus Lunat អតីតប្រធានគណៈកម្មាធិការសមភាពពូជសាសន៍របស់ FA បានហៅថាជាអាកប្បកិរិយា «បែបលាក់ពុត»។ លោក Lunat បានប្រាប់ BBC Sport ថា៖«មិនមែនរឿងអាចដោះសារឡើយ នៅពេលដែលមានហេតុការណ៍កើតឡើងដូចគ្នាតែក្រុមកីឡាបាល់ទាត់មិនមានការគោរពដូចគ្នានោះ។ វាជាស្តង់ដារពីរនិងភាពលាក់ពុត ហើយការស្មឹងស្មាធិរយៈពេលមួយនាទីគឺជារឿងត្រឹមត្រូវដែលត្រូវធ្វើ»។ សូមបញ្ជាក់ថា ករណីបាញ់ប្រហារនៅវិហារឥស្លាមពីរកន្លែងនៅថ្ងៃសុក្រទី ១៥ ខែមីនា បានសម្លាប់រង្គាលមនុស្សអស់ចំនួនសរុប ៤៩នាក់។ អាជ្ញាធរ និងមេដឹកនាំនូវែលសេឡង់បានចាត់ទុកថា វាជាថ្ងៃដ៏អាក្រក់និងខ្មៅងងឹតសម្រាប់នូវែលសេឡង់ផងដែរ៕	ក្របខណ្ឌ Premier League, Football League និងសហព័ន្ធកីឡាបាល់ទាត់អង់គ្លេស (FA) ត្រូវបានចោទប្រកាន់ថាមាន«ស្តង់ដារពីរ» ដោយសារពួកគេមិនគោរពវិញ្ញាណក្ខន្ធដល់មនុស្ស៥០នាក់ដែលបានស្លាប់ដោយការវាយប្រហារមួយនៅក្នុងវិហារឥស្លាមចំនួន២កន្លែងក្នុងក្រុង Christchurch របស់នូវែលសេឡង់កាលថ្ងៃទី ១៥ ខែមីនា។
លោកវេជ្ជបណ្ឌិតបានបន្ថែមថា ជំងឺនេះអាចកើតឡើងទាំងមនុស្សវ័យក្មេង និងមនុស្សចាស់ ហើយគេសង្កេតឃើញមានច្រើនលោកក្រុមមនុស្សដែលមិនសូវបានធ្វើលំហាត់ប្រប្រាណ និងអ្នកដែលលើសទំងន់ ដែលអាចប្រឈមនឹងជំងឺលើសឈាមនេះកាន់តែខ្ពស់។ ដើម្បីជ្រាបកាន់តែច្បាស់ពីវិធីបង្ការខ្លួនពីជំងឺលើសឈាម និងការព្យាបាលជាបន្តសូមទស្សនាកិច្ចសម្ភាសរវាងកញ្ញា ថាន រស្មី អ្នកព័ត៌មាននៃសារព័ត៌មានអេឡិចត្រូនិកថ្មីៗ ជាមួយលោកសាស្ត្រាចារ្យមហាបរិញ្ញា សារ៉ាក់ ផល្លី ដូចតទៅ៖ គ្លីនិកវឌ្ឍនៈវិជ្ជា មានទីតាំងនៅ ផ្ទះលេខ R24-26 ផ្លូវជាតិលេខ៥ ក្រុម១ ភូមិ ខ១ សង្កាត់ច្រាំងចំរេះ២ ខណ្ឌឫស្សីកែវ រាជធានីភ្នំពេញ។ ព័ត៌មានបន្ថែមសូមទូរស័ព្ទទៅកាន់លេខ៖ 098 792 223/ 097 379 9776/ 078 308 124/ 093 222 251៕	ភ្នំពេញ៖ ជំងឺលើសឈាម អាចបណ្ដាលឲ្យអ្នកជំងឺពិការមួយចំហៀងខ្លួនបាន បើសិនព្យាបាលមិនទាន់ពេលវេលា។ ដើម្បីទទួលការព្យាបាលបានទាន់ពេល អ្នកជំងឺ ត្រូវតាមដានសុខភាពជាប្រចាំមួយចំនួនដូចជា អាការៈវិលមុខ ឈឺក្បាលផ្នែកខាងមុខ និងតឹងសសៃរករជាដើម។ បើមានសញ្ញាបែបនេះលោកអ្នក អាចប្រឈមនឹងជំងឺលើសឈាមហើយ។ នេះបើតាមការបញ្ជាក់ពីលោកសាស្ត្រាចារ្យមហាបរិញ្ញា សារ៉ាក់ ផល្លី វេជ្ជបណ្ឌិតឯកទេសជំងឺបេះដូង។
ស្រុកទឹកឈូ, កំពត៖ បច្ចុប្បន្នទាំងមណ្ឌលសុខភាព អនុវិទ្យាល័យ និងសាលាឃុំកូនសត្វ ក្នុងស្រុកទឹកឈូ ខេត្តកំពត នៅមិនទាន់មានជម្រាលសម្រាប់ជនមានពិការភាពនៅឡើយទេ ដ្បិតនៅក្នុងឃុំកូនសត្វ ក៏មានពលរដ្ឋមានពិការភាពមួយចំនួនផងដែរ។ អ្នកស្រី ទឹម ដានី ប្រធានមណ្ឌលសុខភាពកូនសត្វ បានលើកឡើងថា នៅមណ្ឌលសុខភាពមិនទាន់មានជម្រាលសម្រាប់ជនមានពិការភាពនៅឡើយទេ ព្រោះខ្វះខាតថវិកាសម្រាប់សាងសង់។ ម្យ៉ាងវិញទៀត នៅមណ្ឌលសុខភាពកូនសត្វ ក៏មិនសូវមានជនមានពិការភាព មកទទួលសេវាដោយផ្ទាល់នោះដែរ។ អ្នកស្រី ទឹម ដានី ប្រធានមណ្ឌលសុខភាពកូនសត្វ «ជនពិការដូចមិនសូវមានទេ ប្រហែល៥នាក់ក្នុងមួយខែ។ ភាគច្រើនពួកគាត់ឱ្យបងប្អូន ឬគ្រួសារមកទទួលថ្នាំជំនួស ព្រោះប្រហែលជាពួកគាត់ពិបាកមកខ្លួនឯង»។ នេះជាការលើកឡើងរបស់អ្នកស្រី ទឹម ដានី ដែលអះអាងទៀតថា នៅពេលមានជនមានពិការភាពមកទទួលសេវាដោយផ្ទាល់ ក្រុមគ្រូពេទ្យយកចិត្តទុកដាក់ និងផ្ដល់អាទិភាពជាងពលរដ្ឋទូទៅ។ ប្រធានមណ្ឌលសុខភាពរូបនេះ បញ្ជាក់បន្ថែមថា មណ្ឌលសុខភាពនឹងសាងសង់ជម្រាលសម្រាប់ជនមានពិការភាព បើសិនជាមានថវិកានៅពេលអនាគត។ ក្រៅពីមណ្ឌលសុខភាព អនុវិទ្យាល័យ និងសាលាឃុំកូនសត្វ ក៏ពុំទាន់មានជម្រាលសម្រាប់ជនមានពិការភាពនោះដែរ។ លោក ចាន់ វណ្ណា នាយកអនុវិទ្យាល័យកូនសត្វ បានអះអាងថា សាលាមិនទាន់មានជម្រាលសម្រាប់ជនមានពិការភាពនៅឡើយទេ ព្រោះសិស្សមានពិការភាពនៅទីនោះមានតិចតួចបំផុត។ «យើងមិនទាន់មានជម្រាលសម្រាប់ជនពិការនៅឡើយទេ ព្រោះអត់មានសិស្សពិការ។ កន្លងមកធ្លាប់មានដែរ តែម្នាក់ ២នាក់អីហ្នឹង។ ណាមួយសិស្សពិការហ្នឹងក៏មិនមែនជិះរទេះមកសាលានោះដែរ»។ នេះជាការលើកឡើងរបស់លោក ចាន់ វណ្ណា។ លោក វុិត សុភ័ក្រ្ត មេឃុំកូនសត្វ ទន្ទឹមនឹងនេះ លោក ក៏មានគម្រាងសាងសងជម្រាលសម្រាប់សិស្សមានពិការភាពផងដែរ បើសិនជាសាលាមានលទ្ធភាព។ លោក បន្ថែមដូច្នេះ៖«យើងធ្វើ ព្រោះអនាគតទៅមិនមែនអត់សិស្សពិការរហូតទេ។ ប៉ុន្តែយើងធ្វើបើយើងមានលទ្ធភាព ដើម្បីសម្រួលដល់សិស្ស ជៀសវាងគ្រោះថ្នាក់»។ ចំណែកឯ សាលាឃុំកូនសត្វ ក៏នៅមិនទាន់មានជម្រាលសម្រាប់ជនមានពិការភាពនោះដែរ។ លោក វ៉ិត សុភ័ក្រ្ត មេឃុំកូនសត្វ ក៏អះអាងដូចលោកនាយកសាលាកូនសត្វ និងប្រធានមណ្ឌលសុខភាពដែរថា សាលាឃុំមិនទាន់មានថវិកាសម្រាប់សាងសង់ជម្រាលសម្រាប់ជនមានពិការភាពនោះទេ។ ប៉ុន្តែសម្រាប់ផែនការអភិវឌ្ឍឃុំក្នុងពេលអនាគត លោក ក៏គ្រោងនឹងធ្វើជម្រាលជនពិការនោះដែរ។ មេឃុំ សុភ័ក្រ្ត លើកឡើងថា៖«ឥឡូវយើងមិនទាន់មានទេ (ជម្រាលជនពិការ)។ ប៉ុន្តែយើងក៏នឹងធ្វើនៅពេលអនាគត ព្រោះឃុំយើងក៏មានជនពិការ។ យើងនឹងធ្វើបើសិនជាមានកញ្ចប់ថវិកាណាមួយ»៕ លោក ចាន់ វណ្ណា នាយកសាលាអនុវិទ្យាល័យកូនសត្វ អានអត្ថបទពាក់ព័ន្ធផ្សេងទៀត៖ យុវជនសកម្ម សេវាល្អ អត្ថបទនេះ គឺជាស្នាដៃរបស់ក្រុមយុវជន នឹងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុង អត្ថបទនិងវីដេអូ នេះគឺជាការទទួលខុសត្រូវ របស់ស្មេរ/ផលិតករ ហើយមិនឆ្លុះបញ្ចាំងអំពីទស្សនៈ របស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែតនោះទេ។	ដោយ៖ យុវជនឃុំកូនសត្វ
លោក អ៊ុក សារ៉េត បានប្រាប់សារព័ត៌មានថ្មីៗតាមទូរស័ព្ទថា សូលទីឡូអង្គរ មានកីឡាកររបួសជាច្រើន ក្នុងជំនួបជាមួយ ISI ដង្កោសែនជ័យ ក្នុងក្របខ័ណលីគ២កម្ពុជា មុនជួបព្រះខ័នរាជស្វាយរៀង នៅពានសម្ដេច ហ៊ុន សែន ក្នុងជំនួបជើងទី២នេះ។ គ្រូបង្វឹករូបនេះ ហាក់មិនរំពឹងខ្ពស់លើការប្រកួតនេះទេ ។ ប៉ុន្តែលោកលើកទឹកចិត្តកូនក្រុម ឲ្យមានភាពសាមគ្គីគ្នាក្នុងការប្រកួត។ «ខ្ញុំ មិនរំពឹងថានឹងយកឈ្នះគេទេ តែយើងបានត្រៀមលក្ខណៈរួចជាស្រេច បើទោះជាកីឡាករខ្ញុំរបួសច្រើន តែខ្ញុំបានរៀបចំទម្រង់លេងរបស់កីឡាករ បានច្បាស់ជាងមុន។ ដោយសារការប្រកួតពាននេះ ប្រើកីឡាករខ្មែរទាំងអស់ ដូចនេះ ខ្ញុំចង់ឲ្យកីឡាករ មានឆន្ទៈប្រកួតជាក្រុម។»។ គ្រូបង្វឹករូបនេះ បានប្រាប់ដូច្នេះ។ សម្រាប់ម្ចាស់ផ្ទះព្រះខ័នរាជស្វាយរៀង លោក Conor Nestor អះអាងថា ខ្លួនយល់ពីទម្រង់លេងរបស់ក្រុមភ្ញៀវ។ យោងលើទំព័រហ្វេសប៊ុក ពានសម្ដេច ហ៊ុន សែន គ្រូបង្វឹកព្រះខ័នរាជស្វាយរៀងរូបនេះ បាននិយាយថា៖«ទម្រង់លេងរបស់សូលទីឡូអង្គរ សម្របទៅនិងតាក់ទិករបស់ក្រុមជម្រើសជាតិនាពេលថ្មីៗនេះ។ ពិតណាស់ ថាពួកគេខិតខំប្រឹងប្រែងដើម្បីលេងទម្រង់បែបនេះ។»។ ព្រះខ័នរាជស្វាយរៀង បានឈ្នះ សូលទីឡូអង្គរ ដោយលទ្ធផល១-០ ប៉ុណ្ណោះ នៅកីឡដ្ឋានហនុមាន កាលពីថ្ងៃទី២៧ ខែកក្កដា។ ជ័យជម្នះនេះ មិនកក់ក្ដៅប៉ុន្មានទេ សម្រាប់ក្រុមម្ចាស់ផ្ទះ ប្រសិនជាមានការធ្វេសប្រហែសចំពោះក្រុមភ្ញៀវ។ ថ្ងៃជាមួយគ្នានេះ មានការប្រកួត៣គូរផ្សេងទៀត នាវេលាម៉ោង ៣:៣០រសៀល ដោយ វិសាខា ត្រូវស្វាគមន៍ ក្លិបសៀមរាប នៅកីឡដ្ឋានព្រីនស៍ ខណៈ បឹងកេត ប៉ះ ISI ដង្កោសែនជ័យ នៅកីឡដ្ឋាន Cambodian Airway ។ ចំណែកណាហ្គាវើលដ៍ ប្រកួតជាមួយ អាស៊ីអុឺរ៉ុបយូណាយធីត នាកីឡដ្ឋាន AEU Sport Park។ ការប្រកួតជើងទី១ កាលពីថ្ងៃទី២៧ ខែកក្កដា វិសាខា លុតម្ចាស់ផ្ទះ សៀមរាប លទ្ធផល ៦-០ ខណៈ អាស៊ីអុឺរ៉ុបយូណាយធីត ចាញ់ណាហ្គាវើលដ៍ ដោយមិនអាចវាយបកបាន ក្នុងលទ្ធផល៤-០ និងបឹងកេត ឈ្នះ ISI ដង្កោសែនជ័យ ក្នុងលទ្ធផល២-០៕	លោក អ៊ុក សារ៉េត គ្រូបង្វឹកសូលទីឡូអង្គរ និយាយថា ការប្រកួតជាមួយព្រះខ័នរាជ ស្វាយរៀង មិនសំខាន់លើចាញ់ឈ្នះទេ ដោយលោកផ្ដោតលើការសាមគ្គីលេងជាក្រុមសំខាន់ជាង ។ សូលទីឡូអង្គរ ត្រូវប្រកួតជាមួយ ព្រះខ័នរាជ ស្វាយរៀង វេលាម៉ោង ៦:៣០ល្ងាច នៅកីឡដ្ឋានខេត្តស្វាយរៀង ក្នុងពានរង្វាន់សម្ដេច ហ៊ុន សែន លើកទី១៦ (ជម្រុះថ្នាក់ជាតិ) សប្ដាហ៍ទី២០ នៅថ្ងៃទី១០ ខែសីហា។
ដើម្បីជ្រាបច្បាស់ សូមស្ដាប់បទសម្ភាសរវាងកញ្ញា ប៉ូ សាគុន និងលោកវេជ្ជៈបណ្ឌិត ចន្ថា តុលា ឯកទេសទឹកនោមផ្អែម និងក្រពេញអ័រម៉ូន ខាងក្រោមនេះ៖	ភ្នំពេញ៖ លោកវេជ្ជបណ្ឌិត ចន្ថា តុលា ឯកទេសទឹកនោមផ្អែម និងក្រពេញអ័រម៉ូន ណែនាំឱ្យទទួលទានភេសជ្ជៈកំប៉ុងមានជាតិស្ករក្នុងកម្រិតមួយដែលរាងកាយត្រូវការតែប៉ុណ្ណោះ ដើម្បីចៀសវាងការកើតជំងឺទឹកនោមផ្អែមនៅថ្ងៃក្រោយ។ ទោះជាយ៉ាងណាលោកវេជ្ជបណ្ឌិត ថា សារធាតុស្ករដែលមាននៅក្នុងបន្លែផ្លែឈើ ជាជម្រើសដ៏ល្អបំផុតសម្រាប់សុខភាព។
តាមពិតភាសាខ្មែរ មានពាក្យដ៏សម្បូរបែប ប៉ុន្តែបច្ចុប្បន្នពលរដ្ឋមួយចំនួន ក៏និយមហៅសណ្ឋាគារថា «អូតែល» ដែលជាពាក្យបារាំង និងជាភាសាអង់គ្លេសថា «Hotel» ផងដែរ។ ពាក្យ «សណ្ឋាគារ» នេះមានន័យថា ផ្ទះ ឬរោងសម្រាប់ទទួលភ្ញៀវ,ផ្ទះរាជការសម្រាប់ទទួលភ្ញៀវមកពីចម្ងាយ ឬ មកពីនានាប្រទេស។ នេះបើយោងតាមវចនានុក្រមខ្មែរសម្តេចព្រះសង្ឃរាជ ជួន ណាត៕	«សណ្ឋាគារ» ឬអាចហៅម្យ៉ាងទៀតថា «សណ្ឋាគារដ្ឋាន» អាចសរសេរជា«សន្ថាគារ»ក៏បានគឺត្រឹមត្រូវដូចគ្នា។ នេះបើតាមវចនានុក្រមខ្មែរសម្តេចព្រះសង្ឃរាជ ជួន ណាត។
ស្ថិតក្នុងខែកុម្ភៈនេះ អត្រាអ្នកជំងឺកូវីដ-១៩ក្នុងទីក្រុងហុងកុង បានកើនឡើងច្រើនលើសលុប។ រយៈពេល២សប្តាហ៍ចុងក្រោយនេះ ចំនួនអ្នកឆ្លងជំងឺកូវីដ-១៩ ប្រចាំថ្ងៃ បានហក់ឡើងគុណនឹង២០ដង បើប្រៀបធៀបចំនួនឆ្លងនៅដើមខែកុម្ភៈ។ នៅថ្ងៃទី១៤ខែកុម្ភៈ អាជ្ញាធរសុខាភិបាលក្រុងនេះ កត់ត្រាករណីឆ្លងថ្មីចំនួន២,០៧១ នាក់និងករណីវិជ្ជមានបឋមដោយឧបករណ៍តេស្តរហ័សមាន ៤៥០០ នាក់ផ្សេងទៀត។ ខណៈករណីឆ្លងផ្ទុះឡើងខ្លាំង ប្រមុខប្រតិបត្តិទីក្រុងហុងកុង ការី ឡាំ និយាយថា អាជ្ញាធរមិនអាចរក្សាល្បឿនក្នុងការធ្វើតេស្តដើម្បីអ្នកឆ្លង និងការកំណត់ឱ្យដាក់ដោយឡែកបានទេ។ លោកស្រី ឡាំ ប្រធានក៏អះអាងថា មិនមានផែនការសម្រាប់បិទក្រុងដើម្បីទប់ស្កាត់ការរីករាលដាលឡើយ ប៉ុន្តែរដ្ឋាភិបាលលោកស្រី នឹងអនុវត្តយុទ្ធសាស្រ្តលុបបំបាត់ករណីឆ្លងដូចដែលចិនដីគោកប្រកាន់យកដើម្បីទប់ស្កាត់កន្លែងផ្ទុះករណីឆ្លងភ្លាមៗនៅពេលរកឃើញ។ «យើង មិនអាចុះចាញ់ជាមួយជំងឺនេះទេ។ វាមិនមានជាជម្រើសឡើយ។» លោកស្រី ឡាំ បញ្ជាក់បែបនេះដោយសំដៅវិធានការការបិទក្រុង។ ចំណែកទាក់ទិននឹងការបោះឆ្នោតជ្រើសរើសប្រធានប្រតិបត្តិនៅថ្ងៃទី២៧ខែមីនា លោកស្រី ឡាំ បានបញ្ជាក់ថា ផែនការមិនមានការផ្លាស់ប្តូរទេ ប៉ុន្តែស្ថានភាពអាចនឹងត្រូវបានពិនិត្យមើលឡើងវិញជាបន្តបន្ទាប់ទៀត។ ដើម្បីទប់ទល់ករណីឆ្លង រដ្ឋាភិបាលក្រុងហុងកុងក៏បានរឹតត្បិតវិធានការយ៉ាងតឹងតែងដោយក្នុងទីក្រុង ប្រជាជនត្រូវបានហាមប្រាមមិនឱ្យជួបជុំជាសាធារណៈដែលមានមនុស្សលើសពីរនាក់ឡើយហើយ សាលារៀន ព្រះវិហារ និងកន្លែងហាត់ប្រាណក៏ត្រូវបានបិទ។ ឯភោជនីយដ្ឋាន ត្រូវបានបញ្ជាឱ្យបិទនៅត្រឹមម៉ោង៦ល្ងាច និងបុគ្គលិកភាគច្រើនតម្រូវឱ្យធ្វើការពីផ្ទះ។ ជាមួយគ្នានេះ ហុងកុងនឹងអនុវត្តវិធានការតម្រូវឱ្យប្រជាជនខ្លួនបង្ហាញប័ណ្ណចាក់វ៉ាក់សាំងបង្ការជំងឺកូវីដ-១៩ ជាចាំបាច់ចាប់ពីថ្ងៃទី២៤ខែកុម្ភៈតទៅ មុនពេលចូលទៅខាងក្នុងភោជនីយដ្ឋាន ផ្សារទំនើប និងហាងទំនិញជាដើម។ គិតត្រឹមថ្ងៃទី១៥ខែកុម្ភៈ ហុងកុងរាយការណ៍ករណីឆ្លងជំងឺកូវីដ-១៩សរុប ២៥០៥១នាក់ និងស្លាប់២២១ នាក់៕	មេដឹកនាំក្រុងហុងកុងលោកស្រី ការី ឡាំ នៅថ្ងៃទី១៥ ខែកុម្ភៈ បានបដិសេធមិនចាត់វិធានការបិទខ្ទប់ទូទាំងក្រុងដើម្បីទប់ស្កាត់សន្ទុះឆ្លងជំងឺកូវីដ-១៩ឡើយ។ ប៉ុន្តែការកើនឡើងនៃការឆ្លងជាបន្តបន្ទាប់បែបនេះ ទំនងអាចពន្យារពេលការបោះឆ្នោតជ្រើសរើសប្រធានប្រតិបត្តិនាខែមីនាខាងមុខ។
កម្មវិធីនេះ ប្រារព្ធឡើងក្នុង គោលបំណងបីសំខាន់ៗ រួមមាន ៖ ១. ដើម្បីថ្លែងអំណរគុណ ដល់អតិថិជនរបស់ធនាគារ អ៊ូរី ទាំងអស់នៅគ្រប់ការិយាល័យសាខា។ ២. ដើម្បីបង្កើនទំនាក់ទំនងរវាង ថ្នាក់គ្រប់គ្រងជាន់ខ្ពស់របស់ធនាគារ អ៊ូរី ជាមួយអតិថិជន និងបុគ្គលិកសាខា តាមរយៈការបម្រើសេវាកម្មដោយផ្ទាល់ជូនដល់អតិថិជន នៅតាមបណ្តាសាខាទាំង ១៣៨ ទូទាំងប្រទេស។ ៣. ដើម្បីបង្កើតនូវបទពិសោធន៍ល្អៗ និងអារម្មណ៍ល្អៗ ជូនដល់អតិថិជនរបស់ធនាគារ អ៊ូរី នៅគ្រប់បណ្តាសាខាទាំងអស់ ក៏ដូចជាបង្ហាញឲ្យឃើញថា ការបម្រើសេវាអតិថិជន គឺជាទំនួលខុសត្រូវរបស់បុគ្គលិកគ្រប់ជាន់ថ្នាក់ទាំងអស់ រួមទាំងថ្នាក់គ្រប់គ្រងជាន់ខ្ពស់គ្រប់កម្រិតផងដែរ។ ចាប់ពីម៉ោង ៨:០០ ព្រឹក រហូត ដល់ ១២:០០ ថ្ងៃត្រង់ រាល់អតិថិជន ទាំងអស់ដែលអញ្ជើញមកទទួលសេវាកម្មនៅ ធនាគារអ៊ូរី ដែលមានដូចជា បើកគណនី ដាក់ប្រាក់ ទូទាត់ប្រាក់កម្ចី ផ្ទេរប្រាក់ និងសេវាកម្មផ្សេងៗទៀត នឹងត្រូវបានអញ្ជើញជាភ្ញៀវកិតិ្តយស ជាមួយនឹងសេវាកម្មពិសេស ដែលមិនធ្លាប់មានពីមុនមក។ អតិថិជនដែលបានចូលរួម ទទួលបានការប្រគល់ជូននូវកាដូរ អាហារសម្រន់ ភេសជ្ជៈ ដើម្បីជាការស្វាគមន៍អតិថិជន ពីសំណាក់លោកអគ្គនាយកប្រតិបត្តិ គណៈគ្រប់គ្រងគ្រប់ជាន់ខ្ពស់ និងប្រធានសាខា។ បន្ទាប់មកមានការជជែក សំណេះសំណាលជាមួយអតិថិជន បន្តដោយការថតរូបអនុស្សាវរីយ៍ និងបញ្ចប់ដោយការជូនដំណើរអតិថិជន មុនពេលអតិថិជនចាកចេញពីសាខា ប្រកបដោយការយកចិត្តទុកដាក់បំផុត ពីបុគ្គលិក និងគណៈគ្រប់គ្រងគ្រប់ជាន់ ថ្នាក់។ កម្មវិធីនេះ សបញ្ជាក់ឱ្យឃើញពីការយកចិត្តទុកដាក់ និងថ្លែងអំណរអរគុណពីសំណាក់ ធនាគារ អ៊ូរី ដល់អតិថិជនចំពោះការគាំទ្រ និងជឿជាក់មកលើសេវាកម្មហិរញ្ញវត្ថុរបស់យើងកន្លងមក ជិត៣០ឆ្នាំមកនេះ។ អំពីធនាគារ អ៊ូរី ធនាគារ អ៊ូរី គឺជាធនាគារពាណិជ្ជឈានមុខគេមួយនៅក្នុងប្រទេសកម្ពុជា ដែលមានប្រតិបត្តិការតាមរយៈបណ្តាញសាខាចំនួន ១៣៨ នៅទូទាំងប្រទេស ជាមួយនឹងបុគ្គលិកដែលមានបទពិសោធន៍ជាង ៤០០០ នាក់ ហើយបាន និងកំពុងពង្រីកបណ្តាញសាខា និង បណ្តាញ អេ ធី អឹម បន្ថែមទៀតទូទាំងប្រទេស។ គិតត្រឹម ថ្ងៃទី៣0 ខែមិថុនា ឆ្នាំ២០២២ ធនាគារ អ៊ូរី សម្រេចបានទ្រព្យសកម្មសរុបចំនួន ១,៣ ពាន់លានដុល្លារអាមេរិក ផលប័ត្រឥណទានចំនួន ១ ពាន់លានដុល្លារអាមេរិក សមតុល្យប្រាក់បញ្ញើ-សន្សំចំនួន ២៩៥ លានដុល្លារអាមេរិក និងចំនួនអតិថិជនជាង ៣៧៤,១៧៧ នាក់។	ភ្នំពេញ៖ ថ្ងៃទី២១ ខែកញ្ញា ឆ្នាំ២០២២ ត្រូវបានកំណត់ជាថ្ងៃនៃ ទិវាអតិថិជន អ៊ូរី ដែលមានវត្តមានការចូលរួម ពី អគ្គនាយកប្រតិបត្តិ លោក លោក គីម ហុង ជូ រួមជាមួយអ្នកគ្រប់គ្រងជាន់ខ្ពស់ និងបុគ្គលិកនៅគ្រប់សាខាទាំងអស់របស់ ធនាគារ អ៊ូរី ទូទាំងប្រទេស ដើម្បីទទួលស្វាគមន៍ និងបម្រើសេវាកម្មដោយផ្ទាល់ ជូនដល់អតិថិជន។ កម្មវិធី ទិវាអតិថិជន អ៊ូរី ប្រចាំឆ្នាំ ២០២២ ត្រូវបានធ្វើឡើងជាលើកដំបូង ក្រោយពីបានក្លាយខ្លួនជា ធនាគារពាណិជ្ជកាលពីដើមឆ្នាំ ២០២២។
អ៊ីរ៉ង់ បានយកឈ្នះក្រុមបាល់ទាត់ក្នុងសាលថៃ ៥-០ នៅជំនួបវគ្គពាក់កណ្តាលផ្តាច់ព្រ័ត្រ ខណៈជប៉ុនឈ្នះអ៊ូសបេគីស្ថាន ២-១ នៅថ្ងៃទី៦ ខែតុលា។ អ៊ីរ៉ង់ បានបើកការនាំមុខក្រុមថៃ ១គ្រាប់មុនក្នុងដើមវគ្គទី១ នៅនាទី១ រកគ្រាប់បាល់បានដោយខ្សែប្រយុទ្ធ Hossein Tayyebi ទោះមានការវាយបកមកវិញប៉ុន្តែថៃ គ្មានសំណាងក្នុងរកគ្រាប់បាល់បានឡើយ។ អ៊ីរ៉ង់ សម្រុកទៅលើក្រុមថៃជាច្រើនលើកទៀតរហូតដល់នាទី២២ ខ្សែបម្រើ Derakhsani បន្ថែមបាន១គ្រាប់ និង១នាទីក្រោយ ខ្សែបម្រើ Oladghobad ស៊ុតគ្រាប់ទី៣ជូនក្រុមមុនបញ្ចប់ក្នុងវគ្គទី១។ ចូលដល់វគ្គទី២ ថៃ ព្យាយាមវាយបកជាច្រើនលើកច្រើនសារ ប៉ុន្តែសម្រាប់ក្រុមហាក់មិនមានសំណាងក្នុងការសម្រេចទីអ៊ីរ៉ង់។ នៅនាទី២៦ អ៊ីរ៉ង់ បន្ថែមគ្រាប់ទី៤ ដែលជាការស៊ុតបញ្ចលទីពីខ្សែបម្រើ Oladghobad និងគ្រាប់ទី៥ ដោយខ្សែបម្រើ Derakhsani បញ្ចប់ទីនៅនាទី២៧។ បញ្ចប់ការប្រកួត អ៊ីរ៉ង់ ឈ្នះថៃ ៥-០។ ចំណែកស៊ាំម៉ូរ៉ៃជប៉ុន បានយកឈ្នះក្រុមអ៊ូសបេគីស្ថាន ដោយលទ្ធផល ២-១ យ៉ាងលំបាក។ អ៊ូសបេគីស្ថាន នាំមុខជប៉ុន មុន១គ្រាប់នៅនាទី១៦ ក្នុងវគ្គទី១ ដោយខ្សែបម្រើ Khamroev ៦នាទីក្រោយមក ជប៉ុន វាយបកវិញបាន២គ្រាប់ គ្រាប់ទី១ ធ្វើបានដោយខ្សែប្រយុទ្ធ Oliveira នៅនាទី២២ និងនាទី២៩ រកបានដោយខ្សែបម្រើ Kanazawa ជាអ្នកសម្រេចគ្រាប់ទី២។ ជំនួបវគ្គផ្តាច់ព្រ័ត្រ អ៊ីរ៉ង់ នឹងត្រូវជួបជប៉ុន ដើម្បីប្រជែងយកលេខ១ និងថៃ ត្រូវប្រជែងលេខ៣ ជាមួយក្រុមអ៊ូសបេគីស្ថាន។ ការប្រកួតនឹងធ្វើឡើងនៅកីឡដ្ឋាន Saad Al Abdullah City ក្រុងកូវ៉ែត ប្រទេសកូវ៉ែត ថ្ងៃទី៨ ខែតុលា ឆ្នាំ២០២២៕	អ៊ីរ៉ង់ នឹងត្រូវជួប ជប៉ុន ដើម្បីដណ្តើមតំណែងជើងឯកពានរង្វាន់បាល់ទាត់ក្នុងសាល AFC Futsal Asian Cup ចំណែកក្រុមថៃ និងអ៊ូសបេគីស្ថាន ប្រជែងគ្នាយកតំណែងលេខ៣ ដែលនឹងធ្វើឡើងនាកីឡដ្ឋាន Saad Al Abdullah City ក្រុងកូវ៉ែត ប្រទេសកូវ៉ែត នៅថ្ងៃទី៨ ខែតុលា។
អ្វីដែលមិននឹងស្មានដល់នោះគឺថា ផ្លែចេកត្រូវបានគេរកឃើញទៀតថា មានប្រសិទ្ធភាពក្នុងការព្យាបាលជំងឺល្អជាងការលេបថ្នាំទៅទៀតដូចជា៖ បន្ថយសម្ពាធឈាម ជំងឺលើសសម្ពាធឈាមគឺជាកត្តាប្រឈមមុខដ៏សំខាន់មួយនៃជំងឺបេះដូង។ យ៉ាងណាមិញ ការញ៉ាំផ្លែចេកប្រហែលជាអាចបន្ថយការប្រឈមមុខនេះបាន ដោយសារតែវាមានប៉ូតាស្យូមខ្ពស់ និងមិនសូវមានជាតិសូដ្យូមដែលនាំឲ្យសរសៃឈាមតឹងខ្លាំងបាន។ ជាតិប៉ូតាស្យូមនឹងទៅបន្ថយភាពតឹងរបស់សរសៃឈាម ហើយក៏ជម្រុញដល់ការបញ្ចេញចោលរបស់ជាតិសូដ្យូមតាមទឹកនោមផងដែរ។ ព្យាបាលការបាក់ទឹកចិត្ត ការបាក់ទឹកចិត្តគឺជាជំងឺផ្លូវចិត្តមួយប្រភេទដែលកើតមានជាញឹកញាប់ ប៉ុន្តែការបាក់ទឹកចិត្ត និងថប់អារម្មណ៍អាចគ្រប់គ្រងរោគសញ្ញាបានតាមរយៈការញ៉ាំអាហារដែលត្រឹមត្រូវ។ ផ្លែចេកសម្បូរវីតាមីន B6 ដែលជាជីវជាតិសម្រាប់ផ្លូវចិត្ត។ សញ្ញានៃការកង្វះវីតាមីននេះធ្ងន់ធ្ងរមានដូចជា ការបាក់ទឹកចិត្ត ឆេវឆាវ និងភ័យខ្លាចច្រើន។ ពិតណាស់ ផ្លែចេកមិនអាចព្យាបាលការបាក់ទឹកចិត្តបានទាំងស្រុងឡើយ។ វាគួរតែមានការហាត់ប្រាណ ការគាំទ្រក្នុងសង្គមបន្ថែមទៀតទើបបាន។ កាលណាមានការគ្រប់គ្រងជំងឺបានល្អហើយ តម្រូវការប្រើថ្នាំក៏នឹងត្រូវកាត់បន្ថយដែរ។ បង្ការការគេងមិនលក់ ការគេងគឺជារឿងមួយល្អចំពោះសុខភាព។ មែនហើយ មនុស្សយើងភាគច្រើនគឺគេងមិនបានគ្រប់គ្រាន់ឡើយ។ ៣០ភាគរយនៃមនុស្សធំគឺគេងមិនបាន ៦ម៉ោងឡើងនៅពេលយប់ ទោះបីជាគេណែនាំឲ្យគេងដល់ ៧ ទៅ៨ម៉ោងក៏ដោយ។ ផ្លែចេកប្រហែលជាមានប្រយោជន៍ចំពោះករណីគេងមិនលក់បែបនេះ។ វីតាមីន B6 អាចជួយបង្កើត Melatonin ដែលជាអ័រម៉ូនសម្រួលដល់ការគេង និងភ្ញាក់បាន។ ទោះបីជាថ្នាំងងុយគេងមានលក់ពេញទីផ្សាក៏ដោយ ប៉ុន្តែផ្លែចេកគឺជារឿងផ្តល់ធម្មជាតិល្អជាង។ ទប់ស្កាត់ការ់ទល់លាមក ការទល់លាមកមិនមែនជារឿងលេងសើចទេ។ រោគសញ្ញារបស់វាមានដូចជា ហើមពោះ ឈឺក្នុងពោះ និងត្រូវការប្រឹងរាល់ពេលបន្ទោបង់។ អ្នកនឹងមិនសូវបន្ទោបង់ដូចធម្មតាទេ ដូច្នេះរាងកាយអាចនឹងមិនមានផាសុកភាពឡើយ។ ការញ៉ាំអាហារមានជាតិសរសៃតិចគឺជាដើមហេតុតែម្តង ប៉ុន្តែផ្លែចេកអាចជួយដោះស្រាយរឿងនេះបាន។ ដូច្នេះមុននឹងអ្នកប្រើថ្នាំបន្ទន់លាមក ចូរញ៉ាំផ្លែចេកសិនទៅ ព្រោះចេកទំហំមធ្យមមួយផ្លែមានជាតិសរសៃ ៣,១ក្រាមទៅហើយ ហើយតម្រូវការប្រចាំថ្ងៃគឺ ២០ ទៅ៣០ក្រាមទេ។ ដោះស្រាយបញ្ហាឈឺចាប់ក្នុងពេលមករដូវ ចង្កោមរោគសញ្ញាមុនពេលមករដូវអាចព្យាបាលជាមួយនឹងផ្លែចេក។ រឿងនេះកើតឡើងរហូតដល់ ១ ទៅ២សប្តាហ៍មុនពេលមករដូវឯណោះ។ អាការៈរបស់វាមានដូចជា ឈឺក្បាល អស់កម្លាំង មានបញ្ហាក្រពះពោះវៀន ឈឺសាច់ដុំ និងអារម្មណ៍មិនល្អ។ ជាតិម៉ាញ៉េស្យូម វីតាមីន B6 និងវីតាមីន E អាចបំបាត់អាការៈនេះបាន ខណៈពេលដែលផ្លែចេកមានសមាសធាតុទាំងបីនេះតែម្តង៕ ផ្តល់សិទ្ធិដោយ www.health.com.kh	ផ្លែចេកត្រូវបានគេដឹងថាជាប្រភពថាមពលដ៏អស្ចារ្យមួយ ដែលអាចជាអាហារសម្រន់ដ៏ល្អ និងពេញនិយមផងដែរ។ វាត្រូវបានគេអះអាងថា អាចជួយបង្កើនថាមពលដល់កីឡាករអត្តពលកម្មបានសម្រាប់ការហាត់ប្រាណរយៈពេលយូរ និងខ្លាំងក្លា។ តាមពិតទៅ វាក៏មានប្រសិទ្ធភាពល្អដូចភេសជ្ជៈកាបូអ៊ីដ្រាតផងដែរ។ បើយើងប្រៀបធៀបនឹងទឹកក្រូចច្របាច់វិញ ផ្លែចេកទំហំមធ្យមមួយផ្លែមានកម្រិតអង់ទីអុកស៊ីដង់ដូចគ្នាដែរ។ឥឥឥ
ក្រសួងថាមពលថៃ បានប្រកាសនៅថ្ងៃទី២២ខែឧសភាថា តម្លៃប្រេងឥន្ធនៈពិភពលោកបានកើនឡើងយ៉ាងខ្លាំងក្នុងរយៈពេលពីរខែចុងក្រោយនេះ។ ហើយតម្លៃប្រេងម៉ាស៊ូតក្នុងតំបន់អាស៊ីអាគ្នេយ៍បានកើនឡើងដល់ ៩៣,២៤ដុល្លារក្នុង១បារ៉ែល ពីតម្លៃចាស់ត្រឹមតែ ១៧ដុល្លារ។ ប្រេងម៉ាស៊ូតក្នុងប្រទេសថៃ បានរងឥទ្ធិពលពីទីផ្សារអន្តរជាតិ ដោយតម្លៃប្រេងបានហក់ឡើង ៣,៨២ បាតក្នុង១លីត្រក្នុង១ថ្ងៃ។ ហើយនៅថ្ងៃអង្គារ ប្រេងម៉ាស៊ូតបានឡើងថ្លៃដល់ ២៩,៧៩បាតក្នុង១លីត្រ។ នៅប្រទេសថៃ ប្រេងម៉ាស៊ូត គឺជាថាមពលចម្បង សម្រាប់វិស័យដឹកជញ្ជូន និងឧស្សាហកម្ម។ តម្លៃប្រេងកើនឡើង នឹងប៉ះពាល់ដល់តម្លៃផលិតកម្ម និងសេវាកម្ម។ ដើម្បីទប់ទល់នឹងការឡើងថ្លៃប្រេងម៉ាស៊ូតយ៉ាងគំហុកនេះ ក្រសួងថាមពលថៃ នឹងប្រើប្រាស់មូលនិធិប្រេងឥន្ធនៈរបស់រដ្ឋ ដើម្បីកំណត់ពិដានតម្លៃប្រេងម៉ាស៊ូត មិនឲ្យលើសពី ៣០បាតក្នុង១លីត្រ។ កាសែតបាងកកប៉ុស្តិ៍រាយការណ៍ថា ការដាក់ពិដាននេះ នឹងត្រូវធ្វើឡើងរហូតដល់មានការអនុវត្តថាមពល B20 ។ B20 ជាថាមពលជម្រើសថ្មីមួយទៀត ដែលត្រូវបានបង្កើតឡើងដោយលាយបញ្ចូលគ្នារវាងប្រេងម៉ាស៊ូត និងប្រេងជីវៈម៉ាស៊ូត ដែលផលិតចេញពីកសិផល។ ហើយតម្លៃរបស់ B20 នេះថោកជាង ៣បាត ធៀបនឹងតម្លៃប្រេងម៉ាស៊ូតសព្វថ្ងៃ។ ថាមពលថ្មីនេះ ត្រូវបានរំពឹងថានឹងចេញលក់លើទីផ្សារនៅដើមខែកក្កដា ខាងមុខនេះ។ ក្នុងគោលដៅបន្ថយឥទ្ធិពលនៃការឡើងថ្លៃប្រេងម៉ាស៊ូត មូលនិធិរបស់រដ្ឋ នឹងឧបត្ថម្ភធន ៥០ភាគរយនៃតម្លៃដែលកើនឡើង។ ឧទាហរណ៍ថា ថ្លៃប្រេងឡើងថ្លៃ ២បាត មូលនិធិនេះនឹងចេញថ្លៃជំនួស ១បាត ដូចនេះថ្លៃប្រេងត្រូវដំឡើងតែ១បាតនោះទេសម្រាប់អ្នកប្រើប្រាស់។ បើតាមរដ្ឋមន្ត្រីក្រសួងថាមពលថៃ រដ្ឋាភិបាលបានបម្រុងប្រាក់ ៣០ពាន់លានបាត (ប្រហែលជាង ៩៣០លានដុល្លារ) សម្រាប់ការឧបត្ថម្ភធនខាងលើ។ ហើយបើសិនណាតម្លៃប្រេងម៉ាស៊ូតហក់ឡើងខ្លាំងពេក រហូតដល់ ១០៥ដុល្លារក្នុង១ប៉ារ៉ែល ប្រាក់បម្រុងនេះអាចឧបត្ថម្ភធនក្នុងរយៈពេល ១០ខែ។ ក្រសួងថាមពល នឹងលើកយកផែនការឧបត្ថម្ភធននេះមកពិភាក្សា និងស្នើសុំអនុវត្តក្នុងសប្ដាហ៍នេះ ពីគណៈកម្មាធិការគ្រប់គ្រងគោលនយោបាយថាមពលថៃ។ តាមពិត ថៃបានដាក់ពិដានតម្លៃប្រេងម៉ាស៊ូត តាំងពីឆ្នាំ២០១១ មកម្លេះ ប៉ុន្តែគោលនយោបាយនេះត្រូវរំលាយទៅវិញក្នុងឆ្នាំ២០១៤ នៅពេលលោកនាយករដ្ឋមន្ត្រី ប្រាយុទ្ធ ចាន់អូចា ឡើងកាន់តំណែង៕	រដ្ឋាភិបាលថៃនឹងគ្រប់គ្រងតម្លៃប្រេងម៉ាស៊ូតក្នុងប្រទេសរបស់ខ្លួន មិនឲ្យលើសពី ៣០បាតក្នុង១លីត្រនោះឡើយ តាមរយៈការបញ្ចេញប្រាក់ឧបត្ថម្ភធនរបស់រដ្ឋ។ នេះបើតាមការចុះផ្សាយរបស់កាសែតបាងកកប៉ុស្ដិ៍ នៅថ្ងៃទី២៣ខែឧសភា។
ក្នុងជំនួបកំពូលអាស៊ាន-UNលើកទី១០ ដែលរៀបចំឡើងនាថ្ងៃ៣ វិច្ឆិកា ក្នុងប្រទេសថៃ ដោយមានវត្តមានទីប្រឹក្សារដ្ឋ និងរដ្ឋមន្ត្រីការបរទេសមីយ៉ាន់ម៉ា លោកស្រី អ៊ុងសាន ស៊ូជី លោក Guterres បានលើកឡើងពីការបារម្ភជាខ្លាំងអំពីដំណើរវិលត្រលប់របស់ជនជាតិភាគតិចរ៉ូហ៊ីងយ៉ាទៅកាន់មីយ៉ាន់ម៉ាវិញ។ ដោយមិនមានប្រតិកម្មពីលោកស្រីស៊ូជី លោក Guterres បានសំណូមពរឲ្យខាងរដ្ឋាភិបាលមីយ៉ាន់ម៉ា ទទួលខុសត្រូវដើម្បីប្រាកដថា ដំណើរមាតុភូមិនិវត្តន៍ នឹងធ្វើឡើងក្នុងលក្ខខណ្ឌ សុវត្ថិភាព ការស្ម័គ្រចិត្ត សេចក្តីថ្លៃថ្នូរ។ ជាពិសេស គឺការប្រាកដថា អង្គការមនុស្សធម៌អាចចុះទៅដល់តំបន់ប្រជាជនមាតុភូមិនិវត្តន៍រស់នៅបាន។ ជាការពិត ការលើកឡើងបែបនេះ គឺគ្មានអ្វីចម្លែកឡើយ ព្រោះកន្លងមក រដ្ឋាភិបាលទីក្រុងណៃពិដោ បានហាមឃាត់អង្គការមនុស្សធម៌ទាំងអស់ ក្នុងការយកអំណោចឲ្យប្រជាជន។ នេះបើតាមការចុះផ្សាយរបស់ទីភ្នាក់ងារសារព័ត៌មាន AFP។ អស់ពីបញ្ហាមាតុភូមិនិវត្តន៍ ចូលដល់បញ្ហាបង់ក្លាដែសជម្លៀសប្រជាជនរ៉ូហ៊ីងយ៉ា ពីជំរុំជនភ្លៀសខ្លួនឲ្យទៅរស់នៅលើដែនកោះវិញម្តង។ គម្រោងនេះ ធ្វើឡើងដោយសារតែប្រជាជនរ៉ូហ៊ីងយ៉ា មានចំនួនណែនណាន់ខ្លាំងពេក។ ប៉ុន្តែមកទល់ពេលនេះ ការជម្លៀសប្រជាជនមិនទាន់ច្បាស់នៅឡើយទេ បន្ទាប់ពីអាជ្ញាធរបង់ក្លាដែស បរាជ័យក្នុងការជួយគាំទ្រពីទីភ្នាក់ងារអង្គការសហប្រជាជាតិ។ បើតាមគម្រោងរបស់ទីក្រុងដាក្កា រដ្ឋាភិបាល នឹងធ្វើការផ្លាស់ប្តូរកន្លែងរស់នៅប្រជាជន ១០ម៉ឺននាក់ក្នុងខែវិច្ឆិកានេះ ទៅកោះ Bhashan Char ស្របពេលជុំរុំជនភៀសខ្លួននៅបង់ក្លាដែស កំពុងប្រឈមបញ្ហាដូចជាបញ្ហាខ្វះអនាម័យ កខ្វក់ និងមនុស្សច្រើនជាដើម។ ទាក់ទិនទៅនឹងបញ្ហាជនភៀសខ្លួនរ៉ូហ៊ីងយ៉ានេះ បង់ក្លាដែស បាននិយាយថាមានប្រជាជនជាច្រើនពាន់គ្រួសារស្ម័គ្រចិត្ត ក្នុងការផ្លាស់ប្តូរពីជុំរុំជនភៀសខ្លួនទៅនៅលើដីកោះ។ ជាក់ស្តែង ជនជាតិភាគតិចរ៉ូហ៊ីងយ៉ាប្រមាណជា៣៥០០គ្រួសារ នឹងធ្វើការផ្លាស់ប្តូរទៅកោះ Bhashan Char ចាប់ពីពាក់កណ្តាលខែវិច្ឆិកា រហូតដល់ខែកុម្ភៈខាងមុខ។ ប្រាប់ទីភ្នាក់ងារព័ត៌មាន AFP លោក Enamur Rahman រដ្ឋមន្ត្រីទទួលបន្ទុក និងគ្រប់គ្រងគ្រោះមហន្តរាយប៉ង់ក្លាដែសបានអះអាងថា គម្រោងជម្លៀសប្រជាជនរ៉ូហ៊ីងយ៉ា កំពុងស្ថិតនៅក្នុងភាពស្រពេចស្រពិលនៅឡើយ បន្ទាប់ពីអង្គការសហប្រជាជាតិ មិនគាំទ្រលើចំណាត់ការជម្លៀសប្រជាជនទៅរស់នៅលើដែនកោះ Bhashan Char។ សូមបញ្ជាក់ថា ការបដិសេធរបស់អង្គការសហប្រជាជាតិ គឺផ្អែកទៅលើហេតុផលមួយចំនួនដូចជាសុវត្ថិភាព និងការទ្រទ្រង់ជីវិតរបស់ប្រជាជននៅលើកោះ ជាពិសេសគឺទាមទារឲ្យមានការពិនិត្យយ៉ាងម៉ត់ចត់ មុនពេលជម្លៀសប្រជាជនរ៉ូហ៊ីងយ៉ាទៅនៅក្នុងតំបន់នោះ។ បន្ថែមពីលើនេះ នៅមានបញ្ហាបី បួនបន្ថែម ដែលអង្គការសហប្រជាជាតិ ត្រូវឲ្យមានការសិក្សាច្បាស់លាស់ជាមួនសិន ទាក់ទិននឹងការផ្លាស់ប្តូរ។ តួយ៉ាងដូចជា គ្រោះធម្មជាតិ ការផ្គត់ផ្គង់ទឹកស្អាតឲ្យបានគ្រប់គ្រាន់ និងតម្រូវការជាមូលដ្ឋានដូចជាវិស័យអប់រំ និងសុខភាពជាដើម៕	អគ្គលេខាធិការអង្គការសហប្រជាជាតិ Antonio Guterres នៅថ្ងៃទី៣ វិច្ឆិកា បានជំរុញឲ្យរដ្ឋាភិបាលទីក្រុងណៃពិដោ ធានាសុវត្តិភាព ចំពោះដំណើរមាតុភូមិនិវត្តន៍របស់ជនជាតិភាគតិចរ៉ូហ៊ីងយ៉ា។ ការលើកឡើងរបស់អគ្គលេខាធិការបែបនេះ គឺដោយសារបារម្ភ ពីបញ្ហាសុវត្តិភាពក្រុមជនជាតិភាគតិចមួយនេះ និងបន្ទាប់ពីមានការបង្ក្រាបពីសំណាក់ក្រុមយោធាមីយ៉ាន់ម៉ាយ៉ាងចាស់ដៃ។
លោក វាលសុន ឃីម អ្នកគ្រប់គ្រងទីផ្សារហាង បេប៊ីអោតឡេត បញ្ជាក់ថា៖ «ពិព័រណ៍សម្ភារត្រៀមសម្រាល» កាលថ្ងៃទី២៦ និង២៧ខែតុលាកន្លងមកទទួលជោគជ័យខ្លាំងគួរឲ្យកត់សម្គាល់។ អតិថិជនចូលរួមមានចំនួនច្រើន រីឯការលក់សម្ភាររបស់ដៃគូបានកើនឡើងគួរឲ្យកត់សម្គាល់ផងដែរ។ សម្ភារគុណភាពខ្ពស់ ការរក្សាទុកដាក់បានល្អ តម្លៃសមរម្យ គឺជាហេតុផលចម្បងដែលជំរុញឲ្យអតិថិជនជាច្រើននាក់បានចូលរួមនៅក្នុងពិធី«ពិព័រណ៍សម្ភារត្រៀមសម្រាល»។ លើសពីនេះទៅទៀត ការចែករំលែកបទពិសោធពីវេជ្ជបណ្ឌិតល្បីៗពីប្រទេសថៃ ជប៉ុន និងខ្មែរ ក៏ជាចំណុចទាក់ទាញមួយដ៏សំខាន់ផងដែរ។ «ពិព័រណ៍សម្ភារត្រៀមសម្រាល»បានអនុញ្ញាតឲ្យអ្នកម្តាយអាចជ្រើសរើសសម្ភារជាច្រើន សម្រាប់ស្វាគមន៍កូនរបស់គាត់ និងការទទួលបានចំណេះដឹងបន្ថែមទាក់ទងនឹងសុខភាពអ្នកម្តាយ និងទារក ពីវេជ្ជបណ្ឌិតជំនាញៗពីក្នុងស្រុក និងមកពីបរទេស៕	ភ្នំពេញ៖ «ពិព័រណ៍សម្ភារត្រៀមសម្រាល»ដែលរៀបចំដោយហាង បេប៊ីអោតឡេត កាលពីថ្ងៃទី២៦ និងទី២៧ខែតុលាកន្លងមកនៅហាង បេប៊ីអោតឡេត សាខាទួលគោកទទួលជោគជ័យខ្លាំងដោយមានវត្តមានអតិថិជនច្រើន ហើយការលក់របស់ដៃគូមានការកើនឡើងគួរឲ្យកត់សម្គាល់។
ក្នុងការប្រកួតលីគកម្ពុជា នាចុងរដូវកាលនេះ បញ្ហា ដែលកើតពីការមិនពេញចិត្តចំពោះការកាត់សេចក្ដីរបស់អាជ្ញាកណ្ដាល ក្លាយជាប្រធានបទដ៏ក្ដៅមួយ ត្រូវបានអ្នកគាំទ្រជាច្រើនរិះគន់។ លោក ខៀវ សាម៉េត និយាយថា AFF គ្រោងនឹងដាក់ប្រព័ន្ធជំនួយការអាជ្ញាកណ្តាល VAR ក្នុងការប្រកួតជើងឯកក្លិបអាស៊ាន លើកទី១ Shopee Cup ដែលនឹងចាប់ផ្ដើមនៅអំឡុងខែកក្កដា ហើយនិងការប្រកួតជើងឯកអាស៊ាន ឆ្នាំ២០២៤។ បើទោះជាមាន VAR ក្នុងការប្រកួតក៏ដោយ អនុប្រធាន FFC រូបនេះ យល់ថាមិនអាចបញ្ចប់បញ្ហាទាំងស្រុងទេ ចំពោះការតវ៉ាផ្សេងៗ ពីក្លិប កីឡាករ និងអ្នកគាំទ្រ។ លោក ខៀវ សាម៉េត បានលើកឧទាហរណ៍ថា ការប្រកួតនៅ English Premier League ដែលប្រើប្រព័ន្ធ VAR ប៉ុន្ដែបញ្ហានៅតែកើតមាន។ បញ្ហានោះ គឺគ្រាន់តែតិច ហើយច្រើនប៉ុណ្ណោះ។ «ខ្ញុំកំពុងពិចារណាដាក់ VAR សម្រាប់ការប្រកួតអាស៊ានក្រុមបុរស ប៉ុន្ដែត្រូវចំណាយច្រើន។ ហើយបើទោះជាមាន VAR ក៏យើងមិនទាន់មានអ្នកចេះ ប្រើដែរ។»។ លោក ខៀវ សាម៉េត បាននិយាយដូច្នេះ។ ដោយឡែក អនុប្រធានរូបនេះ សង្កត់ធ្ងន់ថា អាជ្ញាកណ្ដាលត្រូវទទួលយកអ្វី ដែលគេរិះគន់ ដើម្បីស្ថាបនាខ្លួន ពង្រឹងសមត្ថភាពខ្លួន។ លោក ខៀវ សាម៉េត ចាត់ទុកអាជ្ញាកណ្ដាលដូចជាអាណាព្យាបាល របស់ក្រុមបាល់ទាត់នីមួយ នៅអំឡុងពេលប្រកួត។ ដូច្នេះហើយ អាជ្ញាកណ្ដាលទាំងនោះ ត្រូវកាត់ក្ដីជាកណ្ដាល មិនលម្អៀងទៅកាន់ក្រុមណាមួយឡើយ។ «បញ្ហាកើតឡើង យើងត្រូវបើកចំហរក្នុងការដោះស្រាយទាំងអស់គ្នា។ យើង មិនអាចប្រកែក ប៉ុន្ដែយើងត្រូវទទួលយកទាំងអស់ទាំងការស្ថាបនា និងការរិះគន់។ បើយើងធ្វើជាឪពុកម្ដាយរបស់គេ យើងលម្អៀងរួចទៅហើយ គ្មានអ្នកណាគេគោរពយើងទេ។ យើង ធ្វើជាអាជ្ញាកណ្ដាល បើគេថាយើងខុសហើយ យើងសុខចិត្តបើចំហរកែប្រែនូវអ្វី ឲ្យមានវិជ្ជមាន។ ហើយគេដាក់ឲ្យ យើងចេះតែប្រកែករហូត។ យើង ធ្វើមេគេកុំលម្អៀងឲ្យសោះ។ យើងត្រូវឲ្យមានភាពសើ្មគ្នា។»។ ប្រធាន AFF រូបនេះ បានសង្កត់ធ្ងន់ដូច្នេះ៕	លោក ខៀវ សាម៉េត ប្រធានសហព័ន្ធកីឡាបាល់ទាត់អាស៊ាន (AFF) និងជាអនុប្រធានសហព័ន្ធកីឡាបាល់ទាត់កម្ពុជា (FFC) ពិចារណាក្នុងការដាក់ VAR ក្នុងការប្រកួតជើងឯកក្នុងតំបន់ ដូចជា AFF Championship និងជើងឯក Shopee Cup ដែលទើបបង្កើតថ្មី។ ដោយសារបញ្ហាកាត់ក្តីរបស់អាជ្ញាកណ្ដាលកន្លងមក ប្រធាន AFF ថែមទាំងណែនាំឲ្យមន្ដ្រីអាជ្ញាកណ្ដាល ត្រូវទទួលយកការរិះគន់ ដើម្បីស្ថាបនា និងពង្រឹងចំណុចខ្វះខាតរបស់ខ្លួន។
សម្តេចនាយករដ្ឋមន្ត្រី ហ៊ុន សែន បានលើកឡើងថា គ្រាប់មីន គ្រាប់បែកចម្កោម និងសំណល់ជាតិផ្ទុះជាច្រើនដែលបន្សល់ពីសង្គ្រាម ដែលបណ្តាលឲ្យពលរដ្ឋរាប់ម៉ឺននាក់ រងរបួស ធ្លាក់ខ្លួនពិការ និងស្លាប់បាត់បង់ជីវិត និងរាំងស្ទះដល់ការអភិវឌ្ឍប្រទេសកម្ពុជា។ ដើម្បីសម្រេចឲ្យកម្ពុជាគ្មានមីននៅឆ្នាំ២០២៥ សម្តេច ហ៊ុន សែន នឹងប្តេជ្ញា និងអនុវត្តឲ្យបានត្រឹមត្រូវតាមគោលដៅអភិវឌ្ឍន៍ប្រកបដោយចីរភាពកម្ពុជា២០១៦-២០៣០ ផែនការយុទ្ធសាស្ត្រអភិវឌ្ឍន៍ជាតិ២០១៩-២០២៣ យុទ្ធសាស្ត្រចតុកោណដំណាក់កាលទី៤ ២០១៨-២០២៣ និងផែនការយុទ្ធសាស្ត្រជាតិសកម្មភាពមីន២០១៨-២០២៥។ នាយករដ្ឋមន្ត្រីកម្ពុជាបានអំពាវនាវដល់អាជ្ញាធរមីនត្រូវបន្តប្រតិបត្តិការជាមួយនឹងប្រតិបត្តិករជាតិ អន្តរជាតិ និងភាគីពាក់ព័ន្ធដើម្បីកំណត់ឲ្យបានជាក់លាក់នូវតំបន់ និងទីតាំងដែលប្រឈមគ្រោះថ្នាក់ដោយសារមីន គ្រាប់បែកចង្កោម និងសំណល់ជាតិផ្ទុះពីសង្គ្រាម។ សម្តេច ហ៊ុន សែន បានណែនាំដល់ក្រសួង និងស្ថាប័នពាក់ព័ន្ធទាំងអស់ ត្រូវចូលរួមផ្សព្វផ្សាយពីគ្រោះថ្នាក់ដោយសារមីន គ្រាប់បែកចង្កោម និងសំណល់ជាតិផ្ទុះពីសង្គ្រាម ទៅពលរដ្ឋ សិស្សានុសិស្ស កុមារ កុមារី និងយុវជនក្រៅសាលា នៅតាមសហគមន៍ សាលារៀន និងវត្តអារាម រួមទាំងអនុវត្តគោលនយោបាយភូមិ-ឃុំ-សង្កាត់មានសុវត្ថិភាព និងមានការផ្សព្វផ្សាយតាមទូរទស្សន៍ វិទ្យុ បណ្តាញសង្គម ផ្ទាំងប៉ាណូ និងខិតបណ្ណជាដើម។ សម្តេចនាយករដ្ឋមន្ត្រីក៏បានណែនាំដល់ពលរដ្ឋនៅពេលដែលប្រទះឃើញគ្រាប់មីន គ្រាប់បែកចង្កោម និងសំណល់ជាតិផ្ទុះផ្សេងៗនៅកន្លែងណាមួយ សូមកុំដំ កុំប៉ះ កុំដុត និងកុំគប់លេង ព្រោះវាអាចបង្កឲ្យគ្រោះថ្នាក់ដល់ជីវិត។ ក្នុងករណីប្រទះឃើញនូវកន្លែងណាមួយ គឺត្រូវរាយការណ៍មកអាជ្ញាធរមីនជាបន្ទាន់ ដើម្បីជៀសវាងគ្រោះថ្នាក់ដល់ជីវិត។ គិតពីឆ្នាំ១៩៩២ ដល់ឆ្នាំ២០២០ កម្ពុជាបានបោសសំអាតផ្ទៃដីដែលមានមីន គ្រាប់បែកចង្កោម និងសំណល់ជាតិផ្ទុះផ្សេងៗបានចំនួន២១៣៨គីឡូម៉ែត្រក្រឡាហើយ សម្រាប់យកទៅប្រើប្រាស់ និងបង្កបង្កើនផលក្នុងវិស័យកសិកម្ម៥៨ភាគរយ ហេដ្ឋារចនាសម្ព័ន្ធ១២ភាគរយ និងវិស័យផ្សេងៗចំនួន៣៨ភាគរយ។ មីនចំនួនជិត១,១លានគ្រាប់ មីនរថក្រោះចំនួនជាង២ម៉ឺនគ្រាប់ គ្រាប់បែកចង្កោម និងសំណល់ជាតិផ្ទុះចំនួន២,៨លានគ្រាប់ហើយដែលត្រូវបានបំផ្លាញចោល។ ក្នុងឆ្នាំ២០២០កន្លងមកកម្ពុជាមានមនុស្សចំនួន៦៥នាក់បានរងគ្រោះដោយសារគ្រាប់មីនផ្សេងៗ។ តួលេខនេះបើប្រៀបធៀបទៅឆ្នាំ១៩៩៦ គឺមានការថយចុះចំនួន៤៣២០នាក់។ កម្ពុជាមិនត្រឹមតែជួយឲ្យប្រទេសខ្លួនជោគជ័យលើការបោសសំអាតមីននោះទេ កម្ពុជាក៏បានបញ្ជូនកងកម្លាំងរក្សាសន្តិភាពចូលរួមបំពេញបេសកម្មជាង៧ពាន់នាក់ ស្រីចំនួន៤១៩នាក់ ក្នុងក្របខណ្ឌប្រតិបត្តិការរក្សាសន្តិភាពរបស់អង្គការសហប្រជាជាតិក្នុងប្រទេសចំនួន៩ ដូចជា ប្រទេសស៊ូដង់ ស៊ូដង់ខាងត្បូង លីបង់ ស៊ីប ស៊ីរី យេម៉ែន ឆាដ ម៉ាលី និងអាហ្វ្រិកកណ្តាលផងដែរ៕	ភ្នំពេញ៖ កម្ពុជាត្រូវការបោសសំអាតផ្ទៃដីដែលមានមីនចំនួន៨៣៥គីឡូម៉ែត្រក្រឡា និងសំណល់ជាតិផ្ទុះពីសង្គ្រាម និងគ្រាប់បែកចង្កោមចំនួន១៣១៦គីឡូម៉ែត្រក្រឡាទៀត ទើបអាចសម្រេចផែនការយុទ្ធសាស្ត្រកម្ពុជាគ្មានមីននៅឆ្នាំ២០២៥។ នេះជាការលើកឡើងរបស់សម្តេច ហ៊ុន សែននៅក្នុងសារលិខិតស្តីពីទិវាជាតិយល់ដឹងអំពីមីន២៤កុម្ភៈ ឆ្នាំ២០២១។
ការប៉ុនប៉ងសម្លាប់លោក Alexei Navalny ជាផ្នែកមួយនៃការវាយប្រហារលើអ្នករិះគន់រដ្ឋាភិបាលរុស្ស៊ីទាំងនៅក្នុងស្រុក និងនៅក្រៅប្រទេស ដោយមានបំណងបំបិទសំឡេងអ្នកប្រឆាំង។ លោកស្រី Agnes Callamard អ្នករាយការណ៍ពិសេស UN ទទួលបន្ទុកការសម្លាប់ក្រៅប្រព័ន្ធតុលាការ និងលោកស្រី Irene Khan អ្នកជំនាញផ្នែកផ្នែកសេរីភាពនៃការបញ្ចេញមតិលើកឡើងបែបនេះក្នុងរបាយការណ៍រួមគ្នាមួយ។ «ជាសេចក្តីសន្និដ្ឋានរបស់យើង រុស្ស៊ីជាអ្នកទទួលខុសត្រូវក្នុងការប៉ុនប៉ងសម្លាប់លោក Navalny »។ នេះជាការលើកឡើងរបស់លោកស្រី Callamard ក្នុងសន្និសីទសារព័ត៌មាននាថ្ងៃទី១ ខែមីនា ដែលបង្ហាញពីរបាយការណ៍បឋមនៃការស៊ើបអង្កេត។ ទាក់ទងរឿងនេះ រដ្ឋាភិបាលរុស្ស៊ី ច្រានចោលពីការពាក់ព័ន្ធរបស់ខ្លួនក្នុងការបំពុលលោក Navalny ដោយថា មិនមានភស្តុតាងអ្វីឡើយ។ ចំណែកលោកស្រី Maria Zakharova អ្នកនាំពាក្យក្រសួងការបរទេសរុស្ស៊ី និយាយថា រដ្ឋាភិបាលរុស្ស៊ីសង្ឃឹមថា ការស៊ើបអង្កេតនេះ នឹងនាំឱ្យអាល្លឺម៉ង់ដែលទទួលព្យាបាលលោក Navalny ផ្តល់ទិន្ន័យវិទ្យាសាស្ត្រ និងវេជ្ជសាស្ត្រស្តីពីការបំពុលនោះ។ លោកស្រី Zakharova និយាយថារុស្ស៊ី ក៏ចង់ដឹងពីការពិតនៃហេតុការណ៍បំពុលនោះដែរ។ ក្រោយធ្លាក់ខ្លួនឈឺភ្លាមៗ លោកNavalny ត្រូវបានបញ្ជូនពីតំបន់ស៊ីបេរី ទៅអាល្លឺម៉ង់កាលពីខែសីហា។ ក្រោយពេលសម្រាកព្យាបាលអស់រយៈពេលជាង៤ខែដោយសារតែការបំពុលសារធាតុ Novichok លោកNavalny បានត្រឡប់មករុស្ស៊ីវិញក្នុងខែមករា និងត្រូវបានតុលាការកាត់ទោសឱ្យជាប់ឃុំ២ឆ្នាំកន្លះចំពោះការបំពានលក្ខខណ្ឌនៅក្រៅឃុំ។ ចំពោះការបំពុលខាងលើនេះ អ្នកជំនាញ UN និយាយថា ដោយពិនិត្យមើលទៅលើការឆ្លើយតបមិនគ្រប់សព្វរបស់អាជ្ញាធររុស្ស៊ី ការប្រើប្រាស់អាវុធគីមី និងទម្លាប់ក្នុងការវាយប្រហារលើអ្នកប្រឆាំង ការស៊ើបអង្កេតអន្តរជាតិមួយត្រូវធ្វើឡើងជាបន្ទាន់ដើម្បីស្វែងរកការពិត និងបញ្ជាក់រាល់ហេតុការណ៍ដែលកើតឡើងលើលោកNavalny។ អ្នកជំនាញទាំងពីរ ក៏សង្កត់ធ្ងន់ផងដែរថា ការប្រើប្រាស់សារធាតុគីមី Novichok ជាការបំពានកាតព្វកិច្ចរបស់រុស្ស៊ីក្រោមអនុសញ្ញាអាវុធគីមី។ អ្នកជំនាញទាំងពីរហៅការប្រើប្រាស់សារធាតុនេះក្នុងបំណងសម្លាប់អ្នកនយោបាយប្រឆាំង ចាត់ទុកជា ការសម្លាប់មនុស្សក្រៅប្រព័ន្ធតុលាការ៕	អ្នកជំនាញសិទ្ធិមនុស្សរបស់អង្គការប្រជាជាតិ (UN) និយាយថា រុស្ស៊ីជាអ្នកត្រូវទទួលខុសត្រូវ ចំពោះករណីបំពុលមេដឹកនាំអ្នកនយោបាយប្រឆាំងAlexei Navalny។ អ្នកជំនាញសិទ្ធិមនុស្សរបស់អង្គការសហប្រជាជាតិក៏ទាមទារផងដែរឱ្យមានការស៊ើបអង្កេតជាអន្តរជាតិចំពោះករណីបំពុលដោយសារធាតុគីមីនេះ។
ជាមួយនឹងការផ្ដល់សារសំខាន់ដល់សុខមាលភាពរបស់ជនបរទេសរស់នៅទឹកដីចិន ពិសេសនៅទីក្រុងវូហាន ខេត្តហ៊ូប៉ី ចិនបានចាត់វិធានការមានប្រសិទ្ធភាពដើម្បីដោះស្រាយក្ដីបារម្ភ និងតម្រូវការរបស់ពួកគេបានទាន់ពេលវេលា។ នេះជាការលើកឡើងរបស់អ្នកស្រី Hua Chunying អ្នកនាំពាក្យក្រសួងការបរទេសចិននៅថ្ងៃទី៣ ខែកុម្ភៈ តបនឹងសំណួរទាក់ទងចំណាត់ការរបស់រដ្ឋាភិបាលចិនទៅលើជនបរទេសដែលកំពុងសិក្សា ឬរស់នៅលើទឹកដីចិនអំឡុងពេលផ្ទុះកូរ៉ូណាវីរុស។ បើតាមអ្នកនាំពាក្យដដែល វិធានការដែលចិនបានធ្វើរួមមានការបង្កើតបណ្ដាញទូរសព្ទ២៤នៅខេត្តហ៊ូប៉ីសម្រាប់ជនបរទេសទាំងអស់ រាប់ទាំងនិស្សិត និងអ្នកទេសចរផង ទាក់ទង និងរកជំនួយ ព្រមទាំងបង្កើតវេបសាយមានភាសាអង់គ្លេស បារាំង ជប៉ុនជាដើម សំដៅផ្ដល់ព័ត៌មានទាន់ពេល និងស្ថានការណ៍របស់វីរុស។ លើសពីនោះ ចិន ក៏បានចែកចាយវិធានការបង្ការទុកមុនដែលចេញដោយអាជ្ញាធរសុខាភិបាលរបស់ខ្លួនសម្រាប់បរទេសផង។ អ្នកស្រី Hua អះអាងថា អ្វីដែលចិនបានធ្វើ គឺទៅហួសពីការកំណត់របស់អង្គការសុខភាពពិភពលោទៅទៀត។ មន្ត្រីក្រសួងការបរទេសចិនរូបនេះបន្ថែមថា៖ «ចិនកំពុងតែព្យាយាមឲ្យអស់ពីលទ្ធភាពដើម្បីគ្រប់គ្រងការរាលដាលកូរ៉ូណាវីរុសក្នុងរយៈពេលឆាប់បំផុត។ យើងមានទំនុកចិត្ត និងសមត្ថភាពយកឈ្នះសមរភូមិមួយនេះ។ មិនចាំបាច់ស្លន់ស្លោរឡើយសម្រាប់មិត្តភក្តិបរទេសរស់នៅលើទឹកដីចិន។» ជាមួយគ្នានេះ មន្ត្រីដដែលក៏បញ្ជាក់ពីជំហររបស់ទីក្រុងប៉េកាំងក្នុងការសហការជាមួយសហគមន៍អន្តរជាតិក្នុងក្រខណ្ឌតម្លាភាព បើកចំហ និងទទួលខុសត្រូវដើម្បីការពារអាយុជីវិត និងសុខភាពរបស់ប្រជាជន និងជនបរទេសទាំងអស់នៅចិន។ ប៉ុន្តែអ្នកនាំពាក្យរូបនេះ ក៏ឆ្លៀតរិះគន់ប្រទេសខ្លះដែលចាត់វិធានការហួសហេតុក្នុងការទប់ស្កាត់ការរាលដាលវីរុសប្រភេទថ្មីនេះដូចជាការហាមប្រាមការធ្វើដំណើរជាដើម ដែលនេះផ្ទុយពីអនុសាសន៍របស់អង្គការសុខភាពពិភពលោក។ ងាកទៅជំនួយអន្តរជាតវិញ អ្នកស្រី Hua លើកឡើងថា ជំនួយជាច្រើនបានទៅដល់ចិនជាបន្តបន្ទាប់។ កូរ៉េខាងត្បូង ជប៉ុន អង់គ្លេស បារាំង ប៉ាគីស្ថាន បេឡារុស តួកគី អ៊ីរ៉ង់ កាហ្សាក់ស្ថាន ហុងគ្រី ឥណ្ឌូណេស៊ី និងអង្គការ UNICEF សុទ្ធតែបានផ្ដល់ជំនួយឲ្យចិន ដែលកំពុងខ្វះខាតដូចជាម៉ាស់វេជ្ជសាស្ត្រ សម្លៀកបំពាកការពារជាដើម៕	ទីក្រុងប៉េកាំង នៅថ្ងៃទី៣ ខែកុម្ភៈ បានអំពាវនាវឲ្យពលរដ្ឋបរទេសទាំងអស់ដែលកំពុងស្នាក់នៅទឹកដីចិន ពិសេសនៅទីក្រុងវូហាន កុំមានការតក់ស្លុតអ្វី ខណៈចិនកំពុងតែព្យាយាមដោះស្រាយការរាលដាលកូរ៉ូណាវីរុសយ៉ាងពេញទំហឹង។ តាមរយៈអ្នកនាំពាក្យរបស់ខ្លួន ក្រសួងការបរទេសចិន អះអាងថា ចិនមានសមត្ថភាពយកឈ្នះសង្គ្រាមជាមួយវីរុសប្រភេទមួយនេះដើម្បីការពារប្រជាជនខ្លួន និងជនបរទេសទាំងអស់ដែលរស់នៅលើទឹកដីចិន។
បើតាមហ្វេសប៊ុករបស់សហព័ន្ធកីឡាបាល់ទាត់កម្ពុជានោះ លោក Lee Tea Hoon ក៏ជាគ្រូបង្គោលថ្មីរបស់ក្រុមសាលាបាល់ទាត់ជាតិបាទីអាយុក្រោម១៥ឆ្នាំផងដែរ។ គួរបញ្ជាក់ថា អតីតគ្រូបង្វឹកជម្រើសជាតិកម្ពុជា សញ្ជាតិកូរ៉េខាងត្បូងរូបនេះ បានមកដឹកនាំក្រុមកម្ពុជាកាលឆ្នាំ២០១៣កន្លងមក។ ក្នុងរយៈពេលជាង៣ឆ្នាំមកនេះលោក Lee Tea Hoon ទទួលបានការសាទរពីអ្នកគាំទ្រវិស័យកីឡាបាល់ទាត់ផងដែរ ដោយលោក បានដឹកនាំក្រុមជម្រើសជាតិឡើងទៅវគ្គជម្រុះតាមពូលនៃពានរង្វាន់ Suzuki Cup ២០១៦ ជាលើកដំបូង បន្ទាប់ពីអាក់ខានចាប់តាំងពីឆ្នាំ២០០៨មក។ ជាមួយគ្នានេះលោក Lee ក៏បាននាំក្រុមកម្ពុជាមកដល់វគ្គជម្រុះតាមពូលជុំទី៣ នៃពានរង្វាន់ AFC Asian Cup 2019 ផងដែរ។ នៅព្រឹកថ្ងៃទី២ មីនានេះ សហព័ន្ធកីឡាបាល់ទាត់កម្ពុជា បានតែងតាំងលោក Leonardo Luis (គេស្គាល់ភាគច្រើនថា Leonardo Vitorino) វ័យ៤៤ឆ្នាំ ជាគ្រូបង្វឹកក្រុមជម្រើសជាតិកម្ពុជា ជំនួសគ្រូបង្វឹកកូរ៉េខាងត្បូង លោក Lee Tae Hoon៕	ភ្នំពេញ៖ ក្រោយចាកចេញពីតួនាទីជាគ្រូបង្វឹកក្រុមជម្រើសជាតិកម្ពុជានោះ លោក Lee Tea Hoon បានផ្លាស់ប្ដូរមកធ្វើជាគ្រូបង្វឹកក្រុមជម្រើសជាតិកម្ពុជាអាយុក្រោម ១៥ឆ្នាំវិញ។
លោក ម៉ៅ ផល្លា បានបញ្ជាក់ថា កិច្ចប្រជុំរវាងភាគីទាំងពីរនេះ គឺនឹងរៀបចំលក្ខខណ្ឌសម្របសម្រួលមួយចំនួន ដើម្បីបញ្ចៀសបញ្ហានានាទៅវិញទៅមក។ ថ្លែងប្រាប់សារព័ត៌មានថ្មីៗ អ្នកនាំពាក្យរូបនេះ បាននិយាយដូច្នេះថា៖«នៅព្រឹកនេះ យើងនឹងជួបប្រជុំលើកចុងក្រោយជាមួយភាគីឡាវ ដើម្បីសម្រេចរៀបចំនីតិវិធីដាក់ឱ្យអនុវត្តទាំងអស់គ្នាលើបញ្ហាព្រំដែនតំបន់មុំបីនេះ»។ បើតាមលោក ម៉ៅ ផល្លា តំបន់មុំបី ក្នុងស្រុកឆែប ខេត្តព្រះវិហារនេះ គឺជាតំបន់«ស» ដែលមិនទាន់មានការកំណត់ថាជារបស់អ្នកណាឡើយ។ ប៉ុន្តែស្រាប់តែកងទ័ពឡាវ មានគ្នាប្រមាណ២០នាក់ ចូលមកកាន់កាប់តំបន់នេះ កាលពីថ្ងៃទី១៤ ខែសីហា ដោយសំអាងថា តំបន់នោះជាទឹកដីរបស់ពួកគេ។ លោក ម៉ៅ ផល្លា បានបន្ថែមថា ដ្បិតកងទ័ពឡាវចូលមកកាន់កាប់ក្តី ប៉ុន្តែមិនទាន់មានសកម្មភាពអ្វីដែលធ្វើឱ្យមានបញ្ហាប្រឈមមុខ និងអសន្តិសុខនៅតំបន់ព្រំដែននេះឡើយ។ អត្ថបទទាក់ទង សម្ដេច ហ៊ុន សែន ចរចាតាមទូរសព្ទជាមួយនាយករដ្ឋមន្ត្រីឡាវ ពីរឿងកងទ័ពនៅតំបន់ព្រំដែន ជុំវិញបញ្ហាតំបន់មុំបីនេះ សម្ដេចនាយករដ្ឋមន្ត្រី ហ៊ុន សែន ក៏បានចរចាជាមួយនាយករដ្ឋមន្ត្រីឡាវ លោក ថងលូន ស៊ីស៊ូលីត តាមទូរសព្ទ កាលពីថ្ងៃទី២៤ សីហា ដោយស្នើសុំឱ្យរក្សាភាពស្ងៀមស្ងាត់នៅតំបន់ព្រំដែននេះដែរ។ តាមរយៈការចរចាគ្នានោះប្រមុខរដ្ឋាភិបាលកម្ពុជា បានស្នើឱ្យភាគីឡាវដកទ័ពចេញពីតំបន់មុំបីនោះ ហើយកម្ពុជាក៏ដកកម្លាំងចេញដូចគ្នាដែរ ដើម្បីទុកពេលចរចាបន្តទៀត៕	ភ្នំពេញ៖ ភាគីកម្ពុជា -ឡាវ នឹងបើកកិច្ចប្រជុំចុងក្រោយពីបញ្ហាដំណោះស្រាយនៅតំបន់មុំបី នៃខេត្តព្រះវិហារ នៅព្រឹកថ្ងៃទី២៦ សីហានេះ ដើម្បីរកដំណោះស្រាយរួមគ្នា លើចំណុច«ស» នៃបន្ទាត់ព្រំដែននេះ។ នេះបើតាមលោក ម៉ៅ ផល្លា អ្នកនាំពាក្យកងទ័ពជើងគោក។
នៅក្នុងបទសម្ភាសន៍មួយនៅលើបណ្តាញសង្គមយូធូបឈ្មោះ Post United នៅថ្ងៃទី៥ ខែកុម្ភៈនេះ Pique បាននិយាយថាប្រសិនបើអាជ្ញាកណ្តាលនៅ La Liga ភាគច្រើនគាំទ្រ Real Madrid នោះក្រុមនេះនឹងមានប្រៀបរួចទៅហើយក្នុងការប្រកួត។ ខ្សែការពារកណ្តាលសញ្ជាតិអេស្ប៉ាញ វ័យ៣៤ឆ្នាំដែលទើបជាសះស្បើយពីរបួសជង្គង់និយាយដូច្នេះ បន្ទាប់ពីប្រព័ន្ធផ្សព្វផ្សាយអេស្ប៉ាញផ្សាយពីការអធិប្បាយរបស់អតីតអាជ្ញាកណ្តាលលោក Eduardo Iturralde Gonzalez ថា មន្ត្រីអាជ្ញាកណ្តាលជាច្រើននៅអេស្ប៉ាញ ជាអ្នកគាំទ្ររបស់ Real Madrid។ បើតាមការផ្សាយរបស់ទីភ្នាក់ងារព័ត៌មាន Reuters លោក Iturralde ថែមទាំងហ៊ានវាយតម្លៃថារវាងអ្នកគាំទ្រ Real Madrid និង Barcelona នៅក្នុងបញ្ជីមន្ត្រីអាជ្ញាកណ្តាលក៏មានភាគរយខុសគ្នាច្រើនដែរគឺរវាង៩០ភាគរយនិង១០ភាគរយ។ ក្រោយមានការចុះផ្សាយបែបនេះ Pique ហាក់បង្ហាញការយល់ស្របនឹងការលើកឡើងដូច្នេះ។ អតីតខ្សែការពារ Manchester United អះអាងថា បើអាជ្ញាកណ្តាលអនុគ្រោះដល់ក្រុមរហស្សនាមអធិរាជសទៅហើយ ដូច្នេះពួកគេប្រាកដជាមានតែមលើគូប្រជែងទៅហើយ។ យ៉ាងណាក៏ដោយ Pique នៅតែគោរពវិជ្ជាជីវៈរបស់អាជ្ញាកណ្តាល ហើយជឿជាក់ថា មន្ត្រីកាត់សេចក្តីទាំងនោះនឹងធ្វើការឱ្យបានល្អបំផុតលើទីលាន។ Barca ស្ថិតនៅចំណាត់ថ្នាក់ទី២ក្នុងតារាងលីគកំពូលអេស្ប៉ាញ La Liga ដោយរកបាន៤០ពិន្ទុ ស្មើគ្នាជាមួយគូប្រជែង Real Madrid ដែលនៅលេខ៣ ក្រោយឆ្លងកាត់ការប្រកួត២០លើកដូចគ្នា។ Atletico Madrid នាំមុខកំពូលតារាងមាន៥០ពិន្ទុ តែទើបប្រកួត១៩លើកប៉ុណ្ណោះ៕	Gerard Pique ខ្សែការពារក្រុម Barcelona បានលើកយកករណីអាជ្ញាកណ្តាលនៅអេស្ប៉ាញមកជជែក ហើយអះអាងថា មន្រ្តីអាជ្ញាកណ្តាលជាច្រើនហាក់ដូចជាអនុគ្រោះឱ្យ Real Madrid ដែលជាក្រុមគូប្រជែងដ៏ធំរបស់ខ្លួន។
ហ្គ្រេនភ្នំពេញស៊ីធី នឹងបើកលក់វីឡាប្រភេទថ្មីរបស់ខ្លួនរយៈពេលបីថ្ងៃ គឺចាប់ពីថ្ងៃទី៣ ដល់ថ្ងៃទី៥ ខែកក្កដា ឆ្នាំ២០២០ខាងមុខនេះ ដោយទីតាំងកម្មវិធីបើកលក់ ស្ថិតនៅលើផ្លូវភ្លោះ ជាប់ហ្គ្រេនភ្នំពេញហ្គោលក្លឹប ក្នុងគម្រោង ហ្គ្រេនភ្នំពេញស៊ីធី ផ្ទាល់តែម្ដង។ អគ្គនាយកក្រុមហ៊ុន ជីប ម៉ុង លែន លោកឧកញ៉ា លាង ហួង (ហេនរី) មានប្រសាសន៍ថា គម្រោង ហ្គ្រេនភ្នំពេញស៊ីធី នឹងផ្តល់លំនៅឋានប្រកបដោយភាពកក់ក្តៅ សហគមន៍រស់នៅប្រកបដោយភាតរភាព និងសួនច្បារបៃតងធំជាងគេបង្អស់ក្នុងរាជធានីភ្នំពេញ។ លោកឧកញ៉ា លាង ហួង (ហេនរី) បញ្ជាក់បន្ថែមថា៖ «ហ្គ្រេនភ្នំពេញស៊ីធី មិនមែនផ្តល់ជូនលោកអ្នកត្រឹមតែជម្រកធម្មតានោះទេ ប៉ុន្តែជាលំនៅឋានដ៏កក់ក្ដៅ។ ម៉ូតលំនៅឋាននីមួយៗ គឺត្រូវបានរចនាដោយបង្កប់មុខងារផ្សារភ្ជាប់សមាជិកគ្រួសារទាំងអស់ ផ្សារភ្ជាប់មនុស្សនឹងធម្មជាតិ បៃតង ពន្លឺព្រះអាទិត្យ ខ្យល់អាកាសបរិសុទ្ធ និងសហគមន៍ប្រកបដោយសុខដុមរមនា»។ ចង់ដឹងអំពីរចនាបថថ្មី និងមុខងារនៃវីឡាថ្មីរបស់គម្រោង ហ្គ្រេនភ្នំពេញស៊ីធី អស្ចារ្យប៉ុណ្ណា អញ្ជើញមកកាន់ ហ្គ្រេនភ្នំពេញស៊ីធី ក្នុងថ្ងៃបើកលក់ផ្លូវការ ពីថ្ងៃទី៣ ដល់ថ្ងៃទី៥ ខែកក្កដា ឆ្នាំ២០២០ ខាងមុខនេះ។ សម្រាប់ព័ត៌មានបន្ថែម សូមទាក់ទងមកកាន់ 061 997 888៕ (អត្ថបទពាណិជ្ជកម្ម)	ក្រុមហ៊ុន ជីប ម៉ុង លែន ប្រកាសបើកលក់ប្រភេទវីឡាថ្មីសន្លាងក្នុងគម្រោង ហ្គ្រេនភ្នំពេញស៊ីធី ជាមួយនឹងការបញ្ចុះតម្លៃដ៏ពិសេសរហូតដល់៨ភាគរយជូនអតិថិជន។
លោកវេជ្ជបណ្ឌិត ប្រាក់ វ៉ុន លើកឡើងថា គិតពីពេលផ្ទុះហេតុការណ៍ពុលស្រាលស នៅស្រុកទឹកផុស ខេត្តកំពង់ឆ្នាំ នៅថ្ងៃទី២៨ ខែវិច្ឆិកា រហូតមកដល់ថ្ងៃទី៤ ខែធ្នូនេះ តួលេខអ្នកពុលស្រាស នៅតែមានចំនួន១៣១នាក់ដដែល ដោយក្នុងនោះ មានអ្នកស្លាប់៨នាក់។ លោក បន្ត អ្នកពុលស្រាសទាំងនោះ បានចេញពីមន្ទីរពេទ្យអស់ហើយ ដោយនៅសល់តែម្នាក់ប៉ុណ្ណោះ។ លោក បន្ថែមថា ចំពោះពលរដ្ឋ៧នាក់ទៀត គឺស្លាប់តាំងពីមុនថ្ងៃទី២៨ ខែវិច្ឆិកាមកម្ល៉េះ តែអាជ្ញាធរ ទើបទទួលព័ត៌មានបាន និងទើបសន្និដ្ឋានថា ពួកគាត់ទាំង៧នាក់នោះ អាចពាក់ព័ន្ធនឹងការហូបស្រាសដែរ។ លោក មានប្រសាសន៍ថា៖«យើង មានរបាយការណ៍២ គឺ១ របាយការណ៍ពីមន្ទីរពេទ្យ មានអ្នកស្លាប់៨នាក់ និង ១ទៀត គឺយើង បានពីមន្រ្តីចុះមូលដ្ឋាន យើង ចុះស៊ើបអង្កេត»។ បើពលរដ្ឋ៧នាក់នោះ ពិតជាស្លាប់ដោយសារពុលស្រាសមែននោះ ចំនួនពលរដ្ឋ ដែលស្លាប់ដោយសារពុលស្រាស នៅស្រុកទឹកផុស ខេត្តកំពង់ឆ្នាំ នឹងកើតឡើងដល់១៥នាក់៕ អត្ថបទទាក់ទង ប្រធានមន្ទីរសុខាភិបាល៖ អ្នកស្លាប់ដោយសារពុលស្រាសនៅកំពង់ឆ្នាំង កើនដល់៨នាក់	លោកវេជ្ជបណ្ឌិត ប្រាក់ វ៉ុន ប្រធានមន្ទីរសុខាភិបាលខេត្តកំពង់ឆ្នាំង អះអាងថា អាជ្ញាធរ ទើបនឹងទទួលបានរបាយការណ៍អំពីករណីពលរដ្ឋស្លាប់៧នាក់ទៀត ដែលអាចពាក់ព័ន្ធនឹងការពិសាស្រាសដែរ។ លោក បញ្ជាក់ថា ពលរដ្ឋទាំង៧នាក់នោះ ស្លាប់តាំងពីថ្ងៃទី២៨ ខែវិច្ឆិកា ឆ្នាំ២០២០មកម្ល៉េះ ពោលគឺនៅមុនការផ្ទុះហេតុការណ៍ពុលស្រាស។
លោក កែវ វី បានបញ្ជាក់ដូច្នេះថា៖ «កម្រិតទឹកភ្លៀងនេះ គឺមិនបង្កអ្វីឲ្យមានភាពធ្ងន់ធ្ងរ ដូចជំនន់ទឹកភ្លៀង ក្នុងអំឡុងខែកក្កដាទេ។ ប៉ុន្តែក៏អាស្រ័យ ទៅលើអាកាសធាតុជាក់ស្តែងផងដែរ។ ថាតើកម្ពុជា ក្នុងរយៈពេលនេះ រងនូវឥទ្ធិពលសម្ពាសផ្សេងៗ ពីប្រទេសជិតខាង ដែរឬអត់»។ ក្នុងរយៈពេល៨ខែដើមឆ្នាំ២០១៨ គ្រោះទឹកជំនន់បានធ្វើឲ្យប៉ះពាល់២២រាជធានី-ខេត្ត លើកលែងខេត្តមណ្ឌលគីរី សៀមរាប និងខេត្តបន្ទាយមានជ័យ។ ចំនួន២២ខេត្តដែលប៉ះពាល់នោះ មានស្រុកចំនួន៩១ និងឃុំ-សង្កាត់ចំនួន៤១១ ត្រូវបានលិចលង់ ដោយសារជំនន់ទឹកភ្លៀង និងជំនន់ទន្លេមេគង្គ។ ប្រជាពលរដ្ឋដែលប៉ះពាល់មានជាង ១២ម៉ឺនគ្រួសារ។ ក្នុងនោះ ប្រជាពលរដ្ឋដែលជម្លៀសទៅទីទួលសុវត្ថិភាពមានជាង១១ពាន់គ្រួសារ និងមានមនុស្សស្លាប់ ដោយសារទឹកជំនន់ទន្លេមេគង្គមាន ៤៤នាក់។ ដោយឡែក ដំណាំស្រូវប៉ះពាល់ប្រមាណ ៨២ពាន់ហិកតា មានការខូចខាតជិត ៤ម៉ឺនហិកតា និងដំណាំរួមផ្សំ មានការខូចខាតទាំងស្រុងប្រមាណ ៥ពាន់ហិកតា៕	ភ្នំពេញ៖ ខេត្តចំនួន៧ នឹងប្រឈមមុខជាមួយជំនន់ទឹកភ្លៀងសារជាថ្មីនៅចុងសប្តាហ៍នេះ។ ខេត្តទាំងនោះ មាន ខេត្តឧត្តរមានជ័យ ព្រះវិហារ កំពង់ធំ បន្ទាយមានជ័យ បាត់ដំបង ពោធិ៍សាត់ និងខេត្តកំពង់ឆ្នាំង។ លោក កែវ វី អ្នកនាំពាក្យគណៈកម្មាធិការជាតិគ្រប់គ្រងគ្រោះមហន្តរាយប្រាប់សារព័ត៌មានThmey Thmey ព្រឹកថ្ងៃទី១២កញ្ញា ថា បើភ្លៀងនៅតែបន្តធ្លាក់ ក្នុងកម្រិត៥០ ទៅ២០០មីលីម៉ែត្រ ខេត្តទាំងនោះនឹងរងនូវការលិចលង់ជាមិនខាន។
យ៉ាងណាមិញ មិនមែនគ្រប់ជំងឺរលាកខ្នែងពោះវៀនទាំងអស់សុទ្ធតែបណ្តាលឲ្យបែកទាំងអស់ទេ ប៉ុន្តែកាលណាជំងឺនេះមិនបានរកឃើញកាន់តែយូរ វានឹងប្រឈមកាន់តែខ្ពស់។ ខាងក្រោមនេះគឺជាអាការៈប្រកាសអាសន្នមួយចំនួនដែលអ្នកគួរតែទៅជួបពេទ្យជាបន្ទាន់ព្រោះ ខ្នែងពោះវៀនអាចនឹងបែកនាពេលឆាប់ៗនេះហើយ។ ឈឺពោះខ្លាំងជាងធម្មតា ឬឈឺខ្លាំងដែលមិនធ្លាប់ជួបពីមុនសោះ កំពុងតែក្អួត ចង្អោ និងមិនឃ្លានអាហារ ត្រូវការចូលទៅបន្ទប់ទឹកច្រើនជាងធម្មតាដោយសារតែរាករូស ក្តៅខ្លួន ឬគ្រុនញ៉ាក់ ចាប់ផ្តើមវង្វេងវង្វាន់ ដោយសារតែការបង្ករោគកាន់តែធ្ងន់ធ្ងរទៅហើយ៕ ត្រួតពិនិត្យដោយ www.health.com.kh	មនុស្សភាគច្រើនប្រហែលជាអាចមានបញ្ហាទាក់ទងនឹងក្រពះពោះវៀនរហូតដល់កើតអាការៈ ទល់លាមក និងរាករូសបាន។ អ្នកក៏ប្រហែលជាមិនសប្បាយចិត្តនឹងការពុលចំណីអាហារ ឬឈឺក្នុងក្រពះយ៉ាងហោចណាស់ម្តង ឬពីរដែរក្នុងជីវិត។ ខណៈពេលដែលជំងឺរលាកខ្នែងពោះវៀនមិនសូវជាកើតមានជាញឹកញ៉ាប់នោះ តែក៏មាន៥ភាគរយដែរ ដែលកើតឡើងលើប្រជាជនទាំងអស់។ យ៉ាងណាមិញ បើសិនជាអ្នកមានជំងឺរលាកខ្នែងពោះវៀនមែន ហើយមិនបានព្យាបាលទេ នោះវាអាចនឹងធ្លាយដែលករណីនេះពិតជាគ្រោះថ្នាក់ដល់អាយុជីវិតបាន។
លោក ប៉ុល ហំម និង លោក យ៉ែម បុញ្ញឫទ្ធិ ជាមនុស្សដ៏ជំនិត ដែលអាចទុកជាដៃឆ្វេងដៃស្តាំរបស់លោក កឹម សុខា បានចេញទៅគ្រប់គ្រងគណបក្សថ្មីម្នាក់មួយ ស្របពេលការបោះឆ្នោតឃុំ-សង្កាត់អាណត្តិទី៥ នៅឆ្នាំ២០២២ កាន់តែខិតមកជិតដល់។ លោក ប៉ុល ហំម ជាប្រធានគណបក្សកែទម្រង់កម្ពុជា ឯលោក យ៉ែម បុញ្ញឫទ្ធិ ជាប្រធានគណបក្សកម្ពុជានិយម។ គណបក្សកែទម្រង់កម្ពុជា គឺលោក អ៊ូ ច័ន្ទរ័ត្ន ជាអ្នកចេញមុខមុនគេ ក្នុងការប្រកាសបង្កើតឡើងតាំងពីដើមឆ្នាំ២០២១មកម្ល៉េះ។ មកដល់ពេលនេះ គណបក្សកែទ្រង់កម្ពុជា ជិតបានធ្វើសកម្មភាពនយោបាយពេញលេញហើយ ដោយរង់ចាំតែក្រសួងមហាផ្ទៃ ចុះក្នុងបញ្ជីគណបក្សជាផ្លូវការ នៅពេលខាងមុខដ៏ខ្លីប៉ុណ្ណោះ។ ចំណែក គណបក្សកម្ពុជានិយមវិញ ទើបតែប្រកាសបង្កើត និងទើបតែបានដាក់សំណើសុំបង្កើត ទៅក្រសួងមហាផ្ទៃនៅពាក់កណ្តាលឆ្នាំ២០២១នេះទេ។ លោក អ៊ូ ច័ន្ទរ័ត្ន ស្ថាបនិកគណបក្សកែទម្រង់កម្ពុជា និងជាអតីតមន្រ្តីជាន់ខ្ពស់គណបក្សសង្គ្រោះជាតិ ប្រាប់សារព័ត៌មានថ្មីៗ នៅល្ងាចថ្ងៃទី២៧ ខែកក្កដា ឆ្នាំ២០២១ថា ការបង្កើតគណបក្សកែទម្រង់កម្ពុជា មិនមែនជាការបង្កើតបម្រុង សម្រាប់ទុកឲ្យលោក កឹម សុខា ទៅដឹកនាំឡើយ។ លោក អះអាងថា ការបង្កើតគណបក្សនេះ គឺដើម្បីប្រមូលកម្លាំងថ្មី ត្រៀមចូលរួមប្រកួកប្រជែងការបោះឆ្នោតឃុំ-សង្កាត់នៅឆ្នាំ២០២២ ទោះមានវត្តមានឬគ្មានវត្តមានរបស់លោក កឹម សុខា និងលោក សម រង្ស៊ី ក៏ដោយ។ លោក បន្តថា ការបង្កើតគណបក្សកែទម្រង់កម្ពុជា ក៏ដើម្បីរួមចំណែកស្តារលទ្ធិប្រជាធិបតេយ្យឡើងវិញដែរ។ លោក មានប្រសាសន៍ថា៖«បើយើង មិនធ្វើអ្វីសោះ ស្ថានការណ៍ មិនអាចប្រសើរឡើងទេ»។ យ៉ាងណាក៏ដោយ លោក អះអាងថា បើ លោក កឹម សុខា មានសិទ្ធិធ្វើនយោបាយឡើងវិញ គណបក្សកែទម្រង់កម្ពុជា នឹងមិនប្រជែងជាមួយលោក កឹម សុខា ឡើយ។ លោក ថ្លែងថា គណបក្សកែទម្រង់កម្ពុជា អាចនឹងបញ្ឈប់សកម្មភាព ហើយថ្នាក់ដឹកនាំនៃគណបក្សនេះ អាចនឹងទៅចូលរួមជាមួយលោក កឹម សុខា វិញ។ ចំពោះរចនាសម្ព័ន្ធដឹកនាំគណបក្ស លោក អ៊ូ ច័ន្ទរ័ត្ន មិនទាន់អាចបង្ហាញលម្អិតឡើយ ក្រៅតែពីតំណែងប្រធានគណបក្សរបស់លោក ប៉ុល ហំម។ សូម្បីតែតំណែងរបស់លោកផ្ទាល់ជាអ្វី នៅក្នុងគណបក្ស ក៏លោក មិនទាន់ដឹងច្បាស់ដែរ។ លោក បានត្រឹមតែប្រាប់ថា រចនាសម្ព័ន្ធដឹកនាំ នឹងត្រូវបានលាតត្រដាង នៅពេលគណបក្សធ្វើសមាជ នៅខែតុលា ឆ្នាំ២០២១។ លោក លើកឡើងថា ការសម្រេចជ្រើសរើសលោក ប៉ុល ហំម ជាប្រធានគណបក្សកែទម្រង់កម្ពុជា គឺដោយសារតែលោក ប៉ុល ហំម ជាអ្នកនយោបាយ ដែលមានឥស្សរភាពខ្ពស់ ហើយលោក ក៏ជាអ្នកតស៊ូម្នាក់ដែរ ដូចជា ធ្លាប់តស៊ូនៅតាមព្រំដែនជាដើម។ ជាមួយគ្នានេះ លោក បានរំលេចពីគុណសម្បត្តិរបស់លោក ប៉ុល ហំម ថាជាមនុស្សស្អាតស្អំ មានសីលធម៌ខ្ពស់ និង មិនលោភលន់។ លោក បន្ថែមថា ម្យ៉ាងទៀត អ្នកដែលគាំទ្រគណបក្សកែទម្រង់កម្ពុជាភាគច្រើន គាំទ្រឲ្យលោក ប៉ុល ហំម ធ្វើជាប្រធាន។ លោក ញែម បុញ្ញឫទ្ធ ដែលកំពុងរស់នៅឯក្រៅប្រទេស ផ្តល់បទសម្ភាសដល់វិទ្យុបារាំងអន្តរជាតិ RFI ថា ក្រុមយុវជន បញ្ញវន្ត ដោយរួមទាំងលោកផង ជាអ្នករួមគំនិតគ្នាបង្កើតគណបក្សកម្ពុជានិយម។ លោក មិនបញ្ជាក់ថាឡើយថា គណបក្សកម្ពុជានិយម ត្រូវបានបង្កើតឡើងសម្រាប់ទុកឲ្យលោក កឹម សុខា ឬយ៉ាងណា។ ចំពោះចម្ងល់ដែលថា គណបក្សនេះ មានការពាក់ព័ន្ធជាមួយលោក កឹម សុខា និង លោក សម រង្ស៊ី ឬក៏អត់ លោក យ៉ែម បុញ្ញឫទ្ធិ មិនអធិប្បាយនោះទេ ដោយលោក សុខចិត្តទុកឲ្យប្រជាពលរដ្ឋ ជាអ្នកសង្កេតមើលដោយខ្លួនឯង។ លោក យ៉ែម បុញ្ញឫទ្ធិ ផ្តល់ព័ត៌មានថា លោក នឹងវិលចូលកម្ពុជាក្នុងពេលឆាប់ៗនេះ ដើម្បីដឹកនាំគណបក្សកម្ពុជានិយម ហើយលោក បង្ហាញការជឿជាក់ថា គណបក្សថ្មីរបស់លោក នឹងអាចរៀបចំកម្លាំងទាន់ពេលវេលា ដើម្បីចូលរួមប្រកួតប្រជែងក្នុងការបោះឆ្នោតឃុំ-សង្កាត់នៅឆ្នាំ២០២២។ កាលអតីតគណបក្សសង្គ្រោះជាតិ នៅធរមាន លោក សម រង្ស៊ី ជាប្រធានមុនគេ ហើយក្រោយមក តំណែងប្រធាន ត្រូវប្រគល់ជូនលោក កឹម សុខា ដោយមានអនុប្រធានដល់ទៅ៣នាក់ គឺអ្នកស្រី មូរ សុខហួរ លោក ប៉ុល ហំម និង លោក អេង ឆៃអ៊ាង។ លោក យ៉ែម បុញ្ញឫទ្ធិ នាពេលនោះ គឺជាអ្នកនាំពាក្យអតីតគណបក្សសង្គ្រោះជាតិ។ លោក ប៉ុល ហំម និង លោក យ៉ែម បុញ្ញឫទ្ធិ គឺជាអ្នកដើរតាមលោក កឹម សុខា យូរមកហើយ។ លោកទាំងពីរ បានលេចមុខខ្លាំង ចាប់តាំងបានចូលរួមនយោបាយជាមួយលោក កឹម សុខា ពិសេសនៅពេលលោក កឹម សុខា បានបង្កើតគណបក្សសិទ្ធិមនុស្សនៅឆ្នាំ២០០៧។ កាលពីគណបក្សសិទ្ធិមនុស្ស មិនទាន់ច្របាច់បញ្ជូលគ្នាជាមួយគណបក្ស សម រង្ស៊ី លោក ប៉ុល ហំម ជាអ្នកនាំពាក្យ ហើយលោក យ៉ែម បុញ្ញឫទ្ធិ ជាអគ្គលេខាធិការ។ បច្ចុប្បន្ន លោក សម រង្ស៊ី និងមន្រ្តីជាន់ខ្ពស់មួយចំនួនរបស់លោក កំពុងរស់នៅឯក្រៅប្រទេស ជាមួយនឹងការជាប់បណ្តឹងច្រើនស្អេកស្កះនៅកម្ពុជា ដែលជាហេតុធ្វើឲ្យពួកលោក មិនអាចចូលកម្ពុជាវិញបាន។ ឯលោក កឹម សុខា ដ្បិតនៅក្នុងស្រុកពិតមែន តែលោក មិនអាចធ្វើសកម្មភាពនយោបាយបានឡើយ ដោយសារលោក នៅជាប់បទចោទ និងត្រូវតុលាការ បិទសិទ្ធិធ្វើសកម្មភាពនយោបាយថែមទៀត។ មានប៉ុន្មានភាគរយ ដែលលោក សម រង្ស៊ី និង លោក កឹម សុខា អាចមានវត្តមាន នៅពេលបោះឆ្នោតឃុំ-សង្កាត់ឆ្នាំ២០២២ និងនៅពេលបោះឆ្នោតថ្នាក់ជាតិឆ្នាំ២០២៣? មកដល់ពាក់កណ្តាលឆ្នាំ២០២១នេះ យ៉ាងហោច មានគណបក្សថ្មីប្រាំហើយ ដែលកើតចេញពីអតីតមន្រ្តីជាន់ខ្ពស់គណបក្សសង្គ្រោះជាតិ។ គណបក្សទាំងនោះ រួមមាន គណបក្សកែទម្រង់កម្ពុជា គណបក្សកម្ពុជានិយម គណបក្សបេះដូងជាតិ គណបក្សខ្មែរអភិរក្ស និង គណបក្សខ្មែរស្រឡាញ់ជាតិ។ ដោយឡែក លោក គង់ គាំ ដែលជាមនុស្សស្និទ្ធរបស់លោក សម រង្ស៊ី បានសម្រេចផ្តាច់ចំណងមេត្រីភាពជាមួយលោក សម រង្ស៊ី ចេញទៅជួយជ្រោមជ្រែងលោក គង់ មុនីកា ជាកូនប្រុសពៅរបស់លោក បង្កើតបានគណបក្សមួយដែរ គឺគណបក្សឆន្ទៈខ្មែរ។ មានមជ្ឈដ្ឋានខ្លះ មានចម្ងល់ថា ហេតុអ្វី អតីតមន្រ្តីគណបក្សសង្គ្រោះជាតិ មិនព្រមរួមគ្នាបង្កើតគណបក្សថ្មីតែមួយ? ការបង្កើតណបក្សថ្មីច្រើនបែបនេះ ធ្វើឲ្យអ្នកខ្លះ យល់ថា អតីតគណបក្សសង្គ្រោះជាតិ ទំនងជាបែកបាក់គ្នា ហើយហាក់កំពុងដើរតាមគន្លងគណបក្សហ៊្វុនស៊ិនប៊ិច៕	តើគណបក្សថ្មី ដែលបង្កើតឡើងដោយមនុស្សជំនិតរបស់លោក កឹម សុខា ត្រៀមទុកឲ្យលោក ទៅដឹកនាំ ឬជាការប្រេះឆា?
ប្រធានាធិបតីតាហ្ស៊ីគីស្ថាន លោក Emmomali Rahmon តាំងពីថ្ងៃទី២៦ ខែមករា បានប្រកាសថា ប្រទេសគ្មានករណីកូវីដ-១៩ ទៀតឡើយ ប៉ុន្តែលោកក្រើនរំលឹកប្រជាពលរដ្ឋកុំឲ្យរំលោភបំពានវិធានសុខាភិបាល ជាពិសេសការពាក់ម៉ាស និងគម្លាតសុវត្ថិភាព។ អាជ្ញាធរតាហ្ស៊ីគីស្ថានបានតម្រូវឲ្យរាល់អ្នកដំណើរពីបរទេសធ្វើចត្តាឡីស័កពេលទៅដល់ប្រទេសខ្លួន ខណៈជំនួបតាមវិហារ ទីសាធារណៈ ទីផ្សារ ក៏ដូចជាតាមសេវាដឹកជញ្ជូនសាធារណៈ មានការរឹតត្បិតយ៉ាងខ្លាំង។ ទោះបីជាយ៉ាងណាក៏ដោយ ការស៊ើបអង្កេតមួយរបស់អង្គភាពសារព័ត៌មានអឺរ៉ុប RFE/RL បង្ហាញថា រដ្ឋាភិបាលនៅអាស៊ីកណ្តាលមួយនេះ មិនមានភាពស្មោះត្រង់ទាក់ទងនឹងការបង្ហាញតួលេខករណីឆ្លងនោះឡើយ ជាពិសេសតួលេខលើករណីក្រុមសង្គ្រោះបន្ទាន់ និងក្រុមគ្រូពេទ្យ ដោយសាររាល់ការផ្សាយព័ត៌មានស្ថិតក្រោមការត្រួតពិនិត្យ។ ងាកទៅប្រទេសក្បែរខាងរបស់តាហ្ស៊ីគីស្ថានវិញ ជាពិសេសអ៊ូសបេគីស្ថាន និងគៀរហ្ស៊ីស្ថាន ជាដើម មានករណីឆ្លងថ្មីជារៀងរាល់ថ្ងៃ៕	តាហ្ស៊ីគីស្ថាន មិនមានករណីកូវីដ-១៩ទៀតឡើយ បើគិតចាប់តាំងពីថ្ងៃទី១០ ខែមករា មក។ បច្ចុប្បន្នប្រទេសអាស៊ីកណ្តាលមួយនេះ ជាប្រទេសដែលលែងមានករណីកូវីដ-១៩ ក្រោយព្យាបាលសះស្បើយ១៣ ២១៨នាក់ និងស្លាប់៩០នាក់ក្នុងចំណោមករណីសរុប១៣ ៣០៨។
ចាន់ វឌ្ឍនាកា ត្រូវបានផ្លាស់ប្ដូរ ត្រឹមនាទី២៩ ដោយសាររបួស ដាច់សរសៃជង្គង់ស្ដាំ ។ កីឡាកររូបនេះ អាចត្រូវអវត្តមានយ៉ាងតិច៥ខែដែរ ។ លោក បែ មករា អគ្គលេខាធិការក្លិបបឹងកេត បានប្រាប់សារពត៌មានថ្មីៗ ថា៖« ចំពោះការសម្រាកព្យាបាល(ចាន់ វឌ្ឍនាការ) ក្លិបមិនទាន់អាចបញ្ជាក់ច្បាស់លាស់ទេ តែបញ្ហារបួសដាច់សរសៃនេះ អាចត្រូវចំណាយពេលសម្រាក ចន្លោះពី ៥ ទៅ ៦ ខែ ។ ចំពោះពត៌មានជាក់ស្ដែង យើងកំពុងចាំខាងគ្រូពេទ្យ ផ្ដល់ជូន» ។ បឹងកេត នឹងមានការប្រកួត Cambodian Airway Pre-Season Cup មុនបើករដូវកាលលីគកំពូល(Cambodian Premier League) ដែលគ្រោងនឹងធ្វើនៅអំឡុងខែកុម្ភៈ ។ គួរបញ្ជាក់ដែរថា មុនការផ្លាស់ប្ដូរ ចាន់ វឌ្ឍនាកា ក្រុមទាំងពីរមិនទាន់ មានគ្រាប់បាល់នៅឡើយទេ ។ លុះចូលដល់នាទី៥១ នៃតង់ទី២ កីឡាករ អាប៊ីអាប៊ឺត បានទម្លាយសំណាញ់ទី វិសាខា តាមរយៈការបញ្ជូនពី កីឡាករ ស្លេះ សេន នាំឲ្យបឹងកេតនាំមុខ ១-០ មុននឹង កែវ សុខផេង ជួយឱ្យវិសាខា តាមស្មើវិញ នៅនាទី៦០ តាមរយៈការអូសបាល់ដាច់ខ្សែរការពាររបស់បឹងកេត រួចស៊ុតបញ្ចូលទី ។ ការប្រកួតបន្ដដល់នាទី៨៨ ទៅហើយ ស្រាបតែ អាចាយី បានស៊ុតចូល វិសាខា បន្ទាប់ពីការបញ្ជូនបាល់របស់ អោ ភារុន នាំឲ្យបឹងកេតនាំមុខ ២-១ ។ កីឡាករ ទិត្យ ឌីណា របស់វិសាខា បានស៊ុតបញ្ចូលទី តាមស្មើបឹងកេត នៅនាទី៩០+៤ បន្ទាប់ពីការលើកបាល់ជ្រុង របស់ កែវ សុខផេង ។ ជិតចប់ការប្រកួតទៅហើយ កីឡាករ អាជូ របស់វិសាខា បានអូសបាល់ ស៊ុតបញ្ចូលទី ក្នុងនាទី៩០+៥ ជួយក្រុមឈ្នះបឹងកេត ដោយលទ្ធផល៣-២៕	ខ្សែប្រយុទ្ធបឹងកេត ចាន់ វឌ្ឍនាកា បានរងរបួស នៅក្នុងជំនួបវិសាខា ក្នុងពានរង្វាន់ Prince Beer Pre-season Cup នាថ្ងៃទី២៦ ខែមករា ឆ្នាំ២០២២ នៅកីឡដ្ឋានព្រីនស៍ ។ កីឡាកររូបនេះ ដាច់សរសៃជង្គង់ខាងស្ដាំ ។
អនុប្រធានគណបក្សសង្គ្រោះជាតិ លោក អេង ឆៃអ៊ាង ចាត់ទុកខ្លឹមសារថ្មីនៃច្បាប់ ដែលស្នើសុំវិសោធនកម្មពីខាងតំណាងរាស្ត្រគណបក្សប្រជាជនកម្ពុជានេះ មានលក្ខណៈផ្ទុយពីរដ្ឋធម្មនុញ្ញ ដែលស្ថិតនៅក្នុងគោលបំណងរិតត្បិតសិទ្ធិសេរីភាពអ្នកនយោបាយ។ លោកថា តំណាងរាស្ត្រគណបក្សលោកនឹងមិនចូលរួមប្រជុំសភាពេញអង្គ ដែលនាំឲ្យជាប់ឈ្មោះបង្កើតច្បាប់នេះឡើយ។ ថ្លែងប្រាប់សារព័ត៌មានថ្មីៗ លោក អេង ឆៃអ៊ាង បានបញ្ជាក់ថា៖« យើងទៅចូលរួមអនុម័តតែច្បាប់ណា ដែលអាចដោះស្រាយបញ្ហាជាតិប៉ុណ្ណោះ ដើម្បីបង្ហាញឲ្យពលរដ្ឋ សហគមន៍ជាត និងអន្តរជាតិបានដឹង ។ច្បាប់ដែលអាក្រក់ រំលោភច្បាប់រដ្ឋធម្មនុញ្ញ យើងមិនចាំបាច់ទៅពន្យល់ បកស្រាយវែកញែក ឬទៅអង្គុយមើលគេរំលោភច្បាប់នោះទេ»។ លោក អេង ឆៃអ៊ាង និយាយថា ខ្លឹមសារច្បាប់បង្កើតឡើងនេះ គ្មានចំណុចណាដែលអាចជួយដោះស្រាយបញ្ហានយោបាយ និងបញ្ហាជាតិឡើយ ពោលគឺមានតែការជំរុញឲ្យអ្វីៗ ដែលអ្នកនយោបាយធ្លាប់មានកន្លងមក បែជាដើរថយក្រោយទៅវិញ។ ទោះយ៉ាងណាអ្នកនាំពាក្យរដ្ឋសភានៃគណបក្សប្រជាជនកម្ពុជា លោក ឈាង វុន អះអាងថា គណបក្សលោកនៅតែធ្វើវិសោធនកម្មច្បាប់នយោបាយថ្មីនេះ ព្រោះកុំឲ្យគណបក្សសង្គ្រោះជាតិ អនុវត្តផ្ទុយពីលក្ខន្តិកដែលបានតម្កល់ទុកនៅក្រសួងមហាផ្ទៃ ។ ត្រង់ចំណុចនេះ លោក ឈាង វុន ចង់សំដៅទៅលើលោក សម រង្ស៊ី ដែលជាប់ឈ្មោះជាទណ្ឌិតនោះ នៅតែចាត់ទុកខ្លួនជាបេក្ខភាពនាយករដ្ឋមន្ត្រី និងជាប្រធានបក្សដដែល។ ជាពិសេសគណបក្សប្រឆាំងមួយនេះ នៅតែប្រើប្រាស់រូបភាពលោក សម រង្ស៊ី កាន់ដៃគ្នាជាមួយលោក កឹម សុខា ដើម្បីស្វែងរកសំឡេងគាំទ្រថែមទៀត ដែលធ្វើឲ្យគណបក្សប្រជាជន មិនអាចទទួលយកបានឡើយ។ ខ្លឹមសារថ្មី ដែលខាងគណបក្សប្រជាជនកម្ពុជា ស្នើសុំវិសោធនកម្មច្បាប់ស្តីពីគណបក្សនយោបាយនោះ មានបន្ថែម៣ចំណុចទៀត ត្រង់មាត្រា៦ ដែលមានលក្ខណៈរឹតបន្តឹងសកម្មភាពទណ្ឌិតក្នុងកិច្ចការនយោបាយគ្រប់រូបភាពទាំងអស់ សូម្បីតែនិមិត្តរូបទណ្ឌិតភ្ជាប់ជាមួយស្លាកសញ្ញាគណបក្សក៏ដោយ។ ត្រង់ចំណុចនេះអនុប្រធានគណបក្សសង្គ្រោះជាតិ លោក អេង ឆៃអ៊ាង បានឲ្យដឹងថា គណបក្សលោកនឹងដករូបលោក សម រង្ស៊ី ដែលឈរកាន់ដៃគ្នាជាមួយឯកឧត្តម កឹម សុខា ជានិមិត្តរូបនៃគណបក្សនោះចេញ ដើម្បីបញ្ចៀសការប្រឈមនឹងការំលាយគណបក្ស។ បើតាមលោក អេង ឆៃអ៊ាង គណបក្សលោកកំពុងពិភាក្សាគ្នាថា តើគួររៀបចំបែបណាចំពោះនិមិត្តរូបគណបក្ស ដើម្បីដាក់ជំនួសរូបលោក សម រង្ស៊ី ដែលត្រូវដកចេញនេះ។ អនុប្រធានរូបនេះ បានបញ្ជាក់ដូច្នេះថា៖«ស្លាកគណបក្ស(Logo) យើងគឺរូបសញ្ញាព្រះអាទិត្យ ប៉ុន្តែរូបលោក សម រង្ស៊ី និងលោក កឹម សុខា ឈរកាន់ដៃគ្នានេះ គឺជានិមិត្តរូបនៃបក្ស។ ហើយនៅពេលនេះគណៈកម្មាធិការអចិន្ត្រៃយ៍បក្សកំពុងពិភាក្សាគ្នាពីបញ្ហានេះ ។ យើងក៏មិនទាន់ដឹងច្បាស់ថា នឹងត្រូវប្រើរូបយ៉ាងណាវិញដែរ។ ចំណែកការរុះរើរៀបចំឡើងវិញ គណបក្សមិនដឹងថានឹងចំណាយប៉ុន្មានដែរ។ ព្រោះកន្លងមកផ្ទាំងបដាគណបក្សគឺសុទ្ធតែពលរដ្ឋជាអ្នករៀបចំទាំងអស់ នៅតាមតំបន់ ។ គណបក្សមិនដែលចំណាយថវិការៀបចំផ្ទាំងបដានេះទេ ហើយនៅពេលខាងមុខក៏យើងមិនចំណាយថវិកាដែរ»៕	ភ្នំពេញ៖ គណបក្សសង្គ្រោះជាតិ ប្រកាសមិនចូលរួមប្រជុំសភាពេញអង្គ នៅថ្ងៃទី១០ កក្កដា ទាក់ទងនឹងខ្លឹមសារថ្មីនៃច្បាប់គណបក្សនយោបាយ ដែលមានបំណងហាមអ្នកទោសធ្វើសកម្មភាពជាមួយគណបក្សនយោបាយឡើយ។
ក្នុងតំបន់អាស៊ីអាគ្នេយ៍ មានតែ ឥណ្ឌូណេស៊ី ទីម័រខាងកើត និងសិង្ហបុរី ប៉ុណ្ណោះដែលកើនចំណាត់ថ្នាក់ក្នុងតារាង FIFA Ranking លើកចុងក្រោយ ស្របពេល កម្ពុជា ថៃ និងព្រុយណេ នៅទ្រឹង។ វៀតាណាម ឡាវ មីយ៉ាន់ម៉ា ម៉ាឡេស៊ី និងហ្វីលីពីន សុទ្ធតែធ្លាក់ចំណាត់ថ្នាក់។ តារាងចំណាត់ថ្នាក់ចុងក្រោយរបស់ FIFA បង្ហាញថាក្រុមថៃ នៅរក្សាចំណាត់ថ្នាក់ទី១០១ពិភពលោក និងខ្ពស់ជាងគេនៅតំបន់អាស៊ីអាគ្នេយ៍ ដដែល បន្ទាប់ពីពួកគេ ប្រកួតស្មើ និងចាញ់កូរ៉ខាងត្បូង ក្នុងការប្រកួតជម្រុះ FIFA World Cup ជុំទី២ តំបន់អាស៊ី។ វៀតណាម បន្តធ្លាក់១០លេខបន្ថែមទៀត ពោលពីលេខរៀងទី១០៥ ទៅ១១៥ ពិភពលោក ដោយសារធ្វើមិនបានល្អនៅវគ្គជម្រុះ World Cup ដោយចាញ់ឥណ្ឌូណេស៊ី ទាំងពីរជើង។ ដណ្តើមបាន៦ពិន្ទុពីវៀតណាម មិនត្រឹមជួយ ឥណ្ឌូណេស៊ី បញ្ចប់ភាពមិនឈ្នះសោះនៅដីវៀតណាមរយៈពេល២០ឆ្នាំនោះទេ ថែមទៀតមានឱកាសខ្ពស់បន្តទៅជុំទី៣ វគ្គជម្រុះបាល់ទាត់ពិភពលោកឆ្នាំ២០២៦ និងកើនចំណាត់ថ្នាក់រហូតដល់ទៅ៨លេខ។ ឥណ្ឌូណេស៊ី ឡើងពីលេខរៀង១៤២ ទៅ១៣៤ ពិភពលោក។ សៀង ចន្ធា និងកីឡាករហ្គីយ៉ាន អំឡុងការប្រកួតមិត្តភាពអន្តរជាតិ FIFA Series។ រូបភាព៖ FFC កម្ពុជា នៅតែរក្សាចំណាត់ថ្នាក់លេខ១៧៩ ពិភពលោក ទោះរងបរាជ័យទាំងពីរប្រកួតនៅ FIFA Series។ ក្រុមដែលដឹកនាំដោយគ្រូបង្វឹកលោក Felix Dalmaz ប្រកួតចាញ់ក្រុមអាហ្វ្រិកហ្គីណេអេក្វាទ័រ ២-០ និងចាញ់ក្រុមពី CONCACAF ហ្គីយ៉ាន ៤-១។ ចំណាត់ថ្នាក់ក្រុមទាំង១១ នៅអាស៊ីអាគ្នេយ៍ ថៃ (១០១) វៀតណាម (១១៥) ឥណ្ឌូណេស៊ី (១៣៤) ម៉ាឡេស៊ី (១៣៨) ហ្វីលីពីន (១៤១) សិង្ហបុរី (១៥៥) មីយ៉ាន់ម៉ា (១៦៣) កម្ពុជា (១៧៩) ឡាវ (១៩០) ព្រុយណេ (១៩៤) និងទីម័រខាងកើត (១៩៨)។ ជប៉ុន រក្សាកំពូលតារាងតំបន់អាស៊ី និងឈរលេខ១៨ពិភពលោក តាមពីក្រោយដោយអ៊ីរ៉ង់(២០) និងកូរ៉េខាងត្បូង (២៣)។ ដោយឡែក តារាងចំណាត់ថ្នាក់ FIFA Ranking ប្រចាំខែមេសា ឆ្នាំ២០២៤ ក្នុងចំណោមក្រុមកំពូលទាំង១០ លំដាប់ពិភពលោក អាហ្សង់ទីន ឈរចំណាត់ថ្នាក់លេខ១ដដែល តាមពីក្រោយដោយបារាំង បែលហ្ស៊ិក អង់គ្លេស ប្រេស៊ីល ព័រទុយហ្កាល់ ហូឡង់ អេស្ប៉ាញ អ៊ីតាលី និង ក្រូអាស៊ី៕	ក្រុមកីឡាករបាល់ទាត់ជម្រើសជាតិកម្ពុជា នៅរក្សាចំណាត់ថ្នាក់ពីលេខរៀងទី១៧៩ ក្នុងតារាងចំណាត់ថ្នាក់ពិភពលោក (FIFA Ranking) ប្រចាំខែមេសា ឆ្នាំ២០២៤ បើទោះបរាជ័យ២ប្រកួត ក្នុងជំនួបមិត្តភាពអន្តរជាតិ FIFA Series អំឡុង FIFA Day។ វៀតណាម ដែលចាញ់ឥណ្ឌូណេស៊ីទាំងពីរជើងនៅជម្រុះ World Cup បន្តធ្លាក់១០លេខ ទៅលេខ១៣៥ ស្របពេល ឥណ្ឌូណេស៊ីឡើង៨លេខ ទៅលេខ១៣៤។ ថៃ រក្សាចំណាត់ថ្នាក់ទី១០១ដដែល។
លោក ជួន សុវណ្ណ ស្នងការនគរបាលរាជធានីភ្នំពេញ បានក្រុមអ្នកសារព័ត៌មាននៅមុខតុលាការកំពូលថា ការដាក់ពង្រាយកម្លាំង និងដាក់រនាំងបិទផ្លូវ ជុំវិញតុលាការកំពូលនេះ គឺដើម្បីការពារសុវត្ថិភាព និងសណ្ដាប់ធ្នាប់ជូនប្រជាពលរដ្ឋប៉ុណ្ណោះ ហើយក៏វាមិនបានបង្កការភ័យខ្លាចដល់ពួកគេនោះទេ។ លោក ជួន សុវណ្ណ ក៏អំពាវនាវឲ្យពលរដ្ឋ កុំមានការព្រួយបារម្ភលើការដាក់ពង្រាយកម្លាំងការពារសន្តិសុខនេះ៕	ភ្នំពេញ៖ តុលាការកំពូល កំពុងបើកសវនាការលើសំណុំរឿងរំលាយគណបក្សសង្គ្រោះជាតិ នៅព្រឹកថ្ងៃទី១៦ វិច្ឆិកានេះ។ ស្របពេលតុលាការកំពូលបើកសវនាការនេះ ប៉ូលិស និងកងកម្លាំងប្រដាប់អាវុធជាច្រើន ត្រូវបានដាក់ឲ្យឈរជើងការពារសន្តិសុខយ៉ាងតឹងរឹង អមជាមួយរនាំងដែកព័ទ្ធជុំវិញ ទីតាំងសំខាន់ៗមួយចំនួន នៅជិតតុលាការកំពូល ដែលសូម្បីតែពលរដ្ឋនៅម្ដុំទាំងនោះ ក៏ពិបាកនឹងធ្វើដំណើរចេញ-ចូលផងដែរ។
កិច្ចព្រមព្រៀងទាំង១២នេះ រួមមាន៖ កិច្ចព្រមព្រៀង ស្តីពីការពង្រឹងកិច្ចសហប្រតិបត្តិការ ក្នុងការកសាងសហគមន៍វាសនារួម កម្ពុជា-ចិន នៅក្នុងយុគសម័យថ្មី ។ កិច្ចព្រមព្រៀងនេះ ចុះហត្ថលេខាដោយលោក ប្រាក់ សុខុន រដ្ឋមន្ត្រីក្រសួងការបរទេស និងសហប្រតិបត្តិការអន្តរជាតិ និងក្រសួងការបរទេសចិន លោក ឈីន កាង(Qin Gang) ។ ជាមួយគ្នានេះ លោក ប្រាក់ សុខុន រដ្ឋមន្រ្តីក្រសួងការបរទេស និងសហប្រតិបត្តិការអន្តរជាតិ ក៏បានរ៉ាប់រងលើឯកសារមួយទៀត ជាមួយលោក វ៉ាង វិន ថាវ (Wang Wentao) រដ្ឋមន្រ្តីក្រសួងពាណិជ្ជកម្ម លើកិច្ចព្រមព្រៀងអនុវត្តគម្រោងអភិវឌ្ឍ សាកលវិទ្យាល័យក្រចេះ ជំហានទី២ ក្នុងក្របខណ្ឌហិរញ្ញប្បទានឥតសំណងរបស់រដ្ឋាភិបាលចិន ។ ចំណែកផែនការសកម្មភាព ស្តីពីកិច្ចសហប្រតិបត្តិការពាណិជ្ជកម្ម និងសេដ្ឋកិច្ច ឆ្នាំ២០២៣-២០២៤ វិញ ត្រូវបានលោក ប៉ាន សូរស័ក្តិ រដ្ឋមន្រ្តីក្រសួងពាណិជ្ជកម្ម និងលោក វ៉ាង វិន ថាវ (Wang Wentao) រដ្ឋមន្រ្តីក្រសួងពាណិជ្ជកម្ម ចុះហត្ថលេខារួមគ្នា។ ទន្ទឹមនេះ ក៏មានពិធីសារស្តីពីលក្ខខណ្ឌតម្រូវចត្តាឡីស័ក និងអនាម័យ សម្រាប់នាំចេញវារីសត្វរស់ពីកម្ពុជា ទៅកាន់ប្រទេសចិនផងដែរ។ ឯកសារនេះ ត្រូវបានលោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ និងនេសាទ ទទួលភារកិច្ចហត្ថលេខាជាមួយលោក យូ ជៀនហ័រ (Yu Jianhua) អគ្គនាយក នៃអគ្គរដ្ឋបាលគយចិន(GACC)។ រីឯលោក ខៀវ កាញារីទ្ធ រដ្ឋមន្រ្តីក្រសួងព័ត៌មាន និងលោក សិន ហាយស្យុង (Shen Haixiong) អគ្គនាយក នៃអគ្គស្ថានីយវិទ្យុ និងទូរទស្សន៍មជ្ឈមចិន ចុះហត្ថលេខាលើអនុស្សារណៈ នៃកិច្ចសហប្រតិបត្តិការរវាងក្រសួងព័ត៌មានកម្ពុជា និងអគ្គស្ថានីយ៍វិទ្យុ និងទូរទស្សន៍មជ្ឈឹមចិន ។ បន្ថែមពីនេះលោក ខៀវ កាញារីទ្ធ រដ្ឋមន្រ្តីក្រសួងព័ត៌មាន ក៏ទទួលខុសត្រូវលើការងារមួយទៀត ជាមួយលោក ហ្វូ ហ័រ (Fu Hua ) ប្រធានទីភ្នាក់ងារស៊ីនហួ លើកិច្ចព្រមព្រៀង នៃកិច្ចសហប្រតិបត្តិការរវាងទីភ្នាក់ងារសារព័ត៌មានកម្ពុជា និងទីភ្នាក់ងារស៊ីនហួ។ ចំពោះសេចក្តីថ្លែងការណ៍រួម ស្តីពីគំនិតផ្តួចផ្តើមកិច្ចសហការអាស៊ី សម្រាប់ការអភិរក្សបេតិកភណ្ឌវប្បធម៌ វិញ លោកស្រី ទូត បញ្ញា រដ្ឋលេខាធិការក្រសួងការបរទេស និងសហប្រតិបត្តិការអន្តរជាតិ បានចុះហត្ថលេខាជាមួយលោក លី ឈិន (Li Qun) អនុរដ្ឋមន្រ្តីក្រសួងវប្បធម៌ និងទេសចរណ៍ចិន និងជាប្រធានរដ្ឋបាលបេតិកភណ្ឌវប្បធម៌ជាតិចិន។ ភាគីទាំងពីរ ក៏មានអនុស្សារណៈ នៃការយោគយល់គ្នា ស្តីពីផែនការសហប្រតិបត្តិការអភិវឌ្ឍន៍កម្ពុជា-ចិន ឆ្នាំ២០២៣-២០២៥ ផងដែរ។ លោក រស់ សីលវ៉ា រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ និងលោក លូក ចាវហួយ (Luo Zhaohui) ប្រធានសហប្រតិបត្តិការអភិវឌ្ឍន៍អន្តរជាតិចិន បានចុះហត្ថលេខារួមគ្នា។ លោក រស់ សីលវ៉ា និងលោក លូក ចាវហួយ (Luo Zhaohui) ក៏ទទួលខុសត្រូវរួមគ្នា លើលិខិតប្តូរសារស្តីពីការសិក្សាសមិទ្ធផលលទ្ធភាពគម្រោងសាកល្បង កិច្ចសហប្រតិបត្តិការការកាត់បន្ថយភាពក្រីក្រ នៅកម្ពុជាជំហានទី២ ទៀតដែរ។ ក្រៅពីនេះ ក៏មានការចុះហត្ថលេខាលើលិខិតប្រគល់ទទួលនូវទឹកប្រាក់ហិរញ្ញប្បទានឥតសំ ណង ចំនួន ៤,៤លានដុល្លាអាមេរិក សម្រាប់គម្រោងកាត់បន្ថយយុទ្ធភណ្ឌមិនទាន់ផ្ទុះ នៅប្រទេសកម្ពុជា។ លោក រស់ សីលវ៉ា រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ និងលោក វ៉ាង វិនថាវ (Wang Wentao)រដ្ឋមន្រ្តីក្រសួងពាណិជ្ជកម្ម ទទួលភារកិច្ចនេះ។ កិច្ចព្រមព្រៀងក្របខណ្ឌ សម្រាប់គម្រោងអភិវឌ្ឍន៍ អាងទឹកដងកាំបិត ខេត្តកំពង់ធំ ត្រូវបានលោក រស់ សីលវ៉ា រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ ចុះហត្ថលេខាជាមួយ លូក ចាវហួយ (Luo Zhaohui) ប្រធានសហប្រតិបត្តិការអភិវឌ្ឍន៍អន្តរជាតិចិន។ ចំណែកកិច្ចព្រមព្រៀងឥណទានសម្បទាន សម្រាប់គម្រោងអភិវឌ្ឍន៍អាងទឹកដងកាំបិត ខេត្តកំពង់ធំ ក៏ជាភារកិច្ចរបស់លោក រស់ សីលវ៉ា រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ ទទួលខុសត្រូវជាមួយលោក អ៊ូ ហ្វូលីន (Wu Fulin) ប្រធានធនាគារ អាហរណ៍ នីហ័រណចិន។ ការចុះហត្ថលេខាលើកិច្ចព្រមព្រៀងទាំង១២នេះ ក្រោមអធិបតីភាពសម្ដេចនាយករដ្ឋមន្រ្តី ហ៊ុន សែន និងលោក លី ខឹឈាំង នាយករដ្ឋមន្ត្រីចិន កាលពីថ្ងៃទី១០ កុម្ភៈ។ នាយករដ្ឋមន្រ្តីកម្ពុជា នឹងមាតុភូមិនិវត្តវិញ នៅថ្ងៃទី១១ កុម្ភៈនេះ៕	កម្ពុជា-ចិន បានចុះកិច្ចព្រមព្រៀងលើឯកសារចំនួន១២ តាមរយៈដំណើរទស្សនកិច្ចផ្លូវការរបស់សម្ដេចនាយករដ្ឋមន្ត្រី ហ៊ុន សែន នៅក្នុងប្រទេសចិន។
The council last year adopted three rounds of tough economic sanctions on North Korea, banning most of its exports of raw commodities and severely restricting oil supplies. Asked about lifting sanctions, Russian Ambassador Vassily Nebenzia told reporters: "I think that it is only natural that we should be thinking about steps in that direction." "There is progress on the track that should be reciprocal. There should be a two-way street," he said. "Of course the other side should see encouragement to go forward." At the first-ever meeting between sitting leaders of the US and North Korea on Tuesday in Singapore, President Donald Trump and Kim Jong Un pledged in a joint statement to work toward the "complete denuclearization of the Korean Peninsula." The United States along with Japan and European countries maintain that the raft of tough sanctions must remain in place until North Korea has fully dismantled its weapons programs. Russia and China argue that there should be a gradual approach, offering some sanctions relief in exchange for concrete action from Pyongyang along the path toward denuclearization. The council is expected to meet to discuss the results of the Singapore summit, but Nebenzia, who holds the council presidency this month, said nothing had been scheduled yet. "It would be interesting to hear from those who were directly involved their assessment of the results," said the Russian ambassador. Many diplomats credit the UN move to ramp up sanctions as a decisive factor in pressuring Kim to agree to negotiate an end to North Korea's military program. Kim came to understand that "having a nuclear bomb is not compatible with having an economy," said a Security Council diplomat. Dutch Ambassador Karel van Oosterom, who heads the council's sanctions committee on North Korea said the punitive measures were still being applied in full force. "We will continue to keep up the pressure with the full implementation of the sanctions," he said.	United Nations, United States \| The UN Security Council should consider steps toward lifting sanctions on North Korea following its agreement with the United States to scrap its nuclear program, Russia's UN ambassador said Wednesday.
ម្ចាស់ការពារដំណែងជើងឯក Premier League ក្លិបមេឃខៀវ Manchester City ចុះកុងត្រាយក បានតារាឆ្នើមរបស់ Aston Villa គឺ Jack Grealish ក្នុងតម្លៃ ១០០លានអឺរ៉ូ (ជាង១១៨លានដុល្លារ)។ ការផ្ទេរនេះ គឺជាតម្លៃឯកត្តកម្មថ្មីប្រចាំប្រវត្តិសាស្រ្តក្លិបមេឃខៀវទាំងមូល ក៏ដូចជាលីគកំពូលអង់គ្លេសតែម្តង។ Jack Grealish ដែលទើបចប់ភារកិច្ចជួយក្រុមជម្រើសជាតិអង់គ្លេសក្នុងព្រឹត្តិការណ៍ Euro 2020 បានយល់ព្រមចុះកិច្ចសន្យាជាមួយក្រុមមេឃខៀវ រយៈពេល ៦ឆ្នាំ ដោយពាក់អាវលេខ ១០ ជំនួសអតីតកីឡាករឆ្នើម Sergio Aguero។ Grealish វ័យ២៥ឆ្នាំរូបនេះ ក៏នឹងត្រូវបង្ហាញខ្លួនលើកដំបូងឲ្យក្លិប Man City នៅការប្រកួតពានរង្វាន់បើកដូវកាល Community Shield ផងដែរ ក្នុងការប្រកួតតទល់ជាមួយក្លិប Leicester City នាកីឡដ្ឋាន Wembley នាថ្ងៃទី៧ ស្អែកនេះ។ «ខ្ញុំពិតជាសប្បាយចិត្តខ្លាំងមែនទែន ដែលបានចូលរួមជាមួយ Manchester City ហើយ City គឺជាក្រុមមួយដែលខ្លាំងនាពេលបច្ចុប្បន្ន ជាពិសេសលោក Pep Guardiola ជាគ្រូបង្វឹកដ៏ល្អបំផុតក្នុងពិភពលោក។ នេះជាក្តីសុបិនក្លាយជាការពិត ដែលបានលេងឲ្យ Man City»។ គេហទំព័រផ្លូវការរបស់ក្លិប Manchester City បានស្រង់សម្តី Grealish ។ ក្រលែកមកមើលប្រវត្តិសាស្រ្តនៃការផ្ទេរកីឡាកររបស់ក្លិបមេឃខៀវ Man City វិញ Jack Grealish គឺជាកីឡាករដំបូងបំផុតដែល Man City បានចុះកុងត្រាក្នុងតម្លៃ ១០០លានអឺរ៉ូ ជាកំណត់ត្រាដែលមិនធ្លាប់មានកាលពីមុនមក។ កីឡាករដែលមានតម្លៃខ្លួនថ្លៃប្រចាំក្លិប Man City កាលពីមុនគឺជា Kevin De Bruyne រូបគេផ្ទេរមកពីក្លិប VFL Wolfsburg តម្លៃ ៧៦លានអឺរ៉ូកាលពីឆ្នាំ ២០១៥ ។ លើសពីនេះ Grealish ក៏ជាកីឡាករដំបូងបង្អស់ សម្រាប់លីគកំពូលអង់គ្លេសដែរ ក្នុងនាមជាកីឡាករមានតម្លៃថ្លៃរហូតដល់ ១០០លានអឺរ៉ូដំបូងបំផុត ដោយឈរលើកីឡាកររបស់ក្លិបបិសាចក្រហម Paul Pogba ដែលមានតម្លៃខ្លួន ៨៩លានអឺរ៉ូផ្ទេរ មកពីក្លិប Juventus កាលពីឆ្នាំ ២០១៦៕	ដោយ៖ជា យូគៀង
នៅក្នុងអនុស្សរណៈនេះ ធនាគារ ABA នឹងផ្តល់កម្មវិធីទូទាត់ PayWay ដល់គំនិតផ្តួចផ្តើមគម្រោង និងធុរកិច្ចថ្មីៗរបស់មជ្ឈមណ្ឌលបណ្តុះធុរកិច្ចថ្មី តេជោ ព្រមទាំងអនុញ្ញាតឲ្យប្រើប្រាស់បរិស្ថាន Sandbox របស់ PayWay សម្រាប់គោលបំណងសាកល្បង និងនវានុវត្តន៍នានា។ ជាការចូលរួមរបស់ខ្លួន មជ្ឈមណ្ឌលបណ្តុះធុរកិច្ចថ្មី តេជោ នឹងដាក់ឲ្យប្រើប្រាស់ និងផ្តល់អាទិភាព ដល់កម្មវិធី PayWay របស់ធនាគារ ABA ធ្វើជាប្រព័ន្ធទូទាត់អនឡាញ ដែលត្រូវជ្រើសរើសសម្រាប់គម្រោង និងគំនិតផ្តួចផ្តើមនានារបស់ខ្លួន ព្រមទាំងសហការយ៉ាងសកម្ម ជាមួយធនាគារ ABA ដើម្បីជំរុញឲ្យមានកំណើនការទូទាត់អនឡាញ ប្រព័ន្ធអេកូធុរកិច្ចថ្មី និងទិដ្ឋភាពបច្ចេកវិទ្យាហិរញ្ញវត្ថុ នៅកម្ពុជា។ លោក Zokhir Rasulov នាយកឌីជីថលនៃធនាគារ ABA មានប្រសាសន៍ថា៖«យើងមានសេចក្តីរីករាយ ដែលបានសហប្រតិបត្តិការ ជាមួយមជ្ឈមណ្ឌលបណ្តុះធុរកិច្ចថ្មី តេជោ ក្នុងការផ្តល់ឲ្យប្រើប្រាស់ប្រព័ន្ធទូទាត់អនឡាញដ៏ទំនើបរបស់យើង ដល់សហគ្រិនបច្ចេកវិទ្យា និងអនុញ្ញាតឲ្យពួកគេ ប្រើប្រាស់កម្មវិធីនេះ ជាមួយនឹងគំនិតរបស់ពួកគេ។ យើងជឿជាក់ថា កិច្ចសហប្រតិបត្តិការនេះ នឹងផ្តល់ការគាំទ្ររួម ដល់សមាជិកមជ្ឈមណ្ឌលបណ្តុះធុរកិច្ចថ្មី តេជោ ដើម្បីស្វែងយល់ និងប្រើប្រាស់គំនិតរបស់ពួកគេ ក្នុងការបង្កើតអាជីវកម្មដ៏ជោគជ័យនៅក្នុងយុគសម័យឌីជីថល»។ លោក តាំង ងួនលី នាយកមជ្ឈមណ្ឌលបណ្តុះធុរកិច្ចថ្មី តេជោ មានប្រសាសន៍ថា៖«អនុស្សរណៈយោគយល់នេះ ជំរុញនូវការរៀនសូត្រ តាមរយៈការអនុវត្តលើគ្រប់ផ្នែក នៃធុរកិច្ចថ្មីឌីជីថល ហើយនវានុវត្តជន នឹងទទួលបានការទូទាត់ឌីជីថលដោយផ្ទាល់ អំពីអត្ថប្រយោជន៍នៃការអភិវឌ្ឍផលិតផល/សេវាកម្មរបស់ពួកគេ»។ លោក តាំង ងួនលី បន្ថែមទៀតថា៖«ជាមួយសំណុំសម្បូរបែប នៃ APIs និង SDKs របស់កម្មវិធី PayWay យើងមានសោមនស្ស ដែលឃើញថា កិច្ចសហប្រតិបត្តិការនេះ អាចជួយជំរុញនវានុវត្តន៍បន្ថែម របស់សមាជិកធុរកិច្ចថ្មីរបស់យើង។ លើសពីនេះ ភាពជាដៃគូនេះ បង្ហាញពីការប្តេជ្ញាចិត្តរបស់យើង ក្នុងការអភិវឌ្ឍគ្រឹះសម្រាប់ការទូទាត់ឌីជីថល សម្រាប់វឌ្ឍនភាពធុរកិច្ចថ្មីផ្នែកឌីជីថលរបស់កម្ពុជា»។ សម្រាប់ព័ត៌មានបន្ថែម អំពីសេវាកម្មនានាដែលផ្តល់ដោយធនាគារ ABA និងមជ្ឈមណ្ឌលបណ្តុះធុរកិច្ចថ្មី តេជោ សូមទាក់ទងមកកាន់ធនាគារ ABA តាមរយៈ 023 225 333 ឬ មជ្ឈមណ្ឌលបណ្តុះធុរកិច្ចថ្មី តេជោ តាមរយៈ 081 922 329។ អំពីមជ្ឈមណ្ឌលបណ្តុះធុរកិច្ចថ្មី តេជោ៖ មជ្ឈមណ្ឌលបណ្តុះធុរកិច្ចថ្មី តេជោ ជាគ្រឹះស្ថានរដ្ឋបាលសាធារណៈ ដែលបង្កើតឡើងតាមអនុក្រិត្យរបស់រាជរដ្ឋាភិបាលកម្ពុជា លេខ 97 អនក្រ.បក ចុះថ្ងៃទី 6 កក្កដា 2020។ បេសកកម្មរបស់មជ្ឈមណ្ឌលបណ្តុះធុរកិច្ចថ្មី តេជោ គឺបណ្តុះធុរកិច្ចថ្មីឲ្យរីកចម្រើន ក្លាយជាអាជីវកម្មជោគជ័យ តាមរយៈការពង្រឹងសហគ្រិនភាពរបស់អ្នកមានទេពកោសល្យ និងធ្វើឲ្យប្រសើរឡើង នូវសមត្ថភាពតាមរយៈកម្មវិធី និងសេវាកម្មដែលមានការគាំទ្រពេញលេញនានា។ សម្រាប់ព័ត៌មានបន្ថែម សូមចូលទៅកាន់វិបសាយ៖ www.techostartup.center ៕ (អត្ថបទពាណិជ្ជកម្ម)	ABA ដែលជាធនាគារពាណិជ្ជនាំមុខផ្នែកហិរញ្ញវត្ថុឌីជីថល និងមជ្ឈមណ្ឌលបណ្តុះធុរកិច្ចថ្មី តេជោ បានចុះហត្ថលេខាលើអនុស្សរណៈយោគយល់ ស្តីពីកិច្ចសហប្រតិបត្តិការ លើបញ្ហាផលប្រយោជន៍ទៅវិញទៅមក ក្នុងការអភិវឌ្ឍប្រព័ន្ធអេកូនៃបច្ចេកវិទ្យាហិរញ្ញវត្ថុ ធុរកិច្ចថ្មី និងនវានុវត្តន៍។ កិច្ចសហប្រតិបត្តិការដ៏មានសក្តានុពលនេះ នឹងគ្របដណ្តប់លើកម្មវិធីផ្សេងៗជាច្រើន របស់មជ្ឈមណ្ឌលបណ្តុះធុរកិច្ចថ្មី តេជោ ។
លោក នេត្រ ភក្ត្រា អ្នកនាំពាក្យសាលាក្ដីខ្មែរក្រហម មិនអាចបញ្ជាក់លម្អិតនៃប្រភេទជំងឺរបស់លោក នួន ជា ប្រាប់សារព័ត៌មានថ្មីៗឡើយ ដោយលោក គ្រាន់តែអះអាងថា រង់ចាំមើលការតាមដានពិនិត្យរបស់ក្រុមគ្រូពេទ្យ។ «ខ្ញុំមិនអាចបញ្ជាក់បានថាតើគាត់(នួន ជា) មានរឿងអ្វីទេ ដោយសារតែព័ត៌មានទាក់ទងនឹងសុខភាពរបស់គាត់ យើងចាត់ទុកជាព័ត៌មានឯកជន និងជាព័ត៌មានសម្ងាត់។ (មកដល់ពេលនេះ) សុខភាពរបស់គាត់ដូចជាមិនមានបញ្ហាអ្វីចោទទេ ហើយគាត់ស្ថិតនៅក្នុងមន្ទីរពេទ្យនោះបន្តទៀត រង់ចាំការត្រួតពិនិត្យរបស់ក្រុមគ្រូពេទ្យ»។ នេះជការបញ្ជាក់របស់លោក នេត្រ ភក្ត្រា។ ប៉ុន្តែតាមការចុះផ្សាយរបស់សារព័ត៌មាន Fresh News បានបញ្ជាក់ថា ជនជាប់ឃុំ នួន ជា មានបញ្ហាដំបៅជាំខ្មៅនៅផ្នែកជើងទាំងសងខាងគឺ ខាងឆ្វេងត្រង់ម្រាមជើងកណ្តាល និងខាងស្តាំត្រង់ម្រាមជើងមេ ដែលតម្រូវឲ្យវះកាត់ជាបន្ទាន់។ គួរបញ្ជាក់ថា លោក នួន ជា អតីតមេដឹកនាំរខ្មែរក្រហមរូបនេះ ត្រូវបានអង្គជំនុំជម្រះវិសាមញ្ញក្នុងតុលាការកម្ពុជា (អ.វ.ត.ក) សម្រេចផ្ដន្ទាទោសដាក់ពន្ធនាគារអស់ ១ ជីវិតក្នុងសំណុំរឿង ០០២/០២ កាលពីខែវិច្ឆិកាឆ្នាំ២០១៨ ៕	ភ្នំពេញ៖ រយៈពេលមួយសប្ដាហ៍ហើយ ដែលលោក នួន ជា មេដឹកនាំរបបខ្មែរក្រហម កំពុងសម្រាកព្យាបាលជំងឺ នៅក្នុងមន្ទីរពេទ្យមិត្តភាពខ្មែរ-សូវៀត ។ លោក នួន ជា វ័យ៩៣ ត្រូវបានក្រុមគ្រូពេទ្យ នៃសាលាក្តីខ្មែរក្រហម (អ.វ.ត.ក) បញ្ជូនមកសង្គ្រោះបន្ទាន់ កាលពីថ្ងៃទី២ កក្កដា។
ប៉ុន្តែកុំបារម្ភ! ថ្ងៃនេះយើង នឹងបង្ហាញឱ្យដឹងពីកត្តាស្មានមិនដល់មួយចំនួនដែលជះឥទ្ធិពលដល់អារម្មណ៍ ៖ ១. កង្វះជាតិទឹកក្នុងរាងកាយ នោះក៏ព្រោះតែកង្វះជាតិទឹកក្នុងរាងកាយកាត់បន្ថយលំហូរឈាមទៅកាន់ខួរក្បាល ហើយបង្កផលប៉ះពាល់ដលផ្នែកមួយចំនួននៃខួរក្បាលដែលទទួលខុសត្រូវលើការគ្រប់គ្រងអារម្មណ៍។ ២. គេងមិនគ្រប់ ខួរក្បាលនិងរាងកាយទាំងមូលត្រូវការដំណេកដើម្បីស្ដារថាមពលឡើងវិញ។ ប្រសិនបើអ្នកសម្រាក ឬគេងមិនបានគ្រប់គ្រាន់នោះអ្នកក៏មិនអាចនឹងមានអារម្មណ៍ស្រស់ស្រាយប្រសើរបានដែរ។ ដឹងទេថាការគេងមិនគ្រប់ជាប្រចាំអាចបង្កើនហានិភ័យនៃជំងឺធ្លាក់ទឹកចត្តិ ( depression ) គួរឱ្យព្រួយបារម្ភ? ៣. កាហ្វេ នោះក៏ព្រោះតែជាតិកាហ្វេអ៊ីននៅក្នុងកាហ្វេអាចរំញោចប្រព័ន្ធប្រសាទនិងបង្ខំការផលិតសារធាតុគីមីមួយចំនួនក្នុងខួរក្បាលដែលជះឥទ្ធិពលលើអារម្មណ៍។ ម្យ៉ាងវិញទៀតកាហ្វេមានលក្ខណៈសម្បត្តិបញ្ចុះជាតិទឹកដែលនឹងធ្វើអោយបញ្ហាខ្វះជាតិទឹកក្នុងរាងកាយកើតមានឡើង។ ហើយដូចបានរៀបរាប់ខាងលើកង្វះជាតិទឹកក្នុងរាងកាយជាកត្តាចម្បងមួយនៃបញ្ហាអារម្មណ៍ប្រែប្រួលឆាប់រហ័ស។ ៤. ជាតិស្ករក្នុងឈាមចុះទាប ប្រសិនបើអ្នកឧស្សាហ៍ជួបប្រទះអារម្មណ៍ឃ្លាននិងខឹងក្នុងពេលតែមួយនោះវាអាចបណ្ដាលមកពីបញ្ហាជាតិស្ករក្នុងឈាមចុះទាបហើយ។ មនុស្សមួយចំនួនជួបប្រទះបញ្ហានេះនៅពេលពួកគេរំលងម៉ោងអាហារចន្លោះគ្នាយូរពេក។ អ្នកអាចនឹងមានអារម្មណ៍ខឹង អន់ចិត្ត ឯការ ឬភ័ន្តភាំង និងសូម្បីតែចង់យំ ឬស្រែក។ ដូច្នេះកុំរំលងម៉ោងអាហារយូរពេក ឬមិនទទួលទានអ្វីសោះ។ ប្រសិនបើអ្នកមានជំងឺទឹកនោមផ្អែមនោះវារឹតតែសំខាន់ណាស់ក្នុងការសម្គាល់មើលភាពខុសប្លែកនៃអារម្មណ៍ដែលប្រែប្រួលភ្លាមៗ ក៏ព្រោះអ្នកអាចនឹងសន្លប់ប្រសិនបើជាងស្ករក្នុងឈាមចុះទាបពេក។ ៥. អាហារផ្អែមៗ ការឡើងចុះនៃកម្រិតជាតិស្ករក្នុងឈាមក៏ជាមូលហេតុនៃបញ្ហាអារម្មណ៍ប្រែប្រួលផងដែរ។ លើសពីនេះទៅទៀតរបបអាហារមានផ្ទុកជាតិស្ករខ្ពស់អាចបង្កការរលាកក្នុងរាងកាយហើយនេះជាអ្វីមួយដែលនាំអោយកើតមានបញ្ហាអតុល្យភាពនៃអ័រម៉ូន។ ហើយអារម្មណ៍អាចត្រូវទទួលរងឥទ្ធិពលប្រសិនបើកម្រិតនៃអ័រម៉ូនក្នុងរាងកាយគ្មានតុល្យភាព។ ៦. អតុល្យភាពនៃអ័រម៉ូន បញ្ហានោះគឺអ័រម៉ូនដើរតួនាទីយ៉ាងសំខាន់ក្នុងការគ្រប់គ្រងអារម្មណ៍។ ដូច្នេះប្រសិនបើអ័រម៉ូនគ្មានតុល្យភាពទេនោះអារម្មណ៍ក៏ត្រូវទទួលរងផលប៉ះពាល់ដែរ។ ៧. ស្ត្រេស ឬភាពតានតឹងក្នុងអារម្មណ៍ ភាពតានតឹងក្នុងអារម្មណ៍ ឬស្ត្រេសជាប់ជាប្រចាំជះឥទ្ធិពលគួរឱ្យកត់សម្គាល់លើអារម្មណ៍ដោយអាចប្រែប្រួលឆាប់រហ័ស។ ៨. ឥទ្ធិពលនៃថ្នាំមួយចំនួន ភាពប្រែប្រួលនៃអារម្មណ៍ក៏អាចបណ្ដាលមកពីឥទ្ធិពលនៃថ្នាំមួយចំនួនផងដែរ។ ពិសេសថ្នាំ steroids ! ត្រួតពិនិត្យដោយ www.health.com.kh	ភាគច្រើននៃពួកយើងប្រហែលជាមិនធ្លាប់ដឹងទេថាមូលហេតុអ្វីខ្លះអាចបណ្ដាលឲ្យអារម្មណ៍ប្រែប្រួលឆាប់រហ័ស?
លោក សុខ វឿន ប្រធានសមាគមមីក្រូហិរញ្ញវត្ថុកម្ពុជា(CMA) បានចុះអនុសារណៈយោគយល់គ្នា(MoU) ជាមួយលោកស្រី Laura Foose នាយកប្រតិបត្តិអង្គការSPTF ដើម្បីជួយគ្រឹះស្ថានហិរញ្ញវត្ថុនៅកម្ពុជា ឱ្យស្វែងយល់ពីស្តង់ដារការពាអតិថិជន និង ស្តង់ដារសាកលសម្រាប់ការគ្រប់គ្រងការប្រតិបត្តិកិច្ចការសង្គម និងបរិស្ថានក្នុងវិស័យហិរញ្ញវត្ថុ។ បើតាមលោក សុខ វឿន កិច្ចការពារអតិថិជនសម្រាប់វិស័យមីក្រូហិរញ្ញវត្ថុ គឺជាស្នូលនៃអាជីវកម្មសេវាហិរញ្ញវត្ថុ តាំងពីវិស័យនេះចាប់កំណើតនាអំឡុងឆ្នាំ១៩៨០មកម្លេះ។ បច្ចុប្បន្នយន្តការណ៍នេះ ត្រូវបានគ្រឹះស្ថានមីក្រូហិរញ្ញវត្ថុ និងធនាគារមួយចំនួន បានអភិវឌ្ឍឈានដល់កម្រិតអន្តរជាតិហើយ។ «ប៉ុន្តែ អ្វីដែលថ្មីនាពេលនេះ គឺCMA និងអង្គការSPTF នឹងធ្វើការរួមគ្នាដើម្បីនាំយកស្តង់ដារការពារអតិថិជនកម្រិតស្តង់ដារអន្តរជាតិមកអនុវត្តឱ្យស្របតាមលក្ខខណ្ឌរបស់កម្ពុជា ដើម្បីឱ្យគ្រឹះស្ថានមីក្រូហិរញ្ញវត្ថុទូទៅ មានលទ្ធភាពអនុវត្តយន្តការការពារអតិថិជនទៅតាមលទ្ធភាពជាក់ស្តែងដែលខ្លួនមាន»។ លោក សុខ វឿន ថ្លែងបែបនេះ ក្នុងពីធីចុះMoU រវាង CMAនិង អង្គការSPTF នាព្រឹកថ្ងៃទី២២កក្កដា។ លោក បន្ថែមថា ការអនុវត្តនេះនឹងត្រូវបានជំរុញជាបន្តបន្ទាប់ឱ្យកាន់តែប្រសើរឡើងរហូតដល់គ្រឹះស្ថានមីក្រូហិរញ្ញវត្ថុ មានលទ្ធភាពចាប់យកស្តង់ដារអន្តរជាតិក្នុងកិច្ចការពារអតិថិជននេះ។ ប្រធានCMAរូបនេះបន្តរៀបរាប់ថា៖ «យើងធ្វើយ៉ាងណាដើម្បីឱ្យស្ថាប័នទាំងអស់យល់ដឹងពីកិច្ចការពារអតិថិជន ពិសេសគឺដល់មន្ត្រីឥណទានយើងថ្នាក់ក្រោមតែម្តងឱ្យពួកគាត់យល់ច្បាស់អំពីរបៀបការពារអតិថិជនហ្នឹង ដែលទាក់ទងនឹងការទទួលខុសត្រូវលើការផ្តល់ប្រាក់កម្ចីឱ្យអតិថិជន និងទាក់ទងនឹងបំណុលដែលយើងផ្តល់ឱ្យអតិថិជន តើយើងត្រូវវិភាគបំណុលរបៀបណា ដើម្បីកុំឱ្យអតិថិជនជាប់បំណុលច្រើនលើសលុប»។ បើតាមលោក សុខ វឿន កិច្ចសហការរវាងCMA និងSPTF នេះ ក៏ផ្តោតសំខាន់លើការដោះស្រាយជាមួយអតិថិជនដោយសន្តិវិធី និងស្មើភាពគ្នា ហើយព័ត៌មានដែលគ្រឹះស្ថានមីក្រូហិរញ្ញវត្ថុផ្តល់ឱ្យអតិថិជន គឺជាព័ត៌មានមួយតម្លាភាពគ្រប់ជ្រុងជ្រាយ ដើម្បីឱ្យអតិថិជនមានការសម្រេចចិត្តថាត្រូវយក ឬមិនត្រូវយកកម្ចីពីគ្រឹះសា្ថនហិរញ្ញវត្ថុណាមួយ។ លោក សុខ វឿន ប្រធានសមាគមមីក្រូហិរញ្ញវត្ថុកម្ពុជា កំពុងថ្លែងប្រាប់អ្នកសារព័ត៌មាន បន្ទាប់ពីពិធីចុះMoU រវាង CMA និង SPTF ត្រូវបានបញ្ចប់។ «អ្វីដែលលើសពីហ្នឹងទៀត គឺយើងចង់ឱ្យសមាជិកទាំងអស់ពន្យល់អតិថិជនឱ្យបានស៊ីជម្រៅ និងច្បាស់ថា តើអ្វីជាចំណេះដឹងផ្នែកហិរញ្ញវត្ថុ ដើម្បីឱ្យពួកគាត់ដឹង និងយល់ច្បាស់ ក្នុងការសម្រេចចិត្តស្នើសុំកម្ចី។ ព្រោះកាលណាអតិថិជន មិនមានចំណេះដឹងផ្នែកនេះ ឬមិនយល់ពីអ្វីទាំងអស់ ហើយពួកគាត់ចេះតែយកលុយពីស្ថាប័នហិរញ្ញវត្ថុ ដោយមិនប្រើប្រាស់ចំគោលដៅ នោះវាអាចធ្វើឱ្យពួកគាត់មានបញ្ហាក្នុងគ្រួសារ និងសង្គម»។ នេះជាការបន្ថែមរបស់លោក សុខ វឿន ដោយបញ្ជាក់ដូច្នេះ៖ «នេះជាផ្នែកមួយដ៏សំខាន់ដែលយើងជំរុញឱ្យសមាជិកយើងទាំងអស់ត្រូវអនុវត្តឱ្យកាន់តែខ្លាំងតាមទៅអ្វីដែលអាចធ្វើបាន ដើម្បីស្របនឹងគោលនយោបាយរបស់រដ្ឋាភិបាល ពិសេសធនាគារជាតិនៃកម្ពុជា ក្នុងការអនុវត្តបរិយាបន្នហរិញ្ញវត្ថុ ឆ្នាំ២០១៩ - ២០២៥»។ បច្ចុប្បន្ន សមាគមមីក្រូហិរញ្ញវត្ថុមានសមាជិកចំនួន១២៣ស្ថាប័ន។ ក្នុងនោះ មានគ្រឹះស្ថានមីក្រូហិរញ្ញវត្ថុទទួលប្រាក់បញ្ញើចំនួន៥, គ្រឹះស្ថានមីក្រូហិរញ្ញវត្ថុមិនទទួលបានប្រាក់បញ្ញើចំនួន៧៤, ក្រុមហ៊ុនភតិសន្យាហិរញ្ញវត្ថុចំនួន១២ និងគ្រឹះស្ថានឥណទានជនបទ ចំនួន៧ស្ថាប័ន រួមទាំងធនាគារពាណិជ្ជនិងធនាគារឯក ចំនួន៥ ផងដែរ។ គិតត្រឹមត្រីមាសទីមួយ ឆ្នាំ២០២២ វិស័យមីក្រូហិរញ្ញវត្ថុ បានផ្តល់ឥណទានជិត៨,៣ពាន់លានដុល្លារ ដល់អតិថិជនប្រមាណ២លាននាក់ ខណៈមានអតិថិជនជាង២,៦លាននាក់ដាក់ប្រាក់សន្សំសរុប ៤,៤ពាន់លានដុល្លារនៅតាមស្ថាប័នមីក្រូហិរញ្ញវត្ថុដែលទទួលប្រាក់បញ្ជើទាំង៥នៅកម្ពុជា។ បើតាមប្រធានCMA។ ជាមួយគ្នានេះ លោកស្រី Laura Foose នាយកប្រតិបត្តិអង្គការSPTF បានបង្ហាញនូវក្តីរីករាយចំពោះសមាគមមីក្រូហិរញ្ញវត្ថុកម្ពុជា និងធនាគារជាតិនៃកម្ពុជា ក្នុងការប្តេជ្ញាចិត្តសម្រេចឱ្យបាននូវចក្ខុវិស័យរួមគ្នាដើម្បីលើកកម្ពស់បរិយាបន្នហិរញ្ញវត្ថុនៅកម្ពុជា។ លោកស្រី បាននិយាយដូច្នេះ៖«តាមប្រទេសដែលមានភូមិសាស្រ្ត និងវប្បធម៌ខុសៗគ្នា ទីផ្សារហិរញ្ញវត្ថុនឹងមានសុខមាលភាពល្អ លុះណាអតិថិជនទទួលបានការពារ នៅពេលដែលអ្នកផ្តល់សេវារួមគ្នាអនុវត្តក្រមសីលធម៌ និងស្តង់ប្រតិបត្តិការដូចគ្នា ព្រមទាំងទទួលខុសត្រូវចំពោះមុខគ្នាទៅវិញទៅមក»។ ការងាររបស់អង្គការSPTFនៅកម្ពុជា ទទួលបានការគាំទ្រពីរដ្ឋាភិបាលប្រទេសលុចហ្សំបួរ តាម រយៈក្រសួងការបរទេសនិងកិច្ចការអឺរ៉ុប ដែលផ្តល់មូលនិធិដល់ RIFF-SEA។ ការងារបស់អង្គការSPTF ជាមួយសមាគមមីក្រូហិរញ្ញវត្ថុកម្ពុជា លើក្រមប្រតិបត្តិវិស័យហិរញ្ញវត្ថុ ដើរតាមយន្តការការពារអតិថិជន (Client Protection Pathway) ដែលល្បីល្បាញលើសកលលោក ក៏ទទួលបានការគាំទ្រផ្នែកហិរញ្ញវត្ថុពីទីភ្នាក់ងារបារាំងសម្រាប់ការអភិវឌ្ឍ(AFD)។ លោក គិត សុវណ្ណរិទ្ធិ អគ្គនាយករងត្រួតពិនិត្យទី១ ធនាគារជាតិនៃកម្ពុជា បានលើកឡើងថា ជំនឿទុកចិត្តពីសាធារណជនក្នុងការប្រើប្រាស់សេវាហិរញ្ញវត្ថុផ្លូវការជាកត្តាចម្បងក្នុងការរក្សាចីរភាពគ្រឹះស្ថាន ការបន្តលើកកម្ពស់បរិយាបន្នហិរញ្ញវត្ថុនៅកម្ពុជា និងរក្សាស្ថិរភាពប្រព័ន្ធធនាគារទាំងមូល ហើយកិច្ចការពារអតិថិជន ក៏ត្រូវបានចាត់ទុកជាការងារអាទិភាព ដែលគ្រប់ភាគីពាក់ព័ន្ធត្រូវយកចិត្តទុកដាក់ខ្ពស់។ លោក សង្ឃឹមថា ការសហការគ្នារវាង CMA និង SPTF នេះ នឹងរួមចំណែកយ៉ាងសកម្មក្នុងការពង្រឹងបរិយាបន្នហិរញ្ញវត្ថុនៅកម្ពុជា តាមរយៈការបង្កើតជាការអនុវត្តយ៉ាងទូលំទូលាយនូវស្តង់ដារបរិយាបន្នហិរញ្ញវត្ថុប្រកបដោយទទួលខុសត្រូវ ក្នុងគោលដៅធានាឱ្យបាននូវការអភិវឌ្ឍប្រកបដោយនិរន្តរ៍ភាព ការប្រកួតប្រជែងដោយក្របសីលធម៌ រួមទាំងបង្កើនការប្រើប្រាស់សេវាហិរញ្ញវត្ថុផ្លូវការ ជាមួយទំនុកចិត្ត៕	សមាគមមីក្រូហិរញ្ញវត្ថុកម្ពុជា(CMA) និងអង្គការ Social Performance Task Force (SPTF) រួមគ្នា ពង្រឹងបរិយាបន្នហិរញ្ញវត្ថុរបស់គ្រឹះស្ថានមីក្រូហិរញ្ញវត្ថុនៅកម្ពុជាឱ្យកាន់តែល្អប្រសើរ តាមរយៈការបង្កើនកិច្ចការពារអតិថិជន។ ការសហការរវាងស្ថាប័នទាំងពីរនេះ គឺដើម្បីជំរុញកំណើនរបស់វិស័យហិរញ្ញវត្ថុនៅកម្ពុជាប្រកបដោយការទទួលខុសត្រូវ មានស្ថិរភាពភាពវិស័យហិរញ្ញវត្ថុ។
លោកអ្នកអាចកក់ទុកមុន ត្រឹមតែ ១០ដុល្លារប៉ុណ្ណោះ នៅតាមបណ្តាហាងលក់ទូរស័ព្ទនានាទូទាំងប្រទេសកម្ពុជា។ លោកអ្នកនឹងទទួលបានកាដូពិសេសបន្ថែមយ៉ាងច្រើនសន្ធឹកសន្ធាប់ ដែលមានតម្លៃសរុប រហូតដល់១៣៩ ដុល្លារ ដែលមានដូចជា បណ្ណធានាអេក្រង់ទូរស័ព្ទ OPPO A9 2020 រយៈពេលកន្លះឆ្នាំ ១សន្លឹក, Power Bank ទំហំ 3400mAh ដែលមានភ្ជាប់ជាមួយកូនពិល, បន្តោងសោរូបតុក្កតា Ollie ដ៏សែនស្រស់ស្អាត, ជើងទម្រទូរស័ព្ទ ឬ (I-Ring) ព្រមទាំងស៊ីមស្មាត ដែលភ្ជាប់ជាមួយនឹងគម្រោងលេខពិសេស (Smart ធំហ្មង) រយៈពេល១២សប្តាហ៍។ ត្រកូល A រូបនេះ បំពាក់នូវកាមេរ៉ាក្រោយចំនួនបួនគ្រាប់ អាចថតរូប ៤ ស្ទីល ស្អាតប្លែកពីគ្នា លើសពីការស្រមៃរបស់ក្រុមយុវវ័យ។ កាមេរ៉ាមេទំហំធំ រហូតដល់ 48MP f1.8 ភ្ជាប់បច្ចេកវិទ្យាទប់លំនឹង EIS។ កាមេរ៉ាទីពីរ មានទំហំ 8MP ថតរូបបែបទូលាយ អាចពង្រីកមុំ 1190 ថតបានផ្ទៃកាន់តែធំ។ កាមេរ៉ាទីបី មានទំហំ 2MP Portrait បែបសខ្មៅ និងកាមេរ៉ាទីបួនទំហំ 2MP Portrait បែបភាពយន្ត។ ចំណែកឯកាមេរ៉ាមុខវិញ មានទំហំ 16MP ភ្ជាប់ជាមួយនឹងមុខងារបច្ចេកវិទ្យា AI Beautiful Mode (កាន់តែច្បាស់ កាន់ធ្វើឲ្យលោកអ្នកស្រលាញ់សម្រស់ខ្លួនឯង)។ មិនតែប៉ុណ្ណោះវាមាន RAM ធំ 8GB និងROM 128GB ភ្ជាប់បន្ទះឈីប Snapdragon 665 ដំណើរការដោយ ColorOS 6.1 ប្រតិបត្តិការ Android Pie មានថាមពលថ្មធំ រហូតដល់ទៅ 5000mAh គឺគ្រប់គ្រាន់សម្រាប់ការប្រើប្រាស់លើសពេញមួយថ្ងៃ ដោយពុំចាំបាច់ស្ពាយ Power Bank តាមខ្លួនឡើយ។ ស្មាតហ្វូនស៊េរីថ្មី OPPO A9 2020 ត្រូវបានរចនាយ៉ាងល្អប្រណីតតម្រូវចិត្តយុវវ័យសម័យថ្មី ដែលនិយមលេងម៉ូតទូរស័ព្ទ និយមការថតរូប មានហិរញ្ញវត្ថុសមល្មម បែប High Class ដោយវាបានបំពាក់នូវអេក្រង់តំណក់ទឹក កម្រិត 6.5HD មានវិមាត្រ20:9 ភ្ជាប់ជាមួយនឹងកញ្ចក់ការពារCGG។ ចំណែកផ្ទៃខាងក្រោយ រចនាបែបកញ្ចក់ 3D ពណ៌ Marine Green & Space Purple ស្រស់ស្អាតឆើតឆាយ ងាយស្រួលចាប់កាន់។ ដូច្នេះនៅចាំអីទៀត! សូមប្រញាប់រួសរាន់រកក់ទុកមុន (Pre-Order) ចាប់ពីថ្ងៃនេះ ត្រឹមតែ$១០ នោះលោកអ្នក នឹងទទួលបានទូរស័ព្ទ OPPO A9 2020 តម្លៃ $289 និងបានកាដូតម្លៃ $139 សរុបទឹកប្រាក់ $428 ភ្លាមៗ។ ក៏ប៉ុន្តែបើមិនប្រញាប់ Pre-order ពីថ្ងៃនេះទេ នៅពេលដែលលោកអ្នកទិញទូរស័ព្ទក្រោយ ថ្ងៃទី22 ខែកញ្ញា ឆ្នាំ2019 លោកអ្នកអាចទទួលបានត្រឹមតែទូរស័ព្ទមួយមុខប៉ុណ្ណោះ។ ដូច្នេះកុំឲ្យឱកាសដ៏ល្អនេះ កន្លងផុតទៅឲ្យសោះ ប្រយ័ត្នអស់ពីស្តុក៕ (អត្ថបទពាណិជ្ជកម្ម)	ភ្នំពេញ៖ ទីបំផុតក្រុមហ៊ុន OPPO បានបើកទទួលការកម្ម៉ង់ទុកមុន (Pre-Order) សម្រាប់ស្មាតហ្វូនស៊េរីថ្មីបំផុត ដែលជាក្តីស្រមៃរបស់យុវវ័យគ្រប់ស្រទាប់ នោះគឺ OPPO A9 2020 ក្នុងតម្លៃពិសេសត្រឹមតែ $289។ អតិថិជនអាច Pre-Order ចាប់ពីថ្ងៃនេះ រហូតដល់ ថ្ងៃទី២២ ខែកញ្ញា ឆ្នាំ២០១៩ ហើយទូរស័ព្ទនឹងធ្លាក់ដល់ដៃអតិថិជន នៅនៅថ្ងៃទី២៣ ខែកញ្ញា។
អស់ពេល៥ថ្ងៃមកហើយដែលកូរ៉េខាងត្បូងដាក់សំណើផ្លូវការទៅកាន់កូរ៉េខាងជើងដើម្បីរៀបចំជំនួបយោធា និងកាកបាទក្រហមរវាងកូរ៉េខាងទាំងពីរ។ ប៉ុន្តែគេមិនទាន់ឃើញមានការឆ្លើយតបណាមួយពីសំណាក់កូរ៉េខាងជើងនៅឡើយទេនៅថ្ងៃទី២១ ខែកក្កដានេះ។ កូរ៉េខាងត្បូង ដែលរង់ចាំចម្លើយទាំងអន្ទះអន្ទែងនោះ ហាក់អស់សង្ឃឹមនឹងទទួលចម្លើយពីកូរ៉េខាងជើង តែបានអះអាងថា ការមិនអើពើរបស់កូរ៉េខាងជើង នឹងមិនប៉ះពាល់ការប្រឹងប្រែងដើម្បីរក្សាទំនាក់ទំនងអន្តរកូរ៉េឡើយ។ ទាំងកំពុងរង់ចាំការឆ្លើយតបនោះ រដ្ឋាភិបាលកូរ៉េខាងត្បូងនិយាយដែរថា ខ្លួននឹងមិនដាក់សំណើទៅកាន់កូរ៉េខាងជើងម្ដងទៀតទេ ព្រោះសំណើចាស់ដែលសុំចរចាផ្នែកយោធាមិនទាន់មានចម្លើយនៅឡើយ។ ចំណែកឯកូរ៉េខាងជើងវិញ ក៏នៅតែបន្តភាពស្ងៀមស្ងាត់របស់ខ្លួនដដែល ហើយមិនក៏បាននិយាយថាទទួលយកសំណើកូរ៉េខាងត្បូង ឬក៏ទាត់ចោល ឬក៏ទទួលយកសំណើ ហើយបដិសេធមួយទៀតដែរ។ នៅថ្ងៃទី២១ ខែកក្កដានេះ ក្រសួងបង្រួបបង្រួមកូរ៉េរបស់កូរ៉េខាងត្បូង ក៏បានទទូចឲ្យកូរ៉េខាងជើងទទួលយកសំណើទាំងពីររបស់ខ្លួន។ យោធាកូរ៉េខាងត្បូងចង់ជួបយោធាកូរ៉េខាងជើងនៅថ្ងៃទី២១ ខែកក្កដានេះ ដើម្បីបន្ថយកម្ដៅតានតឹងតាមព្រំដែនអន្តរកូរ៉េ និងជំនួបរវាងស្ថាប័នមនុស្សធម៌នៅថ្ងៃទី១ ខែសីហា ដើម្បីរៀបចំការជួបជុំគ្រួសារកូរ៉េទាំងពីរឡើងវិញ។ ប៉ុន្តែសំណើទីមួយបានមកដល់ថ្ងៃកំណត់ទៅហើយ នៅសល់តែសំណើទីពីរ។ យោងតាមទីភ្នាក់ងារព័ត៌មាន Yonhap អ្នកនាំពាក្យក្រសួងខាងលើនិយាយថា កូរ៉េខាងត្បូងនឹងមិនឲ្យជំហររបស់ខ្លួនវៀចវេរដោយសារការស្ងៀមស្ងាត់របស់កូរ៉េខាងជើងទេ តែកូរ៉េខាងត្បូងនឹងបន្តការព្យាយាមរបស់ខ្លួនក្នុងគោលដៅពង្រឹងទំនាក់ទំនងកូរ៉េទាំងពីរជាជំហានៗ និងដោយអាកប្បកិរិយាមិនឆេវឆាវទេ។ អ្នកនាំពាក្យដដែលរំពឹងថាកូរ៉េខាងជើងនឹងឆ្លើយតបសំណើចរចារបស់ខ្លួនឲ្យឆាប់តាមតែអាចធ្វើបាន។ អ្វីគួរឲ្យកត់សម្គាល់នោះ ខណៈដែលរដ្ឋាភិបាលកូរ៉េខាងជើងមិនទាន់ឆ្លើយសំណើកូរ៉េខាងត្បូងនោះ សារព័ត៌មានរដ្ឋកូរ៉េខាងជើង Rodong Sinmun បានចាត់ទុកសំណើរបស់កូរ៉េខាងត្បូងជារឿងគ្មានប្រយោជន៍។ គ្មានប្រយោជន៍ត្រង់ថា កូរ៉េខាងត្បូងចង់ចរចា ប៉ុន្តែបែរជាបន្តដាក់ទណ្ឌកម្មលើកូរ៉េខាងជើងដដែល។ តាមពិតនេះជាជំហររបស់កូរ៉េខាងត្បូង ដែលចង់ចរចាផង ចង់ដាក់សម្ពាធលើកូរ៉េខាងជើងផង សំដៅធ្វើរំសាយនុយក្លេអ៊ែរនៅឧបទ្វីបកូរ៉េ៕	កូរ៉េខាងត្បូងមិនទាន់ទទួលបានចម្លើយពីកូរ៉េខាងជើងលើសំណើសុំចរចាយោធា និងកាកបាទក្រហមនៅឡើយទេ។ ប៉ុន្តែកូរ៉េខាងត្បូងសង្ឃឹមថា កូរ៉េខាងជើងនឹងឆ្លើយតបក្នុងពេលឆាប់ៗខាងមុខមិនខាន។ ក្រុងសេអ៊ូលក៏ប្រកាសដែរថា បើទោះជាព្យុងយ៉ាងនៅតែធ្វើមិនដឹងមិនលឺក៏ដោយ ក៏ខ្លួននៅបន្តជំរុញទំនាក់ទំនងអន្តរកូរ៉េដដែល ជាមួយនឹងគោលដៅរក្សាស្ថិរភាព និងបញ្ចប់វិបត្តិឧបទ្វីបកូរ៉េតាមផ្លូវសន្តិភាព។
អត្ថបទទាក់ទង លោក យ៉ាង ជាឈី៖ អាម៉េរិកមិនបានធ្វើតាមសន្យាចំពោះចិនឡើយទាក់ទិនបញ្ហាតៃវ៉ាន់ ច្រកសមុទ្រតៃវ៉ាន់ ជាបញ្ហាដ៏រសើបមួយនៅក្នុងទំនាក់ទំនងអាម៉េរិក-ចិន។ ចិនតែងរិះគន់អាម៉េរិក ដែលបានបញ្ជូននាវាចម្បាំងឱ្យបើកឆ្លងកាត់ច្រកសមុទ្រមួយនេះជាញឹកញាប់ ដោយអះអាងថា សកម្មភាពរបស់អាម៉េរិកធ្វើឱ្យប៉ះពាល់ដល់ស្ថិរភាព និងសន្តិភាពក្នុងតំបន់។ ក្នុងថ្ងៃទី១៣ ខែមិថុនា ក្រសួងការបរទេសចិន បានបញ្ជាក់ត្រង់ៗថា ចិនមានអធិបតេយ្យ និងយុត្តាធិការលើច្រកសមុទ្រតៃវ៉ាន់។ មួយថ្ងៃបន្ទាប់ពីការអធិប្បាយរបស់ចិន អ្នកនាំពាក្យក្រសួងការបរទេសតៃវ៉ាន់ លោកស្រី Joanne Ou បានជំទាស់សេចក្តីប្រកាសរបស់ចិន និងចាត់ទុកជាការយល់ខុស។ «ច្រកសមុទ្រតៃវ៉ាន់ ជាដែនទឹកអន្តរជាតិ ហើយដែនទឹកនៅក្រៅដែនដីតៃវ៉ាន់នេះ គឺស្ថិតក្រោមគោលការណ៍លំហសមុទ្រ និងសេរីភាពនៃច្បាប់អន្តរជាតិ»។ លោកស្រី Ou បានសង្កត់ធ្ងន់បែបនេះ ដោយបន្តថា រដ្ឋាភិបាលក្រុងតៃប៉ិគាំទ្របេសកកម្មសេរីភាពនៃនាវាចរណ៍របស់អាម៉េរិក ដែលបានចូលរួមចំណែកនៅក្នុងសន្តិភាព និងស្ថិរភាពក្នុងតំបន់។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ទន្ទឹមនេះ មន្រ្តីក្រសួងការបរទេសតៃវ៉ាន់រូបនេះ បានបន្តថា ក្រុងតៃប៉ិតែងគោរពសកម្មភាពនាវារបស់ប្រទេសដទៃនៅក្នុងច្រកសមុទ្រតៃវ៉ាន់ ដែលស្របតាមច្បាប់អន្តរជាតិ រួមទាំងការធ្វើនាវាចរណ៍ ដែលមិនពាក់ព័ន្ធនឹងបទឧក្រិដ្ឋ។ ត្រង់ចំណុចនេះ អ្នកនាំពាក្យក្រសួងការបរទេសតៃវ៉ាន់ បានអះអាងជាថ្មីថា រដ្ឋាភិបាលក្រុងប៉េកាំង គ្មានសិទ្ធិនិយាយពីបញ្ហាតៃវ៉ាន់ និងអធិបតេយ្យលើខ្លួនឡើយ។ បើតាមក្រុងតៃប៉ិ ប្រជាជនតៃវ៉ាន់ អាចសម្រេចជោគវាសនា ហើយក្រុងប៉េកាំង មិនធ្លាប់គ្រប់គ្រងផ្នែកណាមួយនៃដែនកោះឡើយ។ មួយរយៈពេលចុងក្រោយ ចិនបានដំឡើងសរសៃកដាក់តៃវ៉ាន់យ៉ាងខ្លាំង ដោយព្រមានពីការធ្វើសង្រ្គាម ប្រសិនបើដែនកោះមួយនេះ ហ៊ានផ្តាច់ខ្លួនចេញ។ ទន្ទឹមនេះ ចិន ក៏បានជំរុញឱ្យអាម៉េរិកកុំផ្តល់សញ្ញាខុសទៅកម្លាំងគាំទ្រឯករាជ្យតៃវ៉ាន់ផង បន្ទាប់ពីក្រសួងការបរទេសបានផ្តល់ភ្លើងបៃតងលក់គ្រឿងបរិក្ខារយោធាទៅដែនកោះនោះ ក្នុងតម្លៃជាច្រើនលានដុល្លារ៕	ច្រកសមុទ្រតៃវ៉ាន់ ជាផ្លូវទឹកអន្តរជាតិ ហើយរដ្ឋាភិបាលតៃវ៉ាន់គាំទ្របេសកកម្មរបស់នាវាអាម៉េរិកក្នុងការបើកឆ្លងកាត់។ ក្រសួងការបរទេសតៃវ៉ាន់ បានបញ្ជាក់បែបនេះ នៅថ្ងៃទី១៤ ខែមិថុនា។ ការប្រកាសបែបនេះ ធ្វើឡើងតែមួយថ្ងៃប៉ុណ្ណោះ បន្ទាប់ពីរដ្ឋាភិបាលចិនបានអះអាងថា ខ្លួនមានអធិបតេយ្យ និងយុត្តាធិការលើច្រកសមុទ្រតៃវ៉ាន់។
មូលហេតុនៃភាពតានតឹងផ្លូវចិត្តរបស់មនុស្ស មានពីរគឺ មូលហេតុខាងក្រៅ និងខាងក្នុង។ មូលហេតុខាងក្រៅ នៃភាពតានតឹងផ្លូវចិត្ត បណ្ដាលមកពីបញ្ហាទាក់ទងនឹងសង្គម ការធ្វើទំនាក់ទំនង ការងារ សង្គមបរិយាកាស និងជំងឺផ្លូវកាយជាដើម។ មូលហេតុខាងក្នុង បណ្ដាលមកពីវិធីរបស់បុគ្គលគិត និងមានអារម្មណ៍ដូចជា ការទិតៀនខ្លួនឯង ភាពមិនច្បាស់លាស់ ឬព្រួយបារម្ភមានគំនិតអវិជ្ជមាន សុក្រិតនិយម ការឲ្យតម្លៃខ្លួនឯងទាប។ មនុស្សដែលមានការតានតឹងផ្លូវចិត្តមានរោគសញ្ញាសម្គាល់៣ គឺទី១ផ្លូវកាយ ឈឺក្បាល វិលមុខ ឈឺចុករោយសាច់ដុំ អស់កម្លាំង ញ័រទ្រូង តឹងទ្រូង ដកដង្ហើមខ្លី សម្ពាធឈាមឡើង(លើសឈាម) និងរដូវមិនទៀង។ រោគសញ្ញាទី២ ឆាប់ខឹងច្រាសច្រាល តែលតោល មានអារម្មណ៍សន្ធប់ ភ័យខ្លាច តក់ស្លុត បន្ទោសខ្លួនឯង គិតខ្វាយខ្វល់ច្រើន ឆាប់ភ្លេច ការផ្ចង់អារម្មណ៍ចុះខ្សោយ រិះគន់ខ្លួនឯង និងមានទុទិដ្ឋិនិយម។ បន្ទាប់មករោគសញ្ញាទី៣ អាកប្បកិរិយា បញ្ហាដំណេក(ថយឬកើន) ហូបតិច ឬច្រើនជ្រុល ដកថយពីគេឯង ឬឯកោ ពឹងផ្អែកលើអ្នកដទៃ ងាយបង្កជម្លោះកើនឡើង ដោយការប្រើប្រាស់គ្រឿងញៀន និងស្រវឹងជាដើម។ យុទ្ធសាស្ត្រទូទៅសម្រាប់ដោះស្រាយការតានតឹងផ្លូវចិត្ត គឺបរិភោគអាហារមានគុណភាពឲ្យបានទៀតទាត់ ហើយធ្វើអ្វីដែលជួយឲ្យបានសម្រាក ដូចជា អាន មើលទូរទស្សន៍ ស្តាប់តន្ត្រី ដាំផ្កា ឬបន្លែ ស្ទូចត្រី ក្នុងនោះការហាត់ប្រាណ លេងកីឡា និងជជែកជាមួយមនុស្សដែលទុកចិត្ត ឬធ្វើសកម្មភាពលក្ខណៈច្នៃប្រឌិតផ្សេងៗដូចជា គូររូប ឬលេងតន្ត្រីក៏ជាដំណោះស្រាយផ្លូវចិត្តដែរ។ អ្វីដែលគួរចៀសវាង គឺការប្រើប្រាស់គ្រឿងញៀន និងគ្រឿងស្រវឹង សម្រាប់ដោះស្រាយការតានតឹងផ្លូវចិត្ត។ គេឲ្យបានគ្រប់គ្រាន់ និងទៀងទាត់ ហើយបន្តអនុវត្តសកម្មភាពដែលធ្វើឲ្យរីករាយពេលថ្ងៃ ម្យ៉ាងទៀតចាត់អាទិភាពការទទួលខុសត្រូវ ជាពិសេសនោះ គឺអនុវត្តលំហាត់សម្រាកកាយ ដោយធ្វើសមាធិជាដើម ដោយស្វែងរកជំនួយពីក្រុមគ្រួសារ មិត្តភក្ដិ សហការី ។ បើក្នុងករណីធ្ងន់ធ្ងរ ត្រូវស្វែងរកជំនួយពីអ្នកជំនាញវិជ្ជាជីវៈ ដូចជា អ្នកចិត្តសាស្ត្រ ឬគ្រូពេទ្យឯកទេសវិកលវិទ្យា និងអ្នកសង្គមផងដែរ។ អង្គការចិត្តសង្គម អន្តរវប្បធម៌បញ្ជាក់ថា ប្រការដែលគួរចៀសវាង នៅពេលអ្នកកំពុងមានការតានតឹងផ្លូវចិត្ត កុំដោះស្រាយការតានដឹងផ្លូវចិត្ត បែបអវិជ្ជមាន និងកុំឆាប់ប្រតិកម្មតបទៅនឹងស្ថានភាព ដែលបង្កឲ្យមានការតានតឹងផ្លូវចិត្ត ដោយបញ្ចេញអាកប្បកិរិយាបំពាន(កម្រោល)៕	ការតានតឹងផ្លូវចិត្ត ជាប្រតិកម្មនៃអារម្មណ៍ដែលកើតមានឡើង នៅពេលបុគ្គលប្រឈមនឹងបញ្ហា ឬស្ថានភាពមានលក្ខណៈគំរាមកំហែងហួសពីសមត្ថភាពរបស់ខ្លួនក្នុងការដោះស្រាយ។ ព្រឹត្តិការណ៍ជីវិត បណ្ដាលឲ្យមនុស្សមានភាពតានតឹងផ្លូវចិត្ត។ មនុស្សមានប្រតិកម្មផ្សេងៗពីគ្នា ទៅនឹងព្រឹត្តិការណ៍ជីវិតដូចគ្នា ហើយមនុស្សខ្លះទទួលរងការឈឺចាប់ផ្លូវចិត្តច្រើនជាងអ្នកដទៃ។
សាកលវិទ្យាល័យ Zhejiang នៅថ្ងៃទី២ ខែមករា បានប្រកាសថាលោក Sun Song អាយុ ៣៦ឆ្នាំនឹងក្លាយជាសាស្រ្តាចារ្យពេញម៉ោងនៅវិទ្យាស្ថានសម្រាប់ការសិក្សាកម្រិតខ្ពស់ក្នុងគណិតវិទ្យា (IASM) របស់សាកលវិទ្យាល័យ។ មុនពេលមកដល់ចិន លោក Sun ជាសាស្រ្តាចារ្យនៅសាកលវិទ្យាល័យ UC Berkeley ដែលជាសកលវិទ្យាល័យលំដាប់កំពូលទាំង១៥ នៅអាម៉េរិក។ នេះបើយោងតាមចំណាត់ថ្នាក់សាកលវិទ្យាល័យ US News ។ ការត្រឡប់មកចិនវិញរបស់លោក Sun ជាផ្នែកមួយនៃផែនការរបស់សាកលវិទ្យាល័យ Zhejiang ដែលចង់ធ្វើឱ្យវិទ្យាស្ថានសម្រាប់ការសិក្សាកម្រិតខ្ពស់គណិតវិទ្យានៅទីនេះ ជាមជ្ឈមណ្ឌលគណិតវិទ្យាលំដាប់ពិភពលោក។ លោក Li Jianshu នាយកសាលា IASM បាននិយាយថា លោកចង់អញ្ជើញអ្នកគណិតវិទូដែលមានទេពកោសល្យពីគ្រប់ទិសទី ដើម្បីសម្រេចគោលដៅនេះ។ សាកលវិទ្យាល័យ Zhejiang ជាប់ចំណាត់ថ្នាក់ទី៣ នៅក្នុងប្រទេសចិន និងទី៤៤ នៅលើពិភពលោក។ នេះបើតាមចំណាត់ថ្នាក់ដោយ QS World University ។ «ប្រសិនបើចិនចង់ក្លាយជាមហាអំណាចវិទ្យាសាស្ត្រ និងបច្ចេកវិទ្យាពិតប្រាកដ ចិនត្រូវតែបណ្តុះមជ្ឈមណ្ឌលវិទ្យាសាស្ត្រ និងគណិតវិទ្យាឈានមុខគេ។ យើងនៅមានផ្លូវវែងឆ្ងាយទៀត ប៉ុន្តែយើងនឹងទៅដល់ទីនោះ»។ នេះបើតាមការដកស្រង់ចេញពីសេចក្តីប្រកាសរបស់សាកលវិទ្យាល័យ Zhejiang ។ លោក Sun បានប្រាប់សាកលវិទ្យាល័យ Zhejiang ថា ៖« ខ្ញុំនឹងស្រាវជ្រាវឱ្យច្រើន ជាមួយគ្នានេះនឹងណែនាំដល់និស្សិតដែលចង់បន្តគណិតវិទ្យា និងព្យាយាមឱ្យអស់ពីសមត្ថភាពដើម្បីចែករំលែកចំណេះដឹងដល់ក្មេងៗជំនាន់ក្រោយ»។ ទន្ទឹមនេះ លោក Sun បានបង្ហាញពីរបៀបនៃការយល់ច្បាស់អំពីគណិតវិទ្យា។ លោក Sun បញ្ជាក់ថា ៖« ចាំបាច់ត្រូវតែមានបំណងប្រាថ្នាចេញពីបេះដូង ដើម្បីយល់ពីគណិតវិទ្យា។ ការស្រាវជ្រាវទាមទារឱ្យមានការផ្តោតអារម្មណ៍ ហើយថែមទាំងមានការខ្ជាប់ខ្ជួនបន្ថែមទៀតក្នុងការដើរតាមមាគ៌ារបស់ខ្លួន ដោយសិក្សាពីបញ្ហាដែលខ្លួនចាប់អារម្មណ៍»។ Sun Song ជាអ្នកពូកែគណិតវិទ្យាចិនដ៏ល្បីមួយរូបដែលមានស្រុកកំណើតនៅខេត្តអានហ៊ួយរបស់ចិន ។ លោក Sun ត្រូវបានជ្រើសរើសឱ្យចូលក្នុងកម្មវិធីទេពកោសល្យនៃសាកលវិទ្យាល័យវិទ្យាសាស្ត្រ និងបច្ចេកវិទ្យាចិនក្នុងឆ្នាំ២០២២ នៅពេលមានអាយុ ១៥ឆ្នាំ។ លោកទទួលបានសញ្ញាបត្របណ្ឌិតពីសាកលវិទ្យាល័យ Wisconsin-Madison នៅអាមេរិកក្នុងឆ្នាំ ២០១០។ ទិសដៅស្រាវជ្រាវសំខាន់របស់លោក Sun គឺធរណីមាត្រឌីផេរ៉ង់ស្យែល និងធរណីមាត្រចំនួនកុំផ្លិច។ ក្នុងឆ្នាំ ២០១៤ មួយឆ្នាំបន្ទាប់ពីចូលរួមជាមួយសាកលវិទ្យាល័យ Stony Brook ក្នុងទីក្រុងញូវយ៉ក Sun បានទទួលពានរង្វាន់ Sloan Research Fellowship ដែលជាពានរង្វាន់ប្រកួតប្រជែងមួយសម្រាប់អ្នកស្រាវជ្រាវដែលមានសក្តានុពល។ លើសពីនេះ ៥ឆ្នាំក្រោយមកក្នុងនាមជាសាស្រ្តាចារ្យ UC Berkeley លោកបានទទួលរង្វាន់ធរណីមាត្រ Oswald Veblen ដ៏ល្បីល្បាញពីសមាគមគណិតវិទ្យាអាម៉េរិក។ ការងាររបស់លោកបានបង្ហាញពីសម្មតិកម្មដ៏យូរអង្វែងរបស់ Fano manifolds ដែលជាផ្នែកមួយនៃធរណីមាត្រ។ លោក Sun ក៏ត្រូវបានចាត់ទុកថាជាបេក្ខជនខ្លាំងសម្រាប់មេដាយមួយចំនួនដូចជា Nobel Prize in Mathematics ដែលផ្តល់អោយតែអ្នកស្រាវជ្រាវឆ្នើមដែលមានអាយុក្រោម ៤០ឆ្នាំប៉ុណ្ណោះ។ មុនពេល Sun Song មកចូលរួមជាមួយសាលា IASM សកលវិទ្យាល័យ Zhejiang ធ្លាប់បានស្វាគមន៍អ្នកគណិតវិទូជនជាតិចិន២នាក់ទៀតដែលត្រលប់មកពីអាម៉េរិកវិញ។ ពួកគេជាអ្នកជំនាញធរណីមាត្រ Ruan Yongbin ដែលជាសាស្ត្រាចារ្យនៅសាកលវិទ្យាល័យ Michigan នៅឆ្នាំ ២០២១ និងអ្នកជំនាញទ្រឹស្តីលេខ Liu Yifei មកពីសាកលវិទ្យាល័យ Harvard នៅឆ្នាំ ២០២២៕	លោក Sun Song ដែលជាអ្នកពូកែគណិតវិទ្យាជនជាតិចិន បានសម្រេចត្រលប់ទៅស្រុកវិញ បន្ទាប់ពីធ្វើការនៅអាម៉េរិកជាង ១០ឆ្នាំ ជាមួយនឹងគម្រោងសាងសង់មជ្ឈមណ្ឌលគណិតវិទ្យាលំដាប់ពិភពលោកនៅទីក្រុង Zhejiang ។
ថ្ងៃអាទិត្យ ទី៧មករា អ្នកតំណាងរាស្ត្រម្នាក់ មកពីបក្សកាន់អំណាចជប៉ុន ត្រូវនគរបាលចាប់ឃាត់ខ្លួន។ ជំនួយការម្នាក់របស់អ្នកតំណាងរាស្ត្ររូបនេះ ក៏ត្រូវប៉ូលិសចាប់ខ្លួនដែរ។ នេះបើតាមព្រះរាជអាជ្ញាជប៉ុនដែលបានប្រកាសផ្តើមអនុវត្តនីតិវិធីចាប់ឃុំខ្លួន ជាលើកទី១ ចំពោះសំណុំរឿងអាស្រូវគៃបន្លំប្រាក់មូលនិធិគណបក្ស។ សំណុំរឿងអាស្រូវនេះ បានបង្ខំជំរុញឲ្យ រដ្ឋាភិបាលជប៉ុន សម្រេចដកតំណែងនិងផ្លាស់ប្តូររដ្ឋមន្ត្រីដ៏ទៅបួននាក់ និងមន្ត្រីជាប់ពាក់ព័ន្ធមួយចំនួនផង កាលពីខែមុន។ អ្នកតំណាងរាស្ត្រជប៉ុន លោក អ៊ីគេដា យោស៊ីតាកា វ័យ ៥៧ ឆ្នាំ ហើយនិង អ្នកជំនួយការផ្នែកនយោបាយម្នាក់ អាយុ ៤៥ ឆ្នាំ ត្រូវឃាត់ខ្លួន ក្រោមបទចោទលួចគៃបន្លំអំណោយមូលនិធិសម្រាប់គណបក្ស និងបំពានលើច្បាប់ស្តីពីការគ្រប់គ្រងហិរញ្ញវត្ថុគណបក្សនយោបាយ។ បើតាមព្រះរាជអាជ្ញារាជធានីតូក្យូ គឺលោក អ៊ីគេដា យោស៊ីតាកា បានកិបកេងលុយមូលនិធិបក្ស ហើយនិងចែកផលប្រយោជន៍ខ្លះទៅសមាជិកផ្សេងទៀតដែរ ជាច្រើននាក់ ប៉ុន្តែ ប្រាកដណាស់ថា រូបលោកបានប្រយោជន៍ច្រើនជាងគេ។ ចំណែក ជំនួយការរបស់លោក ក៏បានជួយឃុបឃិត លាក់បាំងរឿងនេះ និងធ្វើរបាយការណ៍ក្លែងក្លាយ។ បើតាមកាសែតក្នុងស្រុកជប៉ុន គឺជនជាប់ចោទ បានសន្យាសហការជាមួយប៉ូលិសស៊ើបអង្កេត។ តែបើតាមព្រះរាជអាជ្ញាជប៉ុន ការចាប់ខ្លួននៅអាទិត្យនេះ ក៏ដើម្បីកុំឲ្យជនសង្ស័យឆ្លៀតឱកាសបំផ្លាញភស្តុតាង។ កាសែតក្នុងស្រុកជប៉ុន ចុះផ្សាយថា ពួកគេបានបិទបាំង មិនប្រកាស ទឹកប្រាក់ជាង ៣០ម៉ឺនអឺរ៉ូ ដែលពួកគេបានទទួលពីការរៃអង្គាសមូលនិធិសម្រាប់គណបក្ស ចន្លោះពីឆ្នាំ ២០១៧ ដល់ឆ្នាំ ២០២២។ ទន្ទឹមនឹងគ្នានេះដែរ ព្រះរាជអាជ្ញា ក៏បើកការស៊ើបអង្កេត និងបានចុះទៅឆែកឈេរ ការិយាល័យសមាជិកជាង១០នាក់ របស់បក្សកាន់អំណាច ដែលត្រូវជាប់សង្ស័យក្នុងសំណុំរឿងដដែលនេះ។ ជុំវិញរឿងនេះ ទាំងអគ្គលេខាធិការគណបក្សសេរីប្រជាធិបតេយ្យ និង នាយករដ្ឋមន្ត្រីជប៉ុន ហ្វូមីអូ គីស៊ីដា សុទ្ធតែបញ្ជាក់ព្រមគ្នាថា អ្នកតំណាងរាស្ត្រ លោក អ៊ីគេដា យោស៊ីតាកា ត្រូវសម្រេចដកបេក្ខភាពចេញពីសមាជិករបស់បក្សហើយ។ ជាការកត់សម្គាល់ ទាំងអ្នកតំណាងរាស្ត្រត្រូវចាប់ខ្លួនថ្ងៃអាទិត្យទី៧មករា និង រដ្ឋមន្ត្រីបួននាក់ ដែលលាលែងចេញពីមុខតំណែងដោយសារជាប់ពាក់ព័ន្ធនឹងរឿងអាស្រូវហិរញ្ញវត្ថុ កាលពីខែមុន គឺសុទ្ធសឹងជាសមាជិកក្រុមគាំទ្ររបស់អតីតនាយករដ្ឋមន្រ្តី ជប៉ុន លោកស៊្ហីនហ្សូ អាបេ ដែលត្រូវខ្មាន់កាំភ្លើងបាញ់សម្លាប់ កាលពីឆ្នាំ ២០២២។ សព្វថ្ងៃនេះ រដ្ឋាភិបាលរបស់លោក ហ្វូមីអូ គីស៊ីដា កំពុងអប្រជាប្រិយភាព។ អប្រជាប្រិយភាព ព្រោះតែបញ្ហាអតិផរណា លុយយ៉េនចុះថោក ហើយ លទ្ធភាពទិញ(អំណាចទិញ) របស់ប្រជាជន ចុះថយ។ រឿងអាស្រូវផ្ទួនៗគ្នានេះ ក៏កាន់តែធ្វើឲ្យមុខមាត់រដ្ឋាភិបាលជប៉ុន ដុនដាបខ្លាំងមួយកម្រិតទៀត៕	ដោយ៖ហេង ឧត្តម/ RFI
លោក ឈ្នាង សុវត្ថា បានបញ្ជាក់ថា មានស្រុកពីរ គឺស្រុកស្នូល និងស្រុកចិត្របុរី ក្នុងខេត្តក្រចេះ ដែលបានផ្ទុះជំងឺគ្រុនឈាមច្រើនជាងគេ ដែលបណ្តាលឲ្យមនុស្ស៤នាក់ស្លាប់ ក្នុងនោះមានក្មេងជំទង់អាយុ១៥ឆ្នាំម្នាក់។ ប្រធានមន្ទីរសុខាភិបាលខេត្តក្រចេះរូបនេះ អះអាងថា ជំងឺគ្រុនឈាមច្រើនតែកើតឡើងដោយសារតែមូសខ្លា ដែលរស់នៅកន្លែងមានដក់ទឹក ដូចជា ពាងទឹក អាងទឹក សំបកដប សំបកដូង កំប៉ុង ថូផ្កា និងសំបកកង់ឡានជាដើម។ បន្ទាប់ពីមានការផ្ទុះជំងឺគ្រុនឈាមនេះហើយ លោកបានចាត់ឲ្យមន្ត្រីជំនាញមន្ទីរសុខាភិបាល មន្ទីរពេទ្យបង្អែកមណ្ឌលសុខភាព និងប៉ុស្តិ៍សុខភាពទាំងអស់ឲ្យបាញ់ថ្នាំសម្លាប់មូសខ្លានៅតាមតំបន់ដែលផ្ទុះជំងឺគ្រុនឈាមនេះរួចហើយ និងអំពាវនាវឲ្យពលរដ្ឋ បើកទ្វារ បង្អួចឲ្យមានពន្លឺខ្យល់ចេញចូលគ្រប់គ្រាន់ និងសម្អាតអណ្តូងទឹក ពាង ដោយដាក់ថ្នាំអាប៊ែត ក្នុងមួយសប្តាហ៍ម្តង ដែលវិធីនេះមានប្រសិទ្ធភាពជាងបាញ់ថ្នាំទៅទៀត។ គិតត្រឹមដើមខែមិថុនានេះ ជំងឺគ្រុនឈាមក៏បានផ្ទុះឡើងខ្លាំងនៅខេត្តរតនគិរី ដែលកើតមានចំនួន៨៧ករណី តែមិនបន្តឲ្យគ្រោះថ្នាក់ដល់អាយុជីវិតនោះទេ ដោយខាងមន្ទីរសុខាភិបាលតាមតំបន់បានពិនិត្យ ព្យាបាល និងបាញ់ថ្នាំសម្លាប់ប្រភពមូសខ្លារួចហើយ។ បើផ្អែកតាមរបាយការណ៍របស់ក្រសួងសុខាភិបាល ក្នុងឆមាសទី១ នៃឆ្នាំ២០១៩ មានអ្នកកើតជំងឺគ្រុនឈាមនៅទូទាំងប្រទេសជិត៨ពាន់នាក់។ ចំនួននេះមានការកើនឡើងខ្លាំង បើប្រៀបធៀបនឹងរយៈពេលដូចគ្នានឹងឆ្នាំ២០១៨។ គួរបញ្ជាក់ថា ក្នុងរយៈពេល៣ខែ (ខែមករា-ខែមីនា) ឆ្នាំ២០១៩ កុមារកម្ពុជាជាង៣,៥ពាន់នាក់ បានកើតជំងឺគ្រុនឈាម និងបានសម្រាកព្យាបាលនៅមន្ទីរពេទ្យគន្ធបុប្ផា។ នេះបើតាមរបាយការណ៍របស់មន្ទីរពេទ្យគន្ធបុប្ផាដែលចេញផ្សាយនៅថ្ងៃទី២៨ ខែឧសភា៕	ភ្នំពេញ៖ គិតត្រឹមថ្ងៃទី១០ ខែមិថុនា ឆ្នាំ២០១៩ មានជំងឺគ្រុនឈាន៤៤២ករណីនៅខេត្តក្រចេះ និងបណ្តាលឲ្យមនុស្សស្លាប់៤នាក់។ ទីភ្នាក់ងារសារព័ត៌មានកម្ពុជា បានចុះផ្សាយពីសម្តីរបស់លោក ឈ្នាង សុវត្ថា ប្រធានមន្ទីរសុខាភិបាលខេត្តក្រចេះថា ជំងឺគ្រុនឈាម បានផ្ទុះឡើងនៅឆ្នាំនេះ គឺមានការកើនឡើងខ្លាំងជាងឆ្នាំមុនៗ ដោយសារតែកត្តាអាកាស ពីរដូវក្តៅ ទៅរដូវវស្សាមានការអូសបន្លាយយូរ។
ដើម្បីជ្រាបច្បាស់សូមអញ្ជើញលោកអ្នកទស្សនាវីដេអូខាងក្រោម៖	ភ្នំពេញ៖ យុវតី ទូច ស្រីពេជ្រ ជាសិស្សនិទ្ទេសA លើវិជ្ជាវិទ្យាសាស្រ្ត ក្នុងឆ្នាំ២០២២។ នៅសល់ប្រមាណជាង២ខែទៀតប៉ុណ្ណោះ សិស្សថ្នាក់ទី១២ នឹងត្រូវប្រឡងសញ្ញាបត្រទុតិយភូមិ (បាក់ឌុប) ដើម្បីបញ្ចប់ថ្នាក់វិទ្យាល័យ។ ជាមួយគ្នានេះ សិស្សពូកែ ទូច ស្រីពេជ្រ បានចែករំលែកពីវិធីសាស្រ្តក្នុងការរៀនសូត្រ ដើម្បីទទួលបាននិទ្ទេសល្អ ពីការប្រឡងសញ្ញាបត្រទុតិយភូមិ ដល់សិស្សឆ្នាំសិក្សា២០២៣នេះ។ បើតាមអតីតសិស្សនិទ្ទេសA រូបនេះ ក្នុងរយៈពេលជាង២ខែ សិស្សទី១២ គួរតែធ្វើស័្វយសិក្សាឱ្យបានច្រើន ត្រូវប្រឹងរៀនបំប៉នលើមុខវិជ្ជាដែលខ្លួនខ្សោយ និងត្រូវរៀនធ្វើលំហាត់កំណត់ពេលតាមស្ដង់ដានៃការប្រឡងឱ្យបានច្រើន។
អ្នកនយោបាយស្ដាំនិយមជ្រុល Marine Le Pen ថ្លែងសារនយោបាយប្រឆាំងការប្រើប្រាស់លុយអឺរ៉ុប ខណៈការបោះឆ្នោតជ្រើសរើសប្រធានាធិបតីជុំទី១ នឹងធ្វើឡើងនៅថ្ងៃទី២៣ ខែមេសា ខាងមុខ។ អ្នកនយោបាយមានគំនិតជាតិនិយមជ្រុល, ស្អប់ខ្ពើមអឺរ៉ុប និងប្រឆាំងលំហូរជនអន្តោប្រវេសន៍រូបនេះ ក៏បានហៅលុយអឺរ៉ូជាកាំបិត ដែលរៀបតែនឹងកាប់ចិញ្ច្រាំបារាំង ហើយអាចបង្ខំបារាំងឲ្យធ្វើអ្វីគ្រប់បែបយ៉ាងទាំងអស់។ ប្រធានបក្សរណសិរ្សជាតិរូបនេះ ហាក់មានក្ដីរំពឹងខ្ពស់ថាលោកស្រីអាចឈ្នះឆ្នោត ដោយប្រើគោលនយោបាយបែបប្រជាឧបាយ (Populism) របស់លោកស្រី។ ជ័យជម្នះរបស់លោក ដូណាល់ ត្រាំ គឺជាកត្តាជំរុញចិត្តមួយទៀតសម្រាប់លោកស្រី និgបក្សរបស់លោកស្រី ព្រោះលោក ត្រាំ ក៏ប្រើនយោបាយរបៀបគាំពារនិយម ជាតិសាសន៍និយម និងឯកោនិយមនេះ ដើម្បីជាប់ឆ្នោតជាប្រធានាធិបតីអាមេរិកដែរ។ ស្រដៀងគ្នានឹងលោក ត្រាំ ដែរ លោកស្រី Le Pen ក៏មាននិន្នាការប្រឆាំងសមាហរណកម្មពិភពលោក ហើយថែមទាំងប្រកាសដកខ្លួនចេញពីសហភាពអឺរ៉ុប និងតំបន់ចាយប្រាក់អឺរ៉ុបទៀតផង បើលោកស្រីឈ្នះជាប្រធានាធិបតីបារាំងនោះ។ លោកស្រី Le Pen បានប្រាប់អ្នកគាំទ្រថា បារាំងរស់នៅបានដោយសារការអនុគ្រោះរបស់ប្រព័ន្ធហិរញ្ញវត្ថុ ដែលសមស្របសម្រាប់អាល្លឺម៉ង់ មិនមែននៅបារាំងទេ។ លុយអឺរ៉ូនេះ គឺជាកាំបិតដាក់លើឆ្អឹងជំនីរបារាំង និងគំរាមបារាំងធ្វើអ្វីតាមតែចិត្តគេចង់។ បើតាមទីភ្នាក់ងារព័ត៌មាន Reuters បេក្ខជនស្ដាំនិយមជ្រុលរូបនេះ ក៏ប្រកាសដែរថា លោកស្រីនឹងទប់ស្កាត់លំហូរពាណិជ្ជកម្មសេរី និងលំហូរមនុស្ស ដោយរឹតបន្តឹងការត្រួតពិនិត្យ និងការការពារក្រុមហ៊ុនក្នុងស្រុក។ លោកស្រី ក៏សន្យាប្រើប្រាស់រូបិយវត្ថុជាតិឡើងវិញ ព្រមទាំងដាក់ពន្ធលើការនាំចូល និងក្រុមហ៊ុនដែលជួលបុគ្គលិកបរទេស។ កាន់តែធ្ងន់ធ្ងរជាងនេះ លោកស្រី ក៏សន្យាធ្វើប្រជាមតិស្ដីពីសមាជិកភាពបារាំងនៅក្នុងសហភាពអឺរ៉ុប ដូចអង់គ្លេសធ្វើនាពេលកន្លងមកដែរ។ ងាកមកការបោះឆ្នោតបន្តិច លោកស្រី Le Pen ត្រូវប្រជែងជាមួយបេក្ខជនសំខាន់ៗដូចជាបេក្ខជនកណ្ដាលនិយម Emmanuel Macron និងបេក្ខជនរបស់ក្រុមសង្គមនិយមលោក Francois Fillon ដែលកំពុងចោមរោមដោយរឿងអាស្រូវ។ ការស្ទង់ប្រជាមតិកន្លងមកបង្ហាញថាលោក Macron និងលោកស្រី Le Pen អាចឆ្លងផុតការបោះឆ្នោតជុំទី១ និងបន្តប្រជែងគ្នានៅជុំទី២ នៅថ្ងៃទី៧ ខែឧសភា ប៉ុន្តែលោក Macron មានភាគរយខ្ពស់ដើម្បីក្លាយជាប្រធានាធិបតីបារាំងថ្មី៕	បេក្ខជនប្រធានាធិបតីបារាំង Marine Le Pen បានបន្តរិះគន់ប្រាក់អឺរ៉ូ (Euro) ដែលជារូបិយវត្ថុរួមរបស់ប្រទេសសមាជិកសហភាពអឺរ៉ុបភាគច្រើន។ លោកស្រី Le Pen សន្យាហើយថា លោកស្រីនឹងឈប់ប្រើប្រាស់លុយអឺរ៉ូ បើលោកស្រីឈ្នះឆ្នោតប្រធានាធិបតី។ ថ្លែងក្នុងការជួបជុំនយោបាយមួយនៅថ្ងៃទី២ ខែមេសា បេក្ខជនស្ដាំនិយមជ្រុលរូបនេះ ចាត់ទុកលុយអឺរ៉ូ ជាកាំបិតដែលសហភាពអឺរ៉ុបដាក់លើឆ្អឹងជំនីរបារាំង និងបង្ខំឲ្យបារាំងធ្វើអ្វីស្រេចចិត្តរបស់ពួកគេ។
លោក គុយ គួង អ្នកនាំពាក្យក្រសួងការបរទេស ដែលទទួលបានព័ត៌មាននេះដែរ បានបញ្ជាក់ថា មានករណីវៀតណាមបោះតង់ពិតមែន ប៉ុន្តែពួកគេបោះនៅក្នុងទឹកដីវៀតណាមទេ មិនចូលទឹកដីកម្ពុជាឡើយ។ លោក បានសង្កត់ធ្ងន់ថា បើសិនជាមានការបោះតង់ឈ្លានពានចូលដីកម្ពុជានោះ រដ្ឋាភិបាលកម្ពុជា នឹងចេញសេចក្តីថ្លែងការណ៍ជាមិនខាន។ ភាគីវៀតណាមបានបោះតង់យោធាចំនួន ៨៣ទីតាំង នៅក្នុងទឹកដីភាគីវៀតណាមជាប់ខេត្តតាកែវ ដែលស្ថិតនៅចម្ងាយប្រហែល ៣០ម៉ែត្រពីបង្គោលព្រំដែន។ លោក អ៊ូច ភា អភិបាលខេត្តតាកែវ បានប្រាប់សារព័ត៌មានថ្មីៗយ៉ាងខ្លីថា វៀតណាមបានបោះតង់នៅចំណុចនោះពិតមែន មុននឹងលោកបិទទូរសព្ទក្រោមហេតុផលថា រវល់ប្រជុំ។ កាលពីខែមីនាកន្លងមក យោធាវៀតណាម ក៏បានបោះតង់៣១កន្លែង នៅតាមបណ្តោយព្រំដែនកម្ពុជា-វៀតណាម ក្នុងខេត្តកណ្តាលដែរ។ លុះដល់ថ្ងៃទី២៤ ខែឧសភា ឆ្នាំ២០២០ ទើបភាគីវៀតណាម យល់ព្រមរុះរើចេញវិញ ក្រោយពីរដ្ឋាភិបាល បានធ្វើកំណត់ទូតទៅភាគីវៀតណាម។ អត្ថបទទាក់ទង អភិបាលខេត្តកណ្តាល៖ យោធាវៀតណាម រើតង់ទាំង៣១កន្លែង ចេញវិញអស់ហើយ ព្រះមហាក្សត្រ ប្រកាសឱ្យប្រើសន្ធិសញ្ញាបំពេញបន្ថែម ស្តីពីបង្គោលព្រំដែនកម្ពុជា-វៀតណាម កាលពីថ្ងៃទី៥ តុលា ឆ្នាំ២០១៩ រដ្ឋាភិបាលកម្ពុជា និងវៀតណាម បានខុះហត្ថលេខាលើច្បាប់ស្តីពីសន្ធិសញ្ញាបំពេញបន្ថែម១៩៨៥ និង២០០៥ ដោយមានភ្ជាប់ទាំងខ្លឹមសារច្បាប់ក្នុងអត្ថបទទាំងស្រុង។ សន្ធិសញ្ញាបំពេញបន្ថែម ដែលរដ្ឋាភិបាលកម្ពុជា-វៀតណាម ចុះហត្ថលេខានៅឆ្នាំ២០១៩នេះ គឺទទួលស្គាល់បង្គោលព្រំដែនដែលភាគីទាំងពីរ បានបោះរួចរាល់ចំនួន ៨៤ភាគរយ។ ចំណែកសល់១៦ភាគរយទៀត ភាគីទាំងពីរបន្តពិភាក្សា និងដោះស្រាយបន្តទៀត។ ព្រះករុណាព្រះបាទសម្ដេចព្រះបរមនាថ នរោត្តម សីហនុ ព្រះមហាក្សត្រ ក៏បានចេញព្រះរាជក្រមប្រកាសឱ្យប្រើច្បាប់ស្តីពីការអនុម័តយល់ព្រមលើសន្ធិសញ្ញាទាំងពីរនេះ កាលខែធ្នូ ឆ្នាំ២០១៩ទៀតផង៕	ភ្នំពេញ៖ វៀតណាមបោះតង់៨៣ទីតាំងនៅជាប់ព្រំដែនខេត្តតាកែវ ក្រោមហេតុផលទប់ស្កាត់ការឆ្លងដែនខុសច្បាប់ និងបង្ការការឆ្លងជំងឺកូវីដ១៩។
ស្ថិតក្នុងអំឡុងពេលនៃការរាតត្បាតកូវីដ-១៩ខ្លាំង រដ្ឋាភិបាលកម្ពុជា បានសម្រេចផ្អាកអាជីវកម្មនិងការជួបជុំ ហើយឈានដល់ផ្អាកការផ្សព្វផ្សាយគ្រឿងស្រវឹងបណ្តោះអាសន្នទៀតផង។ ចំណាត់ការនេះ ទទួលបានការសារទរពីពលរដ្ឋ រួមទាំងអង្គការសង្គមស៊ីវិលផងដែរ។ សង្គមស៊ីវិលជិត៤០ មិនត្រឹមតែគាំទ្រទេ គឺស្នើបន្ថែមឲ្យរដ្ឋាភិបាលផ្អាកការផ្សាយគ្រឿងស្រវឹងជាអចិន្ត្រៃយ៍តែម្ដង និងរឹតបន្តឹងការលក់គ្រឿងស្រវឹង នៅក្រោយស្ថានភាពជំងឺកូវីដ-១៩ ស្រាកស្រាន្ត។ នៅថ្ងៃទី២១ឧសភា ឆ្នាំ២០២១ លោក វ៉ី សំណាង អភិបាលខេត្តកំពង់ស្ពឺ ជាអភិបាលខេត្តដំបូងគេ ដែលបញ្ជាឲ្យអាជ្ញាធររុះរើផ្ទាំងប៉ាណូផ្សព្វផ្សាយស្រាគ្រប់ភេទ។ កម្ពុជា មិនទាន់អាចផ្អាកផ្សាយគ្រឿងស្រវឹងបានទាំងស្រុងទេ កម្ពុជាមិនទាន់មានច្បាប់ណាមួយហាមឃាត់ការផ្សាយគ្រឿងស្រវឹងទេ ហើយក៏មិនទាន់មានគោលបំណងក្នុងការហាមឃាត់ដែរ នៅពេលបច្ចុប្បន្ននេះ។ បញ្ហានេះ គឺត្រូវការរយៈពេលយូរ ក្នុងការសិក្សាស្រាវជ្រាវឲ្យស៊ីជម្រៅ ដែលមានលក្ខណៈវិទ្យាសាស្រ្ត ដើម្បីរកឲ្យឃើញថា គ្រឿងស្រវឹងនិងការផ្សាព្វផ្សាយបង្កផលប៉ះពាល់ក្នុងទំហំជាក់លាក់។ ប៉ុន្តែក្រសួងពាណិជ្ជកម្មមានគោលការណ៍ ដល់បណ្ដាក្រុមហ៊ុន ដោយហាមមិនឲ្យផ្សាយពាណិជ្ជកម្មស្រាបែបអូសទាញនិងផ្សាយឲ្យមានភាពសុក្រឹតត្រឹមត្រូវ។ ទាំងនេះ គឺជាការបកស្រាយរបស់លោក ប៉ែន សុវិជាតិ អ្នកនាំពាក្យក្រសួងពាណិជ្ជកម្ម។ ក្នុងកិច្ចសម្ភាសន៍តាមទូរស័ព្ទ ជាមួយសារព័ត៌មានថ្មីៗ លោក ប៉ែន សុវិជាតិ បានពន្យល់ថា គ្រឿងស្រវឹងត្រូវចាត់ទុកជាទំនិញធម្មតា មិនមែនជាទំនិញដែលបង្ហាញថា មានគ្រោះថ្នាក់ មានជាតិពុលគីមី បណ្ដាឲ្យប៉ះពាល់សុខភាពនោះទេ។ លោកប្រៀបធៀបនឹងបារី ដែលត្រូវបានហាមឃាត់ការផ្សាយ ដោយសារអង្គការសុខភាពពិភពលោក ក្រសួងសុខាភិបាល និង រដ្ឋាភិបាលកម្ពុជាទទួលស្គាល់ថា វាប៉ះពាល់ដល់សុខភាព រួមទាំងប៉ះពាល់ដល់ការចំណាយរបស់ពលរដ្ឋ និងការចំណាយរបស់រដ្ឋ លើការថែទាំសុខភាព។ ចំណែក គ្រឿងស្រវឹងវិញ លោកអះអាងថា មិនទាន់មានលក្ខណៈដូចបារីនៅឡើយទេ លុះត្រាតែមានភស្តុតាងវិទ្យាសាស្រ្តណាមួយ និងទំនោរជាទូទៅណាមួយ បញ្ជាក់ថា ប៉ះពាល់សុខភាព ធ្វើឲ្យប៉ះពាល់ដល់ទ្រព្យធនសេដ្ឋកិច្ច ទើបមានការគិតគូរលើកការដាក់កំហិតណាមួយ ក្នុងការផ្សាយពាណិជ្ជកម្មគ្រឿងស្រវឹង។ ប៉ុន្តែមកដល់ពេលនេះ មិនមាននោះទេ។ ចំពោះការផ្សាយពាណិជ្ជកម្មបែបអូសទាញ លោក ប៉ែន សុវិជាតិ ទទួលស្គាល់ថា ក្រសួងពាណិជ្ជកម្មសង្កេតឃើញជាយូរមកហើយ ទាំងគ្រឿងស្រវឹង គ្រឿងសម្អាង និងឱសថផ្សេងៗ។ ហេតុដូច្នេះ ទើបកន្លងមកក្រសួងពាណិជ្ជកម្ម បានផ្ដួចផ្ដើមរៀបចំសេចក្ដីព្រាងច្បាប់អនុក្រឹត្យស្តីពី ការគ្រប់គ្រងការផ្សាយពាណិជ្ជកម្មគ្រប់ទម្រង់ខាងលើរួមហើយសំដៅលើទំនិញគ្រប់ប្រភេទ ដើម្បីការពារសិទ្ធិអ្នកប្រើប្រាស់ និងទាមទារឲ្យអ្នកផ្សាយពាណិជ្ជកម្មមានសុចរិតភាព និងតម្លាភាព។ ដោយសារសេចក្ដីព្រាងអនុក្រឹត្យនេះ កំពុងរៀបចំសរសេរ មិនទាន់រួចរាល់ និងមិនទាន់ចូលជាធរមាន ទើបពិបាកក្នុងការចាត់វិធានការលើការផ្សាយពាណិជ្ជកម្ម។ មន្រ្តីជាន់ខ្ពស់នៃក្រសួងពាណិជ្ជកម្មរូបនេះ បញ្ជាក់ថា៖«ការផ្សាយពាណិជ្ជកម្ម គឺត្រូវផ្សាយឲ្យទៀងត្រង់ ការពិត ផ្សាយពីប្រសិទ្ធភាព មានអំណះអំណាងដោយសុចរិតភាព។ ហើយបើផ្សាយផ្ដល់រង្វាន់ គឺផ្ដល់ដោយតម្លាភាព។ ការរៀបចំអនុក្រឹត្យឡើង គឺដោយសារសង្កេតឃើញ មានការរផ្សាយអូសទាញ បញ្ចើចបញ្ចើ ទាំងគ្រឿងស្រវឹង ឡេលាប (គ្រឿងសម្អាង) ថ្នាំឱសថផ្សេងៗជាដើម ដែលធ្វើអ្នកប្រើប្រាស់ រមែងតែរងផលប៉ះពាល់ពីការផ្សាយបែបនេះ ជាក់ស្ដែងគឺការផឹកស្រាតាមយករង្វាន់...»។ ដើម្បីជៀសវាងកុំឱ្យសាធារណជន រងគ្រោះក្នុងការទិញទំនិញ ឬប្រើប្រាស់ផលិតផលអ្វីមួយ កម្ពុជាមានច្បាប់ស្ដីពី កិច្ចការពារអ្នកប្រើប្រាស់ ដែលត្រូវបានព្រះមហាក្រត្ សប្រកាសព្រះរាជក្រម ដាក់ឲ្យប្រើប្រាស់នៅថ្ងៃទី២វិច្ចិកា ឆ្នាំ២០១៩។ លោក ប៉ែន សុវិជាតិ លើកឡើងថា ច្បាប់នេះ គឺសម្រាប់ការងារអ្នកប្រើប្រាស់ មិនមែនគ្រប់គ្រងគ្រឿងស្រវឹង និងគ្រប់គ្រងការផ្សារពាណិជ្ជកម្មទាំងមូល ឬឲ្យលម្អិតនោះទេ។ ដូច្នេះ គឺត្រូវការបទដ្ឋានគតិយុត្តបន្ថែម ដើម្បីចាត់វិធានការលើការផ្សាយពាណិជ្ជកម្ម ពិសេស គឺសេចក្ដីព្រាងច្បាប់អនុក្រឹត្យស្តីពី ការគ្រប់គ្រងការផ្សាយពាណិជ្ជកម្ម ដែលកំពុងដំណើរការ។ ច្បាប់ស្តីពីកិច្ចការពារអ្នកប្រើប្រាស់ បានចែងនិយមន័យនៃអំពើមិនសុចរិត ដោយសំដៅលើធុរកិច្ចបោកបញ្ជោតអ្នកប្រើប្រាស់ ទោះមានចេតនា ឬអចេតនាក៏ដោយ ឲ្យតែទង្វើផ្សាយពាណិជ្ជកម្ម ឬការជំរុញការលក់ណា មានលក្ខណៈភាន់ច្រឡំ ការមិនបង្ហាញអ្នកប្រើប្រាស់នូវការសន្យា និងការរំពឹងទុក គឺជាអំពើមិនសុចរិត។ ចំពោះម្ចាស់អាជីវកម្ម ក្រុមហ៊ុនណាល្មើស ប្រព្រឹត្តអំពើមិនសុចរិត ទាក់ទងនឹងទំនិញ សេវា ឬការអះអាងដោយបំភាន់ណាមួយ នឹងរងការព្រមានជាលាយលក្ខណ៍អក្សរ ព្យួរ ដកហូត ឬលុបចោលវិញ្ញាបនបត្រ ចុះបញ្ជីពាណិជ្ជកម្ម ឬអាជ្ញាបណ្ណ។ លើសពីនេះ ម្ចាស់អាជីវកម្មឬក្រុមហ៊ុននោះ នឹងរងការពិន័យជាប្រាក់ ក្រោម១លានរៀល ដល់៥០លានរៀល។ ប្រសិនបើអំពើមិនសុចរិតនេះ បង្កឲ្យប៉ះពាល់ដល់សុខភាព សុវត្ថិភាព ឬបាត់បង់ជីវិត នឹងត្រូវជាប់ពន្ធនាគារ៦ខែ ដល់៥ឆ្នាំ។ អ្នកនាំពាក្យក្រសួងពាណិជ្ជកម្ម បន្ថែមទៀតថា ចាប់តាំងពីចេញច្បាប់នេះ ក្រសួងពាណិជ្ជកម្ម បានហៅភាគីអាជីវកម្ម ក្រុមហ៊ុន ទៅណែនាំស្ដីពីការផ្សាយពាណិជ្ជកម្ម ហើយកន្លងមកក្រសួងក៏ធ្វើការជាមួយក្រុមហ៊ុនភេសជ្ជៈធំៗមួយចំនួនដែរ លើការផ្សាយពាណិជ្ជកម្មនេះ។ ប៉ុន្តែលោកសុំមិនបញ្ចេញឈ្មោះ ហើយក៏មិនបានបញ្ជាក់ ពីចំនួនក្រុមហ៊ុនដែលរងវិធានការនៃច្បាប់នេះដែរ ដោយអះអាងថាដដែលៗថា ត្រូវការបទដ្ឋានគតិយុត្តបន្ថែម។ ទន្ទឹមនឹងនេះ លោក ផ្តល់ព័ត៌មានថា ក្រសួងពាណិជ្ជកម្ម កំពុងរៀបចំសេចក្ដីព្រាងច្បាប់ ពីការប្រកួតប្រជែងពាណិជ្ជ។ អត្ថបទទាក់ទង ពលរដ្ឋខេត្តកំពង់ស្ពឺ ចាប់ផ្តើមដកផ្ទាំងផ្សាយគ្រឿងស្រវឹង ដោយពេញចិត្ត ឧកញ៉ា ម៉ុង ឫទ្ធី ប្រកាសគាំទ្រអភិបាលខេត្តកំពង់ស្ពឺ ដែលលុបបំបាត់ផ្ទាំងពាណិជ្ជកម្មស្រាបៀទាំងអស់ លោក វ៉ី សំណាង៖ កំពង់ស្ពឺ ជាស្រុកកំណើតអ្នកប្រាជ្ញ ដូច្នេះមិនត្រូវមានប៉ាណូផ្សព្វផ្សាយស្រាបៀឡើយ ពេលកូវីដធូរស្រាល តើកម្ពុជា អាចបន្តកាត់បន្ថយការផ្សាយ ការលក់ ការពិសាគ្រឿងស្រវឹងដែរឬទេ? NGO និងសមាគមជិត៤០ស្ថាប័ន ទាមទារឲ្យរដ្ឋាភិបាលបិទការផ្សាយពាណិជ្ជកម្មស្រា ជាអចិន្រ្តៃយ៍ សេចក្តីព្រាងច្បាប់ស្តីពីការគ្រប់គ្រងគ្រឿងស្រវឹង នឹងបញ្ចប់នៅចុងឆ្នាំនេះ ឬដើមឆ្នាំ២០១៦ កន្លងមក ក្រសួងសុខាភិបាលបានផ្ដួចផ្ដើមធ្វើសេចក្ដីព្រាងច្បាប់ ស្ដីពីការគ្រប់គ្រងគ្រឿងស្រវឹង ប៉ុន្តែត្រូវជាប់គាំងតាំងពីចាប់២០១៥ មកដល់បច្ចុប្បន្ន។ ពាក់ព័ន្ធនឹងព័ត៌មានលម្អិត អំពីដំណើរនៃសេចក្ដីព្រាងច្បាប់នេះ សារព័ត៌មានថ្មីៗ មិនអាចសុំការអត្ថធិប្បាយពី លោកស្រី ឱ វណ្ណឌីន អ្នកនាំពាក្យក្រសួងសុខាភិបាលបានឡើយ ដោយសារលោកស្រី សុំមិនឆ្លើយតបនឹងរឿងរ៉ាវនេះ។ លោក ប៉ែន សុវិជាតិ ថ្លែងថា សេចក្ដីព្រាងច្បាប់ស្ដីពីការគ្រប់គ្រងគ្រឿងស្រវឹងនេះ គឺពាក់ព័ន្ធនឹងក្រសួងពាណិជ្ជកម្ម ព្រោះជាប់ពាក់ព័ន្ធនឹងការផ្សព្វផ្សាយពាណិជ្ជកម្ម ប៉ុន្តែរហូតមកដល់ពេលនេះ មិនទាន់មានការប្រជុំពិភាក្សាគ្នាជារួមនៅឡើយទេ។ លោក មានប្រសាសន៍ថា៖«សេចក្ដីព្រាងច្បាប់បឋមនៅក្រសួងសុខាភិបាលនៅឡើយនោះទេ...មកដល់ពេលនេះ សេចក្ដីព្រាងច្បាប់នេះ មិនទាន់បានលើកមកប្រជុំពិភាក្សាប្រមូលធាតុផ្សំធំរួមចូលគ្នានៅឡើយទេ។ សូម្បីក្រុមការងារយើង ក៏ត្រូវការប្រមូលធាតុផ្សំសួរអ្នកប្រើប្រាស់ ផលិត មតិមហាជនជាដើម»។ ជុំវិញសេចក្ដីព្រាងច្បាប់ ស្ដីពីការគ្រប់គ្រងគ្រឿងស្រវឹងនេះ លោក ប៉ា ចន្ទរឿន ប្រធានវិទ្យាស្ថានប្រជាធិបតេយ្យកម្ពុជាយល់ថា ទោះបីសេចក្ដីព្រាងគ្រប់គ្រងគ្រឿងស្រវឹងមិនទាន់ចេញក៏ដោយ អាជ្ញាធរនៅតែអាចចាត់វិធានការ លើការផ្សាយពាណ្ជកម្មយ៉ាងផុសផុល និងជំរុញហួសហេតុ គ្មានក្រមសីលធម៌ រួមទាំងការប្រើពាក្យពេចន៍ និងរូបភាពទាំងឡាយណា ដែលធ្វើឲ្យអ្នកមើល ចង់សេពគ្រឿងស្រវឹង។ លោក មើលឃើញទៀតថា អាជ្ញាធរ ក៏អាចចាត់វិធានការពន្យារពេលបន្ថែម ឬកំណត់ម៉ោង លើការផ្សាយពាណិជ្ជគ្រឿងស្រវឹង និងការលក់ផងដែរ។ លោក ប៉ា ចន្ទរឿន សង្កត់ធ្ងន់ថា គ្រឿងស្រវឹង ជះឥទ្ធិពលមិនល្អដល់សង្គមច្រើន សូម្បីគ្រោះថ្នាក់ចរាចរណ៍ ក៏បណ្តាលមកពីគ្រឿងស្រវឹងដែរ។ លោក យល់ថា ប្រសិនបើមិនដោះស្រាយទាន់ពេលនេះទេ វា នឹងនាំឲ្យអ្នកសេពគ្រឿងស្រវឹង ហួសប្រមាណ មានកាន់តែច្រើនឡើង។ លោក ថ្លែងយ៉ាងដូច្នេះថា៖ «សេចក្ដីព្រាងច្បាប់ ស្ដីពីការគ្រប់គ្រងគ្រឿងស្រវឹង ជាប់គាំងដោយមិនដឹងមូលហេតុច្បាស់លាស់ ហើយរដ្ឋាភិបាល គួរពិនិត្យចំណុចនេះឡើងវិញ ធ្វើយ៉ាងពន្លឿនដំណើរការ ដោយសារច្បាប់នេះ ជួយកាន់បន្ថយភាពអនាធិបតេយ្យនៃគ្រឿងស្រវឹង។ បើទោះបី មិនទាន់មានច្បាប់នេះ ក៏រដ្ឋអាចប្រើអំណាចដែលរាស្រ្តឲ្យ ចាត់វិធានការលើករណីនេះបាន ជាក់ស្ដែង»។ យ៉ាងណាក៏ដោយ លោក ផៃ ស៊ីផាន អ្នកនាំពាក្យរដ្ឋាភិបាលលើកឡើងថា ការផ្អាកផ្សាយទាំងស្រុង គឺមិនអាចទៅរួមឡើយ បណ្ដាប្រទេលផ្សេងៗលើពិភពលោក ក៏មិនអាចធ្វើបានដែរ។ ពាក់ព័ន្ធនឹងការយឺតយ៉ាវនៃដំណើរការសេចក្ដីព្រាងច្បាប់គ្រប់គ្រងគ្រឿងស្រវឹងនេះ លោក ប្រាប់ឲ្យសួរទៅក្រសួងសុខាភិបាល ដែលផ្តួចផ្ដើមធ្វើ និងក្រសួងពាក់ព័ន្ធផ្សេងទៀត។ «យើងដឹងហើយថា ប៉ុន្មានភាគរយដែលត្រូវការគ្រឿងស្រវឹង? ច្បាប់ណាដែលប្រឆាំងនឹងសេរីភាពពលរដ្ឋ យើងពិបាកធ្វើ ត្រូវសិក្សាឲ្យបានស៊ីជម្រៅ ព្រោះគ្រឿងស្រវឹងពាក់ព័ន្ធសេចក្ដីត្រូវការរបស់ពលរដ្ឋ សេដ្ឋកិច្ច និងចំណូលរបស់ពលរដ្ឋដែរ។ វាមានការគិតគូរវែងឆ្ងាយលើរឿងហ្នឹង ឲ្យបិទ [ការផ្សាយពាណិជ្ជកម្មគ្រឿងស្រវឹងទាំងស្រុង] គឺមិនអាចបិទទេតាមយោបល់ខ្ញុំ ប៉ុន្តែកំពុងស្រាវជ្រាវនិងគិតគូរ»។ នេះបើលោក ផៃ ស៊ីផាន ថ្លែងប្រាប់សារព័ត៌មានថ្មីៗតាមទូរស័ព្ទ ដោយបញ្ជាក់ថា លោកក៏មិនដឹងច្បាស់ដែរថា ដំណើរការសេចក្ដីព្រាងច្បាប់នេះដល់ណាហើយនោះ។ លោក ឡេង ប៉េងឡុង អគ្គលេខាធិការនិងជាអ្នកនាំពាក្យរដ្ឋសភា អះអាងនៅថ្ងៃទី២២ខែឧសភា ថាមិនទាន់ដល់ពេល ដែលរដ្ឋសភា ជំរុញឲ្យពន្លឿននៃដំណើរការសេចក្ដីព្រាងច្បាប់ ស្តីពីការគ្រប់គ្រងផលិតផលគ្រឿងស្រវឹងនេះទេ។ លោកថា កិច្ចការនេះ គឺត្រូវប្រើពេលវេលាយូរ ដើម្បីស្រាវជ្រាវ។ តើរដ្ឋសភា នឹងជួយជំរុញបែបណា ក្នុងដំណើរការសេចក្ដីព្រាងច្បាប់ ស្តីពីគ្រប់គ្រងផលិតផលគ្រឿងស្រវឹងនេះ? លោក ប៉េងឡុង ឆ្លើយដូច្នេះថា៖«ខាងរដ្ឋាភិបាល កំពុងធ្វើការ ច្បាប់នីមួយៗ គឺយើងត្រូវការឆ្លងការពិភាក្សាច្រើនបែបច្រើនយ៉ាងណាស់។ យើងមិនអាចទៅជ្រៀតជ្រែកកិច្ចការផ្ទៃក្នុង របស់រដ្ឋាភិបាលបានទេ។ យើងមិនទាន់ដល់ពេល ជំរុញបញ្ហាហ្នឹងទេ ព្រោះរឿងហ្នឹងរដ្ឋាភិបាល កំពុងធ្វើការយ៉ាងមមាញឹកដែរ»។ ការប្រើប្រាស់គ្រឿងស្រវឹង ត្រូវបានគេចាត់ទុកថា ជាមូលហេតុទី២ ដែលបណ្ដាលឲ្យមនុស្សស្លាប់ និងរបួសដោយសារគ្រោះថ្នាក់ចរាចរណ៍៕	ភ្នំពេញ៖ កម្ពុជា មិនទាន់អាចចាត់វិធានការផ្អាកការផ្សព្វផ្សាយគ្រឿងស្រវឹងទាំងស្រុងឡើយ ខណៈកម្ពុជា ក៏ពុំទាន់មានច្បាប់ហាមឃាត់ការផ្សាយពាណិជ្ជកម្មគ្រឿងស្រវឹង។ អ្នកតាមដានសង្គម ប្រឹងទទូចឲ្យរដ្ឋាភិបាលពន្លឿនដំណើរការនៃសេចក្ដីព្រាងច្បាប់ស្តីពីការគ្រប់គ្រងគ្រឿងស្រវឹង ដែលជាប់គាំងតាំងពីឆ្នាំ២០១៥មក។
ក្នុងសិក្ខាសាលាស្ដីពី«ការកាត់បន្ថយភាពក្រីក្ររបស់ជនមានពិការភាព តាមរយៈការលើកកម្ពស់កំណើនការងារក្នុងវិស័យទេសចរណ៍» នៅថ្ងៃទី២៧ខែមិថុនា លោក ហោ សារុន អះអាងថា ក្រសួងទេសចរណ៍លើកទឹកចិត្តដល់ម្ចាស់ភោជនីយដ្ឋាន បៀរហ្គាឌិនទាំងឡាយ អនុញ្ញាតឲ្យជនពិការចូលច្រៀង និងសម្ដែងសិល្បៈខ្លីៗ ដើម្បីបានកម្រៃដោះស្រាយជីវភាព។ លោក ហោ សារុន គឺជាអនុរដ្ឋលេខាធិការ និងជាប្រធានក្រុមការងារសកម្មភាពជនពិការក្រសួងទេសចរណ៍។ គួរបញ្ជាក់ថា សិក្ខាសាលាខាងលើនេះ ត្រូវបានរៀបចំឡើងដើម្បីជំរុញការអនុវត្តច្បាប់ស្ដីពីកិច្ចការពារ និងលើកកម្ពស់សិទ្ធិជនមានពិការភាព និងកម្មវិធីនយោបាយរបស់រដ្ឋាភិបាលចំពោះជនពិការ។ ក្រសួងទេសចរណ៍ តាមរយៈទំព័រហ្វេសប៊ុករបស់ខ្លួន អះអាងថា រដ្ឋាភិបាលតែងលើកទឹកចិត្ត និងផ្ដល់ឱកាសដល់ជនពិការដែលលក្ខណៈសម្បត្តិ និងសមត្ថភាព ចូលបំពេញការងារក្នុងស្ថាប័នរដ្ឋ។ ក្រសួងបន្ថែមថា រដ្ឋាភិបាលបានបងកើតក្របខណ្ឌគោលនយោបាយ ការគាំពារសង្គម ដែលគោលនយោបាយនេះនឹងបន្តអនុវត្តគម្រោងប្រាក់ឧបត្ថម សម្រាប់ជនពិការដែលជាសមាជិកគ្រួសារដែលមានបណ្ណក្រីក្រ។ ជនពិការទទួលបានការថែទាំសុខភាព និងការព្យាបាលមន្ទីរពេទ្យរដ្ឋដោយឥតគិតថ្លៃ៕	ភ្នំពេញ៖ ក្រសួងទេសចរណ៍លើកទឹកចិត្តដល់បណ្ដាភោជនីយដ្ឋាន បៀរហ្គាឌិន អនុញ្ញាតឲ្យជនពិការចូលច្រៀង និងសម្ដែងសិល្បៈខ្លីៗ ដើម្បីបានកម្រៃដោះស្រាយជីវភាពរស់នៅរបស់ពួកគេ។
យុវតី ចេក យូសា កម្មកំពុងបំពេញសិក្សា នៅក្នុងប្រទេសអ៊ីស្រាអែលពាក់ព័ន្ធនឹងការដាំដុះ និងបច្ចេកវិទ្យាកសិកម្ម។ កម្មសិក្សាការីរូបនេះ បានទទួលឱកាសហាត់ការងារនេះ ក្នុងខណៈពេលដែលនាងកំពុងសិក្សាជំនាញកសិ-ឧស្សាហកម្ម ឆ្នាំទី៣ នៅសាកលវិទ្យាល័យភូមិន្ទកសិកម្ម។ តាមការបញ្ជាក់របស់ កញ្ញា ចេក យូសា ដែលមានស្រុកកំណើតនៅខេត្តបន្ទាយមានជ័យ ការសិក្សាជំនាញកសិ-ឧស្សាហកម្ម គឺផ្តោតទៅលើការកែច្នៃផលិតផលកសិកម្ម ទៅជាផលិតផលពាក់កណ្ដាលសម្រេច ឬសម្រេច , ការដាំដុះ, ការរក្សាទុកផលិតផលកែច្នៃ និងពាក់ព័ន្ធនឹងសុវត្ថិភាពចំណីអាហារជាដើម។ យុវតី ចេក យូសា បានធំធាត់ ចម្រើនវ័យ នៅក្នុងភូមិជនបទមួយនាទឹកដីខេត្តបន្ទាយមានជ័យ ដែលពលរដ្ឋជុំវិញជាអ្នកប្រកបរបរធ្វើស្រែ និងចម្ការ។ ទិដ្ឋភាពវាស្រែ ចម្ការ បានដក់ជាប់ក្នុងចិត្តរបស់នាង និងបានជំរុញឱ្យយុវតីរូបនេះ ស្រមៃថាខ្លួនចង់ក្លាយធនធានមួយ ជួយអភិវឌ្ឍន៍វិស័យកសិកម្ម នៅក្នុងភូមិស្រុកខ្លួនឱ្យកាន់តែរីកចម្រើន។ មូលហេតុនេះហើយទើប ចេក យូសា បានលួងលោមឪពុកម្តាយខ្លួន ឱ្យគាំទ្រនាង សិក្សាជំនាញកសិ-ឧស្សាហកម្ម ក្រោយនាងបានប្រឡងជាប់បាក់ឌុប។ កញ្ញា ចេក យូសា ស្ថិតនៅកន្លែងដាំបន្លែមួយកន្លែង ក្នុងប្រទេសអ៊ីស្រាអែល។ រូបភាពផ្ដល់ដោយ កញ្ញា យូសា។ បើតាម យុវតី ចេក យូសា ទម្រាំទទួលបានការយល់ព្រមពីក្រុមគ្រួសារ នាងបានពន្យល់ និងបញ្ចុះបញ្ចូលឪពុកម្តាយខ្លួនជាច្រើនលើក ដ្បិតថាគ្រួសារនាង មិនចង់ឱ្យរៀនជំនាញកសិកម្មនោះទេ ព្រោះពួកគាត់យល់ថាជំនាញនេះ មិនសូវស័ក្តិសមនឹងមនុស្សស្រី។ ម្យ៉ាងទៀត ឪពុកម្តាយ បារម្ភថាកូនស្រីអាចពិបាករកការងារធ្វើនៅក្រោយរៀនចប់ ឬអាចត្រឡប់មកធ្វើស្រែចម្ការវិញដូចខ្លួន។ ឪពុកម្តាយរបស់យុវតីរូបនេះ ចង់ឃើញនាង រៀនជំនាញពាក់ព័ន្ធនឹងវិស័យធនាគារ ឬផ្នែកសិក្សាធិការ។ នេះបើតាមការបញ្ជាក់របស់ យុវតី ចេក យូសា ដែលបានបញ្ជាក់ជំហរបស់ខ្លួនថា នាងមិនព្រមឱ្យអត្តសញ្ញាណយេនឌ័រ មកកំណត់ជំនាញសិក្សា និងជម្រើសការងាររបស់នាងឡើយ។ កញ្ញា យូសា បន្តដូច្នេះ៖ «ទោះបីស្ត្រី ឬបុរសក៏ដោយ ក៏គាត់មានការសម្រេចចិត្ត ជ្រើសរើសរៀន ស្របតាមសមភាពយេនឌ័រ។ ជាស្ត្រីភេទ វាមិនមែនជាបញ្ហា រារាំងការសម្រេចចិត្តរបស់យើងទេ»។ ដោយសារតែ យូសា នៅរក្សាជំហរបស់ខ្លួនក្នុងការជ្រើសរើសជំនាញសិក្សាដែលខ្លួនស្រឡាញ់ ទើបឪពុកម្តាយនាង មិនអាចរារាំងបាន។ ដើម្បីបញ្ជាក់ថា កូនស្រីម្នាក់នេះ ពិតជាអាចពុះពារក្នុងជំនាញសិក្សាផ្នែកកសិកម្មនេះ និងកុំឱ្យគ្រួសារកង្វល់ចិត្តខ្លាំងនោះ កញ្ញា ចេក យូសា បានខិតខំរៀនសូត្រ។ លើសពីនេះ ដើម្បីបង្ហាញលទ្ធផលអាណាព្យាបាលខ្លួន កញ្ញា យូសា ក៏ចង់បង្ហាញសមត្ថភាពកូនស្រី ឱ្យលើសពីពីរៀនតែក្នុងស្រុក ពោលគឺយុវតីរូបនេះ មានក្ដីស្រមៃចង់ទៅហាត់ការនៅឯប្រទេសអ៊ីស្រាអែល។ បំណងទៅហាត់ការនៅក្រៅប្រទេស ក៏ដោយសារចង់សំលៀងជំនាញខ្លួនឯងបន្ថែម និងបង្ហាញពីសមត្ថភាពទៅកាន់អាណាព្យាបាលខ្លួនផងដែរ។ យូសា អាចធ្វើបានពិតមែន។ ក្រេបយកចំណេះដឹងពីកម្មសិក្សានៅអ៊ីស្រាអែលដើម្បីមកបញ្ជ្រាបចំណេះដឹងនៅកម្ពុជា រយៈពេលជាង ៤ខែហើយដែលយុវតី ចេក យូសា បានចុះកម្មសិក្សាលើជំនាញដាំដុះ និងបច្ចេកវិទ្យាកសិកម្ម នៅប្រទេសអ៊ីស្រាអែលដែលជាប្រទេសកសិកម្មឈានមុខមួយ ក្រោមកម្មវិធី Agrostudies សហការជាមួយសាកលវិទ្យាល័យភូមិន្ទកសិកម្ម។ នាងនឹងបញ្ចប់កម្មសិក្សានៅរយៈពេល ២ខែខាងមុខនេះ។ តាមរយៈការសិក្សា និងការហាត់ការងារ យុវតីរូបនេះអះអាងថានាងកាន់តែស្រឡាញ់ជំនាញនេះកាន់ខ្លាំងឡើង។ ទន្ទឹមនឹងនេះ កញ្ញា យូសា បានប្តេជ្ញាប្រឹងប្រែងក្រេបយកចំណេះដឹងនៅក្នុងអំឡុងពេលចុះកម្មសិក្សានេះ មកចូលរួមអភិវឌ្ឍន៍វិស័យកសិកម្មនៅកម្ពុជាវិញផងដែរ។ កញ្ញា ចេក យូសា បន្ថែមថា៖ «ខ្ញុំរំពឹងខ្ពស់មែនទែន! ខ្ញុំនឹងអាចយកចំណេះដឹងទាំងអស់ ទៅអនុវត្តក្នុងប្រទេសរបស់យើង ទោះមិនបានធំ ក៏បានតិចតួច ដែលធ្វើជាគម្រូ។ ខ្ញុំនឹងចូលរួមអភិវឌ្ឍន៍លើវិស័យកសិកម្មនេះដែរ»។ ការទទួលបានឱកាសហាត់ការនៅប្រទេសអ៊ីស្រាអែល មិនមែនកើតឡើងដោយចៃដន់នោះឡើយ ពោលគឺវាកើតឡើងដោយការខិតខំប្រឹងប្រែងដ៏ច្បាស់លាស់ របស់និស្សិតស្រីកសិកម្មរូបនេះ។ សម្រាប់កញ្ញា យូសា នាងមានគម្រោងនេះ និងបានត្រៀមខ្លួនតាំងពីខ្លួនឈានចូលរៀនមុខជំនាញនេះមកម្ល៉េះ។ កញ្ញាលើកឡើងថា៖«ខ្ញុំមានបំណង(ទៅអ៊ីស្រាអែល)តាំងពីបានចូលសាលាមក និងព្យាយាមសើបសួរព័ត៌មានតាំងពីឆ្នាំទី១មក ហើយខ្ញុំបានត្រៀមខ្លួនសម្រាប់វាខ្លាំងមែនទែន។ ខ្ញុំក៏រំពឹងខ្ពស់ផងដែរ»។ កញ្ញា យូសា(អាវបៃតង) រួមនឹងអ្នកហាត់ការឯទៀត នៅប្រទេសអ៊ីស្ត្រាអែល។ រូបភាពផ្ដល់ដោយ កញ្ញា យូសា។ ឆ្លងកាត់បទពិសោធក្នុងការប្រឡងប្រជែង ដើម្បីទទួលបានឱកាស ទៅហាត់ការនៅអ៊ីស្រាអែល យុវតីរូបនេះថា ការដឹងព័ត៌មានអំពីដំណើរការប្រឡង និងសាកសួរពីបទពិសោធសិស្សច្បងជារឿងសំខាន់មួយទៀត បន្ទាប់ពីចំណេះដឹងទូទៅ និងចំណេះដឹងភាសាអង់គ្លេស។ ត្រូវមានចំណេះដឹងភាសាអង់គ្លេស ក៏ព្រោះការប្រឡងប្រជែង គឺប្រឡងភាសាអង់គ្លេស និងសម្ភាសន៍ផ្ទាល់មាត់ជាភាសាអង់គ្លេស។ ការបានត្រៀមខ្លួនជាមុន ដើម្បីអាចត្រូវបានជ្រើសរើសទៅប្រទេសអ៊ីស្រាអែល បានធ្វើឱ្យកញ្ញាមានជំនឿចិត្តលើខ្លួនឯង និងទទួលបានឱកាសនេះ។ ធ្លាប់ឆ្លងកាត់បទពិសោធ ប្រកួតប្រជែងនឹងបេក្ខភាពរាប់រយនាក់ កញ្ញាយូសា ចែករំលែកថា ប្រសិនបើចង់បានឱកាសដូចកញ្ញា គឺត្រូវមានកម្រិតពិន្ទុខ្ពស់ ព្រោះពិន្ទុខ្ពស់មានអាទិភាព។ ចំណែកប្រវត្តិរូបសង្ខេប និង Motivation Letter គឺត្រូវសរសេរឡើងដោយមានភាពច្បាស់លាស់ និងហ្មត់ចត់។ កញ្ញាបន្ថែម ៖ «យើងមិនមែនចេះតែដាក់ៗនោះទេ គឺយើងត្រូវហ្មត់ចត់ច្បាស់លាស់ ព្រោះពីមួយដំណាក់កាល ទៅមួយដំណាក់កាល យើងត្រូវចាប់យកពិន្ទុ។ ដោយសារវាជាការប្រកួតប្រជែង ដូច្នេះអ្វីដែលយើងធ្វើមួយៗ ប្រាកដជាក់លាក់ថាត្រឹមត្រូវ ព្រោះយើងចេញគេតែមួយពិន្ទុ ក៏អត់បានមកដែរ ពិសេសស្រីៗ គឺគេរើសតិចមែនទែន»៕ កញ្ញា យូសា ស្ថិតក្នុងរោងដាំបន្លែ នៅឯប្រទេសអ៊ីស្រាអែល។ រូបភាពផ្ដល់ដោយ កញ្ញា យូសា។ កញ្ញា យូសា ជាមួយអ្នកហាត់ការឯទៀត នៅប្រទេសអ៊ីស្រាអែល។ រូបភាពផ្ដល់ដោយ កញ្ញា យូសា។	ភ្នំពេញ៖ យុវតី ចេក យូសា ជានិស្សិតឆ្នាំទី៣ជំនាញកសិ-ឧស្សាហកម្ម នៅសកលវិទ្យាល័យ មួយក្នុងប្រទេសកម្ពុជា និងជានិស្សិតកម្មសិក្សាការីដែលកំពុងហាត់ការនៅឯប្រទេសអ៊ីស្រាអែលផង។ យុវតីរូបនេះ ប្ដេជ្ញានឹងយកចំណេះដឹងដែលខ្លួនទទួលបាននៅអ៊ីស្រាអែល មកចូលរួមអភិវឌ្ឍន៍វិស័កសិកម្មនៅកម្ពុជានិងប្រទេសកំណើតខ្លួន ជាពិសេសផ្តោតលើការកែច្នៃផលិតផលកសិកម្ម។
ក្នុងកិច្ចប្រជុំក្រោមប្រធានបទ «ការឆ្ពោះទៅកាន់កិច្ចគាំពារពលករទេសន្តរប្រវេសន៍នៅក្នុងប្រទេស CLMTV៖ កិច្ចសហប្រតិបត្តិការវិស័យសន្តិសុខសង្គម» នៅខេត្តសៀមរាប នាព្រឹកថ្ងៃអង្គារ ទី១៧ ខែកញ្ញា ឆ្នាំ២០១៩ នេះ សម្តេចបានបញ្ជាក់ថា រដ្ឋាភិបាលបន្តពិភាក្សាជាមួយប្រទេសដៃគូទាំងអស់ដើម្បីផ្តល់ភាពស្របច្បាប់សម្រាប់ពលករ។ ជាមួយគ្នានេះ សម្តេច បានបន្ថែមថា ការយកចិត្តទុកដាក់ចល័តភាពនៃរបបសន្តិសុខសង្គមសម្រាប់ពលករទេសន្តរប្រវេសន៍ ជារឿងសំខាន់បំផុតមួយ ដើម្បីឲ្យពលករខ្មែរនៅក្រៅប្រទេស ឬពលករបរទេសនៅកម្ពុជា ទទួលបានការគាំពារ និងអត្ថប្រយោជន៍ផ្សេងៗពីសង្គមដូចៗគ្នា។ ការចល័តពលករ ត្រូវបានប្រមុខរដ្ឋាភិបាលអះអាងថា មិនមែនជារឿងថ្មីនោះឡើយ ពោលគឺមានការពិភាក្សាគ្នាជាយូរណាស់មកហើយ ជាពិសេសក្នុងក្របខណ្ឌអាស៊ាន នៅ Cebu និង ម៉ានីល ជាដើម។ នៅតំបន់អាស៊ាន ព្រុយណេ សិង្ហបុរី និងម៉ាឡេស៊ី ជាប្រទេសដែលខ្វះកម្លាំងពលករ ហើយសម្តេច ហ៊ុន សែន បានកត់សម្គាល់ថា ក្នុងក្របខណ្ឌប្រទេស CLMTV ( កម្ពុជា ឡាវ មីយ៉ាន់ម៉ា ថៃ និងវៀតណាម) ថៃជាប្រទេសដែលទទួលពលករពីកម្ពុជាច្រើនជាងគេ ប៉ុន្តែថៃក៏បញ្ជូនពលកររបស់ខ្លួនទៅក្រៅប្រទេសផងដែរ៕	សម្តេច ហ៊ុន សែន បានលើកឡើងថា ការបញ្ជូនពលករឲ្យបម្រើការនៅក្រៅប្រទេសជាផ្នែកមួយនៃកិច្ចប្រឹងប្រែងរបស់រដ្ឋាភិបាល និងបណ្តាប្រទេសដៃគូទាំងអស់ មិនមែនជាការបញ្ជូនឲ្យទៅធ្វើខ្ញុំគេ ដូចជាការចោទប្រកាន់មួយចំនួននោះឡើយ។ ប្រមុខរដ្ឋាភិបាលបានថ្លែងយ៉ាងដូច្នេះ នាពិធីបើកកិច្ចប្រជុំថ្នាក់មន្ត្រីជាន់ខ្ពស់ ការងារលើកទី៥ ក្នុងក្របខណ្ឌក្រុមប្រទេស CLMTV ( កម្ពុជា ឡាវ មីយ៉ាន់ម៉ា ថៃ និងវៀតណាម)។
សន្និសីទពិនិត្យឡើងវិញលើសន្ធិសញ្ញាមិនរីកសាយនុយក្លេអ៊ែរលើកទី១០ ត្រូវប្រព្រឹត្តទៅចាប់ពីថ្ងៃទី១ ខែសីហា ដល់ថ្ងៃទី២៦ ខែសីហា ដើម្បីពិនិត្យលើដំណើរការអនុវត្តសន្ធិសញ្ញាមួយនេះ។ ក្នុងវេទិកា ដែលធ្វើឡើងនៅស្នាក់ការកណ្តាលអង្គការសហប្រជាជាតិ ក្នុងក្រុងញូវយ៉កនេះ លោកអាន់តូនី ប្លីងខិន រដ្ឋមន្រ្តីការបរទេសអាម៉េរិក បានលើកឡើងយ៉ាងច្បាស់ថា អាម៉េរិក នឹងមិនប្រើប្រាស់អាវុធនុយក្លេអ៊ែរឡើយ លុះត្រាតែមានការវាយប្រហារលើខ្លួន និងសម្ព័ន្ធមិត្ត។ «តួនាទីមូលដ្ឋានរបស់អាវុធនុយក្លែអ៊ែរអាម៉េរិក គឺប្រឆាំងការវាយប្រហារនុយក្លេអ៊ែរលើអាម៉េរិក សម្ព័ន្ធមិត្ត និងដៃគូរបស់យើង»។ ប្រមុខការទូតអាម៉េរិក បានសង្កត់ធ្ងន់បែបនេះ ដោយបន្តថា រដ្ឋាភិបាលក្រុងវ៉ាស៊ីនតោន នឹងប្រើវាក្នុងកាលៈទេសៈចាំបាច់ប៉ុណ្ណោះ ដើម្បីការពារផលប្រយោជន៍សំខាន់របស់អាម៉េរិក និងសម្ព័ន្ធមិត្ត។ ការលើកឡើងរបស់រដ្ឋមន្រ្តីការបរទេសអាម៉េរិក ធ្វើឡើងស្របពេល ពិភពលោកស្ថិតក្នុងភាពស្មុគស្មាញយ៉ាងខ្លាំង ដោយសារតែសង្រ្គាមនៅអ៊ុយក្រែន រួមទាំងភាពតានតឹងនៅច្រកសមុទ្រតៃវ៉ាន់ ខណៈមានការបារម្ភថា កូរ៉េខាងជើងអាចសាកល្បងនុយក្លេអ៊ែរលើកទី៧។ ទន្ទឹមនេះ លោកប្លីងខិន បានបង្ហាញក្តីសង្ឃឹមថា វានឹងមានដំណើរការដ៏ប្រសើរមួយសម្រាប់ការអនុវត្តសសរស្តម្ភទាំង៣ នៃសន្ធិសញ្ញាមិនរីកសាយនុយក្លេអ៊ែរដូចជា មិនរីកសាយអាវុធនុយក្លេអ៊ែរ, ការកាត់បន្ថយអាវុធនុយក្លេអ៊ែរ និងការប្រើប្រាស់ថាមពលនុយក្លេអ៊ែរប្រកបដោយសន្តិភាព។ ក្នុងសន្និសីទសារព័ត៌មានដាច់ដោយឡែកមួយទៀត លោកប្លីងខិន បានកត់សម្គាល់ថា ពេលនេះ វាជាពេសដ៏សំខាន់សម្រាប់សន្ធិសញ្ញាមិនរីកសាយនុយក្លេអ៊ែរ។ ត្រង់ចំណុចនេះ រដ្ឋមន្រ្តីការបរទេសអាម៉េរិក បានចង្អុលដាក់កូរ៉េខាងជើង អ៊ីរ៉ង់ និងរុស្ស៊ីថា បានបង្កការគំរាមកំហែង។ សូមបញ្ជាក់ថា តាមទិន្នន័យរបស់វិទ្យាស្ថានស្រាវជ្រាវសន្តិភាពអន្តរជាតិទីក្រុងស្តុកខុល (SIPRI) អាវុធនុយក្លេអ៊ែរនៅលើពិភពលោកមានចំនួនសរុប ១២៧០៥គ្រាប់ ក្នុងឆ្នាំ២០២២ ដោយរុស្ស៊ីមានចំនួនសរុប ៥៩៧៧គ្រាប់ និងតាមពីក្រោយដោយអាម៉េរិកចំនួន ៥៤២៨គ្រាប់៕	រដ្ឋមន្រ្តីការបរទេសអាម៉េរិក លោកអាន់តូនី ប្លីងខិន នៅថ្ងៃទី១ ខែសីហា បានលើកឡើងថា អាម៉េរិក នឹងមិនប្រើប្រាស់អាវុធនុយក្លេអ៊ែរឡើយ លុះត្រាវាចាំបាច់ក្នុងការការពារខ្លួន និងសម្ព័ន្ធមិត្តប៉ុណ្ណោះ។ បើតាមប្រមុខការទូតរូបនេះ អាម៉េរិកនឹងពិចារណាក្នុងការប្រើប្រាស់អាវុធដ៏ខ្លាំងមួយនេះ ក្នុងកាលៈទេសៈដ៏តឹងតែងប៉ុណ្ណោះ ។
ការល្បាតតាមផ្លូវអាកាសរួមគ្នារវាងសមាជិកអាស៊ាននឹងត្រូវរៀបចំឡើងឆាប់ៗនេះ ដើម្បីឆ្លើយតបចំពោះបញ្ហាប្រឈមផ្នែកសន្តិសុខដែលបង្កឡើងដោយក្រុមភេរវជន។ នេះជាការលើកឡើងរបស់រដ្ឋ មន្ត្រីការពារជាតិម៉ាឡេស៊ីលោក Hishammuddin Hussein នៅក្រុង Kuantan នៃរដ្ឋ Pahang នាថ្ងៃអង្គារទី ១៣ មិថុនា។ យោងតាមសារព័ត៌មាន The Straits Times ប្រមុខការពារជាតិម៉ាឡេស៊ីរូបនេះ បានសង្កត់ធ្ងន់ថា អាស៊ានទាំងមូលត្រូវតែជួយគ្នាទៅវិញទៅមុខទប់ស្កាត់វត្តមានរបស់ក្រុមភេរវជនដែស្ហឬក្រុមរដ្ឋឥស្លាមនៅក្នុងតំបន់។ ថ្លែងក្នុងពិធីស្រាយបួសដោយជួបជុំជាមួយមន្ត្រីជាន់ខ្ពស់យោធា លោកបានបញ្ជាក់ដូច្នេះថា៖«យើងប្ដេជ្ញាចិត្តថានឹងចាប់ផ្ដើមការល្បាតតាមសមុទ្ររួមគ្នាក្នុងតំបន់ក្នុងពេលឆាប់ៗខាងមុខផង។ បន្ទាប់ពីនេះ យើងនឹងចាប់ផ្ដើមសហការគ្នាល្បាតតាមផ្លូវអាកាសនៅក្នុងតំបន់ដោយសារតែការកើនឡើងនៃការគំរាមកំហែងពីក្រុមភេរវជនដែស្ហឬក្រុមរដ្ឋឥស្លាម។ ប្រសិនជាគ្មានចូលត្រួតពិនិត្យទេ ប្រទេសជិតខាងរបស់អាស៊ានក៏នឹងត្រូវរងការគំរាមកំហែងដូចគ្នា ក្នុងនោះមានទាំងចិន អូស្ត្រាលី និងណូវែលសេឡង់ផងដែរ»។ បើតាមសម្តីរដ្ឋមន្ត្រីម៉ាឡេស៊ីខាងលើ ប្រទេសតូចៗដូចជាសិង្ហបុរី និងព្រុយណេ ក៏នឹងត្រូវអញ្ជើញឲ្យចូលរួមធ្វើជាអ្នកអង្កេតការណ៍ក្នុងប្រត្តិបត្តិការល្បាតផ្លូវអាកាសនេះដែរ។ ហើយ យុទ្ធសាស្ត្រដែលត្រូវបានគេកំណត់ និងចង់យកមកអនុវត្តនៅក្នុងសមុទ្រ Sulu នោះក៏មានប្រសិទ្ធភាពនៅក្នុងការប្រឆាំងចោរសមុទ្រនៅម្តុំជ្រោយ ម៉ាឡាកា ផងដែរ។ ក្នុងរយៈពេលប៉ុន្មានខែចុងក្រោយនេះ តំបន់អាស៊ីអាគ្នេយ៍ទាំងមូលប្រឈមការគំរាមកំហែងខ្លាំងជាពិសេសចលនាភេរវជនជ្រុលនិយមតែម្តង។ ដូចឃើញស្រាប់ក្រុមភេរវជន Maute ដែលជាបណ្តាញក្រុមដែស្ហនោះ បានវាយដណ្តើមយកទីក្រុង Marawi កាលពីចុងខែឧសភាកន្លងទៅ និងបន្តច្បាំងប្រឆាំងទាហានរដ្ឋាភិបាលហ្វីលីពីនថែមទៀតផង។ អ្វីដែលគួរឲ្យបារម្ភជាងនេះ ឥណ្ឌូណេស៊ីធ្លាប់ប្រកាសថា បណ្តាញភេរវជនដែស្ហ មាននៅស្ទើរគ្រប់ខេត្តទូទាំងប្រទេសឥណ្ឌូណេស៊ីរួចទៅហើយ នៅឡើយតែមិនទាន់ចេញធ្វើសកម្មភាពប៉ុណោះ៕	រដ្ឋមន្ត្រីការពារជាតិម៉ាឡេស៊ីលោក Hishammuddin Hussein បង្ហើបថា សមាជិកអាស៊ានទាំងអស់នឹងចូលរួមល្បាតផ្លូវអាកាសរួមគ្នានៅពេលខាងមុខ ដើម្បីទប់ស្កាត់អំពើភេរវកម្មក្នុងតំបន់ជាពិសេសគំរាមកំហែងសន្តិសុខដែលបង្កឡើងដោយក្រុមភេរវជនដែស្ហឬក្រុមរដ្ឋឥស្លាមនោះ។ រដ្ឋតូចៗដូចជាសិង្ហបុរី និងព្រុយណេ នឹងធ្វើជាអ្នកសង្កេតការណ៍ក្នុងប្រតិបត្តិការរួមគ្នានេះផងដែរ។
គម្រោងមូលនិធិនេះ មានគោលដៅ រួមចំណែកដើម្បីបង្កើនឱកាសដល់សហគមន៍សិល្បៈ ក្នុងការបង្កើតការងារ ស្នាដៃថ្មី ព្រមទាំងបង្កើតគម្រោង បណ្ដាញ និងចំណេះដឹងថ្មី។ការរំពឹងទុករបស់ មូលនិធិ ដាំដុះ ក្នុងយុទ្ធសាស្ត្ររយៈពេល៥ឆ្នាំ(២០១៧-២០២១) គឺចង់ទទួលបានការអភិវឌ្ឍភាពច្នៃប្រឌិត ការតស៊ូមតិ និងការបង្កើតថ្មីផងដែរ។ នេះបើតាមអង្គការសិល្បៈខ្មែរអមតៈ។ មូលនិធិដាំដុះ បែងចែកជាពីរប្រភេទ គឺមូលនិធិដាំដុះសម្រាប់គម្រោង និងមូលនិធិដាំដុះចល័ត។ មូលនិធិដាំដុះសម្រាប់គម្រោង គឺសម្រាប់គម្រោងសិល្បៈច្នៃប្រឌិត គម្រោងសិល្បៈសហគមន៍ គម្រោងសិល្បៈស្រាវជ្រាវពីសិល្បៈ និងវប្បធម៌នៅកម្ពុជា។ ចំណែកមូលនិធិចល័តវិញ ប្រើសម្រាប់ចូលរួមកម្មវិធីទាក់ទងនឹងសិល្បៈ និងវប្បធម៌ ដូចជាសិក្ខាសាលា សន្និសីទ ការធ្វើនិវាសនដ្ឋាន វគ្គបណ្ដុះបណ្ដាល និងបេសកកម្មស្រាវជ្រាវទាំងក្នុងនិងក្រៅប្រទេស។ បេក្ខជនដែលមានបំណងចង់បានមូលនិធិដាំដុះ ដើម្បីអភិវឌ្ឍន៍គម្រោងរបស់ខ្លួន ពួកគេត្រូវតែពលរដ្ឋកំពុងរស់នៅក្នុងប្រទេសកម្ពុជា និងមានអត្តសញ្ញណប័ណ្ណសញ្ជាតិកម្ពុជា លិខិតឆ្លងដែន ឬទិដ្ឋាការ (K Visa)។ មូលនិធិដាំដុះ មិនប្រកាន់ វ័យ ភេទ ពិការភាព ជនជាតិដើមភាគតិច និងស្ថានភាពគ្រួសារឡើយ។ មូលនិធិនេះលើកទឹកចិត្តដល់បេក្ខជនដែលមកពីសហគមន៍ ដែលមានសំឡេងភាគតិច។ ផុតកំណត់ទទួលពាក្យថ្ងៃទី៣០តុលា ឆ្នាំ២០១៨។ សម្រាប់ព័ត៌មានលំអិតពីមូលនិធិដាំដុះនេះ សូមចូលទៅកាន់ www.cambodianlivingarts.org/ មូលនិធិ-ដាំដុះ/?lang=kh ឬទាក់ទង [email protected] ឬតាមរយៈលេខ ០១០ ៩៤១ ២២៤។	ភ្នំពេញ៖ គម្រោងដាំដុះ គឺជាគម្រោងមួយរបស់អង្គការសិល្បៈខ្មែរអមតៈ ដែលបង្កើតឡើងដើម្បីជួយសិល្បករ និងអ្នកបម្រើការងារក្នុងវិស័យសិល្បៈនិងវប្បធម៌ ក្នុងការអភិវឌ្ឍគម្រោងច្នៃប្រឌិតថ្មី និងការបង្កើនជំនាញរបស់ពួកគេ។
លោក គឹម សន្តិភាព បានប្រាប់អ្នកកាសែតតាមបណ្តាញទំនាក់ទំនងតេឡេក្រាមថា ក្នុងចំណោមអ្នកទោសទាំង៣៤នាក់នោះ មានអ្នកទោស១នាក់ ត្រូវបានស្នើឲ្យលើកលែងទោស ហើយអ្នកទោស៣៣នាក់ទៀត (ស្រី១នាក់) ត្រូវបានស្នើឲ្យបន្ធូរបន្ថយទោស។ បើតាមតាមអ្នកនាំពាក្យខាងលើ មុនដំបូង អ្នកទោសមានដល់២២៨នាក់ឯណោះ ដែលត្រូវបានក្រសួងយុត្តិធម៌ លើកយកទៅវាយតម្លៃ ក្នុងកិច្ចប្រជុំ។ ក្រោយវាយតម្លៃរួច ក្នុងចំណោមអ្នកទោសទាំង២២៨នាក់នោះ មានតែ៣៤នាក់ប៉ុណ្ណោះ ដែលក្រសួងយុត្តិធម៌ យល់ថា សក្ដិសម នឹងទទួលបានការលើកលែងទោស និងការបន្ធូរបន្ថយទោស។ សូមបញ្ជាក់ថា ប្រទេសកម្ពុជា តែងលើកលែងនិងបន្ធូរបន្ថយទោស ដល់ទណ្ឌិត នៅក្នុងពិធីបុណ្យធំៗចំនួនបី គឺពិធីបុណ្យចូលឆ្នាំថ្មីប្រពៃណីខ្មែរ ពិធីបុណ្យអុំទូក និងពិធីបុណ្យវិសាខបូជា៕	ភ្នំពេញ៖ ក្រសួងយុត្តិធម៌ បានសម្រេចជាផ្លូវការហើយ ដោយបញ្ចូលឈ្មោះអ្នកទោស៣៤នាក់ ទៅក្នុងបញ្ជីលើកលែងទោស និងបន្ធូរបន្ថយទោស សម្រាប់ពិធីបុណ្យវិសាខបូជា ដែលប្រារព្ធឡើង នៅថ្ងៃទី២៩ ខែមេសា ឆ្នាំ២0១៨នេះ។ នេះបើតាមលោក គឹម សន្តិភាព អ្នកនាំពាក្យក្រសួងយុត្តិធម៌។
សេចក្តីជូនដំណឹងដដែល បញ្ជាក់ថា ភោជនីយដ្ឋាន សួនអាហារ មជ្ឈមណ្ឌលអាហារ អាហារដ្ឋាន ផ្សារទំនើប កន្លែងលក់ទំនិញ ហាងសហគមន៍ ហាងលក់រាយ-បោះដុំ កន្លែងផ្តល់សេវាថែក្មេង-មនុស្សចាស់ កន្លែងស្នាក់នៅ ការថតផ្សាយកម្មវិធីទូរទស្សន៍ ភាពយន្ត វីដេអូ បន្ទប់ប្រជុំក្នុងសណ្ឋាគារ និងមជ្ឈមណ្ឌលសន្និសីទ ជាដើម ត្រូវបានរដ្ឋាភិបាលថៃអនុញ្ញាតឲ្យបើកឡើងវិញ។ ប៉ុន្តែ ស្ថានទូតកម្ពុជា សង្កត់ធ្ងន់ក្នុងសេចក្តីជូនដំណឹងថា កន្លែងទាំងនេះ ហាមដាច់មិនឲ្យលក់គ្រឿងស្រវឹងឡើយ។ ជាមួយគ្នានេះ គ្លីនិកថែទាំសម្រស់ ហាងកែសម្ផស្ស ហាងធ្វើសក់-ក្រចក ក៏ត្រូវបានអនុញ្ញាតឲ្យបើកដំណើរការវិញដែរ ប៉ុន្តែហាមការកែសម្ផស្សលើផ្ទៃមុខ។ ចំណែក កន្លែងហាត់ប្រាណ ដែលមិនស្ថិតនៅក្នុងផ្សារទំនើប កន្លែងលើកទំនិញ និង ហាងតាមសហគមន៍ ក៏ទទួលការអនុញ្ញាតឲ្យបើកដែរ តែអនុញ្ញាតឲ្យបើកហាត់តែយូហ្កា ឬហាត់ប្រាណដែលមិនប្រើឧបករណ៍កីឡា។ នៅទីកន្លែងផ្សេងៗទៀត ដែលទទួលការអនុញ្ញាតឲ្យបើកវិញ ដូចជា អាងហែលទឹកសាធារណៈ សួនផ្កា សារមន្ទីរ មជ្ឈមណ្ឌលអប់រំ ទីតាំងប្រវត្តិសាស្ត្រ បណ្ណាល័យសាធារណៈ និង រោងភាបយន្ត។ ថ្វីដ្បិត អាជីវកម្មទាំងនោះអនុញ្ញាតឲ្យដំណើរការឡើងវិញក៏ពិតមែន ប៉ុន្តែរដ្ឋាភិបាលថៃនៅតែតម្រូវឲ្យបុគ្គលិក ឬម្ចាស់ទីតាំងអាជីវកម្មនីមួយៗ អនុវត្តវិធានការទប់ស្កាត់ការឆ្លងនៃជំងឺកូវីដ-១៩ ទៅតាមសេចក្តីណែនាំ លក្ខខណ្ឌ និងពេលវេលាដែលភិបាលក្រុង-ខេត្ត បានកំណត់។ លើសពីនេះ អាជ្ញាធរ មានសិទ្ធត្រួតពិនិត្យ ណែនាំ ដាស់តឿន និងហាមឃាត់ ឬចាត់វិធានតាមផ្លូវច្បាប់៕	ភ្នំពេញ៖ ពលរដ្ឋខ្មែរនៅប្រទេសថៃ អាចបើកអាជីវកម្មមួយចំនួនបានឡើងវិញ និងអាចធ្វើដំណើរបានគ្រប់ពេលវេលា នៅទូទាំងប្រទេសថៃ ចាប់ពីថ្ងៃទី១៧ ខែឧសភា ឆ្នាំ២០២០ តទៅ។ នេះបើយោងតាមសេចក្តីជូនដំណឹងរបស់ស្ថានទូតកម្ពុជាប្រចាំប្រទេសថៃ ដោយ បញ្ជាក់ថា ការអនុញ្ញាតឲ្យបើកអាជីវកម្មឡើងវិញ និងធ្វើដំណើរបានគ្រប់ពេលវេលានេះ គឺជាការបន្ធូរបន្ថយនៃវិធានការរឹតបន្តឹង និងផ្លាស់ប្តូរពេលវេលាបម្រាមគោចរទូទាំងប្រទេសថៃ ដើម្បីសម្រួលដល់ជីវភាពរស់នៅប្រចាំថ្ងៃរបស់ប្រជាពលរដ្ឋ និងស្តារសេដ្ឋកិច្ចឡើងវិញ ដោយសារតែជំងឺកូវីដ-១៩។
មជ្ឈមណ្ឌលកម្សាន្តកុមារ ឃីដ ផាក សាខាទី១ថ្មី ត្រូវបានបង្កើតឡើងដោយមានលក្ខណៈស្តង់ដារមានសម្ភារៈបរិក្ខាកម្សាន្តជាច្រើនប្រភេទ តាមវ័យរបស់កុមារ អាយុចាប់ពី២ ដល់១២ឆ្នាំ ដែលមានដូចជា៖ និនចាវ៉េ (Ninja Way) ហ្សិបឡាញ (Zip Line) ត្រាមពូលីង (trampolines) ឡើងជញ្ជាំង (Climbing) អាងខ្សាច់ (Sand Pool) និងមានឧបករណ៍ជាច្រើនទៀត ព្រមទាំងមានកន្លែងសម្រាប់អាណាព្យាបាលអង្គុយរង់ចាំខាងក្រៅផងដែរ។ មជ្ឈមណ្ឌលកម្សាន្តកុមារយើងខ្ញុំ គឺផ្តោតសំខាន់លើ ការរចនាប្លង់ និងគំនិតបង្កើតថ្មីស្របតាមបច្ចេកវិទ្យាស្តង់ដាទំនើបនាសម័យបច្ចុប្បន្នប្រកបដោយបច្ចេកទេសត្រឹមត្រូវ ហើយធានា បាននូវអនាម័យ និងសុវត្ថិភាពខ្ពស់។ មជ្ឈមណ្ឌលកម្សាន្តកុមារយើងខ្ញុំមានបុគ្គលិកជំនាញក្នុងការបំរើសេវាកម្មជូនប្រកបដោយវិជ្ជាជីវៈ និងឆ្លងកាត់វគ្គបណ្តុះបណ្តាលបានត្រឹមត្រូវ។ ដោយមានការគាំទ្រយ៉ាងពេញទំហឹងពីអតិថិជនទូទៅ មកទល់នឹងពេលនេះ មជ្ឈមណ្ឌលកម្សាន្តកុមារ ឃីដ ផាក កម្រិតស្តង់ដារនិងទំនើប មានចំនួន០៥ទីតាំងហើយ នៅតាមផ្សារទំនើប និង មជ្ឈមណ្ឌលពាណិជ្ជកម្ម ដែលមានសក្កដានុពលទីផ្សារល្អ ដូចជា៖ 1-ផ្សារទំនើប អ៊ីអនម៉លភ្នំពេញ (AEON Phnom Penh Mall) 2-ផ្សារទំនើប អ៊ីអនម៉លសែនសុខស៊ីធី (AEON Sen Sok City Mall) 3-ផ្សារដឹហេរិថេកវ៉ក ខេត្តសៀមរាប (The Heritage Walk, Siem Reap) 4-ផ្សារអ៊ិចឆេងស្វ៊ែ (Exchange Square Mall) 5-ផ្សារទំនើប មិឌថោន(Midtown Mall) និងបន្តការសាងសង់ពីរកន្លែងទៀតនៅទីតាំង ប៊ីឃេ វ៉ឡីម៉ល (BK Valley Mall) ដែលនឹងរួចរាល់នៅចុងឆ្នាំ២០១៩ និង នៅប៉េងហួតដាយមិនផ្លេស (PH Diamond Place) ដែលនឹងរួចរាល់នៅខែមិថុនា ឆ្នាំ២០២០ ខាងមុខនេះ។ លោក មាស សុភ័ក្រ នាយកគ្រប់គ្រងបានមានប្រសាសន៍ថា ៖ «ក្រុមហ៊ុនក៏មានផែនការបន្តការវិនិយោគបន្ថែមទៀត មិនថានៅរាជធានីភ្នំពេញ និងតាមបណ្តាលខេត្ត ដោយក្រុមហ៊ុនកំពុងសិក្សាមើលពីលទ្ធភាព ឱកាសវិនិយោគ និងក៏សូមស្វាគមន៍ដៃគូរសហការវិនិយោគក្នុងស្រុកនិងក្រៅស្រុកផងដែរ ហើយយើងសង្ឈឹមយ៉ាងមុតមាំថា នឹងមានការគាំទ្រយ៉ាងពេញទំហឹងពីសំណាក់អតិថិជនទាំងអស់» ។ ពត័មានបន្ថែម៖ មជ្ឈមណ្ឌលកម្សាន្តកុមារ ឃីដ ផាក ចាប់បើកដំណើរការពីម៉ោង ៩ព្រឹក ដល់ម៉ោង១០យប់ និងទទួលភ្ញៀវកុមារ ចាប់ពីអាយុ ២ ឆ្នាំដល់១២ និង កម្ពស់ចាប់ពី ៦០cmដល់ ១៤៥cm ចាប់បើកជារៀងរាល់ថ្ងៃ ពីថ្ងៃច័ន្ទ ដល់ថ្ងៃអាទិត្យ។ រីឯតម្លៃសំបុត្រ ថ្ងៃច័ន្ទ ដល់ថ្ងៃសុក្រ តម្លៃ ៤ដុល្លារ និង ថ្ងៃចុងសប្តាហ៍ និងថ្ងៃបុណ្យជាតិ តម្លៃ៦ ដុល្លារ។ ក្នុងនោះមជ្ឈមណ្ឌលយើង ក៏មានបើកទទួលការរៀបចំកម្មវិធីខួបកំណើតផងដែរ។ សម្រាប់តម្លៃកម្សាន្តជាក្រុមតាមសាលារៀនឯកជននឹងមានការប្រមូលសិនពិសេស។ សូមទំនាក់ទំនងមកក្រុមការងារយើងខ្ញុំ តាមរយៈ៖ លេខទូរស័ព្ទ ០៩៨ ២៥០ ៥៥៩ និង ០៨១ ៥០២ ៥៥៥ ឬ តាមរយៈអ៊ីមែល៖ [email protected] Facebook: Kids Park Cambodia (អត្ថបទពាណិជ្ជកម្ម)	មជ្ឈមណ្ឌលកម្សាន្តកុមារ ឃីដ ផាក សាខាទី១ថ្មី ចាប់បើកដំណើរការទទួលភ្ញៀវហើយក្នុងសប្តាហ៍នេះ នៅផ្សារទំនើបអ៊ីអនម៉លភ្នំពេញ ជាន់ទី១។ មជ្ឈមណ្ឌលកម្សាន្តកុមារ ឃីដ ផាក ជាកន្លែងដ៏សំខាន់សម្រាប់កុមារមកលេងកម្សាន្តសប្បាយ និង លំហែកាយក្រោយពីការសិក្សាប្រកបដោយសុខមាលភាពល្អ។
តាមរយៈគោលនយោបាយ «វិថីមួយ ខ្សែក្រវ៉ាត់មួយ» និងដើម្បីឆ្លើយតបនឹងការវិវត្តនៃបច្ចេកវិទ្យាទំនើបៗ បានផ្ដល់នូវឱកាសដ៏ល្អសម្រាប់ការអភិវឌ្ឍប្រព័ន្ធផ្សព្វផ្សាយសម័យថ្មី នៅប្រទេសកម្ពុជា។ ហេតុនេះហើយ ទើបក្រុមហ៊ុន Focus Media Co,.LTD បាននាំយកការផ្សព្វផ្សាយពាណិជ្ជកម្ម បែបឈានមុខគេ និងធំជាងគេមកដល់ប្រទេសកម្ពុជា។ Focus Media បានប្រើប្រាស់រ៉ឺម៉កកង់បី ជាវិធីសាស្ត្រក្នុងការផ្សព្វផ្សាយ ជំរុញការលក់ និងជំរុញឲ្យពាណិជ្ជកម្មរបស់លោកអ្នក កាន់តែល្បីល្បាញថែមទៀត។ ក្រៅពីការជួយជំរុញអាជីវកម្មនៅកម្ពុជា វត្តមានរបស់ក្រុមហ៊ុន Focus Media ក៏បានចូលរួមចំណែកមួយផ្នែក ក្នុងការងារសង្គម តាមរយៈការជួយលើកកម្ពស់កម្រិតជីវភាពរបស់បងប្អូនដែលជាអ្នករត់កង់បីផងដែរ។ បច្ចុប្បន្ននេះ Focus Media បានបំពាក់ប្រព័ន្ធឧបករណ៍ផ្សព្វផ្សាយសម័យទំនើបជាង ១,០០០គ្រឿងរួចមកហើយ លើរ៉ឺម៉កកង់បី និងបានចុះកិច្ចសន្យាជាមួយម្ចាស់កង់បី ៥,០០០ នាក់រួចហើយដែរ។ ការផ្សព្វផ្សាយតាមរយៈឧបករណ៍ផ្សាយពាណិជ្ជកម្ម ដែលបំពាក់លើរ៉ឺមកកង់បី វានឹងផ្ដល់អត្ថប្រយោជន៍ជូនម្ចាស់អាជីវកម្មដូចជា៖ ១. ការបង្ហោះស្ប៉តពាណិជ្ជកម្ម មានភាពរហ័ស និងអាចផ្លាស់ប្ដូរបានគ្រប់ពេលវេលា ២. វីដេអូមានកម្រិតច្បាស់ល្អ និងទទួលបានប្រសិទ្ធភាពទ្វេដង ៣. ផលិតផល ត្រូវបានផ្សព្វផ្សាយដល់អតិថិជនគោលដៅរបស់លោកអ្នកយ៉ាងឆាប់រហ័ស គួររំលឹកថា Focus Media Co,.LTD មិនត្រឹមតែផ្ដល់ជាសេវាកម្មផ្សព្វផ្សាយ តាមរយៈការដាក់ឧបករណ៍ផ្សាយពាណិជ្ជកម្ម នៅលើរ៉ឺម៉កកង់បីនោះទេ នាពេលខាងមុខ ក្រុមហ៊ុននឹងបន្តពង្រីកសេវាកម្មរបស់ខ្លួន រហូតដល់ការផ្ដល់សេវាកម្មផ្សព្វផ្សាយតាមដងផ្លូវនានា ចំណតយានយន្ត រោងភាពយន្ត និងលើប្រព័ន្ធអនឡាញផងដែរ។ Focus Media Co,.LTD គឹជាក្រុមហ៊ុនដែលផ្ដោតសំខាន់ ទៅលើប្រសិទ្ធភាពនៃការផ្សព្វផ្សាយពាណិជ្ជកម្មរបស់លោកអ្នក និងបង្កើតឲ្យបានការផ្សាយ លើប្រព័ន្ធអ៊ីនធឺណិតដែលគ្រប់ជ្រុងជ្រោយ។ លើសពីនេះ ក្រុមហ៊ុនក៏ប្ដេជ្ញាយកអតិថិជនជាគោល បង្កើតឲ្យមានទីកន្លែងផ្សព្វផ្សាយពាណិជ្ជកម្ម ដែលគ្រប់ជ្រុងជ្រោយផងដែរ។ ក្រុមហ៊ុន បន្តស្វាគមន៍បងប្អូនរ៉ឺម៉កកង់បី ដែលចង់ស្វែងរកចំណូលបន្ថែមផងដែរ។ សម្រាប់ការចុះឈ្មោះជាមួយក្រុមហ៊ុន សូមទំនាក់ទំនងមកកាន់លេខទូរស័ព្ទ៖ 069 47 63 50 / 095 45 77 76 ឬតាមរយៈអាសយដ្ឋាន៖ ផ្ទះលេខ៣៤ បុរីអ័រគីដេ ភូមិត្រពាំងឈូក សង្កាត់ទឹកថ្លា ខណ្ឌសែនសុខ រាជធានីភ្នំពេញ។ ព័ត៌មានបន្ថែមសូមចុចតំណភ្ជាប់ (អត្ថបទពាណិជ្ជកម្ម)	ក្រុមហ៊ុន Focus Media ដែលជាក្រុមហ៊ុនផ្ដល់ការផ្សព្វផ្សាយបែបយុគសម័យថ្មីនៅកម្ពុជាបានដាក់សម្ពោធជាផ្លូវការ កាលពីថ្ងៃទី ៥ ខែវិច្ឆិកា ឆ្នាំ២០១៩ ដោយមានការចូលរួមពីសំណាក់ភ្ញៀវកិត្តិយសជាច្រើន នៅរាជធានីភ្នំពេញ។
ទំនងជាទ្រាំលែងបាននឹងទង្វើដដែលៗរបស់រដ្ឋាភិបាលថៃ ដែលពីមុនជារដ្ឋាភិបាលយោធានោះ លោកស្រី យីងឡាក់ ស៊ីណាវ៉ាត់ នៅថ្ងៃទី២៣ ខែកក្កដា កន្លងទៅ បានចេញប្រតិកម្មមួយតបទៅនឹងគណៈកម្មការជាតិប្រឆាំងអំពើពុករលួយ ដែលបានចោទប្រកាន់លោកស្រី និងមន្ត្រីក្រោមឱវាទរបស់លោកស្រីពីបទរំលោភអំណាចមុខងារសាធារណៈ។ តាមការចុះផ្សាយរបស់សារព័ត៌មាន Bangkok Post អតីតនាយករដ្ឋមន្ត្រីស្ត្រីដំបូង និងតែមួយរបស់ថៃរូបនេះ តាមរយៈគណនីហ្វេសប៊ុករបស់លោកស្រី បានចោទជាសំណួរថាតើហេតុអ្វីគណៈកម្មាធិការជាតិប្រឆាំងអំពើពុករលួយ អនុវត្តនីតិវិធីយ៉ាងឆាប់រហ័សក្នុងបទចោទប្រកាន់លោកស្រីដល់ពីរសំណុររឿង ទាំងចំពោះមុខគណៈកម្មាធិការនេះ មានរឿងច្រើនលើសកម្មភាពរដ្ឋាភិបាលបច្ចុប្បន្ននោះ។ លោកស្រី យីងឡាក់ ដែលបច្ចុប្បន្នហ៊ុមព័ទ្ធទៅដោយការចោទប្រកាន់ពីតុលាការថៃច្រើនស្រាប់ហើយនោះ បានកត់សម្គាល់ថា អ្នកនយោបាយ ឬអតីតអ្នកនយោបាយ ដែលប្រឆាំងនឹងរដ្ឋាភិបាល តែងត្រូវបានស្ថិតក្នុងការចោទប្រកាន់ ឬការសង្ស័យប្រព្រឹត្តបទល្មើសៗ ខណៈដែលក្រុមអ្នកដែលនៅកាន់អំណាច តែងតែត្រូវជានិច្ច។ សូមជម្រាបបន្តិចថា នៅថ្ងៃ២២ កក្កដាកន្លងទៅ គណៈកម្មាធិការជាតិប្រឆាំងអំពើពុករលួយថៃ បានអះអាងថា បានរកឃើញភស្តុតាងមួយចំនួនដែលបង្ហាញថា លោកស្រី យីងឡាក់ និងអគ្គលេខាធិការរបស់លោកស្រី រួមទាំងឧបនាយករដ្ឋមន្ត្រីមួយរូប បានរំលោភច្បាប់ក្នុងការដាក់ដេញថ្លៃគម្រោងអភិវឌ្ឍន៍ជាតិ ដែលមានទំហំទឹកប្រាក់រាប់លានដុល្លារ។ គិតចាប់ពីលោកស្រី យីងឡាក់ ស៊ីណាវ៉ាត់ ត្រូវបានទម្លាក់ចេញពីមុខតំណែងតាមរយៈរដ្ឋប្រហារយោធាមក លោកស្រី ត្រូវបានតុលាការថៃចោទប្រកាន់ពីបទល្មើសជាបន្តបន្ទាប់ ហើយលោកស្រី ក៏ត្រូវបានតុលាការហាមមិនឲ្យធ្វើនយោបាយទៀតផង៕	អតីតនាយករដ្ឋមន្ត្រីថៃ លោកស្រី យីងឡាក់ ស៊ីណាវ៉ាត់ បានទទូចឲ្យអង្គភាពប្រឆាំងអំពើពុករលួយថៃផ្តោតការយកចិត្តទុកដាក់ និងតាមដានការបំពេញមុខងារ និងភារកិច្ចរបស់រដ្ឋាភិបាលថៃបច្ចុប្បន្ន ដែលមានលោកនាយករដ្ឋមន្ត្រី ប្រាយុទ្ធ ចន្ទអូចា ជាប្រមុខ ជាជាងសើរើសំណុំរឿងរបស់រដ្ឋាភិបាលលោកស្រី។ លោកស្រី មិនចង់ឃើញអង្គភាពមួយនេះ ដាក់មុខសញ្ញាតែលើអ្នកប្រឆាំងរដ្ឋាភិបាលនោះទេ។
«Cambodia Ready» រៀបចំឡើង ដើម្បីបញ្ជាក់ថាកម្ពុជា បានត្រៀមខ្លួនរួចរាល់មុនស៊ីហ្គេមមកដល់ មុនរយៈពេល១០០ថ្ងៃ។ រៀបចំរួចរាល់សំដៅលើ ទីតាំងប្រកួតកីឡា ហេដ្ឋារចនាសម្ព័ន្ធ ផ្លូវ ទឹក ភ្លើង ចំណតរថយន្ត ប្រព័ន្ធលូ ការទទួលបដិសណ្ឋារកិច្ច ម្ហូបអាហារ រថយន្តសម្រាប់ដឹកជញ្ជូនអត្តពលិក និងគណៈប្រតិភូ ការតុបតែងលម្អរ នៅតាមដងផ្លូវជាដើម មុនការអញ្ជើញមកដល់នៃអ្នកជំនាញត្រួតពិនិត្យការរៀបចំត្ព្រឹតិការណ៍កីឡាស៊ីហ្គេម។ លោក វ៉ាត់ ចំរើន បានមានប្រសាសន៍ថា៖« មុន ១០០ថ្ងៃក្នុងពិធីរាប់ថយក្រោយនៃការមកដល់ព្រឹត្តិការណ៍ស៊ីហ្គេម និងអាស៊ានប៉ារ៉ាហ្គេម ដែលមានអ្នកសង្កេតការណ៍ និងអ្នកជំនាញមកពីក្រុមប្រឹក្សាកីឡាអាស៊ីអាគ្នេយ៍ចុះត្រួតពិនិត្យ យើងនឹងធ្វើពិធីធំមួយគេហៅថា(Cambodia Ready)»។ លោកអគ្គលេខាធិការ បានបន្ថែមថាក្នុងកិច្ចប្រជុំបានពិភាក្សារួចរាល់ហើយអំពីការត្រៀមខ្លួនរៀបចំស៊ីហ្គេម បន្ទាប់ពីកម្មវិធី Cambodia Ready។ លោក វ៉ាត់ ចំរើន បានសង្កត់ធ្ងន់អំពីបញ្ហា ផ្លូវទៅកាន់ពហុកីឡដ្ឋានជាតិមរតកតេយជោ ដោយធ្វើយ៉ាងណាត្រូវមានភាពងាយស្រួលក្នុងការធ្វើដំណើរ ដើម្បីទាល់ពេលវេលា។ គណៈកម្មការអចិន្ត្រៃយ៍ក៏បានគិតគូរអំពីផ្លូវដែលត្រូវបានសន្មត់ថាជាផ្លូវសម្រាប់ប្រតិភូស៊ីហ្គេម«Sea Games Land» ផងដែរ៕	កម្មវិធី «Cambodia Ready For Seagames 2023» នឹងរៀបចំឡើងនៅពាក់កណ្តាលខែមករា ក្រោយការរៀបចំហេដ្ឋារចនាសម្ព័ន្ធទីតាំងការប្រកួតកីឡាទាំងអស់រួចរាល់ មុនពេល១០០ថ្ងៃនៃការមកដល់នៃព្រឹត្តិការណ៍ស៊ីហ្គេម។ នេះបើតាមការបញ្ជាក់ពីលោក វ៉ាត់ ចំរើន អគ្គលេខាធិការគណៈកម្មការនៃគណៈកម្មាធិការជាតិ CAMSOC ក្រោយបញ្ចប់កិច្ចប្រជុំពិភាក្សាការងាររបស់គណៈកម្មាធិការរៀបចំការប្រកួតកីឡាស៊ីហ្គេម និងអាស៊ានប៉ារ៉ាហ្គេម ឆ្នាំ២០២៣ នាពហុកីឡដ្ឋានមរតកតេជោ ថ្ងៃទី១១ ខែតុលា។
សម្ដេច ហ៊ុន សែន ដែលបានដឹងព័ត៌មាននេះ បានរំឭកដល់មន្ត្រី និងសមាជិកបក្សខ្លួន ឲ្យមានកែប្រែរាល់ចំណុច ដែលធ្លាប់បង្កភាពថ្នាំងថ្នាក់ជាមួយប្រជាពលរដ្ឋនោះ មកជាការបំពេញការងារឲ្យបានល្អ ក្នុងនាមជាអ្នកបម្រើផលប្រយោជន៍ដល់ប្រជាពលរដ្ឋវិញ។ បើតាមសារព័ត៌មានFresh News ដែលបានស្រងសម្ដីប្រមុខរដ្ឋាភិបាល ក្នុងពិធីសម្ពោធទីស្នាក់ការគណបក្សប្រជាជនកម្ពុជា នៅក្នុងស្រុកត្បូងឃ្មុំ នៅថ្ងៃទី០២ ខែមិថុនានេះ បានបញ្ជាក់ដូច្នេះថា៖« មានក្រុមការងារពង្រឹង នៅតាមមូលដ្ឋានខ្លះទៀត មិនបង្កបញ្ហាដល់ប្រជាពលរដ្ឋនៅកន្លែងខ្លួនចុះពង្រឹងការងារទេ តែបែរជាទៅបង្កបញ្ហាជាមួយប្រជាពលរដ្ឋ នៅតំបន់ផ្សេងទៅវិញ។នៅមានមេភូមិ មេឃុំខ្លះទៀត បង្កបញ្ហាថ្នាំងថ្នាក់ជាមួយប្រជាពលរដ្ឋ ដូចជាជម្លោះដីធ្លីជាដើមហើយលាបពណ៌គេថា ជាបក្សប្រឆាំង។ ចំណុចនេះជាគ្រោះថ្នាក់ខ្លាំងណាស់សម្រាប់បក្ស»។ ត្រង់ចំណុចនេះនាយករដ្ឋមន្ត្រី បានបញ្ជាឲ្យសមាជិកគណបក្សទាំងអស់ ត្រូវយកចិត្តទុកដាក់បម្រើប្រជាពលរដ្ឋ ដូចជាការផ្តល់សេវាសាធារណៈ ទាំងការធ្វើសំបុត្រកំណើត សំបុត្រអាពិពាហ៍ពិពាហ៍ជាដើម។ ការលើកឡើងរបស់សម្ដេច ហ៊ុន សែន ពេលនេះ ធ្វើឡើងបន្ទាប់ពីបញ្ហាសេវាសាធារណៈថ្នាក់មូលដ្ឋានមួយចំនួន ត្រូវបានគេមើលឃើញថា មានការអនុវត្តតួនាទីមិនបានត្រឹមត្រូវ ពីសំណាក់អាជ្ញាធរ ដោយសារការរើសអើងនិន្នាការនយោបាយ មកលើពលរដ្ឋ៕	ភ្នំពេញ៖ សម្ដេចនាយករដ្ឋមន្ត្រី ហ៊ុន សែន ប្រាប់ឲ្យសមាជិកគណបក្សប្រជាជនកម្ពុជាទាំងអស់ ឲ្យបំពេញសកម្មភាព និងបម្រើផលប្រយោជន៍ប្រជាពលរដ្ឋឲ្យបានល្អត្រឹមត្រូវ ចៀសវាងការដើរបង្កបញ្ហា ហើយចោទពលរដ្ឋថា ជាក្រុមប្រឆាំង។
នារដូវកាល ២០២១-២២ UPL ត្រៀមចាប់ផ្ដើមការប្រកួតទៅហើយ ប៉ុន្តែការប្រកួតទាំងអស់ត្រូវបានផ្អាកជាបន្ទាន់ ក្រោយពេលមានការវាយលុកពីសំណាក់រុស្ស៊ីនៅថ្ងៃទី២៤ ខែកុម្ភៈ។ ព្រោះតែជម្លោះមិនថមថយ UPL ត្រូវបញ្ចប់រដូវកាលមុនកំណត់ កាលចុងខែមេសា ហើយក្រុមទាំងអស់លេងបានត្រឹមតែ១៨ប្រកួតប៉ុណ្ណោះ ឯការប្រកួតអន្តរជាតិនានាក៏បានផ្អាក។ ថ្ងៃទី២៣ ខែសីហា លីគកំពូលអ៊ុយក្រែនក៏ចាប់ផ្ដើមឡើងវិញ។ នាជំនួបដំបូង Shaktar Donetsk ដែលជាក្រុមនាំមុខកំពូលតារាងរដូវកាលមុន ប្រកួតស្មើ ០-០ ជាមួយក្រុម Metalist 1925 ដែលទើបតែឡើងមកពីលីគលំដាប់ទីពីរ។ ក្រុម KC Kolos Kovalivka ឈ្នះលើក្រុម Kryvbas ១-០ ចំណែកឯក្រុម Veres Rivne ឈ្នះ Chornomorets Odessa លទ្ធផល ១-០ ខណៈដែលក្រុម Zorya ឈ្នះ ៣-១ លើក្រុម Vorskla។ រាល់ការប្រកួតនៃលីគអ៊ុយក្រែនទៀតសោត មិនត្រូវបានអនុញ្ញាតឱ្យមានអ្នកទស្សនាឡើយ ហើយកីឡដ្ឋានដែលរៀបចំការប្រកួតទាំងនោះ ត្រូវមានសុវត្ថិភាព។ ស៊ីរ៉ែនបញ្ជាក់ពីការវាយប្រហារពីលើអាកាស ក៏ត្រូវបានត្រៀមប្រើប្រាស់ជានិច្ចរាល់ពេលមានការវាយប្រហារណាមួយកើតឡើងអំឡុងការប្រកួតដែរ៕	ការប្រកួតលីគកំពូលអ៊ុយក្រែន (UPL) បានវិលត្រលប់មកការប្រកួតវិញក្រោយខកខានរយៈពេល ២៥៤ថ្ងៃ។ នាថ្ងៃទី២៣ ខែសីហា ក្រុម Shaktar Donetsk ជាក្រុមខ្លាំងមួយប្រចាំអ៊ុយក្រែនប្រកួតបានត្រឹមលទ្ធផលស្មើ ០-០ ទល់នឹង Metalist 1925។
បើតាមបទអន្តរាគមន៍របស់ឯកអគ្គរាជទូត និងជាតំណាងអចិន្ត្រៃយ៍កម្ពុជា លោក អាន សុខខឿន ក្នុងសម័យប្រជុំលើទី៤៨ នៃក្រុមប្រឹក្សាសិទ្ធិមនុស្ស អ.ស.ប កាលពីថ្ងៃទី១៥កញ្ញា បានប្រតិកម្មជាមួយនឹងប្រតិភូប្រទេសបារាំងនិងអាមេរិក ដែលបានរិះគន់ស្ថានភាពសិទ្ធិមនុស្សនៅកម្ពុជា។ លោកបញ្ជាក់ថា ការរិះគន់ប្រទេសណាមួយ គឺជាសិទ្ធរបស់គណៈប្រតិភូគ្រប់រូប ប៉ុន្តែត្រូវរិះគន់ឲ្យមានតុល្យភាព ដោយមិនត្រូវពិនិត្យតែមួយជ្រុងឡើយ។ លោកចោទសំនួរ៣ទៅគណៈប្រតិភូជាន់ខ្ពស់ប្រទេសទាំងពីរថា៖ «១តើគណៈប្រតិភូទាំងពីរជឿជាក់ថា មតិលើឡើងរបស់ខ្លួនមានហេតុផលត្រឹមត្រូវឬទេ?...២ តើគណៈប្រតិភូទាំងពីរប្រាកដហើយថា បទអន្តរាគមន៍របស់ខ្លួន មានតុល្យភាព និងមិនជ្រើសរើសតែមួយជ្រុង?...៣ តើគណៈប្រតិភូទាំងពីរជឿថា សេចក្ដីថ្លែងការណ៍របស់ខ្លួនមានភាពសមាមាត្រឬទេ នៅពេលគណៈប្រតិភូទាំងពីរបំប៉ោងសិទ្ធិពលរដ្ឋនិងនយោបាយ ឲ្យសំខាន់ជាងសិទ្ធិផ្សេងទៀត ដូចជាសិទ្ធិរស់រានមានជីវិត សុខភាព ទទួលបានអាហារ ការអប់រំ និងការអភិវឌ្ឍន៍?»។ សម្រាប់លោក សុខខឿន ការរិះគន់របស់ប្រទេសទាំងពីរនោះ គឺផ្ដោតសំខាន់លើការរឹតត្បិតសិទ្ធិនយោបាយ និងវិធានការទប់ស្កាត់កូវីដ-១៩។ លោក សុខខឿន ដែលយល់ពីបំណងរបស់ប្រតិភូទាំងពីរនេះ បានបកស្រាយថា ការវិសោធនកម្មច្បាប់គណបក្សនយោបាយនៅឆ្នាំ២០១៩ សម្រាប់ផ្ដល់នីតិសម្បទាធ្វើនយោបាយឡើងវិញ។ ជាក់ស្ដែង មានអតីតអ្នកនយោបាយប្រឆាំង២៦រូប បានសិទ្ធិធ្វើនយោបាយឡើយវិញ។ ចំណែក វិធានការទប់ស្កាត់កូវីដ-១៩វិញ រដ្ឋបានឧបត្ថម្ភសាច់ប្រាក់ រៀបយុទ្ធនាការចាក់វ៉ាក់សាំងដល់ពលរដ្ឋបានជាង៧០ភាគរយ រហូតឈានដល់បើកសាលារៀនឡើងវិញ។ «សិទ្ធិមនុស្ស មិនប្រើជាអាវុធនយោបាយសម្រាប់វាយប្រហារប្រទេសដទៃ ដោយស្ដង់ដារពីរឡើយ»។ នេះបើតាមការសង្កត់ធ្ងន់របស់លោក សុខខឿន ដោយចំអកវិញថា ប្រទេសខ្លះ ដែលតាំងខ្លួនជាអ្នកតស៊ូមតិដើម្បីសិទ្ធិមនុស្ស បែរជាឃើញមាន របាយការណ៍ផ្ដន្ទាទោសមនុស្សជា៤ម៉ឺននាក់វិញក្នុងឆ្នាំ២០១៨ ដោយសារពលរដ្ឋទាំងនោះ បានចូលរួមធ្វើបាតុកម្ម បង្កហិង្សា និងប្រមាថមន្រី្តជាដើម។ កាលពីពេលថ្មីៗនេះ ក្រុមអង្គការសង្គមស៊ីវិល បានលើកឡើងថា សកម្មជនសង្គមនៅទូទាំងពិភពលោក តែងទទួលបានការគាំទ្រ ការលើកទឹកចិត្តពីសាធារណជន និងអាជ្ញាធរ តែសកម្មជនសង្គម ឬសកម្មជនសិទ្ធិមនុស្សនៅកម្ពុជា ដែលឈរជួរមុខ មានភាពសកម្មក្នុងកិច្ចការពារសិទិ្ធមនុស្ស ការពារផលប្រយោជន៍កម្មករ គ្រូបង្រៀន និង បញ្ហាសង្គម មិនសូវទទួលបានការគាំទ្រ ការលើកទឹកចិត្តពីអាជ្ញាធរឡើយ ហើយថែមទាំងទទួលការគំរាមកំហែង ការបំភិតបំភ័យ និងការជាប់ពន្ធនាគារថែមទៀត។ អត្ថបទទាក់ទង សង្គមស៊ីវិលមើលឃើញពីវាសនាខុសគ្នារវាងសកម្មជនស្រុកខ្មែរ និងសកម្មជនស្រុកគេ តែយ៉ាងណាលោក ជិន ម៉ាលីន រដ្ឋលេខាធិការ និងជាអ្នកនាំពាក្យក្រសួងយុត្តិធម៌ ចាត់ទុកការប្រៀបធៀបរបស់ក្រុមអង្គការសង្គមស៊ីវិល ថាមិនត្រឹមត្រូវនោះទេ។ លោក បកស្រាយថា សកម្មជននៅស្រុកគេ ទទួលបានការការពារ និងការលើកទឹកចិត្ត ព្រោះបំពេញការងារស្របច្បាប់ មិនប៉ះពាល់ដល់ប្រយោជន៍ជាតិ មិនបំពានសិទ្ធិអ្នកដទៃ តែសកម្មជននៅកម្ពុជាវិញ ពុំបានអនុវត្តសិទ្ធិតាមច្បាប់ឡើយ។ លោក បន្តថា សកម្មជននៅកម្ពុជា ដែលត្រូវចាប់ខ្លួនទាំងនោះ គឺបានប្រព្រឹត្តបទល្មើស ហើយសមត្ថកិច្ច មានភស្តុតាង មានសក្ខីកម្មរឹងមាំ ក្នុងការចោទប្រកាន់ និងការផ្តន្ទាទោស៕	ភ្នំពេញ៖ បារាំងនិងអាមេរិក ដែលរិះគន់បញ្ហាសិទ្ធិមនុស្សកម្ពុជា ត្រូវមានតុល្យភាព ចៀសវាងមើលតែមួយជ្រុង។ នេះបើតាមលោក អាន សុខខឿន តំណាងកម្ពុជាប្រចាំនៅអង្គការសហប្រជាជាតិ(អ.ស.ប) បានចោទសួរបីសំនួរទៅគណៈប្រតិភូបារាំងនិងអាមរិកវិញថា ការរិះគន់ស្ថានភាពសិទ្ធិមនុស្សកម្ពុជា មានហេតុផលត្រឹមត្រូវនិងសមាមាត្រឬទេ?
មេរោគកូវីដ១៩ គឺជារឿងឧបទ្ទវហេតុប្រធានស័កដែលគ្មាននរណាបានដឹងជាមុនឡើយ។ វិបត្តិសុខភាពនេះ បានបង្កឲ្យមានវិបត្តិសេដ្ឋកិច្ចនៅស្ទើរគ្រប់ប្រទេសនៅលើសកលលោក ក្នុងនោះ រួមទាំងកម្ពុជាផងដែរ។ ប្រទេសនីមួយៗដោះស្រាយវិបត្តិសេដ្ឋកិច្ចនៅតាមមធ្យោបាយរៀងៗខ្លួន។ នៅក្នុងប្រទេសកម្ពុជា រដ្ឋាភិបាលព្យាយាមដោះស្រាយដោយលើកលែងមិនយកពន្ធក្នុងរយៈពេលកំណត់មួយលើវិស័យមួយចំនួន ដូចជា វិស័យទេសចរណ៍ផ្នែកសណ្ឋាគារ ជាដើម។ ស្របពេលជាមួយគ្នា រដ្ឋាភិបាលបានសម្រេចជួយថវិកាមួយផ្នែកជូនកម្មករកាត់ដេរដែលប្រឈមនឹងការបាត់បង់ការងារ។ លើសពីនេះទៅទៀត រដ្ឋាភិបាល តាមរយៈធនាគារជាតិ បានអំពាវនាវឲ្យធនាគារពាណិជ្ជ និងស្ថាប័នមីក្រូហិរញ្ញវត្ថុពន្យាការបង់ប្រាក់កម្ចីក្នុងរយៈពេលកំណត់មួយ។ រឿងមួយទៀតដែលរដ្ឋាភិបាលយកចិត្តទុកដាក់ដែរនោះ គឺតម្លៃឈ្នួលទីតាំងអាជីវកម្ម។ ត្រង់ចំណុចនេះ សម្តេច ហ៊ុន សែន នាយករដ្ឋមន្ត្រីនៃព្រះរាជាណាចក្រកម្ពុជា បានអំពាវនាវរួចហើយថា ម្ចាស់ទីតាំងអាជីវកម្មទាំងឡាយគួរបញ្ចុះថ្លៃឈ្នួលក្នុងន័យជួយសង្គ្រោះកុំឲ្យអាជីវកម្មដួលរលំជាយថាហេតុ។ ក្រោយការអំពាវនាវរបស់ប្រមុខរាជរដ្ឋាភិបាលភ្លាម ម្ចាស់ទីតាំងអាជីវកម្មខ្លះ ក៏បានចុះថ្លៃ ១០% ២០% ឬ៣០% តែម្ចាស់អាជីវកម្មទីតាំងខ្លះទៀត មិនព្រមចុះថ្លៃទេ ឬចុះតិចតួចបំផុត។ ចំណុចតម្លៃទីតាំងអាជីវកម្មនេះ គឺជាចំណុចស្នូលនៃការរស់រានមានជីវិតរបស់អាជីវកម្មតែម្តង ជាពិសេស សម្រាប់អ្នកជំនួញដែលគ្មានទីតាំងដោយខ្លួនឯង។ សូមបញ្ជាក់ថា អ្នកជំនួញមួយចំនួនធំបានជួលទីតាំងពីម្ចាស់ទីតាំងដើម្បីប្រតិបត្តិការ។ អ្វីដែលត្រូវពិចារណាក្នុងរឿងតម្លៃទីតាំងអាជីវកម្មនេះ គឺនៅត្រង់ថា ប្រសិនបើអាជីវកម្មដួលដោយសារតែការមិនបញ្ចុះថ្លៃឈ្មួល ពេលនោះ មិនមែនតែអ្នកជំនួញ(ថៅកែ)ទេ ដែលរងគ្រោះ តាមពិត បុគ្គលិកក៏ត្រូវអត់ការងារធ្វើដែរ។ អាជីវកម្មដួលកាន់តែច្រើន ចំនួនអ្នកអត់ការងារធ្វើកាន់តែកើនឡើង ហើយបន្ទុកសង្គម និងរដ្ឋាភិបាលកាន់តែធ្ងន់ធ្ងរ។ ចុះបើបង្ខំឲ្យម្ចាស់ទីតាំងអាជីវកម្មបញ្ចុះ៥០% ឬ៦០% ឬ៧០% វាមិនដាក់ទណ្ឌកម្មតែម្ចាស់ទីតាំងអាជីវកម្មទៅហើយទេឬ? ចម្លើយ គឺថា នៅក្នុងគ្រាប្រឈមនេះ គ្រប់ភាគីត្រូវតែរួមគ្នាបង់ខាត។ អ្នកជំនួញ(ថៅកែ) មានកាតព្វកិច្ចទទួលបន្ទុកប្រាក់ខែជូនបុគ្គលិកផង និងថ្លៃឈ្នួលទីតាំងផង។ បើម្ចាស់ទីតាំងអាជីវកម្មអាចបន្ធូរបន្ថយថ្លៃជួលជូនអ្នកជួល(អ្នកជំនួញ)បាន វាគឺជាការចូលរួមដ៏ធំធេងសម្រាប់ជួយសង្គ្រោះអាជីវកម្មឲ្យនៅមានជីវិត ព្រោះថា ប្រសិនបើម្ចាស់ទីតាំងអាជីវកម្មខាត គឺជាការខាតបង់តែម្នាក់ឯងទេ។ ប៉ុន្តែ ប្រសិនបើអ្នកជំនួញ(អ្នកជួល)បិទទ្វារវិញ ពេលនោះ ការងារមួយចំនួនធំក៏ត្រូវបាត់បង់ដែរ ហើយចំណុចនេះ គឺជារឿងដែលត្រូវចៀសវាងឲ្យខាងតែបានជាដាច់ខាតនៅក្នុងគ្រាប្រឈមដ៏លំបាកនេះ៕	ភ្នំពេញ៖ ចាប់តាំងពីការផ្ទុះមេរោគកូវីដ១៩មក ជំនួញមួយចំនួនបានបិទទ្វារភ្លាមៗ រីឯជំនួញខ្លះទៀត នៅបន្តសាកល្បងសិន។ ប៉ុន្តែ សំណួរដែលកំពុងចោទឡើង គឺថា តើជំនួញនឹងបន្តបិទថែមទៀតឬ ប្រសិនបើម្ចាស់ទីតាំងអាជីវកម្មមិនបញ្ចុះថ្លៃទីតាំងអាជីវកម្ម?។ បើអាជីវកម្មបិទ ចំនួនអ្នកអត់ការងារធ្វើនឹងកើនឡើងកាន់តែច្រើនក្នុងរយៈពេលប៉ុន្មានខែខាងមុខទៀតនេះ។ តើអ្វីទៅជាបញ្ហា និងដំណោះស្រាយ?
នាឱកាសថ្ងៃបុណ្យឯករាជ្យជាតិឥណ្ឌាថ្ងៃទី១៥ ខែសីហា លោកនាយករដ្ឋមន្ត្រី នារិន្ទ្រា ម៉ូឌី បាននិយាយលើកសរសើរសមិទ្ធផលរបស់ប្រទេសដែលសម្រេចបានក្រោមការដឹកនាំរបស់លោកនារយៈពេល៥ឆ្នាំមកនេះ។ លោក ម៉ូឌី បានលើកឡើងពីការរីកចម្រើនផ្នែកសេដ្ឋកិច្ច និងបានប្រកាសផែនការធានារ៉ាប់រងសុខភាពទ្រង់ទ្រាយធំដែលនឹងអនុវត្តនៅកញ្ញា និងថា ឥណ្ឌានឹងបញ្ជូនមនុស្សទៅកាន់ទីលំហនៅឆ្នាំ២០២២ ផង។ ក្នុងសុន្ទរកថាជាង៨០នាទីខាងមុខវិមាន Red Fort ក្នុងរដ្ឋធានីញូវដែល្លី មេដឹកនាំជាតិនិយមរូបនេះនិយាយថា មុនលោកក្លាយជានាយករដ្ឋមន្ត្រីក្នុងឆ្នាំ២០១៤ ឥណ្ឌាត្រូវបានចាត់ទុកជាប្រទេសដែលមានការបែកបាក់។ លោក ម៉ូឌី ដែលឈ្នះឆ្នោតភ្លូកទឹកភ្លូកដីនោះបន្តថា ឥណ្ឌាបច្ចុប្បន្នជាទឹកដីនៃការកែទម្រង់ និងការផ្លាស់ប្ដូរ ហើយកំពុងស្ថិតក្នុងដំណើរទៅកាន់កំណើនសេដ្ឋកិច្ចដ៏ខ្ពស់មិនធ្លាប់មានពីមុនមក។ នេះបើតាមការផ្សាយរបស់ទីភ្នាក់ងារព័ត៌មាន AFP ។ ដោយប្រៀបធៀបឥណ្ឌាទៅនឹងសត្វដំរី លោក ម៉ូឌី បញ្ជាក់ថា៖ «សព្វថ្ងៃ ពិភពលោកនិយាយថា សត្វដំរីបានក្រោកពីដំណេក កំពុងដើរ និងចូលរួមការប្រកួត»។ ប្រៀបធៀបប្រទេសទៅនឹងដំរី ព្រោះឥណ្ឌាដែលមានប្រជាជនលំដាប់ទីពីររបស់ពិភពលោក មានអត្រាកំណើនសេដ្ឋកិច្ចប្រចាំឆ្នាំច្រើនជាង៧ភាគរយក្រោយលោក ម៉ូឌី ក្លាយជានាយករដ្ឋមន្ត្រី ហើយត្រូវទស្សទាយថា នឹងបន្តរក្សាអត្រាខ្ពស់បែបនេះនៅរយៈពេលវែងទៀត។ ក្នុងរបាយការណ៍ចេញថ្ងៃទី៨ ខែសីហា IMF បានព្យាករកំណើនសេដ្ឋកិច្ចរបស់ឥណ្ឌាក្នុងឆ្នាំ២០១៨ នេះចំនួន៧.៣ភាគរយរហូតដល់ខែមីនាឆ្នាំ២០១៩ ។ ចាប់ពីឆ្នាំ២០១៩ អត្រាកំណើនសេដ្ឋកិច្ចរបស់ឥណ្ឌានឹងកើនដល់៧.៥ភាគរយឯណោះ ដែលនោះជាកំណើនមួយដ៏លឿនប្រៀបធៀបនឹងប្រទេសនានា។ បើតាមរបាយការណ៍ដដែលនេះ កំណើនសេដ្ឋកិច្ចរបស់ឥណ្ឌាមានទំហំប្រមាណ១៥ភាគរយនៃកំណើនសេដ្ឋកិច្ចពិភពលោក។ អត្ថបទទាក់ទង IMF៖ សេដ្ឋកិច្ចឥណ្ឌាប្រៀបដូចជាដំរីកំពុងចាប់ផ្ដើមរត់ ក្នុងទិសដៅជំរុញសុខាមាលភាពប្រជាជន រដ្ឋាភិបាលឥណ្ឌានឹងដាក់ចេញផែនការផ្ដល់ធានារ៉ាប់រងប្រចាំឆ្នាំចំនួន៧ពាន់ដុល្លារទៅឲ្យប្រជាជន៥០០លាននាក់ដែលមានជីវភាពខ្សត់ខ្សោយ ដោយចាប់ផ្ដើមពីខែកញ្ញាតទៅ។ ប្រជាជនឥណ្ឌា៥០០លាននាក់នេះ ស្ទើរស្មើប្រជាជនសហភាពអឺរ៉ុបទៅហើយ។ លើសពីនោះ លោក ម៉ូឌី ក៏ប្រកាសគម្រោងបញ្ជូនជនជាតិឥណ្ឌាម្នាក់ដែលអាចជាបុរស ឬស្ត្រីទៅកាន់ទីអវកាសនៅរយៈពេល៤ឆ្នាំខាងមុខ៕	ឥណ្ឌាជាសត្វដំរី កំពុងរត់។ នេះជាពាក្យសរសើររបស់មន្ត្រីមូលនិធិរូបិយវត្ថុអន្តរជាតិ (IMF) ដែលប្រៀបធៀបទំហំសេដ្ឋកិច្ចដ៏ធំជាមួយនឹងកំណើនឆាប់រហ័សរបស់ឥណ្ឌាទៅនឹងសត្វដំរីមួយក្បាលដែលកំពុងរត់។ នៅថ្ងៃទី១៥ ខែសីហា នាយករដ្ឋមន្ត្រីឥណ្ឌាផ្ទាល់ នារិន្ទ្រា ម៉ូឌី ក៏បានប្រដូចឥណ្ឌាទៅនឹងសត្វដំរីដូចគ្នា ដោយលើកឡើងថា ដំរីឥណ្ឌាភ្ញាក់ពីដំណេក ហើយការរីកចម្រើននេះជាស្នាដៃរបស់រដ្ឋាភិបាលលោក។
អ្នកនាំពាក្យរូបនេះ បញ្ជាក់ប្រាប់សារព័ត៌មានថ្មីៗទៀតថា ដំណើរការបូក ស្រង់ និងផ្ទៀងផ្ទាត់ពិន្ទុនេះ មានលក្ខណៈខុសពីឆ្នាំមុនបន្តិច ដែលនឹងធានាមិនឲ្យមានករណីខុសឆ្គងដូចនឹងឆ្នាំមុននោះទេ ។ លោក រស់ សុវាចា បន្ថែមថា៖«បទបញ្ញត្តិទាក់ទងនឹងគ្រប់ដំណាក់កាលក្នុងការប្រឡងគឺដូចនឹង៥ឆ្នាំកន្លងទៅដែរ។ ប៉ុន្តែសម្រាប់ឆ្នាំនេះ ក្រសួងបានបង្កើតប្រព័ន្ធកុំព្យូទ័រថ្មី ហើយមានបច្ចេកវិទ្យាទំនើបជាងមុន»។ អ្នកនាំពាក្យរូបនេះបានឲ្យដឹងថា ក្រសួងអប់រំមិនទាន់អាចបញ្ជាក់បានថា ឆ្នាំនេះនឹងមានកំណើនសិស្សដែលជាប់ប៉ុន្មានភាគរយនៅឡើយ ប៉ុន្តែលោករំពឹងទុកពីលទ្ធផលវិជ្ជមានដោយសារក្រសួងបានធ្វើកំណែទម្រង់ ច្រើនឆ្នាំមកហើយ។ សូមបញ្ជាក់ថា ដំណើរការស្រង់ បូក និងផ្ទៀងផ្ទាត់ពិន្ទុនេះ មានរយៈពេល១០ថ្ងៃ ចាប់ផ្តើមពីថ្ងៃទី៣០ ខែសីហា ដល់ថ្ងៃទី៨ ខែកញ្ញា។ ការប្រកាសលទ្ធផលប្រឡង នឹងធ្វើឡើងនៅថ្ងៃទី១០ កញ្ញា សម្រាប់រាជធានីភ្នំពេញ និងខេត្តកណ្តាល និងនៅថ្ងៃទី១១ ខែកញ្ញា សម្រាប់បណ្តាខេត្តផ្សេង៕ 81862	ភ្នំពេញ៖ គិតត្រឹមថ្ងៃទី១ ខែកញ្ញានេះ កិច្ចការបូក ស្រង់ និងផ្ទៀងផ្ទាត់ពិន្ទុ របស់បេក្ខជនប្រឡងបាក់ឌុប ដោយកុំព្យូទ័រ សម្រេចបាន៣០ភាគរយហើយ។ នេះបើតាមការបញ្ជាក់របស់ លោក រស់ សុវាចា អ្នកនាំពាក្យក្រសួងអប់រំ យុវជន និងកីឡា ប្រាប់សារព័ត៌មានថ្មីៗ។
សហព័ន្ធខ្មែរកីឡាហាប់គីដូ កាលពីថ្ងៃទី១៦ ខែមិថុនា បានរៀបចំមហាសន្និបាត បញ្ចប់អាណត្តិទី៧ ឆ្នាំ ២០២០-២៤ និងបន្តអាណត្តិឆ្នាំ ២០២៤-២៨ ធ្វើឡើងក្នុងសាលសន្និបាតគណៈកម្មាធិការជាតិអូឡាំពិកកម្ពុជា (NOCC)។ ទៅលើសមិទ្ធផលដែលសហព័ន្ធសម្រេចបាននាពេលកន្លងមក លោក គង់ ចាន់ធីណា អគ្គលេខាធិការសហព័ន្ធខ្មែរកីឡាហាប់គីដូ នៅក្នុងមហាសន្និបាត បានបញ្ជាក់ថានៅក្នុងអាណត្តិទី៧ សហព័ន្ធទទួលបានផ្លែផ្កាល្អ ក្រោមការជួយជ្រោមជ្រែង និងលើកស្ទួយ ពីសំណាក់គណៈកម្មាធិការប្រតិបត្តិ ព្រមទាំងកម្លាំងសាមគ្គីពីសមាជិកសហព័ន្ធទាំងអស់។ ថ្លែងបន្ថែមទៀត លោក ចាន់ធីណា អះអាងថាសហព័ន្ធនឹងប្តេជ្ញាចិត្តបន្តឆន្ទៈកសាង សមត្ថភាពកីឡាករហាប់គីដូ ដើម្បីត្រៀមលក្ខណៈចូលរួមការប្រកួតថ្នាក់ជាតិ ឆាកអន្តរជាតិនានា ដែលនៅក្នុងអាណត្តិទី៨។ ស្ថិតក្នុងមហាសន្និបាតនោះ លោក សៅ សេងហាក់ ដែលជា ប្រធានសហព័ន្ធខ្មែរកីឡាហាប់គីដូ អណត្តិទី៧ ត្រូវបានសមាជិកសហព័ន្ធកីឡាហាប់គីដូកម្ពុជា បោះឆ្នោតគាំទ្រឱ្យបន្តធ្វើជាប្រធានសហព័ន្ធ នៅក្នុងអាណត្តិទី៨ មានរយៈពេល ៥ឆ្នាំ បន្ថែមទៀត។ ការបោះឆ្នោតគាំទ្រជាកញ្ចប់នោះ ក៏ព្រោះមើលឃើញពីដឹកនាំរីកចម្រើននាពេលកន្លងមក និងទទួលបានសមិទ្ធិផលល្អជាច្រើនសម្រាប់កីឡាហាប់គីដូកម្ពុជា។ បន្ទាប់ពីជាប់ឆ្នោតបន្តដឹកនាំសហព័ន្ធខ្មែរកីឡាហាប់គីដូ អាណត្តិថ្មី ប្រធានសហព័ន្ធបានបង្ហាញការប្តេជ្ញាចិត្តរបស់ខ្លួននៅក្នុងសេចក្តីថ្លែងការណ៍ថា នឹងប្តេជ្ញាចិត្តក្នុងការរៀបចំការប្រកួតជ្រើសរើសជើងឯកថ្នាក់ជាតិជារៀងរាល់ឆ្នាំ និងពង្រឹងជំរុញការអភិវឌ្ឍវិស័យកីឡាហាប់គីដូ ទាំងថ្នាក់ជាតិ និងអន្តរជាតិ។ មិនត្រឹមតែប៉ុណ្ណោះ ប្រធានសហព័ន្ធដដែល ក៏បង្ហាញការតាំងចិត្តជំរុញការងាររដ្ឋបាល វគ្គបណ្តុះបណ្តាល និងការផលិតធនធានមនុស្ស ការបញ្ជូនកីឡាករចូលរួមប្រកួតកីឡាហាប់គីដូជម្រើសជាតិជើងឯកពិភពលោកឆ្នាំ ២០២៤ (World LH.F Hapkido Championship 2024)។ បន្ថែមពីនេះ សហព័ន្ធខ្មែរហាប់គីដូ ក៏នឹងពង្រីកវិសាលភាពកីឡារបស់ខ្លួនទៅតាមបណ្តាខេត្ត ក៏ដូចជាការចាប់យកឱកាសទៅប្រកួតប្រជែងលំដាប់អន្តរជាតិ ឱ្យបានច្រើនទៅតាមលទ្ធផលតាមដែលអាចធ្វើទៅបានថែមទៀត។ សម្រាប់តំណែងជាប្រធានសហព័ន្ធខ្មែរកីឡាហាប់គីដូ ក្រោយការបោះឆ្នោតសម្រេចសម្រាប់គណៈកម្មាធិការប្រតិបត្តិអាណត្តិទី៨ នឹងបន្តស្ថិតនៅលើលោក ឧកញ៉ា សៅ សេងហាក់ អមដោយវត្តមានអនុប្រធានចំនួន ៥រូប រួមមានលោក លោក ជា បូរ៉ា, លោក ផាត់ សុភា, លោក គួច ហុងជៀក, លោក ទេព វីរៈ និងលោក សែ តារា។ ទៅលើតំណែងអគ្គលេខាធិការសហព័ន្ធ លោក គង់ ចាន់ធីណា នៅតែបន្តធ្វើជាអគ្គលេខាធិការសហព័ន្ធដដែល៕	លោក សៅ សេងហាក់ ប្រធានសហព័ន្ធខ្មែរកីឡាហាប់គីដូអាណត្តិទី៨ បានបង្ហាញការប្តេជ្ញាចិត្តក្នុងការរៀបចំការប្រកួតជ្រើសរើសជើងឯកថ្នាក់ជាតិកីឡាហាប់គីដូ ជារៀងរាល់ឆ្នាំ ដើម្បីជួយជំរុញ និងអភិវឌ្ឍវិស័យកីឡាហាប់គីដូ ឱ្យកាន់តែរីកចម្រើនទាំងក្នុងថ្នាក់ជាតិ និងនៅឆាកអន្តរជាតិ។
មូលហេតុដែលក្រុមហ៊ុន SCA រៀបចំប្រព័ន្ធគ្រប់គ្រងចំណតរថយន្ត ដោយតម្រូវឲ្យភ្ញៀវអនុវត្តបង់ប្រាក់មុន នឹងចាកចេញពីអាកាសយានដ្ឋាននោះ(Pay Before-Exit Process) គឺដើម្បីបញ្ចៀសការជាប់គាំងនៅច្រកចេញ (ដូចច្រកចេញកាលពីមុន) និងអាចធ្វើឲ្យរថយន្តធ្វើចរាចរបានរលូន។ គោលបំណងដែលក្រុមហ៊ុនធ្វើបែបនេះ ដើម្បីកុំឲ្យភ្ញៀវនៅតម្រង់ជួររង់ចាំបង់ប្រាក់នៅកន្លែងបញ្ជរច្រកចេញ។ ត្រង់ចំណុចនេះ លោក អេរិក ដឺឡូបែល អគ្គនាយកប្រតិបត្តិក្រុមហ៊ុនVinci Airport ដែលជាម្ចាស់ភាគហ៊ុនធំនៃក្រុមហ៊ុន SCA បានពន្យល់ពីគោលការណ៍ប្រព័ន្ធដំណើរការដូច្នេះថា៖«ភ្ញៀវត្រូវបង់ប្រាក់ជាមុនសិន នៅម៉ាស៊ីនបង់ប្រាក់ស្វ័យប្រវត្ត ដែលស្ថិតនៅកន្លែងផ្សេងៗគ្នា នៅចំណតមុនពេលត្រឡប់ទៅយករថយន្តរបស់ខ្លួន។ ភ្ញៀវធ្វើដំណើរទៅច្រកចេញ បន្ទាប់មករបារឃាំងផ្លូវនឹងបើកឡើង ដោយសារប្រព័ន្ធស្គាល់ស្លាកលេខរថយន្ត ឬភ្ញៀវអាចដាក់វិក័យបត្រ ស្កេននៅច្រកចេញនោះ»។ ជាមួយគ្នានេះក្រុមហ៊ុន SCA ក៏មានប្រព័ន្ធបង់ប្រាក់ថ្លៃចំណតជាមុន (Pre-Paid ឬហៅកាត់ថា ព័ណ៌ស្វាយ) សម្រាប់ភ្ញៀវដែលចេញចូលអាកាសយានដ្ឋានញឹកញាប់ ហើយដំណើរការចេញក៏ដូចប្រព័ន្ធខាងលើនេះដែរ។ បើតាមក្រុមហ៊ុន SCA ចំណតសាធារណៈជាច្រើន រួមទាំងអាកាសយានដ្ឋានធំៗ ក៏កំពុងប្រើប្រាស់ប្រព័ន្ធនេះដែរ។ កាលពីខែសីហា ឆ្នាំ២០១៨កន្លងទៅ ក្រុមហ៊ុន SCA បានឲ្យសារព័ត៌មានអង្កេត និងធ្វើតេស្តសាកល្បងបច្ចេកវិទ្យានេះ មុននឹងដាក់ដំណើរការប្រើប្រាស់។ ក្រៅពីនេះក្រុមហ៊ុន ក៏បានផ្សព្វផ្សាយតាមរយៈវិដេអូ គេហទំព័រ បណ្ដាញសង្គមហ្វេសប៊ុក ព័ត៌មានតាមទូរសព្ទស្មាតហ្វូន និងការចែកខិតប័ណ្ណនៅច្រកចូលអាកាសយានដ្ឋាន ដើម្បីផ្ដល់ព័ត៌មានដល់ភ្ញៀវអំពីដំណើរការបង់ប្រាក់មុន នឹងចេញនេះផងដែរ។ នេះបើតាមការបញ្ជាក់របស់ក្រុមហ៊ុន SCA។ កាលពីពេលថ្មីៗនេះ រដ្ឋមន្ត្រីក្រសួងព័ត៌មាន លោក ខៀវ កាញារីទ្ធ ដែលឃ្នើសចិត្តចំពោះប្រព័ន្ធគ្រប់គ្រងបញ្ជរចេញ និងកន្លែងបង់លុយនៅទីតាំងផ្សេងគ្នា ដែលផ្ទុយពីអាកាសយានដ្ឋានផ្សេងៗទៀត។ រដ្ឋមន្ត្រីព័ត៌មាន បានសរសេរលើហ្វេសប៊ុកខ្លួន ដូច្នេះថា៖«ភ្ញៀវកាន់តែច្រើន ប្រព័ន្ធបង់លុយចតរថយន្តនៅអាកាសយានដ្ឋានភ្នំពេញ កាន់តែប្រឹងធ្វើឲ្យយឺត ធម្មតាគេបង់លុយនៅបញ្ជរចេញ តែនេះ(អាកាសយានដ្ឋានភ្នំពេញ )អ្នកបើកឡានត្រូវឈប់ឡាននៅបញ្ជរចេញ ហើយរត់ទៅបង់លុយនៅកន្លែងផ្សេង ។ ដើរជុំវិញពិភពលោក ទើបឃើញក្បាច់នេះមួយ !»៕	ភ្នំពេញ៖ ក្រុមហ៊ុន SCA ចេញបកស្រាយបញ្ហាប្រព័ន្ធគ្រប់គ្រងចំណតរថយន្តនៅព្រលានយន្តហោះ ដើម្បីឆ្លើយតបទៅនឹងការលើកឡើងរបស់រដ្ឋមន្ត្រីក្រសួងព័ត៌មាន លោក ខៀវ កាញារីទ្ធ ដែលរិះគន់ថា ភ្ញៀវកាន់តែច្រើន ប្រព័ន្ធបង់លុយចតរថយន្ត កាន់តែប្រឹងធ្វើឲ្យយឺត ដោយសារសេវាបង់ប្រាក់ និងកន្លែងបញ្ជរចេញ នៅកន្លែងពីរផ្សេងគ្នា។
លោក វ៉េង សុធី រដ្ឋលេខាធិការនៃក្រសួងពាណិជ្ជកម្ម បាននិយាយថា ក្រៅពីប្រើប្រាស់អក្ខរាវិរុទ្ធ ឬពាក្យពេចន៍មិនត្រឹមត្រូវហើយ ម្ចាស់ភោជនីយដ្ឋាននេះក៏មិនបានសុំច្បាប់អនុញ្ញាតប្រកបអាជីវកម្មផងដែរ។ លោកបាននិយាយថា៖ «ក្រៅពីសំណេរពិបាកស្តាប់ ភោជនីយដ្ឋានចិននេះ ពុំបានសុំច្បាប់អនុញ្ញាតប្រកបអាជីវកម្ម ពីក្រសួងពាណិជ្ជកម្ម និងច្បាប់អនុញ្ញាតពីស្ថាប័នពាក់ព័ន្ធឡើយ ខណៈដែលកម្ពុជាយើង គឺជាប្រទេសនីតិរដ្ឋ ហើយរាជរដ្ឋាភិបាលកំពុងយកចិត្តទុកដាក់លើការពង្រឹងអនុវត្តច្បាប់ ដើម្បីធានាបាននូវសណ្តាប់ធ្នាប់សាធារណៈ និងស្ថិរភាពសង្គម»។ ក្រោយពីចុះត្រួតពិនិត្យហើយ លោកក៏បានធ្វើការណែនាំ និងពន្យល់ម្ចាស់ហាងជនជាតិចិនរូបនេះ អំពីច្បាប់អាជីវកម្ម ពាណិជ្ជនាម និងនីតិវិធីក្នុងការស្នើសុំនាមករណ៍ផ្លូវការ សម្រាប់បើកអាជីវកម្ម ឬ ក្រុមហ៊ុន ក្នុងប្រទេសកម្ពុជា ៕	អាជ្ញាធរបានចុះរុះរើស្លាកយីហោភោជនីយដ្ឋានចិនមួយ ដែលមានឈ្មោះ «សាច់មាន់លោក» ដោយសារតែការសរសេរមិនត្រឹមត្រូវ និងពិបាកស្តាប់ កាលពីថ្ងៃទី១៤ ឧសភា។ អាជ្ញាធរបានណែនាំដល់ម្ចាស់ហាង ឲ្យយល់ពីច្បាប់ពាណិជ្ជនាម មុននឹងលើកស្លាកយីហោ។
អ្នកនាំពាក្យ គ.ជ.ប លោក ហង្ស ពុទ្ធា បាននិយាយថា គ.ជ.ប និងក្រសួងមហាផ្ទៃ កំពុងពិនិត្យមើលទិដ្ឋភាពច្បាប់ ដើម្បីកំណត់ដាក់ទោសលើអ្នកដែលហាមពលរដ្ឋទៅបោះឆ្នោត។ លោក ហង្ស ពុទ្ធា ចាត់ទុកករណីហាមពលរដ្ឋបោះឆ្នោត ជាទង្វើផ្ទុយពីផ្លូវច្បាប់បោះឆ្នោត។ ថ្លែងក្រោយសន្និសីទកាសែត នៅព្រឹកនេះ អ្នកនាំពាក្យគជប បានបញ្ជាក់ដូច្នេះថា៖«ចាត់វិធានការបែបនេះ គឺក្រសួងមហាផ្ទៃ និងគ.ជ.ប កំពុងសិក្សាផ្លូវច្បាប់ ហើយយើងក៏ចង់ទប់ស្កាត់ឲ្យមានប្រសិទ្ធភាពដែរ។ ប៉ុន្តែសម្រាប់ គ.ជ.ប ធាតុពិតទៅ យើងមិនចង់ឲ្យតែមានការបោះឆ្នោតដាក់ទោសទណ្ឌអ្នកនេះ ដាក់ទោសទណ្ឌអ្នកនោះ ពីព្រោះតែរឿងបោះឆ្នោតទេ។ គជប មានបេះដូងទូលាយ ប៉ុន្តែអ្វីដែលធ្វើឡើងដោយមធ្យោបាយទុច្ចរិតផ្សេងៗ គជប ក៏ត្រូវមានការរៀបចំ ហើយអនុវត្តឲ្យបានត្រឹមត្រូវតាមច្បាប់ផងដែរ។ ហើយក្នុងនោះការសហការជាមួយក្រសួងមហាផ្ទៃគឺជារឿងសំខាន់»។ ត្រង់ចំណុចនេះលោក ហង្ស ពុទ្ធា អំពាវនាវឲ្យប្រជាពលរដ្ឋចូលរួមការបោះឆ្នោតឲ្យបានគ្រប់គ្នា ដោយកុំជឿលើពាក្យឃោសនាហាមទៅបោះឆ្នោតរបស់អ្នកនយោបាយ។ ការលើកឡើងលោក ហង្ស ពុទ្ធា ធ្វើឡើងក្រោយពីមេដឹកនាំអតីតគណបក្សសង្គ្រោះជាតិ លោក សម រង្ស៊ី អំពាវនាវឲ្យអ្នកគាំទ្រគណបក្សខ្លួន ពហិកាបោះឆ្នោតខាងមុខ។ អត្ថបទទាក់ទង ជនណាដែលរារាំងពលរដ្ឋបោះឆ្នោត នឹងរងពិន័យពី៥ ទៅ២០លានរៀល ដោយពុំទាន់គិតទោសព្រហ្មទណ្ឌ ជនណាដែលរារាំងពលរដ្ឋបោះឆ្នោត នឹងរងពិន័យពី៥ ទៅ២០លានរៀល ដោយពុំទាន់គិតទោសព្រហ្មទណ្ឌផ្សេងៗទៀត ។ ការផាកពិន័យនេះ មានចែងនៅក្នុងច្បាប់ស្តីពីការជ្រើសរើសតំណាងរាស្ត្រ ត្រង់ជំពូកទី១០ ស្តីពីទោសបញ្ញត្តិ នៃមាត្រា៤២ ចែងថា «ត្រូវផាកពិន័យជាប្រាក់ពី៥,០០០,០០០រៀល (ប្រាំលាន)រៀល ទៅ២០,០០០,០០០រៀល ដោយគណៈកម្មាធិការជាតិរៀបចំការបោះឆ្នោត ដោយពុំទាន់គិតដល់ទោសព្រហ្មទណ្ឌផ្សេងទៀត ចំពោះជនណា ដែលតាមគ្រប់មធ្យោបាយទុច្ចរិត»។	ភ្នំពេញ៖ គណៈកម្មាធិការជាតិរៀបចំការបោះឆ្នោត (គ.ជ.ប) បានដាក់សំណើទៅក្រសួងមហាផ្ទៃហើយ ដើម្បីចាត់វិធានការលើបុគ្គល ដែលញុះញង់ប្រជាពលរដ្ឋ មិនឲ្យទៅចូលរួមបោះឆ្នោតខាងមុខ។
ក្នុងចំណោមអ្នកវិជ្ជមានទាំងនោះ មាន៣នាក់ ជាករណីនាំចូល។ ក្រៅពីនេះ គឺសុទ្ធតែជាករណីព្រឹត្តិការណ៍សហគមន៍ទាំងអស់។ កម្ពុជា មានអ្នកឆ្លងកូវីដ-១៩ សរុប ២០៦៩៥នាក់ហើយ ដោយករណីនាំចូលមាន៥៩១ករណី។ ចំណែកអ្នកជាសះស្បើយ៨៥៣៩នាក់៕	ភ្នំពេញ៖ មនុស្សចំនួន៤៧២នាក់ទៀត មានតេស្តវិជ្ជមានកូវីដ-១៩ ខណៈអ្នកជាសះស្បើយមាន៣៦៩នាក់បន្ថែម។ ចំណែកអ្នកស្លាប់ថ្មីមាន៥នាក់ ដែលនាំឱ្យអ្នកស្លាប់ដោយសារកូវីដ-១៩ នៅកម្ពុជាកើនឡើង១៣៦នាក់។ នេះបើតាមរបាយការណ៍របស់ក្រសួងសុខាភិបាល នៅថ្ងៃទី១២ ឧសភា។

Subsets and Splits

No community queries yet

The top public SQL queries from the community will appear here once available.